
La decolare, Matt Eversmann spuse un Ave Maria. Stătea 
ghemuit pe scaunul dintre cei doi şefi de echipaj, cu genunchii 
ridicaţi în dreptul umerilor. In faţa lui, îngrămădiţi pe ambele 
părţi ale elicopterului Black Hawk, stăteau cei din echipa lui, 
doisprezece tineri îmbrăcaţi cu veste antiglonţ, puse peste 
costumele de camuflaj pentru deşert. 

— Roagă-te pentru noi, păcătoşii, acum şi în ceasul mortii 
noastre, Amin. 

Era după-amiaza zilei de 3 octombrie 1993. Chalk Four, echipa 
lui Eversmann, făcea parte dintr-o forţă de atac formată din 
trupe Rangers şi Delta Force ale armatei americane, care urmau 
să năvălească, neinvitaţi, asupra unei adunări a conducătorilor 
clanului Habr Gidr, în mijlocul oraşului Mogadiscio, Somalia. 
Acest clan, condus de căpetenia războinică Mohamed Farrah 
Aidid, se declarase inamic al Statelor Unite ale Americii şi trebuia 
înfrânt. Ţintele din această zi erau doi locotenenţi ai lui Aidid. Ei 
trebuiau arestaţi şi închişi alături de un număr tot mai mare de 
alţi conducători ai clanurilor războinice, pe o insulă aflată la sud 
de oraşul de coastă somalez Kismayo. Rolul lui Chalk Four în 
această acţiune era simplu. Fiecare dintre cele patru echipe de 
rangeri avea desemnat un colţ al cvartalului din jurul casei-ţintă. 
Oamenii lui Eversmann trebuiau să coboare pe corzi, din 
elicoptere, în colţul nordic, şi să organizeze acolo o poziţie de 
blocare. Cu rangeri în toate cele patru colţuri, nimeni nu avea să 
intre în zona în care acţiona Delta şi nimeni nu avea să iasă. 

Făcuseră asta de zeci de ori, fără probleme, la antrenamente 
şi în cele şase misiuni anterioare ale grupului de atac. Tiparul era 
clar în mintea lui Eversmann. Ştia în ce parte să o ia când 
atingea pământul, ştia exact unde aveau să se afle soldaţii lui. 
Cei de pe partea stângă a elicopterului urmau să se adune pe 
partea stângă a străzii. Cei de pe dreapta, pe partea dreaptă a 
străzii. Apoi urmau să se desfăşoare în ambele direcţii, cu 

sanitarii şi băieţii mai tineri la mijloc. Soldatul clasa întâi Todd 
Blackburn era „bebeluşul” din elicopterul lui Eversmann, un puşti 
care abia terminase liceul în Florida şi care nici măcar nu fusese 
încă la Rangers School. Puştiul trebuia urmărit. Sergentul Scott 
Galentine era mai vârstnic, dar nici el nu avea experienţă acolo, 
în Mogadiscio. Era înlocuitorul altui om şi abia venise din 
Benning. Responsabilitatea pentru acei tineri rangeri apăsa greu 
pe umerii lui Eversmann. De data aceasta, erau oamenii /u;. 

Ca şef al unei echipe, primise căşti, în momentul când se 
aşezase pe scaunul din cabină. Işi scoase casca de protecţie şi îşi 
puse la urechi căştile de recepţie, conectate la o mufa din tavan 
printr-un cordon negru, lung. 

Unul dintre şefii de echipaj îl bătu pe umăr. 

— Să nu uiţi să ţi le scoţi, înainte să pleci, Matt. 

— Roger. 

Aşteptaseră pe tarmacul fierbinte al pistei aproape o oră, 
respirând gazele înţepătoare şi transpirând groaznic sub vestele 
antiglonţ şi restul echipamentului, pipăindu-şi nervoşi armele, în 
timp ce fiecare se gândea că misiunea urma să fie anulată, 
înainte să se ridice de la sol. Aşa se întâmpla de obicei. Pentru 
fiecare misiune reală erau douăzeci de alarme false. 

O adunare formidabilă de oameni şi maşini aşteptau cuvântul 
de cod pentru decolare, care în acea zi era /rene. Erau acolo 
patru AH-6 Little Bird uimitoare, elicoptere de atac cu un singur 
loc, care puteau zbura practic oriunde. Acum, pentru prima dată, 
aceste Little Bird erau înarmate cu rachete. Două dintre ele 
aveau să execute zborul de recunoaştere deasupra țintei, iar 
celelalte două să asigure protecţie, din spate. Erau apoi patru 
MH-6 Little Bird, cu banchete montate pe ambele laturi, pentru 
transportarea capului de lance al forţei de atac, Escadronul C 
Delta, unul dintre cele trei elemente operaţională ale unităţii de 
comando ultrasecrete a armatei. In spatele acestei forţe de atac, 
se aflau opt elicoptere lunguieţe, transportoare de trupe, Black 
Hawk. Două dintre ele îi duceau pe atacatorii din Delta şi 
comandamentul lor de la sol, patru erau pentru transportul 
rangerilor (Compania Bravo din Batalionul 3 al Regimentului 75 
de rangeri al armatei, din Ft. Benning, Ga.), unul pentru o echipă 
CSAR (de recunoaştere şi prim ajutor în luptă) şi în ultimul se 
aflau cei doi comandanţi ai misiunii, locotenent-colonelul Tom 
Matthews, care îi coordona pe piloţii din 160 SOAR (Regimentul 

de Aviaţie pentru Operaţiuni Speciale, din Ft. Cambell, Ky.), şi 
locotenent-colonelul Delta Gary Harrell, care avea 
responsabilitatea oamenilor de la sol. Convoiul de teren, care era 
aliniat, cu motoarele pornite, lângă poarta principală, era format 
din nouă Humvee-uri late şi trei camioane de cinci tone. 
Camioanele trebuiau să-i recupereze pe prizonieri şi forţa de 
atac. Humvee-urile erau pline cu rangeri, operatori Delta şi patru 
membri ai Echipei 6 SEAL, ramura de Forțe Speciale ale Marinei. 
Punând la socoteală şi cele două elicoptere de supraveghere şi 
avionul de spionaj care zburau la altitudine mare deasupra zonei, 
erau nouăsprezece aparate de zbor, douăsprezece vehicule şi 
aproximativ o sută şaizeci de oameni. Era o adevărată armada 
modernă. 

Semnele că de data aceasta aveau să pornească apăruseră 
imediat. Comandantul Forţei de Atac Rangers, generalul-maior 
William F. Garrison, venise să asiste la plecarea lor. Nu mai 
făcuse niciodată asta înainte. Era un bărbat înalt, zvelt, cu păr 
cărunt, îmbrăcat în pantaloni scurţi, negri, de gimnastică, şi un 
tricou cafeniu, cu o jumătate de trabuc neaprins atârnând în 
colţul gurii. Generalul trecuse de la elicopter la elicopter şi se 
oprise lângă fiecare Humvee. 

— Ai grijă, spuse el, pe tonul lui tărăgănat de texan. 

Apoi trecu la omul următor. 

— Baftă. 

Apoi la următorul. 

— Ai grijă... 

Vuietul tuturor acelor motoare ambalate făcea pământul să se 
cutremure şi pulsurile oamenilor să o ia razna. Era tulburător să 
participi la aşa ceva, să faci parte din elita celor mai buni militari 
ai Americii. Vai celor care le stăteau în cale! 

Ştiau cu toţii că misiunea era periculoasă. Era vorba de un 
atac îndrăzneţ în timpul zilei, în „Black Sea”, inima teritoriului 
Habr Gidr, în centrul oraşului Mogadiscio şi al fortăreței 
căpeteniei Aidid. Ţinta lor era o casă cu trei etaje, din piatră, 
văruită şi cu un acoperiş plat. O casă modulară, modernă, într- 
unul din cele câteva grupuri de clădiri mari rămase intacte din 
oraş, înconjurată de cvartale întregi de colibe cu pereţi din 
pământ. În acel labirint de străzi murdare, întortocheate şi poteci 
mărginite de cactuşi trăiau sute de mii de membri ai clanului. Nu 
existau hărţi corecte. Era un adevărat teritoriu indian. 

La 3:32 p.m., comandantul echipei din elicopterul Black Hawk 
din frunte, Super Six Four, auzi prin intercom vocea plăcută a 

pilotului, ofiţerul subaltern Mike Durant, spunând, cu o plăcere 
evidentă: 

— Blestemata de /rene. 

Şi armada pornise, decolând de pe aeroportul ponosit de lângă 
mare, pe fondul albastru al cerului şi Oceanului Indian. 
Traversaseră o pistă acoperită de nisip alb şi înaintaseră rapid şi 
jos peste valurile cu creste mici, paralele cu ţărmul. Viraseră apoi 
în formaţie strânsă şi porniseră în lungul coastei, spre sud-vest. 

In depărtare, Mogadiscio strălucea în soarele după-amiezii. De 
la acea distanţă, oraşul-port vechi avea o nuanţă cafeniu- 
roşcată, cu străzile lui pline de nisip şi acoperişurile de ţiglă 
spaniolă şi tablă ruginită. Singurele structuri înalte încă în 
picioare după anii de război civil erau turnurile albe ale 
moscheilor, Islamul fiind singurul lucru sacru în întreaga Somalie. 

Când grupul de elicoptere ajunse deasupra lui, apropiindu-se 
dinspre ocean, virând la dreapta şi accelerând spre nord-est, în 
lungul. Marginii vestice a oraşului, Mogadiscio se întinse sub ei în 
întreaga lui realitate îngrozitoare - o adevărată catastrofa. Era ca 
şi cum oraşul ar fi fost distrus de o boală urbană fatală. Cele 
câteva străzi asfaltate erau pline de gropi şi de munţi de 
gunoaie, dărâmături şi schelete ruginite ale maşinilor arse. 
Zidurile şi clădirile care nu fuseseră transformate în grămezi de 
moloz erau marcate de gloanţe şi obuze. Stâlpii de telefon erau 
înclinați în unghiuri ciudate, ca nişte totemuri voodoo. În spaţiile 
publice se vedeau platformele de piatră uriaşe, pe care se 
aflaseră odată statui, în vremurile eroice ale dictatorului 
Mohamed Siad Barre. Cele câteva clădiri guvernamentale şi 
universităţi rămase în picioare erau ocupate în mare parte de 
refugiaţi. Tot ce avea valoare fusese furat. Noaptea, la ferestrele 
de la etajele trei şi patru ale Institutului Politehnic, ardeau focuri 
de tabără. Toate spaţiile libere erau pline de sate improvizate, 
aglomerate, ale celor dezmoşteniţi, colibe rotunde din bete, 
acoperite cu straturi de zdrenţe, şi cocioabe făcute din lemne 
adunate din gunoaie şi bucăți de tablă ruginită. 

In elicopterul lui, Super Six Severi, Eversmann repeta planul în 
minte. În momentul când ajungeau la stradă, băieţii din Delta 
aveau să atace deja casa-ţintă, să-i prindă pe prizonierii somalezi 
şi să împuşte pe orice nebun care încerca să riposteze. Se 
spunea că în acea casă erau doi dintre oamenii importanţi ai lui 
Aidid, care erau identificaţi de echipa de atac drept „personalităţi 
de rangul întâi”. În timp ce băieţii din Delta îşi făceau treaba şi 
rangerii îi ţineau pe curioşi la distanţă, convoiul de camioane şi 

Humvee-uri trebuia să intre în oraş şi să meargă direct la casa- 
ţintă. Acolo, prizonierii urmau să fie urcați în camioane, iar 
echipa de asalt şi forţa de blocare săreau în spatele lor, după 
care îşi încheiau cu toţii acea după-amiază frumoasă pe plajă. 
Totul urma să dureze aproximativ o oră. 

In elicopterele Black Hawk, din care fuseseră scoase băncile, 
pentru a fi mai încăpătoare, oamenii stăteau în pragul uşilor, pe 
cutii de muniţie sau pe panouri de kevlar aşezate pe podea. 
Purtau cu toţii uniforme de camuflaj pentru deşert, veste de 
kevlar şi căşti, precum şi aproximativ douăzeci şi cinci de 
kilograme de muniţie şi echipament prinse de harnaşamentele 
de luptă fixate pe veste. Toţi aveau ochelari de protecţie şi 
mănuşi groase de piele. Toate acele straturi de echipament îi 
făceau chiar şi pe cei mai zvelţi să pară mătăhăloşi, ca nişte 
roboţi impunători. Dacă ar fi rămas în tricourile maronii şi în 
pantaloni scurţi, aşa cum îşi petreceau cea mai mare parte a 
timpului în hangar, majoritatea ar fi arătat ca nişte adolescenţi 
obişnuiţi (vârsta medie era de nouăsprezece ani). Erau 
extraordinar de mândri de statutul lor de rangeri. Acesta îi 
scutise de rutina năucitoare, care-i înnebunea pe mulţi dintre 
recruţii din armată. Rangerii se antrenau numai pentru luptă. Ei 
aveau o condiţie fizică mai bună, erau mai rapizi şi erau 
întotdeauna primit. Motto-ul lor era: „Rangerii merg întotdeauna 
în frunte!”. Unii erau soldaţi de carieră, ca locotenentul Larry 
Perino, absolvent în 1990 la West Point. Alţii se aflau acolo în 
căutarea provocării, ca specialistul John Waddell din Chalk Two, 
care se înrolase după ce terminase liceul, în Natchez, Mississippi. 
Unii erau aventurieri în căutarea solicitării fizice. lar alţii erau 
auto-perfecţionişti, tineri care se treziseră în derivă la terminarea 
liceului sau avuseseră probleme cu drogurile, băutura, legea, sau 
cu toate trei. Mulţi dintre ei avuseseră probleme în trecut, 
simţiseră gustul eşecului. Dar nu erau nişte novici. Fiecare 
muncise ca să ajungă acolo, probabil, mai mult ca oricând în 
viaţă. 

Rangerii se considerau superiori soldaţilor obişnuiţi. Mulţi 
dintre ei încercau să intre în Forţele Speciale, poate chiar să fie 
selectaţi în Delta unitatea de super-soldaţi secretă, care 
conducea acum atacul în această misiune. Numai unul din zece 
dintre cei selectaţi reuşea să intre în Delta. In această veche 
ierarhic masculină, rangerii erau cu câţiva paşi mai sus pe scară, 
dar băieţii din Delta se aflau pe treapta cea mai de sus. 

Rangerii ştiau că cel mai bun mod de a ajunge la acea înălţime 

era experienţa de luptă. Până atunci, Mogadiscio fusese mai mult 
o amăgire. Războiul era mereu pe punctul de a începe. Pe 
punctul de a începe. Somalezii, pe care ei îi numeau skinnie? sau 
sammie (din cauza asemănării vizibile cu răposatul Sammy Davis 
Jr.), trăgeau din când în când în ei focuri de armă răzlețe, care 
declanşau un adevărat torent de foc ca ripostă, dar nimic care să 
poată fi calificat drept o luptă adevărată. 

lar ei asta doreau. Toţi. Mulţi dintre ei începuseră cu aceeaşi 
teamă de război a oricărui om, dar frica fusese eliminată, 
depăşită. Mai ales prin antrenamentul de ranger. Cam un sfert 
dintre cei ce se înrolau voluntari erau excluşi pe parcurs. Cei 
slabi erau eliminaţi. Cei puternici mergeau mai departe. Apoi 
veneau săptămâni, luni, ani de antrenament continuu. 

Ca băieţii aceia din cărţile de istorie, care fuseseră testaţi şi îşi 
dovediseră valoarea. Acum era rândul unei noi generaţii de 
rangeri. Era rândul /or. 

Lui Eversmann îi plăcuse întotdeauna să fie ranger. Nu ştia 
sigur dacă-i plăcea să fie şi la comandă, chiar dacă asta era doar 
temporar. Sergentul lui de pluton fusese învoit din cauza unei 
boli în familie, iar apoi tipul care-l înlocuise avusese un atac de 
epilepsie. Şi ei fusese trimis acasă. Eversmann era următorul în 
grad. Acceptase sarcina cu ezitare. In acea dimineaţă, la slujbă, 
se rugase. 

Acum, în sfârşit, în aer, pieptul i se umfla de energie şi 
mândrie, în timp ce privea acea adevărată armadă. Era o forţă 
militară de elită. Deasupra țintei, la mare înălţime, se învârtea 
deja cel mai bun sprijin informaţional pe care-l putea oferi 
America, superior chiar şi sateliților - avionul de spionaj P3-17 
Orion şi cele trei elicoptere de observare OH-58D, care arătau ca 
nişte aparate Little Bird cu un singur loc, dar aveau deasupra un 
polip de doi metri lungime. Elicopterele de observare erau 
echipate cu camere video şi echipament radio care aveau să 
transmită acţiunea în direct generalului Garrison şi celorlalţi 
ofiţeri superiori din Centrul de Operaţiuni Reunit (JOC), aflat pe 
plajă. Creatorii de filme şi autorii de romane se chinuiau să-şi 
imagineze cele mai bune echipamente ale armatei SUA, dar în 
jurul lui se aflau cele reale, gata de lovitură. O maşină de luptă 
bine unsă şi echipată complet, a sfârşitului de secol XX. Cei mai 
buni oameni ai Americii porneau la război, iar Matt Eversmann se 
afla în rândurile lor. 


? Slăbănog, (lb. engl.), (n. tr.). 


2 


Erau la numai trei minute de zbor de ţintă. Cu căştile la urechi, 
Eversmann putea auzi majoritatea frecvenţelor folosite. Era 
reţeaua de comandă, care făcea legătura între comandanții de la 
sol şi Matthews şi Harrell, care se aflau în Black Hawk-ul de 
comandă şi control (sau C-2), precum şi cu Garrison şi ceilalţi 
ofiţeri superiori din JOC. Piloții aveau o frecvenţă proprie de 
legătură cu comandantul aerian Matthews, iar cei din Delta şi 
rangerii aveau fiecare frecvenţa lor radio internă. Pe durata 
misiunii, toate celelalte transmisii din oraş erau bruiate. 
Eversmann auzea în căşti o suprapunere năucitoare de voci, 
toate elementele pregătindu-se pentru asalt. 

Când elicopterele Black Hawk coborâră deasupra oraşului 
pentru apropierea finală dinspre nord, aparatele Little Bird din 
faţă se apropiau deja de ţintă. Incă mai era timp ca misiunea să 
fie anulată. 

Nişte cauciucuri care ardeau pe o stradă, în apropierea țintei, 
erau gata să declanşeze alarma. Somalezii foloseau deseori 
focurile ca să semnalizeze pericolul şi să alerteze trupele de 
ordine. Oare se îndreptau spre o ambuscadă? 

— Cauciucurile acelea ard demult sau abia au fost aprinse? 
Terminat! întrebă unul dintre piloţii de pe Little Bird. 

— Cauciucurile ard de azi-dimineaţă, de când am ajuns noi 
aici, răspunse un pilot dintr-unul din aparatele de zbor de 
observare. 

— Două minute, îl anunţă pilotul lui Super Six Seven pe 
Eversmann. 

Elicopterele Little Bird intrară în poziţia de atac. Pregătindu-se 
pentru o ascensiune rapidă şi apoi o coborâre care urma să-i 
ducă direct peste casa-ţintă, cu rachetele şi tunurile îndreptate în 
jos. Unul câte unul, unităţile repetară: Lucy, cuvântul de cod 
pentru începerea atacului: în Romeo Six Four, colonelul Harrell, 
în Kilo Six Four, căpitanul Scott Miller, comandantul Forţei de 
Atac Delta, în Barber Five One, pilotul veteran ofiţer subaltern 
Randy Jones, aflat în primul elicopter de luptă AH-6, în Juliet Six 
Four, căpitanul Mike Steele, comandantul ranger din elicopterul 
lui Durant, iar în Uniform Six Four, locotenent-colonelul Danny 
McKnight, care comanda convoiul de la sol ce urma să-i 

recupereze pe toţi. Convoiul oprise la câteva străzi depărtare. 

Era 3:43 p.m. Pe ecranul din JOC. Comandanții văzură cartierul 
aglomerat din Mogadiscio, aflat într-o stare mai bună decât 
majoritatea celorlalte. Cel mai vizibil reper era hotelul „Olimpic”, 
o clădire albă, cu cinci etaje, care semăna cu nişte cvartale 
rectangulare stivuite unul peste celălalt, cu balcoane la fiecare 
nivel. Mai exista o clădire similară, pe aceeaşi parte a străzii, cu 
un cvartal mai la sud. Amândouă aruncau umbre mari peste 
Hawlwadig Road, strada largă, asfaltată, care trecea prin faţa lor. 
La intersecțiile unde aleile murdare traversau Hawlwadig, 
pământul fusese aruncat de vânt peste strada asfaltată. 
Clădirea-ţintă era pe cealaltă parte a lui Hawlwadig faţă de hotel, 
cu un cvartal mai la nord. Era construită în acelaşi stil de cvartale 
stivuite, în formă de L, şi avea trei etaje în partea din spate şi un 
acoperiş drept, deasupra celor două etaje din faţă. Incercuia o 
curte sudică mică, în partea din spate, şi era mărginită de un zid 
înalt de piatră. Prin faţa ei, pe Hawlwadig, treceau maşini, 
oameni şi căruţe trase de măgari. Era o după-amiază normală de 
duminică. Zona țintei era la câteva străzi depărtare de mărea 
Piaţă Bakara, cea mai aglomerată din oraş. Obişnuiţi deja cu 
elicopterele, oamenii nici măcar nu ridicară privirile, când 
primele două Little Bird apărură deasupra lor, dinspre nord, şi 
apoi virară brusc spre est şi dispărură de pe ecran. 

Nici unul dintre elicoptere nu trase. 

— Un minut, îl informă pilotul lui Super Six Seven pe 
Eversmann. 

Cei din Delta trebuiau să intre primii şi să atace clădirea. 
Rangerii veneau în spatele lor, coborând pe corzi din Black Hawk- 
uri, ca să formeze un perimetru în jurul cvartalului-ţintă. 

Delta se afla pe lateralul celor patru elicoptere MH-6 Little 
Bird, fiecare aparat ducând câte o echipă de cinci oameni. Purtau 
veste antiglonţ negre, mari, şi căşti de hochei din plastic, peste 
casca de recepţie din ureche, şi un microfon prin care păstrau în 
permanenţă legătura vocală unii cu ceilalţi. Uniformele lor nu 
aveau nici un fel de însemne. 

Primele două Little Bird aterizară exact la sud de clădirea- 
ţintă, pe o alee îngustă, ridicând în aer nori groşi de praf. Praful 
era atât de des, încât piloţii şi oamenii de pe bănci nu vedeau 
nimic dedesubt. Unul dintre elicoptere îşi găsi locul iniţial de 
aterizare ocupat de primul elicopter, aşa încât viră la stânga, 
execută un ocol rapid spre vest şi ateriză exact în faţa țintei. 

Sergentul clasa întâi Norm Hooten, conducătorul echipei din al 

doilea Little Bird, avu senzaţia că elicea aparatului de zbor răzuia 
efectiv zidul clădirii. Presupunând că elicopterul se deplasa la 
mică înălţime, Hooten şi echipa lui de pe partea stângă îşi 
împinseră corzile afară şi soriră, vrând să coboare pe ele restul 
drumului. A fost cea mai rapidă coborâre pe coardă din lume. 
Erau la numai jumătate de metru de pământ. 

In câteva secunde erau în casă. Asta era specialitatea celor 
din Delta. Viteza era esenţială. Când o casă aglomerată se 
umplea brusc cu explozii, fum şi fulgere luminoase, cei din 
interior erau înspăimântați şi dezorientaţi, pentru câteva clipe. 
Experienţa arată că cei mai mulţi se aruncă la pământ şi se 
târăsc spre colţuri. Dacă Delta îi prindea în acele momente de 
năuceală, majoritatea se supuneau comenzilor simple şi hotărâte 
fără să comenteze. Dar era o problemă de secunde. Cu cât cei 
dinăuntru aveau mai mult timp ca să realizeze ce se întâmpla, cu 
atât erau mai greu de învins. 

Cei din echipa de atac ce aterizaseră pe aleea sudică, conduşi 
de sergentul clasa întâi Matt Rierson, aruncară în curte grenade 
de panică inofensive şi deschiseră o poartă de metal ce 
conducea înăuntru. Urcară în fugă treptele din spate şi se 
năpustiră în casă, strigându-le celor dinăuntru să se arunce la 
pământ. Echipa de cinci oameni a lui Hooten, împreună cu cea 
condusă de sergentul clasa întâi Paul Howe, năvăliră pe uşile 
deschise de pe partea vestică a clădirii, care dădeau în 
Hawlwadig Road. Echipa lui Hooten intră într-un magazin plin cu 
afişe cu maşini de scris, creioane, stilouri şi alte articole de birou, 
magazinul de papetărie „Olimpic”. lnăuntru erau şase sau şapte 
somalezi, care se aruncară imediat la pământ şi îşi întinseră 
braţele în faţă, când li se ordonă asta. Hooten auzea deja afară 
focuri sporadice de armă, mult mai multe decât auzise în 
misiunile precedente. Echipa lui Howe pătrunse pe următoarea 
uşă de pe stradă. Sergentul seceră picioarele unui somalez 
năucit de lângă uşă, trântindu-l la pământ. Howe acoperi toată 
camera, rotind carabina CAR-15, o armă neagră, cu aspect 
futurist, cu o carabină ce avea ataşată o baionetă în capăt. Era 
important să prea imediat controlul. Se afla într-un depozit plin 
cu saci şi cu alte nimicuri. 

Amândouă echipele căutau o reşedinţă, aşa că se întoarseră 
rapid pe stradă. Alergară spre sud pe Hawlwadig şi cotiră la 
stânga, îndreptându-se spre curtea în care camarazii lor 
pătrunseseră deja. Elicopterele Black Hawk se apropiau. 

Primul, în care se aflau comandantul de la sol al Delta şi un 

grup de sprijin, rămase în aer la o distanţă de un cvartal nord 
faţă de ţintă, pe Hawlwadig, în timp ce căpitanul Miller şi ceilalţi 
luptători de comando de la bord coborau pe corzi. Ei, împreună 
cu un alt Black Hawk plin de atacatori, reprezentau al doilea val 
ce urma să se năpustească asupra casei-ţintă. In spatele lor, 
veneau rangerii, în patru Black Hawk-uri, coborând în poziţie în 
cele patru colţuri ale cvartalului-ţintă, pentru a forma perimetrul 
exterior al asaltului. 

Din Black Hawk-ul Super Six Six, care se afla deasupra colţului 
sudic, Chalk Three aruncă corzile şi începură să coboare pe 
stradă în perechi, câte un om pe fiecare parte a elicopterului. Un 
şef de echipaj striga: „Fără teamă!” fiecărui om care ieşea pe 
partea lui. Sergentul Keni Thomas îi replică în gând, în timp ce 
prindea coarda cu mâna: „Să te ia dracu', amice! Nu tu eşti cel 
care intră în luptă.” 

In timp ce zburau la înălţime deasupra străzii Hawlwadig, cu 
două cvartale mai la nord, pilotul lui Super Six Seven îi spuse lui 
Eversmann: 

— Pregătiţi-vă să aruncaţi corzile! 

Chalk Four se afla cam la două sute de metri înălţime, distanţa 
cea mai mare pe care o coborâseră pe coardă până atunci, şi 
totuşi praful străzii ajungea la uşile deschise. Aşteptau ca 
celelalte patru Black Hawk să ajungă în poziţie, iar Eversmann 
avea senzaţia că stătea pe loc de prea mult timp. Chiar şi peste 
sunetul elicei şi motoarelor, puteau să audă răpăitul carabinelor. 
Un Black Hawk care stă pe loc, la înălţime, este o ţintă perfectă. 
Corzile de trei ţoii grosime erau bobinate lângă uşi, în ambele 
părţi. Specialistul Dave Diemer aştepta la uşa din dreapta, alături 
de sergentul Casey Joyce. La capătul liniei de pe partea stângă, 
era puştiul, Blackburn. La comanda pilotului, lăsară corzile să 
cadă, dar una ajunse pe o maşină. Asta îi întârzie şi mai mult. 
Elicopterul Black Hawk se smuci în faţă, încercând să desprindă 
frânghia. 

— Suntem puţin deviaţi faţă de poziţia dorită, îl informă pilotul 
pe Eversmann. 

Se aflau cam la un cvartal nord faţă de ţinta lor. Sergentul 
consideră că aveau să fie mai în siguranţă la sol. 

— Nici o problemă, spuse el. 

— Suntem cam la o sută de metri distanţă, îl avertiză pilotul. 

Sergentul îi făcu semn cu degetul mare ridicat. 

Oamenii începură să sară. Trăgătorii de la uşi strigau: 

— Acum! Acum! Acum! 

Eversmann era ultimul. Îşi scoase căştile şi pentru o clipă, fu 
asurzit de zgomotul elicopterului, al exploziilor şi focurilor de 
armă de dedesubt. De obicei, purta astupătoare de urechi în 
misiuni, dar de această dată nu şi le pusese, pentru că ştia că 
urma să poarte căşti de recepţie. Le prinse de bidon şi întinse 
mâna după dispozitivul de vedere. Depăşi orice senzaţie de 
incitare şi confuzie, toate mişcările lui devenind controlate. 
Trebuia să-şi pună ochelarii la ochi şi apoi, amintindu-şi de 
instrucţiunea şefului de echipaj, să lase căştile pe scaun, înainte 
să plece. Dar blestemata de cureluşă a ochelarilor de protecţie 
plesni. Eversmann umblă la ei câteva clipe, încercând să-i fixeze 
cumva, în timp ce ultimul dintre oamenii lui cobora. Văzând că 
era rândul lui să coboare pe coardă, aruncă ochelarii şi sări, 
rupând cordonul din tavan şi luând căştile din elicopter cu el. 

Nu realizase cât de sus erau. Alunecarea pe coardă era mult 
mai lungă decât erau obişnuiţi de la antrenamente. Frecarea îi 
arse mănuşile groase de piele şi îi roase palmele. Se simţea 
extrem de vulnerabil, atârnând pe coardă un timp parcă de două 
ori mai lung decât de obicei. Când se apropie de pământ, îl văzu 
pe unul dintre oamenii lui întins pe spate, la capătul corzii. Işi 
simţi inima sărind. „Cineva fusese împuşcat deja!” Strânse 
coarda mai tare, ca să nu aterizeze peste el. Era puştiul. 
Picioarele lui Eversmann atinseră strada chiar lângă el, şi şefii de 
echipaj aruncară jos corzile. Când elicopterul se îndepărtă, 
zgomotul şi praful se reduseră şi simţiră duhoarea oraşului. 

Blackburn sângera la nas şi urechi. Soldatul clasa întâi Mark 
Good, sanitarul, se ocupa deja de el. Puştiul avea un ochi închis 
şi unul deschis. Din gură îi curgea sânge şi scotea un şuierat din 
gât. Era inconştient. Good făcuse un curs de intervenţie de 
urgenţă, dar asta îl depăşea. Era cea mai gravă rană suferită de 
forţa de atac în Somalia. 

Blackburn nu fusese împuşcat, căzuse. Nu prinsese coarda. O 
cădere de douăzeci de metri, până în stradă. Tocmai fusese 
desemnat ajutor al trăgătorului cu mitraliera-60 a echipei şi căra 
multă muniţie, aşa că era mai greu ca oricând. Asta, incitarea, 
înălţimea mare de la care coborau... indiferent care ar fi fost 
motivul, nu se prinsese de coardă. Eversmann se îndepărtă de el. 
Işi numără rapid oamenii. 

Hawlwadig avea cincisprezece metri lăţime şi era plină de 
dărâmături, ca întregul Mogadiscio. Norul de praf se risipi şi îi 
văzu pe oamenii lui răspândindu-se, conform planului, pe lângă 
zidurile de pe ambele părţi ale străzii. Eversmann rămăsese în 

mijlocul drumului, cu Blackburn şi Good. Se trăgea asupra lor, 
dar imprecis. Gloanţele care treceau pe lângă ei scoteau un 
pocnet puternic. Eversmann nu mai fusese niciodată sub foc 
inamic până atunci. „Deci, aşa este.” Se gândi că ar fi fost bine 
să se adăpostească. Împreună cu Good. ÎI luară pe Blackburn de 
subsuori şi cap, încercând să-i ţină gâtul drept, şi îl traseră spre 
partea vestică a intersecţiei, unde se ghemuiră în spatele a două 
maşini parcate. 

Eversmann îl strigă pe operatorul lui radio, soldatul clasa întâi 
Jason Moore, şi îi ceru să ia legătura cu căpitanul Mike Steele, pe 
reţeaua companiei. Steele şi doi locotenenţi, Larry Perino şi Jim 
Lechner, coborâseră pe coardă cu restul lui Chalk One, în colţul 
sud-estic al țintei. Chalk Four era la colţul nord-vestic. Minutele 
treceau. Moore strigă că nu reuşea să ia legătura cu Steele. 

— Cum adică nu reuşeşti să iei legătura? 

Moore ridică din umeri. Tipul dur din Princeton, New Jersey, 
purta o cască de recepţie sub casca de protecţie, şi asta îi 
permitea să vorbească fără să-şi ocupe mâinile. Inainte să 
coboare, prinsese comutatorul microfonului pe carabină - o idee 
bună, după părerea lui. Dar, în timp ce cobora pe coardă, 
prinsese în palmă, din greşeală, cordonul care lega comutatorul 
de cască. Acesta arsese, din cauza frecării. Moore însă nu 
observase şi se întreba de ce nu erau auzite apelurile lui. 

Eversmann încercă din nou cu wa/kie-talkie-ul lui. Steele nu 
răspunse, dar după câteva încercări îl auzi pe locotenentul 
Perino. Sergentul ştia că acesta se afla pentru prima dată în 
luptă, aşa că făcu un efort ca să vorbească rar şi clar. Explică 
cum căzuse Blackburn şi că era rănit grav. Trebuiau să-l scoată 
de acolo. Eversmann încercă să sugereze că era o stare de 
urgenţă, dar nu o alarmă. 

— Repetă, spuse Perino. 

Vocea sergentului se auzea cu întreruperi. Eversmann repetă. 
Apoi auzi din nou vocea lui Perino. 

— Repetă totul, terminat. 

Eversmann începu să strige., = 

— Om căzut, TREBUIE SA-L EXTRAGEM CAT MAI RAPID 
POSIBIL! 

— Calmează-te, spuse Perino. 

Asta îl scoase din sărite pe Eversmann. „Al naibii moment ai 
găsit să mă pui la punct.” 

In urma apelului radio, doi sanitari din Delta veniră în fugă pe 
Hawlwadig. Sergenţii clasa întâi Kurt Schmid şi Bart Bulloch. Cei 

doi, mai experimentați, începură imediat să-l ajute pe Good. 
Schmid introduse un tub pe gâtul lui Blackburn, ca să-l ajute să 
respire. Bulloch înfipse un ac în braţul puştiului şi prinse de el un 
tub IV?. 

Focul creştea în intensitate. Ofițerii care priveau ecranele din 
centrul de comandă aveau senzaţia că înfipseseră un băț într-un 
cuib de viespi. O mulţime de somalezi ridicau baricade şi 
aprindeau focuri în zonă, ca să cheme ajutoare. Mii de oameni 
ieşeau pe străzi, înarmaţi până în dinţi. Alergau din toate 
direcţiile spre Piaţa Bakara, unde grupul mare de elicoptere 
semnalase faptul că se dădea lupta principală. Din părţile mai 
îndepărtate ale oraşului veneau maşini pline cu oameni înarmaţi. 
Se părea că cei mai mulţi veneau din nord, direct spre poziţia lui 
Eversmann şi a lui Chalk Two, care coborâseră în colţul nord- 
estic. 

Oamenii lui Eversmann se răspândiră şi trăgeau în toate 
direcţiile, cu excepţia celei a clădirii-ţintă. Peste drum de locul în 
care era îngrijit Blackburn, sergentul Casey Joyce îşi îndreptase 
mitraliera M-16 spre o mulţime din ce în ce mai numeroasă, din 
nord. Somalezii se apropiau în grupuri de peste zece oameni 
fiecare. Rangerii trebuiau să respecte regulile stricte ale luptei. 
Trebuiau să tragă numai spre cei care îndreptau arma spre ei, 
dar asta părea deja ceva imposibil. Era clar că se trăgea în ei şi 
vedeau pe stradă somalezi cu arme, dar printre cei înarmaţi erau 
amestecați alţii fără arme, inclusiv femei şi copii. Somalezii erau 
ciudaţi, din acest punct de vedere. Majoritatea necombatanţilor 
care aud focuri de armă şi explozii fug. In Mogadiscio, de câte ori 
se trăgea, oamenii se repezeau grămadă în acel loc. Bărbaţi, 
femei, copii, chiar şi bătrâni şi invalizi. Părea un imperativ 
naţional să fii de faţă, să vezi totul. 

Lucrurile nu mergeau conform scenariului clar din mintea lui 
Eversmann. Echipa lui era încă la un cvartal nord de poziţia 
corectă. El se gândise că puteau ajunge rapid acolo, după ce 
coborau la sol, dar căderea lui Blackburn şi volumul neaşteptat 
de focuri de armă împiedicaseră acest lucru. Timpul le juca 
renghiuri. Era greu de explicat asta cuiva care nu era acolo. Nu 
avea idee cât timp trecuse. Două minute? Cinci? Zece? 

Ştia că băieţii din Delta lucrau repede. Se uita mereu în spate 
ca să vadă dacă apărea convoiul de camioane. Era prea devreme 
pentru asta, dar el se uita oricum, sperând, pentru că acela ar fi 

fost un semn că lucrurile mergeau bine. Se uită poate pentru a 
douăsprezecea oară, când văzu primul Humvee apărând de după 
colţ. La trei cvartale depărtare. Ce uşurare! „Poate că băieţii din 
Delta au terminat şi putem pleca de aici!” 

Schmid, sanitarul Delta, îl examinase pe Blackburn mai atent 
şi era alarmat. Puştiul avea cel puţin o rană gravă la cap şi o 
umflătură mare la ceafă. 

— Este urgent, sergent. Trebuie să-l scoatem chiar acum, 
altfel moare. 

Eversmann luă din nou legătura cu Perino. 

— Trebuie să-l luăm de aici pe tipul ăsta, altfel moare. Nu 
puteţi trimite pe cineva? 

Nu, Humvee-urile nu puteau înainta. Eversmann îi spuse 
vestea sanitarului Delta. 

— Trebuie să-l scoatem de aici, sergent, repetă Schmid. 

Aşa că Eversmann îi chemă pe doi dintre sergenţii din echipa 
lui, Casey Joyce şi Jeff McLaughlin, care veniră în fugă. 
Eversmann îi strigă lui McLaughlin, peste zgomotul din ce în ce 
mai puternic al luptei: 

— Trebuie să-l duceţi pe Blackburn la Humvee-uri, în direcţia 
clădirii-ţintă. 

Despachetară o targă pliantă şi îl puseră pe Blackburn pe ea. 
Cinci oameni plecară cu el, cu Joyce şi McLaughlin în faţă, Bulloch 
şi Schmid în spate şi Good alergând pe lângă targă şi ţinând 
tubul IV conectat la braţul puştiului. Alergau  încovoiaţi. 
McLaughlin nu credea că Blackburn va supravieţui. Strigau cu 
toţii la el: 

— Rezistă! Rezistă! 

Dar, după cum arăta, puştiul era deja pierdut. 

Erau obligaţi să lase mereu targa jos, ca să riposteze la 
focurile de armă. 

— Trebuie să facem Humvee-urile să vină la noi, spuse 
Schmid. Dacă îl mai ridicăm şi îl lăsăm jos de multe ori, o să-l 
omorâm. 

Joyce se oferi voluntar să aducă un Humvee şi o luă la fugă 
singur spre convoi. 

Centrul de comandă era o clădire de două etaje adiacentă 
hangarului din baza aeriană a Forţei de Atac Ranger. Era atât de 
plină de antene şi fire, încât oamenii îi opuneau „porcul spinos”. 
La primul etaj era centrul de comandă, trei camere pe un coridor 
lung, unde stăteau ofiţerii superiori, purtând căşti şi privind 
ecranele TV. Generalul Garrison stătea în partea din spate a 
camerei de operaţiuni, mestecându-şi trabucul şi observând 
totul. Imaginile color ale luptei veneau de la camerele video din 
avionul de spionaj Orion şi din elicopterele de observare. 
Garrison şi statul lui major aveau probabil mai multe informaţii 
despre lupta care se desfăşura decât oricare alţi comandanţi din 
istorie, dar nu puteau face altceva decât să se uite şi să asculte. 
Cât timp lucrurile mergeau normal, deciziile trebuiau luate de 
oamenii din teren. Sarcina generalului era să menţină controlul 
situaţiei şi să încerce să gândească cu un pas sau doi înainte, 
dacă lucrurile mergeau prost. In caz de urgenţă, putea chema 
Divizia 10 Montană din partea cealaltă a oraşului, de la 
complexul ONU, trei companii de armată regulată. Dar 
deocamdată nu era nevoie, în afară de acel ranger rănit, 
misiunea mergea bine. 

Fusese riscant să pătrundă în cartierul „Black Sea” al lui Aidid, 
la lumina zilei. Piaţa Bakara, aflată în apropiere, era centrul lumii 
Habr  Gidr. Garrison avertizase Washington-ul, cu câteva 
săptămâni înainte: 

— Dacă intrăm în vecinătatea Pieței Bakara, sunt sigur că vom 
câştiga lupta, dar s-ar putea să pierdem războiul. 

In plus, forţa de atac a lui Garrison prefera să acţioneze 
noaptea. Elicopterele erau pilotate de ofiţeri din Regimentul de 
Aviaţie pentru Operaţiuni Speciale 160, care se autointitulaseră 
„invadatorii nopţii” („Night Stalkers”). Erau experţi ai zborului pe 
întuneric. Totodată, întunericul făcea viteza şi precizia celor din 
Delta şi a rangerilor şi mai mortale. Pe lângă faptul că era mediul 
lor de luptă preferat, noaptea le mai oferea un avantaj. Mulţi 
bărbaţi somalezi, mai ales tinerii, erau dependenţi de khat, o 
amfetamina care semăna cu măcrişul de baltă. Mijlocul după- 
amiezii era momentul de vârf ai ciclului zilnic. Cei mai mulţi 
începeau să o mestece la prânz şi, până seara, erau agitaţi, 
nervoşi şi gata de acţiune. Noaptea era exact invers. 
Consumatorii de khat se prăbuşeau. Aşa că misiunea din acea zi 
se desfăşura în cel mai rău loc din Mog şi în cel mai prost 
moment posibil. 

Totuşi, şansa de a prinde doi dintre oamenii importanţi ai lui 

Aidid în acelaşi timp era prea bună ca să fie ratată. Executaseră 
alte trei misiuni în timpul zilei, fără probleme deosebite. In plus, 
riscul era o parte a meseriei. Ei erau oameni îndrăzneţi. De aceea 
se aflau acolo. 

Somalezii văzuseră şase raiduri până atunci, aşa că ştiau 
oarecum cam la ce să se aştepte. Forţa de atac făcuse tot 
posibilul ca să-i deruteze. 

Garrison avusese grijă să varieze tacticile. De obicei, veneau 
cu elicoptere şi plecau cu vehicule, dar uneori veneau în vehicule 
şi plecau în elicoptere. Alteori veneau şi plecau în elicoptere sau 
în vehicule. Aşa că tiparul se schimba mereu. Şi, în primul rând, 
soldaţii erau buni. Erau experimentați şi bine antrenați. Cam în 
acelaşi timp în care aflaseră de căderea lui Blackburn, băieţii din 
Delta din clădire transmiseseră că-i găsiseră pe oamenii pe care-i 
căutau. Misiunea aceasta avea să fie un succes. 

Ali Hassan Mohamed alergă la uşa din faţă a magazinului de 
hamburgeri şi dulciuri al tatălui său, când auzi elicopterele 
coborând şi primele focuri de armă. Era student, un adolescent 
înalt şi zvelt, cu pomeţi proeminenţi şi o bărbiţă rară. Studia 
engleza şi comerţul, dimineţile, iar după-amiaza servea în 
magazin, care se afla chiar lângă hotelul „Olimpic”. Uşa din faţă 
se afla vizavi de Hawlwadig Road, în diagonală faţă de casa lui 
Hobdurahman Yusef Galle, unde se părea că atacau rangerii. 

Uitându-se pe uşă, Ali îi văzu pe rangeri coborând pe corzi în 
aleea care pornea din Hawlwadig spre vest. Magazinul lui era în 
colţul acelei străzi, iar poarta spre casa familiei lui era puţin mai 
jos. Americanii începură să tragă cum atinse pământul, în toate 
direcţiile. Erau şi somalezi care trăgeau în ei. Ali ştia că acei 
soldaţi erau diferiţi de cei care veniseră ca să-i hrănească pe 
somalezi. Aceştia erau rangeri. Erau oameni cruzi, care purtau 
veste antiglont şi armele prinse la piept, iar atunci când veneau 
noaptea, feţele lor vopsite îi făceau să arate şi mai 
înspăimântători. Mai sus, pe Hawlwadig, în stânga lui, la vreo 
două cvartale distanţă, un alt grup de rangeri era prins într-o 
luptă încrâncenată. Văzu cum doi dintre ei îl trăgeau din stradă 
pe un al treilea, care părea mort. 

Rangerii de vizavi intrară într-o curte şi începură să tragă de 

acolo. Apoi un elicopter cobori mai jos şi o mitralieră din el 
începu să tragă rafale nimicitoare. Arma pulveriză partea străzii 
pe care se afla el. Fratele mai mic al lui Ali, Abdulahi Hassan 
Mohamed, căzu mort lângă poarta casei familiei lui, cu capul 
zdrobit. Abdulahi avea cincisprezece ani. Ali văzu totul. Apoi 
rangerii ieşiră în fugă din curte şi traversară Hawlwadig spre casa 
lui Hobdurahman Yusef Galle, unde se aflau majoritatea 
celorlalţi. 

Ali o luă la fugă. Se opri ca să se uite la fratele lui şi văzu că 
avea capul despicat ca un pepene. Apoi începu să alerge cât de 
repede putea. Fugi spre stânga, pe stradă, departe de rangeri şi 
de casa pe care o atacau aceştia. La capătul aleii murdare o luă 
la stânga şi alergă în spatele hotelului „Olimpic”. Peste tot, 
oamenii luptau. Străzile erau pline cu femei şi copii care urlau, şi 
văzu oameni morţi şi animale moarte. Unii alergau spre luptă, 
alţii fugeau de ea. Unii păreau să nu ştie în ce parte să meargă. 
Văzu o femeie alergând dezbrăcată, fluturându-şi mâinile şi 
strigând. 

Miliția lui Aidid ieşise deja pe străzi cu megafoane, strigând: 

— Kasoobaxa guryaha oo iska celsa cadowga! (leşiţi şi apăraţi- 
vă casele!). 

Ali nu era un luptător. Existau războinici, ei le spuneau 
mooryan, care trăiau pentru orez şi khat şi făceau parte din 
armatele private ale oamenilor bogaţi. Ali era un simplu student 
şi vânzător care intrase în miliția din cartier ca să-şi protejeze 
magazinul de mooryan. Dar aceşti rangeri îi invadau casa şi 
tocmai îi uciseseră frăţiorul. Alergă în spatele hotelului, furios şi 
îngrozit, şi apoi coti la stânga, întorcându-se pe Hawlwadig Road, 
la casa prietenului lui, Ahmed, unde îşi ascunsese carabina AK- 
47. După ce îşi recuperă arma, se întâlni cu câţiva dintre prietenii 
lui. Alergară înapoi la hotelul „Olimpic”. Ali le spuse de fratele lui 
şi îi conduse înapoi la casa lui, hotărât să se răzbune. 

Se ascunseră după un zid, în spatele hotelului, şi începură să 
tragă în rangerii de la colţ. Apoi o luară spre nord, adăpostindu- 
se după maşini şi clădiri. Ali ţâşnea afară şi trăgea spre rangeri, 
după care alerga la adăpost. Apoi, unul dintre prietenii lui făcea 
la fel. Uneori împingeau doar ţevile puştilor după colţ şi trăgeau 
fără să se uite. Nici unul dintre ei nu era luptător experimentat. 

Rangerii trăgeau mai bine. Prietenul lui Ali, Adan Warsawe, ieşi 
în faţă să tragă şi fu lovit în stomac de glonţul unui ranger, care-l 
dobori pe spate. Ali şi un alt prieten îşi riscară vieţile şi ieşiră să-l 
tragă pe Adan la adăpost. Glonţul îi făcuse o gaură în stomac, iar 

prin rana mare din spate ţâşnea sângele, împroşcând praful de 
pe drum. Când îl târâră mai departe, lăsară o dâră roşie în urma 
lor, pe stradă. Adan părea atât mort, cât şi viu, ca şi cum s-ar fi 
aflat undeva între cele două hotare. 

Ali se duse pe strada următoare, lăsându-l pe Adan cu prietenii 
lui. Trebuia să împuște un ranger sau să moară încercând. De ce 
făceau ei asta? Cine erau aceşti americani care veneau în 
cartierul lui, ca să împrăştie în jur gloanţe şi moarte? 

După ce năvăliseră în depozitul de lângă Hawlwadig, sergentul 
Paul Howe şi echipa lui de patru oameni din Delta alergară după 
colţ şi intrară în clădirea-ţintă pe uşa sudică din curte. Erau 
ultimii membri ai forţei de asalt care intrau în clădire. O echipă 
condusă de un amic al lui Howe, Matt Rierson, prinsese deja 
douăzeci şi patru de somalezi la primul etaj, printre care şi pe cei 
doi căutaţi: Omar Salad, ţinta principală, şi Mohamed Hassan 
Awale, purtătorul de cuvânt la lui Aidid (nu Abdi „Qyebdid” 
Hassan Awale, aşa cum se raportase, dar un şef de clan de 
aceeaşi importanţă). 

Somalezii erau întinşi pe jos, docili, şi echipa lui Rierson le lega 
încheieturile cu cătuşe de plastic. 

Howe îl întrebă pe sergentul Mike Foreman dacă urcase cineva 
la etaj. 

— Nu încă, spuse Foreman. 

Howe îşi luă cei patru oameni şi merseră la etajul al doilea. 

Era o casă mare, după standardele somaleze, cu ziduri văruite 
şi ferestre fără geamuri. In capul scării, Howe îi strigă unuia 
dintre oamenii lui să arunce o grenadă de panică în prima 
cameră. Aceasta explodă şi echipa ţâşni înăuntru, aşa cum era 
antrenată, fiecare om acoperind o direcţie diferită de foc. Nu 
găsiră decât o saltea, pe podea, în timp ce se învârteau prin 
cameră, o rafală de mitralieră izbi tavanul şi zidul, trecând 
milimetric pe lângă capul unuia dintre oamenii lui Howe. Se 
aruncară cu toţii la pământ. Gloanţele intraseră pe fereastra 
dinspre sud-est, şi era clar că veneau dinspre poziţia de blocare 
a rangerilor, aflată exact sub fereastră. Unul dintre soldaţii tineri 
de afară văzuse ceva mişcându-se şi trăsese. In mod evident, 
pentru unii dintre acei puşti nu era clar care clădire era ţinta. 

De asta se temuse. Howe era dezamăgit de rangeri. Ei erau 
elita infanteriei americane? În ciuda renumelui, îi considera pe 
tineri slab antrenați şi potenţial periculoşi în luptă. Mulţi dintre ei 
abia terminaseră liceul! In timpul exerciţiilor de antrenament, 
avusese impresia că ei întorceau mereu capul ca să-i vadă pe el 
şi pe oamenii lui, în loc să fie atenţi la partea lor din misiune, 
care era la fel de importantă. 

lar în misiune erai solicitat cu adevărat. Trebuia să dai tot ce 
puteai şi chiar mai mult... pentru că preţul eşecului era deseori 
moartea. De aceea iubeau asta Howe şi, ceilalţi soldaţi din Delta. 
Asta îi diferenţia de alţi oameni. Războiul era ceva urât şi 
drăcesc, bineînţeles, dar încă era modul în care se rezolvau 
problemele în cea mai mare parte a planetei. Statele civilizate 
aveau moduri neviolente de rezolvare a disputelor, dar pentru 
asta era nevoie ca toţi cei implicaţi să o dorească. Aici, în Lumea 
a Treia, oamenii nu învăţaseră să fie raţionali, cel puţin nu 
înainte să curgă sânge. Victoria aparţinea celor dispuşi să lupte 
şi să moară. Intelectualii puteau să-i ţină oricâte teorii voiau, dar, 
în lumea reală, puterea se câştiga încă prin ţeava armei. Dacă 
voiai ca masele înfometate din Somalia să mănânce, atunci 
trebuia să-i anihilezi pe oamenii de genul acelui Aidid, cărora le 
convenea înfometarea. Puteai să-ţi trimiţi binefăcătorii cu inimi 
sângerânde, puteai să strângi mâini, să te rogi şi să cânţi la 
petreceri, să invoci marii zei CNN şi BBC, dar singurul mod ca să 
deschizi un viitor acelor copii cu ochi mari era să le arăţi că ai 
arme mai multe. Şi, în această lume reală, nimeni nu avea arme 
mai multe sau mai bune ca America. Pentru ca idealurile 
umanităţii să învingă, era nevoie de oameni care să facă acest 
lucru posibil. De cei din Delta. 

Ei operau întotdeauna în secret. Armata nu rostea niciodată 
cuvântul „Delta”. Dacă se referea la ei, le spuneau operatori sau 
temutul D. Rangerii, care-i venerau, le spuneau băieții D. 
Secretul, sau cel puţin aparenţa acestuia, era esenţial pentru 
scopul lor. Dacă trebuia să moară vreun terorist din Lumea a 
Treia sau vreun boss al drogurilor columbian, şi asta se întâmpla 
brusc, ce coincidenţă fericită! Soldaţii întunericului dispăreau 
înapoi în umbre. Dacă-i întrebai cum se întâmplase asta, nu 
spuneau nimic. Ei nici nu existau, nu? Ei erau nobili, tăcuţi şi 
invizibili. Ei făceau cele mai importante treburi ale Americii şi, 
totuşi, refuzau recunoaşterea oficială, faima şi averea. Ei erau 
adevărații cavaleri moderni. 

Howe nu se chinuia prea mult să-şi ascundă disprețul faţă de 

celelalte tipuri de soldaţi, ceea ce însemna, de fapt, faţă de 
aproape întreaga armată americană. El şi restul operatorilor 
trăiau ca civili, şi asta spuneau că sunt, dacă erau întrebaţi, chiar 
dacă nu era greu să-i vezi la Fort Bragg. Se strigau unii pe alţii pe 
numele mic şi nu ţineau la saluturi sau la alte reglementări ale 
vieţii militare obişnuite. Ofițerii şi subofiţerii din Delta se tratau 
unii pe ceilalţi ca egali. Ei erau mai presus de grade. Aveau părul 
mai lung decât reglementa armata. În unele misiuni trebuiau să 
se dea drept civili, şi era mai uşor să facă asta dacă aveau 
tunsori normale, dar era şi un punct de mândrie pentru ei. Li se 
permitea un grad de libertate personală şi iniţiativă neauzite în 
altă parte în armată, mai ales în luptă. Preţul plătit pentru 
aceasta erau, bineînţeles, pericolul la care erau supuşi şi faptul 
că se aştepta de la ei să facă ceea ce soldaţii obişnuiţi nu puteau 
să realizeze. 

Howe nu era deloc impresionat de armata regulată. Ei şi alţi 
oameni din unitatea lui se plânseseră căpitanului Steele, 
comandantul, referitor la nivelul de pregătire al soldaţilor lui. Nu 
le folosise la nimic. Steele avea propriul lui mod de a trata astfel 
de lucruri, şi anume stilul tradiţional al armatei. Howe considera 
că masivul căpitan, un fost jucător de fotbal american din 
Georgia, era un bufon arogant şi incompetent. Howe fusese şi el 
la Rangers School şi o absolvise, dar trecuse peste statutul de 
ranger, când se calificase pentru Delta. Din cei o sută douăzeci 
de oameni din clasa lui care fuseseră propuşi pentru Delta (o 
sută douăzeci de soldaţi excepţionali şi extrem de motivaţi), 
numai treisprezece trecuseră de selecţie şi antrenament. Howe 
avea statura şi alura unui culturist şi o minte analitică. Mulţi 
dintre rangeri îl considerau înfiorător. 

Acum, lipsa de încredere a lui Howe faţă de trupele de sprijin 
mai tinere era confirmată. Rangerii trăgeau în oamenii lui! Howe 
şi echipa lui ieşiră din camera cu salteaua şi apoi înaintară, ca să 
verifice acoperişul plat din partea din faţă a casei. Partea din 
spate avea trei etaje, aşa că acel acoperiş era, de fapt, o terasă 
la etajul al doilea. Era încercuit de un zid de beton de un metru 
înălţime, cu şipci verticale decorative. Când cei din echipa Delta 
ieşiră în lumina soarelui, văzură mingea de foc mică şi portocalie 
a unei AK-47 erupând de pe un acoperiş de la nord. Doi dintre 
oamenii lui Howe ripostară cu focuri de armă, adăpostindu-se 
după zidul mic. i 

Apoi se auzi o altă rafală de mitralieră. In zidul împrejmuitor 
erau nişte despicături de doi centimetri lăţime. Howe şi oamenii 

lui se ghemuiră în spatele lui, rugându-se ca nici un glonţ să nu 
pătrundă printr-o astfel de deschizătură sau să ricoşeze din 
peretele exterior al casei. Urmară alte câteva rafale lungi. După 
sunetul şi impactul gloanţelor, îşi dădură seama că erau trase de 
o mitralieră M-60, de data aceasta din poziţia de blocare de la 
nord-est. Rangerii erau sub foc inamic, erau agitaţi şi speriaţi, 
aşa că trăgeau în toţi oamenii înarmaţi pe care-i vedeau. Howe 
era furios. 

Luă legătura prin radio cu căpitanul Scott Miller, comandantul 
la sol al echipelor Delta, aflat în curte. li spuse să-l apeleze 
imediat pe Steele prin staţie şi să-i spună să-şi oprească rangerii 
să mai tragă în oamenii lui! 

Specialistul John Stebbins începu să alerge imediat ce 
picioarele îi atinseră pământul. Chiar înainte să se urce în 
elicopter, căpitanul Steele îl bătuse pe umăr. 

— Cunogşti regulile luptei, Stebbins? 

— Da, domnule, să trăiţi...Le cunosc. 

— OK. Vreau să ştii că voi fi pe coardă chiar în spatele tău, aşa 
că ar fi bine să te grăbeşti. 

Perspectiva ca masivul comandant, încărcat cu tot acel 
echipament de luptă greoi, să-i cadă în cap, îl bântui pe Stebbins 
tot timpul zborului. După ce coborâse pe coardă, se îndepărtă 
atât de repede de baza acesteia, încât se izbi de mitraliorul lui 
Chalk One şi căzură amândoi. Stebbins rămase întins o clipă, 
aşteptând ca praful să se aşeze, şi apoi zări restul echipei lui 
lipită de un zid, în dreapta. 

Era speriat, dar incitat. Nu putea scăpa de senzaţia că totul 
era prea frumos ca să fie adevărat. lată-l acolo, un veteran în 
Compania Rangers, la cei douăzeci şi opt de ani ai lui, după ce îşi 
petrecuse ultimii patru ani din viaţă încercând să intre în luptă, 
să facă ceva interesant său important, şi acum, nu ştia cum, 
printr-un lanţ incredibil de rugăminţi, manevre şi capricii ale 
sorții, ajunsese efectiv în luptă - el, Johnny Stebbins, cafegiul-şef 
al companiei şi omul care plimba hârtiile prin sala de 
antrenament, la război! 

Călătoria lui până pe aleea din Mogadiscio începuse dintr-o 
brutărie de acasă, din Ithaca, New York. Stebbins era un puşti 

îndesat şi solid, cu ochi albaştri, păr blond şi o piele palidă şi 
pistruiată. Mersese la Universitatea St. Bonaventure, îşi luase 
diploma în comunicaţii, sperând să lucreze ca reporter radio, 
ceea ce şi făcuse, pentru un salariu minim, la câteva staţii Mom 
& Pop, în New York. Când brutăria îi oferise postul de brutar-şef, 
salariul zilnic era suficient ca să-l facă să renunţe la cariera de 
reporter. Aşa că făcea pâini şi visa aventuri. Acele reclame „Fii 
ceea ce vrei să fii”, din timpul meciurilor de fotbal, îi mergeau 
direct la suflet. Stebbins mersese la colegiu la un curs de ofiţeri 
în rezervă, dar armata era atât de plină de locotenenţi când 
terminase el, încât nu reuşise să fie numit în serviciul activ. La 
izbucnirea Furtunii Deşertului, în 1990, contractul lui cu Garda 
Naţională se încheiase. Incepuse să caute un mod de a scăpa din 
bucătărie şi a intra în luptă. Se înscrisese pe trei liste de 
voluntari pentru serviciul militar în Golf şi nu primise niciodată 
răspuns. Apoi se căsătorise, soţia lui născuse şi, brusc, salariul 
zilnic de la brutărie nu mai acoperea cheltuielile. Avea nevoie de 
un plan nou. Şi de acţiune. Armata le oferea pe amândouă. Aşa 
că se înrolase ca soldat. 

— Ce vrei să faci în armată? îl întrebase cel de la centrul de 
recrutare. 

— Să sar din avioane, să trag o mulţime de gloanţe şi să 
cumpăr de la magazinele armatei, îi răspunsese Stebbins. 

Il trecuseră din nou prin instructajul de bază - pe care îl făcuse 
şi în cadrul programului de rezervişti. Apoi fusese nevoit să facă 
programul RIP (Programul de îndoctrinare Ranger) de două ori, 
pentru că se rănise la una dintre săriturile din final şi fusese 
reciclat. Când absolvise, crezuse că va ajunge să sară, să se 
antreneze şi să coboare pe coardă din elicoptere, alături de 
băieţii mai tineri, numai că cineva de sus observase că în dosarul 
lui personal erau trecute o diplomă de colegiu şi, mai important, 
faptul că ştia să scrie la maşină. Fusese trimis într-un birou, în 
camera de instructaj a Companiei Bravo. Stebbins devenise 
secretarul companiei. 

li spuseseră că va fi numai pentru şase luni. Rămăsese blocat 
acolo timp de doi ani. Ajunsese să fie cunoscut ca un ranger bun 
pentru „camera de instructaj” şi căzu pradă tuturor tentaţiilor 
muncii de birou, în timp ce ceilalţi rangeri escaladau stânci, 
săreau din avioane şi încercau să-şi depăşească propriile 
recorduri la marşul forţat prin teren inamic, bătrânul Stebby 
stătea în spatele unui birou, fumând ţigară de la ţigară, mâncând 
gogoşi şi, practic, inhalând cafea. Era cel mai avid băutor de 

cafea al companiei. Ceilalţi făceau glume pe seama lui: „Oh, da, 
specialistul Stebbins, el ar arunca cu cafea fierbinte în inamic”. 
Ha! Ha! Când compania fusese solicitată pentru Somalia, nimeni 
nu fusese surprins că bătrânul Stebby era unul dintre cei lăsaţi în 
urmă, în Ft. Benning. 

— Vreau să ştii că nu e vorba de ceva personal, îi spusese 
sergentul, deşi nu putea să ascundă insulta nerostită. Pur şi 
simplu, nu putem să te luăm. Avem un număr limitat de locuri în 
elicopter şi avem nevoie de tine aici. 

Cum ar fi putut declara mai clar că, atunci când era vorba de 
război, Stebbins era cel mai puţin valoros om din regiment? 

Era din nou ca în Furtuna Deşertului. Cineva de acolo, de sus, 
nu voia ca John Stebbins să meargă la război. Işi ajută prietenii 
să-şi facă bagajul şi, când se anunţă că în ziua următoare 
compania ajunsese la Mogadiscio, se simţi şi mai mult lăsat pe 
dinafară decât cu doi ani înainte, când urmărise la CNN 
reportajele din fiecare noapte despre acţiune. Măcar acum avea 
companie. Sergentul Scott Galentine fusese lăsat şi el în urmă. 
Asta dură câteva zile. Apoi veni un fax din Somalia. 

— Stebby, ar fi bine să-ţi strângi lucrurile, îi spuse ofiţerul 
comandant. Pleci la război. 

Galentine primise aceeaşi veste. Nişte rangeri suferiseră 
câteva răni minore într-un atac cu mortiere şi trebuiau înlocuiţi. 

In drum spre aeroport, Stebbins se oprise acasă să-şi ia la 
revedere în fugă de la soţia lui. Urmase scena plină de lacrimi 
care era de aşteptat. Apoi, când ajunse la aeroport, îi spuseră că 
putea să se întoarcă acasă, plecau abia a doua zi. O jumătate de 
oră după despărţirea lor lacrimogenă, domnul şi doamna 
Stebbins erau din nou împreună. El petrecuse toată noaptea 
temându-se de un telefon care să schimbe ordinul. 

Dar nu se întâmplase asta. A doua zi, stătea împreună cu 
Galentine pe pista din Mogadiscio. In onoarea sosirii lor, li se 
ordonă să facă cincizeci de flotări, un ritual de bun venit la 
intrarea într-o zonă de război. Stebbins era în al nouălea cer. 
Reuşise! 

Nu erau suficiente veste kevlar (vestele antiglonţ ale 
rangerilor), aşa că primi una dintre vestele negre, mari, ale 
băieţilor din Delta. Când şi-o puse, se simţea ca o broască 
ţestoasă. Fu avertizat să nu iasă afară fără armă. Amicii lui îl 
puseră la punct pe scurt cu situaţia. li spuseră să nu-şi facă 
probleme în privinţa mortierelor. Somalezii nimereau foarte rar 
ceva. Ei mai fuseseră în cinci misiuni în acel loc, şi toate fuseseră 

o nimica toată. „Pătrundem în forţă, îi spuseră ei, ne mişcăm 
rapid, elicopterele spulberă practic totul în jur, îi lăsăm pe băieți; 
D să intre şi să-şi facă treaba. Noi nu facem altceva decât să 


asigurăm protecţie.” li spuseră să fie atent la somalezii care se 
ascundeau în spatele femeilor şi copiilor. Stebbins era nervos şi 
agitat. 


Apoi primise vestea. Da, erau bucuroşi să-l aibă acolo, dar el 
nu mergea efectiv cu restul băieţilor în misiune. Sarcina lui era 
să rămână la hangar şi să-l păzească. Să menţină siguranţa 
perimetrului. Era esenţial. Cineva trebuia să o facă. 

Cine altcineva? 

Apoi, în acea dimineaţă, chiar în clipa în care un mesager de la 
JOC apăruse strigând: „Pregătiţi-vă!”, unul dintre conducătorii 
echipelor veni cu o veste nouă: 

— Stebbins. Specialistul Sizemore are un cot infectat. Tocmai 
s-a întors de la biroul doctorului. Tu îi iei locul. 

Urma să fie ajutorul soldatului clasa întâi Brian Heard, care 
deservea mitraliera M-60. In sfârşit, reuşise. Ceea ce îşi dorise tot 
acest timp. Toţi băieţii ştiau că mergeau într-o parte deosebit de 
rea a oraşului. Probabil avea să fie una dintre cele mai grele 
misiuni ale lor de până atunci, iar pentru el era prima! Avea în 
stomac aceeaşi senzaţie ca înaintea primului salt cu paraşuta. „O 
să trec cu bine prin asta, îşi spuse. Nu o să mor.” 

Acum, stând pe stradă, lângă clădirea-ţintă, asculta focurile 
îndepărtate de armă şi ştiu că totul era real. Se dezmetici după 
ciocnirea cu mitraliorul dinaintea lui şi alergă spre zid. | se 
desemnase un colţ spre sud, paza unei alei ce părea goală. Era 
doar o cărare de pământ îngustă, atât cât să încapă o maşină, 
care cobora pe ambele părţi spre zidurile de piatră pătate de 
noroi. Din când în când, auzea nişte pocnituri în aer şi presupuse 
că era sunetul focurilor de armă de la câteva cvartale depărtare, 
deşi zgomotul părea mai apropiat. Poate că aerul îi juca feste. 
Mai auzi şi un sunet deosebit, un fel de ţiuit... Brusc, înţelese că 
era sunetul gloanţelor care zburau pe stradă. lar pocniturile? 
Acelea erau gloanţe care treceau suficient de aproape de el ca 
să audă micul bubuit sonic produs de ele. 


Mai sus de Stebbins, pe aceeaşi stradă, căpitanul Steele 
reperă sursa majorităţii gloanţelor care ţiuiau prin poziţia lor. Un 
cvartal mai la vest, pe hotelul „Olimpic”, se afla un lunetist. Era 
cea mai înaltă clădire din zonă. 

— Smith! urlă Steele. 

Caporalul Jamie Smith veni în fugă. Era cel mai bun trăgător 
din Chalk. Steele îi arătă lunetistul inamic şi îl plesni pe Smith pe 
spate, încurajator. Ochiră amândoi. Ţinta era departe, la peste o 
sută cincizeci de metri. Nu puteau să vadă dacă-l nimeriseră, 
dar, după ce traseră, somalezul de pe acoperiş nu mai fu auzit. 


Dincolo de alee, sergenţii Mike Sergeant şi Aaron Williamson 
stăteau ghemuiţi, ascunşi în spatele carcasei răsturnate a unui 
vehicul ars. Işi ţineau armele sprijinite pe aceasta. Toate aleile 
erau mărginite pe ambele părţi de zidurile curților şi de case mici 
de piatră. In spatele lor erau copaci mici şi chiar la nord se profila 
silueta casei-ţintă cu trei etaje. Goodale simţea mirosul şi gustul 
colbului, amestecat cu cel al prafului de puşcă. Auzi împuşcături 
în cealaltă parte a cvartalului, dar colţul lor era relativ liniştit. 

Goodale nu se simţise niciodată mai departe de ţară şi avu 
câteva clipe liniştite. In care, stând ghemuit în acea poziţie, se 
întrebă cum ajunsese acolo. Chiar înainte să plece spre Somalia, 
se logodise cu o fată numită Kira. Pe care o cunoscuse la 
Universitatea din lowa. Evadaseră amândoi din micul Pekin, 
Illinois. Pentru unul dintre marile campusuri din Midwest, 
fuseseră exmatriculaţi după scurt timp şi apoi hotărâseră să se 
îndrepte. Mike se înrolase în armată, Kira îşi luase o slujbă la o 
agenţie de publicitate. Se vedeau des când Mike era în Benning, 
dar, cum rangerii plecaseră la antrenamente în Texas înainte să 
fie convocați în Somalia, nu se mai văzuseră de peste două luni. 
Din ziua în care hotărâseră să-şi petreacă viaţa împreună. Cu o zi 
înaintea declanşării misiunii, reuşise să-i telefoneze pentru prima 
dată după plecarea din Ft. Benning, dar îi răspunsese robotul 
telefonic. Avea să o sune din nou în acea seară, şi îi lăsase mesaj 
ca ea să-i aştepte telefonul. 

„Kira, te iubesc atât de mult”, îi scrisese chiar în acea 
dimineaţă, „îmi vine greu să te sun din nou, pentru că ştiu că 
asta mă va face să-ţi simt şi mai mult lipsa. Pe de altă parte, 
vreau mult de tot să-ţi aud vocea”. 

Un somalez scoase capul din spatele unui zid, la vreo o sută 
de metri depărtare pe stradă, şi trase o rafală cu o AK-47. Praful 
ţâşni în sus, în jurul lui Goodale şi Williamson. Acesta din urmă 
ocoli carcasa prin partea ei nordică. Goodale, care era cel mai 
aproape de trăgător, se nelinişti pentru o clipă, sări în sus şi 
alergă departe de maşină, ţopăind, în timp ce gloanţele muşcau 
pământul în jurul lui, şi încercând să găsească o poziţie mai 
bună. Nu avea unde să se adăpostească. Se aruncă în spatele 

unei conducte care ieşea din drum. Avea cam optsprezece 
centimetri lăţime şi cincisprezece înălţime şi se simţea ridicol 
ascunzându-se în spatele ei, dar nu exista alt loc. Când 
împuşcăturile se opriră pentru o clipă, sări în sus şi se duse din 
nou lângă Williamson, în spatele maşinii arse, chiar în clipa în 
care somalezul începuse să tragă din nou. 

Goodale văzu o rafală de gloanţe măturând marginea maşinii, 
trecând peste patul armei lui Williamson şi retezând în drum 
degetul prietenului lui. Sângele ţâşni pe faţa lui Williamson, şi 
acesta începu să urle şi să înjure. Goodale se aplecă, cercetând 
mai întâi sângele de pe faţa lui Williamson şi apoi mâna acestuia. 

In ciuda durerii, Williamson părea mai mult furios, decât rănit. 

— Dacă scoate iar capul, îl lichidez, zise el. 

In ciuda degetului retezat, Williamson îşi ridică cu calm 
carabina M-16 şi aşteptă nemişcat minute întregi. 

Când omul de pe alee scoase capul, Williamson trase, şi capul 
somalezului păru să explodeze. Apoi îşi plesni palma nerănită de 
a lui Goodale şi scoaseră amândoi câteva strigăte de victorie. 

Câteva clipa mai târziu, împuşcară mortal un alt somalez. 
Omul ţâşnise pe alee şi se îndepărta în fugă de ei. În timp ce 
alerga, cămaşa i se umflase la spate şi văzuseră o AK, aşa că Îl 
împuşcară. Alţi cinci rangeri traseră în acelaşi timp. Omul era 
acum întins pe stradă la numai jumătatea distanţei faţă de 
cvartal şi Goodale se întrebă dacă-l uciseseră. Il întrebă pe 
sanitar dacă n-ar trebui să vadă dacă era mort sau să-l ajute 
dacă era doar rănit, dar acesta clătină din cap şi zise: 

— Nu, e mort. 

Asta îl uimi pe Goodale. Ucisese un om sau, oricum, 
contribuise la moartea lui. Gândul îl deranja. Somalezul nu 
încercase să-i ucidă, atunci când trăseseră, aşa că, practic, nu 
fusese autoapărare. Aşa că în ce fel putea justifica ceea ce 
făcuse? O viaţă, ca şi a lui, se încheiase. „Era oare corect?” 


În colţul lui, la vreo zece metri est de Goodale şi Williamson, 
locotenentul Perino se uita la nişte copii somalezi care se 
apropiau pe stradă de oamenii lui, indicând poziţiile lor unui 
trăgător ascuns după un alt colţ, mai departe. Oamenii lui 
aruncară grenade de panică şi copiii se împrăştiară. 

— Hei, domnule, se întorc! strigă mitraliorul sergent Chuck 
Elliot. 

Perino era la staţia radio, vorbind cu sergentul Eversmann 
despre Blackburn,  rangerul care căzuse din elicopter. 

Locotenentul transmitea informaţiile şi întrebările lui Eversmann 
căpitanului Steele, care se afla pe cealaltă parte a străzii. li 
spuse lui Eversmann să aştepte o clipă, ieşi pe stradă şi trase o 
rafală spre copii, ţintind la picioarele lor. Aceştia fugiră din nou. 

Câteva clipe mai târziu, o femeie începu să se strecoare pe 
alee, spre mitralieră. 

— Hei, domnule, văd un individ în spatele femeii, cu o armă 
trecută pe sub braţul ei, strigă Elliot. 

Perino îi spuse să tragă. Mitraliera M-60 scoase un sunet jos, 
răguşit. Oamenii o numeau „porcul”. 

Bărbatul şi femeia căzură amândoi, morţi. 


7 


Când cobori pe coardă din elicopter, în colţul nord-estic al 
cvartalului-ţintă, specialistul John Waddell îşi întârzie suficient de 
mult mişcările ca să nu dea peste specialistul Shawn Nelson, 
mitraliorul de 60 al lui Chalk Two, care de obicei pierdea o 
secundă sau două în plus ca să se descâlcească pe sine şi arma 
masivă. La antrenamente, Waddell se prăvălise peste tipul de 
sub el şi apoi fuseseră loviți amândoi de tipul care venea după ei. 
Işi muşcase zdravăn limba atunci. 

De data aceasta, merse bine. Waddell ajunse cu amândouă 
picioarele pe pământ şi apoi se replie spre un zid de pe partea 
stângă a străzii, exact aşa cum stabilise locotenentul Tom 
DiTomasso. Chalk Two era la o distanţă de un cvartal de locul 
unde ar fi trebuit să coboare Chalk Four al sergentului 
Eversmann. Locotenentul era îngrijorat pentru că nu putea să 
vadă Chalk Four. Reuşi să ia legătura prin staţie cu sergentul şi 
Eversmann îi raportă că ei coborâseră la un cvartal nord de 
poziţia lor. DiTomasso trimise o echipă să vadă dacă putea să-i 
zărească pe oamenii lui Eversmann de pe acea alee. Dar, aceştia 
se întoarseră repede şi raportară că un grup mare de somalezi se 
strângea în acea direcţie. 

In timp ce alerga ca să-şi ocupe poziţia lângă zidul nordic, 
Waddell descoperi cu surprindere că tot echipamentul lui, arme 
şi muniţie, nu-l încetinea. Avea mult echipament, incomod şi 
greu, şi în plus căra şi o armă mare, o M-249 sau SAW (armă 
automată de echipă). Dar, spre surprinderea lui, în timp ce 
alerga, constată că braţele şi picioarele păreau puţin amorţite, 

dar asta era tot. Presupuse că era din cauza adrenalinei, 
declanşată de frică şi surescitare, şi privi situaţia cu detaşarea lui 
obişnuită. 

După ce toată lumea ajunse la sol, coarda fu aruncată şi Black 
Hawk-ul plecă, echipa lui Waddell primi ordin să ajute la 
acoperirea lui Nelson, care îşi plasase „porcul” pe un bipod, în 
vârful unei mici ridicături a drumului, şi începuse deja să tragă. 
Cele două mitraliere ale echipei atrăgeau aproape toate focurile 
inamice. 


Nelson trăgea din greu încă de când părăsise elicopterul. 
Privind în jos, din uşa acestuia, văzuse un om cu o AK în mâini 
ieşind în mijlocul străzii şi ţintind prin norul de praf spre 
elicopter. Nelson trăsese şase gloanţe în individ şi nu observă că- 
| nimerise decât când îl văzu întins la pământ. 

In timp ce cobora pe coardă, în jurul capului lui vâjâiau 
gloanţe. Nu multe, dar şi unul era de ajuns. Asta îl enervă. Era 
întotdeauna greu să-ţi încetineşti coborârea cu mitraliera M-60 
legată în spate, şi Nelson căzu, când ajunse, la bază. Sergentul 
de stat-major Ed Yurek alergă să-l ajute să se ridice şi îl împinse 
spre un perete. 

— Omule, dar repede s-a împuţit treaba! spuse Nelson. j 

Se poziţionă aproape de centrul drumului, cu faţa spre vest. In 
dreapta lui, era o alee, unde văzu nişte somalezi care-şi 
îndreptau armele în direcţia lui. Mitraliera lui Nelson îi împrăştie, 
dar unul dintre ei, un bătrân cu o barbă albă, lungă, părea atât 
de hotărât să tragă, încât nu sesiză mitraliera masivă care 
apăruse pe alee în stânga lui. Era încă puţin prea departe ca să 
tragă, dar Nelson observă că se îndrepta spre el. Mitraliorul 
înţelese ce încerca bătrânul să facă. DiTomasso le spusese deja 
că Chalk Four era blocat la nord-vest de poziţia lor. Era clar că 
bătrânul căuta un loc mai bun din care să tragă în Eversmann şi 
în oamenii lui. 

— Impuşcă-l, împuşcă-l! îl îndemnă ajutorul lui. 

— Nu, uite, spuse Nelson. Vine direct spre noi. 

intr-adevăr, bătrânul inconştient venea direct spre ei. Se 
ascunse în spatele unui copac mare, la vreo cincizeci de metri 
distanţă, ferindu-se de rangerii lui Eversmann, dar fără să 
observe ameninţarea din stânga lui, din spate. Tocmai îşi încărca 
din nou arma, când Nelson trase vreo douăsprezece gloanţe în 
el. Se văzu cum treceau prin individ, dar, cu toate acestea, 
bătrânul se ridică, îşi recuperă arma şi chiar trase un foc sau 

două în direcţia lui Nelson. Mitraliorul era şocat. Trase altă rafală 
lungă în somalez, care totuşi reuşi să se târască în spatele 
copacului, dar, de data aceasta, nu mai trase. 

— Cred că l-ai terminat, spuse ajutorul lui Nelson. 

Dar Nelson îl vedea mişcându-se în spatele copacului. Omul 
stătea în genunchi şi era clar în viaţă. Trase încă o rafală lungă şi 
văzu aşchii sărind din baza copacului. Bătrânul se prăbuşi în 
stradă. Corpul lui zvâcnea încă, dar omul părea, în sfârşit, mort. 
Lui Nelson nu-i venea să creadă cât de greu era să ucidă un om. 


În acest timp, Waddell urcă cu prudenţă panta, paralel cu 
Nelson. Stăteau amândoi întinşi pe burtă. Lângă ei, Waddell văzu 
corpul somalezului care fusese împuşcat din elicopter. Căutând 
un loc mai bun din care să-l acopere pe Nelson, Waddell se duse 
la un zid de pe partea sudică a aleii. Văzu un somalez care apăru 
de după un colţ dinspre vest şi trase în Nelson, care era absorbit 
de duelul lui cu bătrânul. Waddell trase în individ. In cărţi şi 
filme, atunci când împuşcă un om pentru prima dată. Un soldat 
trece printr-un moment în care îşi cercetează propriul suflet. 
Waddell nu se gândi la asta nici o clipă. El reacţiona, pur şi 
simplu. Surprins de împuşcătura lui Waddell, Nelson nu-l văzuse 
pe somalez căzând. Waddell îi arătă unde căzuse acesta şi 
mitraliorul se ridică, îşi luă mitraliera şi trase alte câteva cartuşe 
în corpul somalezului, ca să fie sigur. Apoi alergară amândoi spre 
un adăpost mai bun. 

Se opriră în spatele unei maşini arse. Uitându-se pe sub 
aceasta, spre nord, Nelson văzu un somalez cu o armă, întins pe 
stradă, lângă două femei în genunchi. Trăgătorul îşi băgase 
ţeava armei printre picioarele femeilor, şi pe el stăteau efectiv 
patru copii. Era complet protejat de necombatanţi, profitând cu 
cinism de bunul-simţ al americanilor. 

— la uite, John, spuse Nelson. 

Waddell se aplecă să vadă şi el. 

— Ce ai de gând să faci? 

— Nu pot să ajung la tipul ăla printre toţi ceilalţi. 

Aşa că aruncă o grenadă de panică şi grupul fugi atât de 
repede, că omul îşi lăsă arma în praf. 

Pe alee căzură câteva grenade. Erau vechiul tip sovietic, care 
semănau cu nişte conserve de supă în vârful unui băț de lemn. 
Decât una sau două dintre ele explodară. Nelson îl strigă pe 
DiTomasso şi îi arătă zidul de cărămidă de pe marginea estică a 
drumului. 

Apoi îl privi pe locotenent cum traversa, împreună cu alţi trei 
rangeri, spre o poartă parţial deschisă, dincolo de care era o 
parcare. DiTomasso aruncă o grenadă spre acel loc, după care 
năvăli înăuntru, împreună cu ceilalţi rangeri, găsiră patru 
somalezi, care stăteau pe capotele maşinilor şi trăgeau peste zid, 
şi îi luară prizonieri. 


Focurile de armă nu erau prea intense încă, dar sergentul 
Yurek era uimit. La cei douăzeci şi şase de ani ai săi era un 
veteran călit în luptă, cu un simţ sec al umorului şi o mare 
slăbiciune pentru animale, în special pentru pisici. Nu-i plăcea 
ideea să tragă în ceva sau în cineva, dar îi accepta necesitatea. 
Când oamenii trăgeau în el, era necesar. 

Schimburile de focuri din acea zi erau mai îndârjite ca de 
obicei. Yurek presupuse că în casa-ţintă se aflau nişte oameni cu 
adevărat importanţi. Poate chiar Aidid în persoană! Chalk Two 
trăgea în trei direcţii în acelaşi timp, spre vest, spre est şi mai 
ales spre nord. Yurek reperase un om care trăgea dintr-un turn 
jos, din nord-est. Apoi, unul dintre sanitarii echipei strigă de pe 
partea cealaltă a străzii, arătând spre o colibă dărăpănată, aflată 
la est de perimetrul lor, la intersecţie. 

— Hei, avem oameni în coliba aceea! 

Ceea ce era o veste foarte proastă. Yurek sprintă spre colibă şi 
năvăli pe uşa din faţă, împreună cu sanitarul. 

Era gata să se împiedice de un grup de copii îngroziţi şi de o 
femeie, evident învăţătoarea lor. 

— Toată lumea jos! strigă Yurek, cu arma ridicată şi gata să 
tragă. 

Copiii începură se plângă de teamă, şi Yurek înţelese rapid că 
trebuia să calmeze situaţia. 

— Liniştiţi-vă, îi rugă el. Liniştiţi-vă! 

Dar vaietul continuă. Aşa că Yurek se aplecă şi puse arma pe 
pământ, încet şi cu grijă. li făcu semn învăţătoarei să se apropie. 
Fata avea vreo şaisprezece ani. 

— Intinde-te la pământ! îi spuse el, vorbind calm şi făcându-i 
semne cu mâna. |ntinde-te jos! 

Femeia ezită, dar făcu ceea ce i se spusese. 

Apoi Yurek arătă spre copii, făcând aceleaşi semne. Aceştia se 
întinseră la pământ. Yurek îşi luă arma şi îi spuse învăţătoarei că 
trebuia să rămână acolo, indiferent ce se va întâmpla. 

Ea clătină din cap şi Yurek speră că asta însemna „da”. La 
plecare, îi spuse sanitarului să stea lângă uşa colibei şi să se 

asigure că nu mai intra nimeni să o verifice sau chiar să o arunce 
în aer. 


Din poziţia lui din spatele maşinii răsturnate, uitându-se pe 
una dintre străzile ce porneau din intersecţia lor, Nelson văzu un 
om cu o armă, călare pe o vacă. In jurul vacii erau vreo opt alţi 
bărbaţi, unii cu arme, alţii fără. Era cea mai ciudată bătălie pe 
care-o văzuse vreodată. Nu ştia dacă să râdă sau să ţintească în 
ei. Incepu să tragă în acelaşi timp cu restul rangerilor. Omul de 
pe vacă se prăbuşi şi ceilalţi o luară la fugă. Vaca rămase pe loc. 

În clipa aceea, un Black Hawk trecu pe deasupra lor şi 
deschise focul cu minitunul lui. Vaca fu făcută bucăţi. Apoi 
minitunul se opri şi umbra elicopterului trecu mai departe. 

Oricât de oribil era. Prezenţa acelor arme deasupra capetelor 
lor era extrem de liniştitoare pentru toţi soldaţii de pe străzi. 
Erau într-un oraş ciudat şi ostil, cu oameni care încercau să-i 
ucidă, călărind pe animale, cu mitraliere în mână. Grupându-se 
din toate direcţiile. Gloanţele le ţiuiau pe la urechi, mirosul de 
sânge şi de carne arsă se amesteca cu duhoarea prafului şi 
băligarului... Apoi, apropierea calmă a unui Black Hawk mare, cu 
bătaia ritmică a elicelor şi puterea teribilă a armelor lui, le 
amintea forţa invincibilă care era în spatele lor. Le amintea de 
întoarcerea lor iminentă acasă. 

Somalezii continuau să se grupeze la nord. De la depărtare, 
păreau mii de oameni. Grupuri mai mici înaintau spre sud, spre 
poziţia lui Chalk Two. Un grup ajunsese la numai un cvartal şi 
jumătate distanţă. Vreo cincisprezece oameni. Nelson încercă să- 
şi îndrepte mitraliera numai spre cei înarmaţi, dar erau atât de 
mulţi, încât avu câteva momente de ezitare: să-i lase să tragă 
sau să tragă el însuşi? In cele din urmă, alese a doua variantă. 
Grupul se dispersă, lăsând în urmă cadavre pe stradă, dar apăru 
un alt grup şi mai mare. Păreau să vină dinspre nord, ca şi cum 
ar fi fost hăituiţi de cineva. De data aceasta, Nelson nu mai avu 
timp să cântărească alternativele. Incepu să tragă cu mitraliera 
direct în mulţime. Un Little Bird se apropie şi aruncă şi el un val 
de plumb spre somalezi. Cei care nu căzură fugiră. Acolo unde cu 
un minut în urmă era o mulţime, acum era o grămadă 
sângerândă de răniţi şi morţi. 

— La naiba, Nelson! spuse Waddell. La naiba! 

La uşa din faţă a casei-ţintă, sergentul de stat-major Jeff Bray, 
un CCT (tehnician de control al luptei) din Forţele Aeriene, 
împuşcă un somalez care se apropia în fugă de el, trăgând cu o 
AK-47. Bray făcea parte dintr-o unitate de patru oameni a 
forţelor speciale ale Forţelor Aeriene, formată din experţi în 
coordonarea comunicaţiilor sol/aer, ca el, şi PJ - paraşutişti, 
sanitari îndrăzneţi, specializaţi în salvarea piloților doborâţi. 
Celălalt CCT din unitate, sergentul Dan Schilling, era în convoiul 
de la sol. Cei doi PJ erau la bordul Black Hawk-ului CSAR, 
împreună cu o duzină de rangeri şi băieţi din Delta. Bray fusese 
numit în unitatea de comandă Delta care coborâse pe coardă la 
un cvartal vest de casa-ţintă. Omul pe care-l împuşcase ţâşnise 
spre el de pe o alee. Ce avea în cap? Cum putea cineva să fie 
atât de prost? 

In spatele lui Bray, în casa-ţintă, operatorii Delta strângeau 
prizonierii somalezi. Aceştia erau întinşi pe jos, în curte, şi li se 
puneau cătuşe. Printre ei erau şi ţintele principale din acea zi, 
Omar Salad şi Mohamed Hassan Awale, „ministrul de Externe” al 
lui Aidid, precum şi Abdi Yusef Hersi, un locotenent al lui Aidid. 
Era o pradă mai bună decât speraseră. Cercetând celelalte 
camere din casă, sergentul Paul Howe trase într-un computer de 
la primul etaj. Sergentul Matt Rierson, ai cărui oameni luaseră 
prizonierii, era responsabil cu transportarea acestora la vehicule. 
Howe. Sergentul Norm Hooten şi echipele lor se întoarseră la 
etajul doi. Ca să-i acopere, de la ferestre şi de pe acoperiş. 

La JOC, privind prin intermediul camerelor aeriene, generalul 
Garrison şi statul lui major înţeleseră că sarcina echipei Delta 
fusese îndeplinită când văzură echipa lui Howe apărând pe 
acoperiş. In afară de rangerul care căzuse, lucrurile merseseră 
ceas. Rangerii rezistau în poziţiile lor de blocare. Era 3:50 p.m. şi 
toată forţa urma să pornească spre bază în maximum zece 
minute. 

După ce elicopterele decolaseră din baza rangerilor, sergentul 
Jeff Struecker rămăsese câteva minute în Humvee-ul lui, 

împreună cu restul convoiului de la sol, cu motoarele pornite. 
Maşina lui era prima dintr-o coloană de douăsprezece vehicule, 
nouă Humvee-uri şi trei camioane de cinci tone. Ei trebuiau să 
meargă până în spatele hotelului „Olimpic” şi să aştepte ca 
băieţii din Delta să rezolve lucrurile în casa-ţintă. 

Struecker, un creştin renăscut din Ft. Dodge, lowa, avea mai 
multă experienţă decât majoritatea băieţilor, în ceea ce privea 
oraşul. Participase la invazia din Panama, aşa că mai văzuse 
Lumea a Treia. Dar nimic nu-l pregătise pentru Somalia. Era greu 
de înţeles de ce Statele Unite erau interesate de un astfel de loc. 
Dar Struecker avea doar douăzeci şi patru de ani şi era soldat, 
aşa că nu era rolul lui să pună astfel de întrebări. Sarcina lui din 
acea zi era să meargă în forţă pe Hawlwadig Road, să încarce 
prizonierii şi forţele de atac şi de blocare şi să-i aducă înapoi la 
bază. Exact în spatele lui, era al doilea Humvee al echipei lui, 
condus de sergentul Danny Mitchell. In spatele acestuia, era un 
Humvee pentru încărcătură, în care se aflu băieţi din Delta şi 
SEAL, care avea să înainteze direct spre clădirea-ţintă, ca să 
ajute echipa de asalt ce se afla deja acolo. In spatele vehiculului 
SEAL, erau trei camioane şi apoi alte trei Humvee-uri, inclusiv cel 
în care se afla locotenent-colonelul Danny McKnight, care era 
comandantul acelui convoi. Pe scaunul din faţă al maşinii, alături 
de Struecker, era şoferul, soldatul clasa întâi Jeremy Kerr. În 
spate erau mitraliorul sergent Dominick Pilla, un favorit al 
companiei, soldatul clasa întâi Brad Paulson. Care deservea 
mitraliera de calibru 0,50 din turelă, şi specialistul Tim Moyniha, 
ajutorul de mitralior. 

Dom Pilla era un tip puternic şi solid din New Jersey, care îşi 
folosea mult mâinile când vorbea. li plăceau la nebunie glumele. 
Adusese cu el mici pocnitori pe care le înfigea în ţigările băieţilor, 
aşa încât să explodeze la jumătate, cu un pop şocant. Unii 
oameni care încercau astfel de lucruri erau enervanţi. Dar nu şi 
Pilla. Oamenii râdeau cu Pilla. Cele mai faimoase poante erau 
scenetele pe care le juca cu Nelson, imitându-i pe ofiţerii lor 
comandanţi. Una dintre favoritele lor era acea în care-l imitau pe 
Steele. 

Struecker şi restul coloanei îşi sincronizară plecarea aşa încât 
să nu ajungă în spatele hotelului „Olimpic” înainte ca echipa de 
asalt să-şi înceapă treaba. Priviseră armada avansând peste 
ocean şi părăsiseră baza numai după ce elicopterele se 
întorseseră. Struecker, care ar fi trebuit să conducă convoiul, luă 
greşit o curbă. Studiase harta fotografiată în hangar şi credea că 


35 


o reţinuse, dar, ajuns în oraş, lucrurile deveniseră confuze. Toate 
străzile arătau la fel şi nu erau nici un fel de indicatoare. Se 
mişcau rapid. Merseră spre nord-est, pe Via Gesira, până la 
cercul de trafic K-4, şi apoi la nord, pe Via Lenin, spre vechea 
expoziţie. Apoi trebuiau să cotească la dreapta, pe Naţional 
Street, să continue spre est şi apoi să cotească spre nord, pe o 
stradă ce mergea paralel cu Hawlwadig, îndreptându-se spre 
casa-ţintă. Dar, când Struecker o luă mai devreme decât trebuia 
la stânga şi vehiculul lui Mitchell îl urmă, restul convoiului nu 
apăru în spatele lor. Cele două Humvee-uri reuşiră să se 
descurce prin labirint şi găsiră Naţional Street cam în acelaşi 
timp când restul convoiului ajungea la hotel. 

— Hei, unde naiba sunteţi, băieţi? se auzi vocea sergentului de 
pluton Bob Gallagher în staţia de emisie-recepţie. 

— Venim, spuse Struecker. Am cotit greşit. Suntem pe drum. 

Era jenat. 

Înainte ca întreg convoiul să ajungă la punctul de aşteptare, 
semnalizatorul-şef John Gay, un SEAL aflat pe scaunul din spate 
al celui de-al treilea Humvee, auzi o împuşcătură şi simţi un 
impact puternic în şoldul drept. Şocat şi simțind deja o durere 
puternică, strigă că fusese rănit. Merseră direct spre clădirea- 
ţintă, aşa cum era planul, iar acolo, sergentul-major Tim „Griz” 
Martin, operatorul Delta care stătea lângă Gay, sări jos şi ocoli 
maşina ca să arunce o privire la rana acestuia. Ceilalţi din echipă 
se răspândiră în jurul vehiculelor. Martin rupse pantalonii lui Gay 
şi îi examina şoldul, apoi îi dădu vestea cea bună. Glonţul se 
lovise de cuțitul Randall. Zdrobise lama, dar cuțitul îl deviase. 
Martin scoase câteva fragmente de lamă din şoldul lui Gay şi îl 
bandajă rapid. Acesta cobori şchiopătând, se adăposti şi începu 
să riposteze la focurile de armă. 

Struecker, care în acest timp găsise drumul spre convoiul 
principal, fu desemnat să-l evacueze pe Blackburn, rangerul care 
căzuse din elicopter. Sergentul Joyce adusese ajutor pentru 
Blackburn şi oamenii îl cărau pe targă. Humvee-ul SEAL, condus 
de subofiţerul clasa întâi Chuck Esswein, trase pe Hawlwadig şi 
rangerul rănit fu urcat prin trapa din spate. Doi sanitari urcară 
alături de el. Sergentul Delta John Macejunas se aşeză lângă 
Esswein, ca să asigure foc de protecţie. Humvee-ul lui Struecker, 
cu mitraliera de 0,50 în turelă, preluă conducerea, iar cel al lui 
Mitchell, care avea în turelă un lansator de grenade cu foc rapid 
Mark-19, rămase la coadă. 

— Aici Uniform Six Four, transmise McKnight din elicopterul de 


36 


comandă. Avem un rănit grav. O să trimit trei maşini, una de 
transport, cu rănitul în ea. 

Struecker îi spuse lui McKnight: 

— Ajungem acolo în cinci minute. 

Locotenent-colonelul îi răspunse că ceilalţi aveau să-i urmeze 
curând. Misiunea era aproape încheiată. 

Cele trei vehicule începură să se îndrepte în viteză spre bază, 
pe străzile acum animate de focuri de armă şi explozii. De data 
aceasta, Struecker ştia pe unde să meargă. Găsise o rută de 
întoarcere simplă. Câteva cvartale mai încolo era Naţional Street. 
Puteau să meargă pe ea până la cercul de trafic K-4 şi de acolo 
să o ia la dreapta, spre plajă. j 

Numai că lucrurile se înrăutăţiră. Incepuseră să apară baraje 
rutiere şi baricade. Le ocoleau sau treceau prin ele. Unul dintre 
sanitari, soldatul clasa a doua Marc Good, ţinea tubul IV pentru 
Blackburn cu o mână şi trăgea cu carabina CAR-15 cu cealaltă. In 
Humvee-ul lui Struecker, mitraliorul din turelă Paulson încerca 
înnebunit să învârtă arma masivă de calibru 0,50 ca să poată 
trage în inamicii de pe ambele părţi. Aşa că Struecker îi spuse 
omului cu mitraliera M-60, Pilla, să-şi concentreze focul spre 
dreapta, lăsând tot ce era pe stânga lui Paulson. Nu voiau să 
meargă prea repede, pentru că o călătorie prea accidentată nu i- 
ar fi făcut nici un bine lui Blackburn. 

Pilla fu împuşcat când coteau pe Naţional Street. Muri 
instantaneu. Glonţul îi intrase prin frunte, iar prin rana de ieşire 
ţâşniră sânge şi bucăţi de creier. Corpul lui căzu în poala lui 
Moynihan, care urlă îngrozit: 

— Pilla e rănit! strigă el. 

Chiar atunci, în staţie se auzi vocea sergentului Gallagher. 

— Cum merg lucrurile? 

Struecker ignoră emițătorul şi îi strigă peste umăr lui 
Moynihan. 

— Calm! Ce s-a întâmplat cu el? 

Nu vedea nimic în spate. 

— E mort! 

Moynihan era speriat. 

— De unde ştii că e mort? Eşti doctor? 

Struecker se întoarse şi aruncă o privire rapidă în spate. Văzu 
că toată maşina era plină de sânge. Pilla era în poala lui 
Moynihan. 

— E împuşcat în cap! E mort! spuse acesta. 

— Calmează-te! insistă Struecker. Trebuie să continuăm să 

luptăm până ajungem la bază. 

La naiba cu condusul cu prudenţă! Struecker îi spuse şoferului 
să accelereze, sperând că Esswein le va urma exemplul. Acum 
auzea grenade zburând pe stradă. Parcă tot oraşul trăgea în ei. 

Vocea lui Gallagher se auzi din nou: 

— Ce se întâmplă? 

— Nu vreau să vorbesc despre asta. 

Lui Gallagher nu-i plăcu răspunsul. 

— Aveţi răniți? 

— Da, unul. 

— Cine e şi care e starea lui? întrebă Gallagher. 

— E Pilla. 

— Care e starea lui? 

Struecker ţinu în mână microfonul pentru o clipă, gândindu-se 
dacă să spună sau nu, ştiind că operatorii radio de pe întregul 
câmp de luptă le auzeau conversaţia. Apoi, zise, şovăielnic: 

— E mort. 

La acel cuvânt, traficul radio, destul de intens, se opri brusc. 
Urmară secunde lungi de tăcere. 

Ali Hussein păzea farmacia „Labadhagak Bulal”, situată mult 
la sud faţă de Împuşcături. 

Se duse pe treptele din faţă ale magazinului şi văzu nişte 
bărbaţi cu puşti, alergând spre luptă. Unii erau din miliția lui 
Aidid, alţii erau doar nişte vecini care îşi luaseră şi ei armele. 

Hussein voia să vadă ce se întâmpla, dar îi era teamă că 
magazinul va fi jefuit, dacă îl lăsa nepăzit. Aşa că rămase pe loc 
şi ascultă focurile de armă. Din ce în ce mai aproape de strada 
lui. 

Apoi, trei vehicule de armată americane apărură în viteză pe 
stradă. Tunurile mari din spate trăgeau. Sări în magazin şi trânti 
uşa de metal în spatele lui, chiar în clipa în care nişte gloanţe 
ricoşară din ea. Se lipi de un zid lateral despre care ştia, de la 
luptele precedente, că era cel mai sigur loc, şi gloanţele începură 
să intre pe ferestre în magazin, în timp ce maşinile treceau în 
viteză pe lângă el. 

Apoi dispărură şi împuşcăturile se opriră. 

Micul convoi acceleră spre drumul principal şi, pentru o vreme, 
focurile de armă încetară, iar în depărtare se vedea oceanul. Dar, 
când se apropiară de zona portului, pe străzi erau mii de 
somalezi. Struecker îşi simţi inima în gât. Nu se mai trăgea mult 
în ei, dar cum avea să treacă cu trei vehicule pe acolo? 

Şoferul lui încetini şi apăsă continuu pe claxon, când intrară în 
mulţime. Struecker îi spuse să nu oprească. Aruncă câteva 
grenade de panică în faţa maşinii, care îndepărtară o parte dintre 
oameni, şi apoi îi spuse mitraliorului din turelă să deschidă focul 
deasupra capetelor mulţimii. Oceanul era în cealaltă parte. 

Struecker încercă să ia legătura cu doctorii prin staţia radio, 
dar nu reuşi, aşa că trecu pe reţeaua de comandă. 

— Am nevoie imediat de un doctor, zise el. 

Sunetul armei mari îi sperie pe majoritatea somalezilor şi 
vehiculele prinseră din nou viteză. Humvee-ul trecu peste câţiva 
oameni, sau poate că era vorba doar de pietrele şi grohotişul de 
pe drum. Struecker nu întoarse capul ca să vadă. Apoi ajunse în 
spatele unui camion care înainta încet. Nu se dădea la o parte 
din faţa lor şi nu aveau loc să-l ocolească, aşa că Struecker îi 
spuse şoferului să-l tamponeze din spate. Un om al cărui picior 
atârna afară urlă de durere la lovitura Humvee-ului şi apoi se 
rostogoli în camion, care până la urmă coti de pe drum. 

— Puteţi să aranjaţi să fim aşteptaţi de un doctor la poartă? 
transmise Struecker. 

Intrară în bază cu un sentiment uriaş de uşurare şi epuizare. 
Câţiva rangeri din Humvee-uri fuseseră răniţi. Pilla era mort. Dar 
măcar pentru ei se terminase. 

Struecker fu uimit de ceea ce văzu în bază. Se aşteptase să 
dea de calm şi siguranţă. In loc de asta, toţi cei din jur păreau 
înnebuniţi. 

Auzi vocea comandantului în difuzoare, strigând la cineva: 

— Fiţi atenţi şi ascultați ordinele mele! 

Se întâmplase ceva. 

Echipele medicale se apropiară de vehiculele lor. Unul dintre 
doctori îl întoarse pe Pilla cu faţa în sus. 

— Lasă-l pe el, spuse Struecker. E mort. 

Aşa că medicul trecu la Humvee-ul lui Esswein, ca să-l ia pe 
Blackburn. Struecker îl prinse de mână pe unul dintre sanitarii 
care treceau pe lângă el. 

— Este un mort în partea din spate a maşinii mele. Trebuie să- 
| luaţi de acolo. 

Sergentul îi privi cum îl scoteau pe Pilla din maşină. Partea de 
sus a capului lui dispăruse. Avea faţa albă, distorsionată şi 
extrem de umflată. Nu mai semăna cu Pilla. 

Soldatul Clay Othic împuşcă un pui de găină. Când veni 
momentul ca toate vehiculele să înainteze şi să înceapă să 
încarce prizonierii, un adevărat iad izbucni pe Hawlwadig. 
Oamenii alergau în toate direcţiile, cei cu carabine AK-47 trăgeau 
în ei, grenadele RPG vâjâiau prin aer, cu cozile lor de fum, şi 
detonau asurzitor... lar în mijlocul acestei nebunii, un cârd 
panicat de găini sări drept în faţa puştii lui Othic. Una dintre 
păsări fu transformată într-un amestec de pene, când fu lovită de 
un glonţ din arma lui de calibru 0,50. „Micul vânător” făcuse o 
nouă victimă. 

Othic era cel mai scund om din companie şi părea de vreo 
treisprezece ani, aşa că (prin procedura standard de operare) 
primise cea mai mare armă, un „Ma-Duce”, mitraliera Browning 
M-2 de calibru 0,50, care era montată în turela de pe Humvee-ul 
lui. Othic îşi făcuse un adevărat renume la începutul misiunii, 
furând Humvee-ul personal al generalului Garrison. Turela 
vehiculului lui se bloca mereu şi sergentul îi spusese s-o schimbe 
cu alta. „Acolo”, zisese el, arătând spre parcul de maşini. Aşa că 
Othic o alesese pe cea care era cea mai curată. O duseseră 
înapoi înainte să afle generalul. j 

Acum, aflat în turela unui alt Humvee. In spatele mitralierei de 
0,50, Othic aştepta după colț, un cvartal mai la sud de clădirea- 
ţintă, ascultând focurile de armă tot mai dese şi abia aşteptând 
să participe la luptă. Dar vehiculul lui era ultimul din convoiul de 
la sol, aşa că el se ocupa de acoperirea din spate, unde nu era 
nimic. Era foarte îngrijorat că nu va apuca să tragă. Apoi, 
convoiul începu să se mişte. Când Humvee-ul lui coti pe 
Hawlwadig, împuşcă găina. 

Confuzia era atât de mare, încât lui Othic îi venea greu să se 
orienteze. Pe străzi era o mulţime de oameni neînarmaţi, aşa că 
mai întâi începu să tragă selectiv. Lovi un somalez înarmat, care 
stătea în pragul uşii hotelului. Dobori un altul aflat pe o alee de la 

vest de hotel. Omul se oprise în mijlocul străzii şi se uitase peste 
umăr, stabilind pentru o clipă contactul vizual cu Othic. Gloanţele 
de calibru 0,50, care puteau să facă găuri de mărimea unui 
pumn într-un zid subţire, îl făcură bucăţi. Othic trase alte câteva 
gloanţe spre arma omului, căzută pe jos, încercând să o facă 
inutilizabilă. Mai jos, pe stradă, văzu nişte oameni care târau 
cauciucuri şi bolovani pentru un baraj rutier, aşa că îşi întoarse 
turela spre ei şi trase câteva gloanţe în acea direcţie. Somalezii o 
luară la fugă. 

Se împuşca prea mult şi din toate direcţiile, ca Othic să poată 
înţelege ce se întâmpla. Incepu să tragă în tot ce vedea. Aşa cum 
spunea o zicală veche a rangerilor, „Când lucrurile se încing, la 
fel să se încingă şi arma”. 


Amicul din Missouri al lui Othic, specialistul Eric Spalding, era 
într-unul din camioanele de cinci tone din convoi. Vehiculul avea 
saci cu nisip în partea din spate, pentru a-i proteja pe cei de 
acolo de mine, dar, în rest, nu era blindat. Pe scaunul de lângă 
şofer, Spalding îşi spuse că cea mai bună apărare era atacul, aşa 
că începu să tragă imediat ce convoiul dădu colţul spre clădirea- 
ţintă. Impuşcă un om care trăgea de pe treptele hotelului 
„Olimpic”, şi după aceea ţintele începură să apară atât de 
repede, încât abia putea să le ochească. Nu avea timp să 
reflecteze la ce se întâmpla. Lupta începuse rapid şi accelerat. 

Sergentului John Burns, care mergea într-un Humvee în 
spatele camionului lui Spalding, îi veni greu la început să 
înţeleagă adevărata intensitate a schimbului de focuri. Ca şi 
restul rangerilor, se aşteptase la ceea ce întâlneau de obicei în 
astfel de misiuni, unul sau doi somalezi înarmaţi, care să tragă 
câteva focuri şi apoi să o ia la fugă. Aşa că, atunci când văzu un 
somalez care trăgea cu un tub RPG din spatele unui grup de 
femei, Burns sări din Humvee ca să-l urmărească, se împiedică 
de baza uşii şi căzu cu faţa în praf. Se ridică şi alergă spre 
bărbatul cu tubul RPG şi, când avu direcţie de foc liberă spre el, 
se lăsă într-un genunchi şi îl împuşcă. Somalezul căzu, iar Burns, 
prins de mica lui urmărire, alergă şi-l prinse de cămaşă pe 
individul rănit, gândindu-se să-l arunce în spate, alături de ceilalţi 
prizonieri. Când începu să-l târască după el însă, deveni 
conştient de cât de mult se trăgea şi, spre groaza lui, reperă un 
grup de zece somalezi înarmaţi, după colţul hotelului. 

În clipa aceea înţelese că era în mijlocul unei bătălii mult mai 
mari decât credea. Dădu drumul cămăşii şi alergă înapoi la 

Humvee-ul lui, unde restul oamenilor, care stăteau ghemuiţi şi 
trăgeau, îl priveau uimiţi. 

In Humvee-ul următor, soldatul Ed Kallman simţi o accelerare 
a adrenalinei, când coti cu vehiculul lui după colţ şi intră în 
vârtej. Se înrolase în armată în căutarea acţiunii, după ce se 
plictisise de liceul lui din Gainesville, Florida. In armată, la 
început te temi de perspectiva luptei efective, dar, puţin câte 
puţin, antrenamentul dur şi disciplina rangerilor te fac să începi 
să ţi-o doreşti. Şi, dintr-odată, războiul. Cel adevărat. Din spatele 
volanului maşinii, Kallman fu nevoit să-şi repete că acesta nu era 
un film, şi gândul îl umplu de o veselie copilăroasă. Prinse cu 
coada ochiului dâra de fum a unei grenade RPG şi o urmări cum 
trecu pe lângă vehiculul lui. Şi explodă în camionul de cinci tone 
din faţă. Când fumul se împrăştie, îl văzu pe sergentul de stat- 
major Dave Wilson, unul dintre cei doi negri din Compania 
Ranger, sprijinit de zidul unei case, lângă camion. Avea 
picioarele întinse drept în faţă, pline de sânge. Kallman fu 
îngrozit. „Unul dintre ai lui.” Strânse mai tare volanul şi se 
concentră pe vehiculul din faţă, brusc nerăbdător să pornească 
din nou. 


Din turela lui din Humvee-ul din spate, Othic văzuse explozia 
tubului RPG. Roti mitraliera de 0,50 şi trase în direcţia respectivă, 
secerând un grup mic ce stătea în faţa trăgătorului. 

Apoi simţi o lovitură ca a unei bâte de baseball în antebraţul 
drept. Auzi un crac! şi simţi lovitura. Când se uită în jos, văzu o 
gaură mică în braţ. Osul era rupt. 

— Sunt rănit! strigă el. Sunt rănit! 

Apoi se încinse de-a binelea, trăgând continuu timp de 
aproape un minut, secerând copaci, ziduri şi pe oricine era în 
faţa sau în jurul lor, până când sergentul Lorenzo Ruiz se ridică în 
turelă şi preluă arma. 

La intersecţia sergentului Eversmann, lucrurile mergeau prost 
pentru cei din Chalk Four. Mai întâi, Blackburn căzuse din 
elicopter, apoi coborâseră pe coardă departe de obiectiv, după 
care fuseseră ţintuiţi la pământ, aşa că nu reuşiseră să ajungă în 
poziţia corectă. 

Eversmann trimisese patru oameni cu targa care îl 
transportase pe Blackburn şi nici unul dintre ei nu se întorsese 
încă. 

Apoi, sergentul Galentine fu rănit. 

Galentine se simţise zdrobit atunci când, împreună cu 
Stebbins, fusese lăsat în spate în această misiune. Dar acum, în 
sfârşit, era în bătălie. Şi aceasta avea un efect ciudat asupra lui. 
Parcă era beat. Nu se simţea înspăimântat. Nu conştientiza 
faptul că putea fi ucis. Indrepta carabina M-16 spre cineva de pe 
stradă, ochea în centrul de greutate al țintei şi apăsa pe trăgaci. 
Omul cădea. La fel ca la un exerciţiu de trageri, numai că mai 
palpitant. 

Când începu să se tragă în ei dintr-o altă direcţie, Galentine 
alergă împreună cu Telscher pe o alee. Acolo, se trezi faţă în faţă 
cu o femeie somaleză. Aceasta alesese tocmai acel moment ca 
să traverseze aleea şi acum îl privea îngrozită pe Galentine, 
încercând să deschidă o uşă ca să intre. Primul lui impuls fu s-o 
împuşte, dar nu o făcu. Ochii femeii erau mari de groază. 
Momentul acela îl trezi. Nu era un joc. Fusese atât de aproape să 
o ucidă pe acea femeie. Ea deschise uşa şi intră în casă. 

Apoi, Galentine se adăposti după o maşină, pe drumul 
principal, cu arma ridicată la umăr. Alegea ţinte din sutele de 
oameni care se strânseseră pe drum şi se îndreptau spre poziţia 
lor. Când trase, simţi o lovitură puternică în mâna stângă, care îi 
atinse arma atât de puternic, încât o roti complet în jurul 
corpului. Primul gând fu să-şi îndrepte arma, dar, când întinse 
mâna, văzu că degetul mare atârna de încheietură, prins numai 
de o bucată de piele. 

Ridică degetul şi îl presă la locul lui. 

— Ai păţit ceva, Scotty? Eşti rănit? îl întrebă Telscher. 

Eversmann văzuse totul, carabina M-16 învârtindu-se şi stropi 
roşii ţâşnind din mâna stângă a lui Galentine. 

— Nu traversa! strigă el. 

Pe drum se trăgea masiv. 

— Nu traversa! 

Galentine îl auzi pe sergent, dar, cu toate acestea, începu să 
alerge. Din cine ştie ce motiv, conducătorul grupului, aflat pe 
cealaltă parte a drumului, însemna pentru el siguranţă. Alergă, 
dar avea impresia că nu ajungea nicăieri, ca într-un vis. 
Picioarele îi erau grele, ca de plumb. Cu ultimii paşi se aruncă în 
faţă, se rostogoli şi se sprijini de perete, lângă Eversmann. 

In stânga acestuia, soldatul Anton Berendsen stătea întins la 

pământ, trăgând cu un M-203 un tub lansator de grenade, 
montat sub ţeava carabinei lui M-16. La câteva secunde după ce 
Galentine se aruncă lângă ei, Berendsen se prinse de umăr. 

— Oh, Dumnezeule, sunt rănit, zise el, ridicând privirea spre 
Eversmann. 

Berendsen se lungi lângă zid alături de Galentine, cu un braţ 
căzut moale pe lângă corp, scoţându-şi aşchiile din faţă. 

Eversmann se ghemui lângă cei doi, întorcându-se întâi spre 
Berendsen, care era încă preocupat, privind spre aleea din est. 

— Ber, spune-mi unde eşti rănit? zise Eversmann. 

— Cred că am primit unul în braţ. 

Berendsen începu să umble cu mâna teafără la pârghia 
lansatorului de grenade. Nu reuşi să îl deschidă. Eversmann, 
neliniştit, îl ajută. 

— E un tip acolo, zise Berendsen. N 

Eversmann era prea preocupat cu rana ca să se uite. In timp 
ce se chinuia să ridice vesta lui Berendsen şi să-i deschidă 
cămaşa, soldatul trase cu 203, cu o singură mână. Sergentul 
întoarse capul. Se gândi că probabil ar fi trebuit să tragă el, în loc 
să-l lase pe Berendsen să încerce cu o mână. Văzu grenada 
zburând prin aer spre o colibă aflată la vreo patruzeci de metri 
depărtare. Impuşcăturile dinspre acel loc încetară. 

Rana lui Berendsen nu părea gravă. Eversmann se întoarse 
spre Galentine, care îl privea cu ochii mari, ca şi cum ar fi fost în 
stare de şoc. Degetul mare îi atârna, moale. 

Sergentul îl prinse şi i-l puse în palmă. 

— Ţine-l, Scott, zise el. Ridică mâna şi ţine-l, amice. 

Galentine strânse degetul mare cu celelalte degete. 

— Ţine-l bine. Totul o să fie în regulă. 

Un sanitar se apropie în fugă ca să se ocupe de rană. Când 
văzu degetul tăiat, scăpă bandajele pe drum. Galentine căută în 
trusa sanitarului cu mâna lui teafără, scoase un bandaj curat şi i-l 
întinse. Mâna rănită îl durea groaznic. 

— Nu-ţi face griji, sergent Galentine, te vei face bine, spuse 
Berendsen. 

Acum, Eversmann îl mai avea numai pe specialistul Dave 
Diemer, cu mitraliera lui SAW, îndreptată spre est. Diemer 
îndeplinea sarcina a trei oameni, aşa că sergentul se duse să-l 
ajute. Eversmann înălţă carabina, găsi un somalez înarmat pe 
stradă şi trase. In clipa aceea realiză că era primul foc de armă 
tras de el. De când coborâse pe coardă din elicopter. 

Era o nebunie, dar lucrurile nu erau încă foarte grave, îşi spuse 

Eversmann. Se strădui să rămână calm. Să ţină socoteala 
evenimentelor care se succedau rapid. Se lăsă într-un genunchi 
în spatele unui vehicul, lângă Diemer. Avea trei rangeri răniţi, 
numai unul grav, şi pe acela reuşise să-l scoată de acolo. Viaţa 
lui Galentine nu era în pericol, şi nici a lui Berendsen. 

Se sparse un geam, bucăţile de sticlă căzând peste el şi 
Diemer. Un somalez alergase în mijlocul străzii, la numai câţiva 
metri depărtare, şi trăsese în maşină. Diemer se aplecă lângă 
roata din spate de pe partea şoferului şi îl împuşcă cu o rafală 
scurtă. Somalezul fu aruncat în spate, pe stradă, unde se 
prăbuşi, mort. 

Eversmann luă legătura prin radio cu locotenentul Perino, 
spunându-i că avea încă doi răniţi, dar că aceştia nu aveau 
nevoie urgentă de evacuare. 

— Sergent Eversmann, strigă Telscher, care se afla pe cealaltă 
parte a drumului. Snodgrass a fost împuşcat. 

Specialistul Kevin Snodgrass, mitraliorul, se ghemuise în 
spatele unei maşini, şi un glonţ trecuse pe lângă maşină sau 
ricoşase de pe drum. Eversmann îl văzu pe Telscher aplecându- 
se deasupra lui Snodgrass. Mitraliorul nu ţipa. Nu părea grav. 

In clipa aceea, Diemer îl bătu pe umăr. 

— Sergent? 

Eversmann se întoarse, obosit. Diemer avea o expresie 
panicată. 

— Cred că tocmai am văzut cum a fost doborât un elicopter. 


45 


PARTEA A DOUA 
ELICOPTER DOBORÂT 


1 


Mohamed Hassan Farah auzi elicopterele apropiindu-se 
dinspre sud. Veneau la fel ca întotdeauna, la joasă înălţime şi 
zgomotoase. De obicei, veneau noaptea. Atunci se auzea numai 
vuietul motoarelor. Nu le vedeai decât dacă se opreau deasupra 
cvartalului tău. Coborau atât de jos, încât zgomotul te asurzea, 
iar curentul produs de elice smulgea copacii din pământul nisipos 
şi ridica acoperişurile caselor, făcându-le să zboare prin aer. 
Chiar şi atunci, elicopterele se zăreau doar ca nişte siluete 
neclare pe cerul întunecat. Zburau nevăzute, ca moartea. 

De data aceasta, era altfel. Afară era lumină. Era mijlocul 
după-amiezii. In clipa în care le auzi, Farah simţi un val de panică 
şi furie. leşi afară şi le privi trecând repede pe deasupra lui, 
agitând copacii şi făcând acoperişurile să vibreze. Ştia că erau 
rangeri, pentru că aceştia stăteau întotdeauna cu cizmele 
atârnate afară, peste pragurile uşilor. Numără vreo doisprezece, 
dar se mişcau prea repede ca să fie sigur. Pământul moale şi 
uscat de sub sandalele lui vibra. 

Farah avea răni adânci, care nu se vindecaseră complet, în 
urma unui atac american cu elicoptere ce avusese loc cu trei luni 
înainte, pe 12 iulie. Farah şi ceilalţi din clanul lui priviseră 
favorabil intervenţia ONU din decembrie precedent. Aceasta 
promitea să aducă stabilitate şi speranţă. Dar misiunea se 
deteriorase treptat în ură şi vărsare de sânge. Farah credea că 
americanii fuseseră păcăliţi să acorde sprijin secretarului general 
al ONU, Boutros Boutros-Ghalli, un vechi inamic al lui Habr Gidr şi 
al şefului clanului, generalul Mohamed Farrah Aidid. El credea că 
Boutros-Ghalli încerca să aducă la putere un clan rival, Darod. 
Începând cu acea zi de 12 iulie, Habr Gidr era în război cu 
America. 

Rănile se vindecaseră aproape total în cele trei luni care 
trecuseră de atunci. Acum, în timp ce armada de elicoptere 
americane trecea pe deasupra lui, îşi aminti şocul, durerea şi 

groaza acelor clipe. Acea imagine îl umplea de mânie pe el şi pe 
prietenii lui. Una era ca lumea să intervină ca să-i hrănească pe 
cei flămânzi, şi chiar şi ca ONU să ajute Somalia să formeze un 
guvern pacifist. Dar era cu totul altceva să trimită rangeri 
americani în oraşul lor, ca să-i ucidă şi să-i răpească pe 
conducătorii lor. 


Bashir Haji Yusuf auzi elicopterele în timp ce se relaxa 
împreună cu prietenii lui în casă, mestecând khat şi savurând 
fadikudirir, tradiţionalele ore somaleze de după-amiază dedicate 
discuţiilor între bărbaţi, argumentelor şi glumelor. In această zi 
vorbeau despre situație, singurul lor subiect de conversaţie din 
ultima vreme. Fără guvern, fără judecătorii, fără lege şi 
universităţi, avocaţii din Mogadiscio nu aveau de lucru, dar Yusuf 
era oricând gata să-şi susţină părerea. 

leşiră cu toţii afară, ca să vadă elicopterele. Yusuf văzu şi el 
picioarele atârnând peste praguri şi ştiu că erau rangeri. li 
dispreţuiau cu toţii pe rangeri şi elicopterele lor, care acum parcă 
se aflau în permanenţă deasupra oraşului. Zburau în grupuri, 
ziua şi noaptea, trecând atât de jos, încât distruseseră tot 
cartierul, dărâmând tarabele din piaţă şi terorizând animalele. 
Femeile care mergeau pe străzi se trezeau cu fustele colorate 
ridicate în sus. Unii copii erau smulşi din braţele lor de curentul 
de aer puternic. La un raid, o mamă uriaşă înnebunită, cu cătuşe 
la mâini, timp de jumătate de oră, înainte să sosească un 
translator, care o ascultase şi explicase că fiul ei fusese dărâmat 
pe drum de elicopterele care aterizau. Locuitorii se plângeau că 
piloţii se opreau în mod deliberat deasupra toaletelor şi băilor lor 
rămase fără acoperişuri. 

Yusuf era dezamăgit de americani. Fusese educat parţial în 
Statele Unite şi avea mulţi prieteni acolo. Ceea ce-l deranja cel 
mai mult era faptul că ştia că ei aveau intenţii bune. Ştia că 
prietenii lui din Carolina de Sud, unde făcuse universitatea, 
priveau această misiune în Somalia ca pe un efort de a pune 
capăt foametei şi vărsărilor de sânge. Ei nu vedeau niciodată ce 
făceau soldaţii lor în oraş. Cum puteau schimba lucrurile aceste 
blestemate raiduri ale rangerilor? Situaţia era veche şi 
complicată, de când lumea. Războiul civil distrusese orice 
rămăşiţă din vechea ordine a lucrurilor. In această Somalie nouă, 
haotică, alianțele schimbătoare ale clanurilor şi subclanurilor 
erau ca nişte dâre săpate în nisip. Deseori, nici Yusuf nu 
înţelegea ce se întâmpla. Şi totuşi aceşti americani, cu 

elicopterele lor, cu armele lor cu laser şi cu trupele lor de şoc, 
voiau să rezolve totul în câteva săptămâni? Să-l aresteze pe 
Aidid şi să îmbunătăţească situaţia? Ei încercau să suprime un 
clan, cea mai veche şi mai eficientă organizaţie socială 
cunoscută de om. Oare americanii nu înțelegeau că pentru 
fiecare conducător pe care-l arestau existau zeci de fraţi, veri, fii 
şi nepoți care să-i ia locul? Represiunile nu făceau altceva decât 
să întărească hotărârea clanului. Chiar dacă clanul Habr Gidr era 
distrus parţial sau total, asta nu ar fi dus decât la trecerea pe 
primul loc a clanului următor, ca putere. Sau americanii se 
aşteptau ca Somalia să adere dintr-odată la democraţia lui 
Jefferson? 

Yusuf văzu armada încetinind la doi kilometri depărtare spre 
nord, deasupra Pieței Bakara. Dacă intrau în Bakara, aveau să fie 
probleme mari. Elicopterele se învârteau în jurul hotelului 
„Olimpic”. 

Chiar în clipa acea auzi împuşcăturile. 

Majoritatea rangerilor văzură prăbuşirea lui Super Six One. 

Mitraliorul lui Chalk Two, specialistul John Waddell, începuse să 
se relaxeze puţin, în colţul de nord-est. Auzea focurile de armă 
din celelalte localii ale echipelor de rangeri, în jurul cvartalului- 
ţintă, dar, după ce doborâseră acea mulţime de somalezi, 
lucrurile se mai liniştiseră în poziţia lor. Waddell îl auzi pe 
locotenentul DiTomasso transmițând prin staţie că erau gata să 
se deplaseze la vehicule, ceea ce însemna că băieţii din Delta îşi 
terminaseră treaba, în casă. 

In clipa aceea, pe cer se produse o explozie. Waddell ridică 
privirea şi văzu un Black Hawk răsucindu-se ciudat în zbor. 

— Hei, elicopterul acela se prăbuşeşte! strigă unul dintre 
oamenii de pe partea cealaltă a străzii. 

— Elicopter lovit! strigă Nelson. Elicopter lovit! 

Nelson văzuse totul. Văzuse fulgerarea lansatorului RPG şi 
urmărise cu privirea coada de fum a rachetei, care se înălţase 
spre partea din spate a lui Super Six One, aflat exact deasupra. 

Auziră cu toţii explozia. Longeronul de la coadă al elicopterului 
crăpă şi elicea îşi opri rotaţiile cu un scrâşnet oribil. Elicopterul 
continuă să înainteze, dar clătinându-se şi învârtindu-se. La 

început, încet, apoi din ce în ce mai repede. 

Ray Dowdy simţi o zguduitură, nu alarmantă, dar suficient de 
puternică, încât să-l facă să sară pe scaunul lui, din spatele 
minitunului de pe partea stângă a lui Super Six One. Dowdy 
zburase pe elicoptere ale armatei şi se ocupase de întreţinerea 
lor aproape o treime din viaţă. Cunoştea la perfecţie modelul 
Black Hawk, iar acea lovitură nu i se păruse că răsunase, sau se 
simţise prea rău. Probabil fusese o grenadă RPG. 

Subofiţerul subaltern Cliff Wolcott, pilotul lui Super Six One, nu 
era genul de om care să se plângă de ceva. Calmul lui 
permanent îi adusese porecla de „Elvis”, la asta contribuind şi 
modul în care-l imita pe răposatul idol al rock-ului. Pe uşa 
carlingii lui era un desen grosolan al profilului lui Presley, sub 
care era scris „Velvet Elvis”. Wolcott era un pilot foarte popular 
în rândul celorlalţi. Era genul care se plângea şefilor lui de 
echipaj că ar fi vrut să schimbe locul cu ei: 

— Eu trebuie să pilotez elicopterul, în timp ce voi, băieţi, în 
spate, aveţi parte de toată distracţia. 

Realizările lui erau legendare. Zburase în misiuni secrete sute 
de kilometri în spatele liniilor inamice în Irak, în timpul războiului 
din Golf, realimentând din zbor, ca să infiltreze trupele ce căutau 
amplasamentele rachetelor SCUD ale lui Saddam Hussein. 

In momentul impactului grenadei, Super Six One era pe o 
orbită joasă deasupra zonei țintei, variind viteza între cincizeci şi 
şaptezeci de noduri, în încercarea de a evita să treacă peste 
aceleaşi străzi la fiecare rotaţie. 

In spate, erau Dowdy şi celălalt şef de echipaj, sergentul de 
stat-major Charlie Warren, împreună cu patru lunetişti din Delta, 
aşezaţi pe cutii de muniții. Aceştia erau ocupați cu selectarea 
țintelor de jos, şefii de echipaj cu minitunurile lor, iar lunetiştii cu 
carabinele lor obişnuite. La început, împuşcaseră numai 
somalezii înarmaţi care se îndreptau spre zona țintei, dar, odată 
cu creşterea volumului de focuri de armă, începuseră să 
ţintească în toţi cei care aveau arme. Cum mulţi dintre oamenii 
înarmaţi erau în mijlocul unei mulţimi, în scurt timp Dowdy 
începuse să secere întreaga mulţime de sammies. 

Se simţea îndreptăţit să facă asta. In urmă cu o săptămână, 


49 


când fusese doborât un Black Hawk al QRF, grupurile de somalezi 
mutilaseră trupurile şefilor de echipaj morţi. Cum aceasta era 
prima ocazie de a riposta de la acel incident. Dowdy simţea că 
trebuia să se răzbune, în calitate de camarad. De câte ori vedea 
un somalez căzând sub focul lui, urla numele unuia dintre 
oamenii morţi în acea prăbuşire. Băieţii din Delta din spatele lui îl 
priveau uimiţi, întrebându-se ce-l apucase. Dowdy presupunea că 
toţi cei care se îndreptau spre luptă nu o făceau ca să ducă flori. 

Dobori un somalez cu cel mai bun foc pe care-l trăsese 
vreodată. Un glonţ îl lovi pe om în fesa stângă şi un altul îl izbi în 
partea dreaptă superioară a pieptului. Individul alerga, dar apoi 
se împletici, scăpă arma şi se prăbuşi în drum. 

— Frumoasă lovitură, Ray, spuse pilotul Wolcott la intercom. Al 
naibii de frumoasă! 

Când mai aveau puţin ca să-şi termine muniţia, Dowdy întinse 
mâna în partea dreaptă a elicopterului, unde stătea Warren, şi 
pescui un încărcător nou dintr-una din cutiile partenerului lui. 

— Hei, văd un tip cu un tub RPG, spuse Warren. Direcţie - ora 
cinci, îndreptându-se spre ora şase. 

Ceea ce însemna, ţinând cont că elicopterul era într-o rotaţie 
spre stânga, că tipul trebuia să apară în orice clipă pe partea lui 
Dowdy. 

Acesta nu reuşea să-l repereze. 

— Poţi să-mi spui dacă este lângă o clădire sau altceva? 

Warren începu să răspundă, când simţiră smucitura. Dowdy 
crezu, pentru o secundă sau două, că totul era în regulă, dar, 
când elicopterul începu să se învârtă pe loc, îşi dădu seama că 
aveau probleme. Se prinse de scaun şi se uită în faţă, în carlingă. 
Ştia că procedura corectă de urgenţă în cazul unei lovituri în 
elicea de la coadă era să tragă în spate manetele de control al 
puterii, oprind alimentarea motoarelor. Această manevră elimina 
cuplul de torsiune, care făcea elicopterul să se învârtă în sens 
invers direcţiei de rotaţie a elicelor. 

II auzi pe Elvis spunându-i copilotului lui, ofiţerul subaltern 
Donovan „Bull” Briley: 

— Hei, Bull, ai de gând să opreşti alimentarea PCL-urilor sau 
nu? 

Wolcott spusese acea frază cu calmul lui tipic. Briley trăgea 
deja de manete. Le smuci în spate atât de puternic, încât tot 
corpul elicopterului se cutremură. 

Rotaţia continuă. Toate acestea se întâmplară în numai câteva 
secunde, dar lui Dowdy i se părea că trecuse mult mai mult. 

Elvis făcu o ultimă transmisie radio: 

— Super Six One se prăbuşeşte. 

Dowdy şi Warren strigară la băieţii din Delta din spate să se 
lase pe podea şi să se ţină bine. Şefii de echipaj erau aşezaţi pe 
scaune, care puteau absorbi o parte din forţa impactului, dar 
lunetiştii stăteau în spate, fără protecţie. Impactul le putea 
zdrobi şira spinării. Oamenii din Delta coborâră de pe cutiile de 
muniţie şi se întinseră cu picioarele depărtate. Când rotația 
deveni mai rapidă; întinseră mâinile să se prindă de ceva. Unul 
dintre ei, sergentul clasa întâi Jim Smith, se prinse cu o mână de 
o bară din spatele scaunului lui Warren, chiar în clipa în care 
rotația accelerată îi făcu picioarele să zboare afară, pe uşa 
laterală. Smith simţi cum braţul era să-i fie smuls din umăr, dar 
reuşi să se ţină în continuare. 

Dowdy se uită în jos şi observă că nu-şi legase centura de 
siguranţă. 

Elicopterul şterse acoperişul unei case, apoi se poticni şi se 
izbi în alee, cu botul înainte, după care se înclină pe partea 
stângă. 

Nelson privi năucit. Căderea elicopterului. 

— Oh, lisuse, uitaţi-vă la asta, băieţi! strigă Nelson. Uitaţi-vă! 

— Dumnezeule! icni Waddell, înfrânându-şi cu greu impulsul 
de a se ridica în picioare ca să vadă căderea elicopterului. 

Işi întoarse din nou capul, ca să nu scape din ochi colţul lui. 

— S-a prăbuşit! S-a zdrobit! urlă Nelson. 

— Ce s-a întâmplat? strigă locotenentul  DiTomasso, 
apropiindu-se în fugă. 

— S-a prăbuşit un elicopter! spuse Nelson. Trebuie să mergem 
acolo. Trebuie să mergem chiar acum! 

Vestea se răspândi repede prin staţiile radio. Acum nu mai 
exista nici o urmă a calmului militar, acel ton monoton, care 
însemna: totul este sub control. Vocile se auzeau tare, surprinse 
şi pline de teamă: 

— Avem un Black Hawk care s-a prăbuşit! Avem un Black 
Hawk care s-a prăbuşit! 

— Un Black Hawk s-a zdrobit în oraş! Six One! 

— A fost lovit de o grenadă RPG! 

— Six One a căzut! 

— Avem un elicopter doborât, la nord-est de țintă. Trebuie să 
vă duceti să asiguraţi poziţia! 

— Recepționai, elicopter prăbuşit! 

Era mai mult decât prăbuşirea unui elicopter. Zdrobea 
sentimentul de invulnerabilitate al forţei de atac. Elicopterele 
Black Hawk şi Little Bird erau atu-ul lor, în acel loc uitat de 
Dumnezeu. Ele erau cele care ţineau mulţimea sălbatică la 
distanţă, mai mult decât carabinele şi mitralierele celorlalţi. Nu 
era posibil ca somalezii să le doboare! 

Dar văzuseră asta cu ochii lor, elicopterul învârtindu-se, 
căzând, în timp ce unul dintre băieţii din Delta stătea agăţat într- 
o mână, cu picioarele în aer. 

Super Six One retezase acoperişul casei lui Abdiaziz Ali Aden, 
atunci când se prăbuşise. Aden era un adolescent slab, cu o claie 
de păr răvăşită şi piele măslinie, unul din cei unsprezece copii ai 
familiei, dintre care opt încă locuiau în casa aflată la şase 
cvartale est de Piaţa Bakara. In acea după-amiază de duminică, 
majoritatea erau acasă, dormind sau relaxându-se după o masă 
târzie, stând ascunşi de soarele fierbinte. 

Aden auzise elicopterele zburând atât de jos, încât copacul 
mare care se afla în curtea centrală a casei lui de piatră fusese 
smuls din rădăcini. Apoi auzise focuri de armă în vest, aproape 
de Hawlwadig, drumul mare care trecea prin faţa hotelului 
„Olimpic”, aflat la trei cvartale depărtare. O luă la fugă în direcţia 
gălăgiei, traversând Freedom Road şi apoi Mareexaan Road, 
stând aproape de zidurile nordice ale aleii. Alergă cu capul 
aplecat, lipit de zid, până când văzu camioanele şi Humvee-urile 
americane, cu mitraliere montate pe ele, trăgând în toate 
direcţiile. 

Rangerii purtau veste antiglonţ şi căşti cu dispozitive de 
vedere. Aden nu observă nimic care să arate uman la ei. Erau ca 
nişte războinici ai viitorului, dintr-un film american. Oamenii 
alergau înnebuniţi, ascunzându-se. Un şir de somalezi cu cătuşe 
la mâini erau urcați în camioanele mari. Pe stradă erau oameni 
morţi şi un catâr căzut într-o parte, mort şi el, căruţa pentru apă 
pe care o trăgea fiind încă legată de el, răsturnată. 

Imaginea îl îngrozi. Când porni înapoi spre casa lui, unul dintre 
elicopterele Black Hawk trecu pe deasupra, la nivelul 
acoperişurilor. Prin norul de praf, Aden văzu un somalez, cu un 
tub RPG pe umăr, ieşind în alee şi lăsându-se într-un genunchi. 

Omul aşteptă ca Black Hawk-ul să treacă pe deasupra lui. 
Apoi, îndreptă tubul spre el şi trase în elicopter. Aden văzu un 
fulger puternic în partea din spate a tubului şi apoi explozia 
grenadei în coada elicopterului. Aparatul de zbor începu să se 
învârtă, atât de aproape, încât Aden putea să-l vadă pe pilot, 
care se lupta cu comenzile. Se înclină puţin spre Aden, când lovi 
acoperişul casei lui, cu o bufnitură puternică, după care se 
prăbuşi pe alee, cu un scrâşnet asurzitor şi într-un nor mare de 
praf. 

O luă la fugă înapoi, temându-se că elicopterul îi zdrobise casa 
şi îi ucisese familia. li găsi pe părinţii, fraţii şi surorile lui prinşi 
sub o bucată mare de tablă din acoperiş. Nu erau răniţi grav. 
Aden trecu pe lângă corpul negru, uriaş, al elicopterului prăbuşit 
şi ajută la ridicarea acoperişului de deasupra familiei lui. 
Temându-se ca aparatul de zbor să nu explodeze, alergară cu 
toţii pe partea cealaltă a lui Freedom Road, drumul larg din faţa 
casei lor, şi se duseră în casa unui prieten. 

Văzând că trecuseră câteva minute fără flăcări şi explozii, 
Aden se întoarse să-şi păzească casa. In Mogadiscio, dacă îţi laşi 
casa descuiată şi nepăzită, poţi fi sigur că va fi jefuită. Intră pe 
uşa din faţă şi se opri în curte, lângă copacul scos din rădăcini. 
Văzu un soldat american ieşind din epava elicopterului şi apoi un 
altul, cu o carabină M-16 în mâini. Se întoarse şi ieşi în fugă pe 
uşă, alergând spre un Volkswagen verde, parcat lângă zid, pe 
aleea pe care căzuse elicopterul. Se târî sub el şi se ghemui 
acolo. 

Când soldatul american cu arma în mână apăru după colţ, îl 
văzu pe Aden, îl privi cu atenţie, probabil căutând o armă, şi apoi 
merse mai departe. Se opri aproape de partea din spate a 
maşinii - Aden ar fi putut să-i atingă cizmele cu mâna - şi îşi 
îndreptă arma spre un bărbat somalez care avea o carabină M- 
16, aflat pe partea cealaltă a străzii largi. Cei doi traseră în 
acelaşi timp, dar nici unul dintre ei nu căzu. Apoi arma 
somalezului se blocă şi americanul nu trase. Alergă spre zidul de 
pe cealaltă parte a lui Freedom Road, mai aproape, şi abia apoi îl 
împuşcă. Glonţul trecu prin fruntea somalezului. Americanul 
alergă spre el şi îl împuşcă încă de trei ori, în locul în care 
căzuse, pe stradă. 

În clipa aceea, o femeie somaleză apăru în fugă de pe o alee 
îngustă de lângă casă, chiar în faţa soldatului. Surprins, acesta 
trase repede. Femeia căzu ca un bolovan, fără să ridice braţele 
ca să amortizeze izbitura. 

Acum se apropiau şi alţi somalezi, înarmaţi, trăgând în 
american. Acesta se lăsă într-un genunchi şi trase în ei, dar şi 
gloanţele somaleze îl nimeriră pe el. 

Atunci ieşiseră şi alţii din ascunzători şi se îndreptară spre 
locul prăbuşirii. Un elicopter ateriză exact pe Freedom Road şi 
somalezii se împrăştiară din nou. Părea aproape imposibil ca 
elicopterul să încapă într-un spaţiu atât de mic. Era unul dintre 
cele mici. Palele elicei lui trecură la numai câţiva centimetri de 
zidul casei lui Aden şi al celei de peste drum. Mugetul 
elicopterului era asurzitor şi praful se ridica în vârtejuri. Aden nu 
mai putea să respire. Apoi împuşcăturile se înteţiră. 

Unul dintre piloţi se aplecă în afară, cu arma îndreptată spre 
sud, spre culmea dealului. Un altul ieşi în fugă şi alergă spre 
elicopterul prăbuşit. Impuşcăturile deveniră atât de puternice, 
încât zgomotul elicopterului şi al armelor părea o explozie 
continuă. Aden se făcu ghem, dorindu-şi să fie în altă parte. 

Camerele de filmare din cele trei elicoptere de observare 
prinseră de aproape şi în color dezastrul. Generalul Garrison şi 
statul lui major îl urmăriră pe ecranele din JOC. 

Nu aveau timp să se gândească la toate implicaţiile acelei 
prăbuşiri, dar senzaţia de scufundare care îi cuprinsese pe ofiţerii 
care priveau ecranul se datora faptului că vedeau mult mai 
departe de soarta imediată a oamenilor de la bord. 

Pierduseră iniţiativa. Singurul mod de a o recâştiga era 
trimiterea unei forţe hotărâte la locul prăbuşirii, dar asta putea 
consuma timp şi mişcări, adică morţi şi răniţi. In elicopterul 
prăbuşit erau deja răniţi. Nu era timp să se gândească la cauze şi 
consecinţe. Dacă elicopterul lui Elvis lua foc, generalul putea să 
retragă pe toată lumea, cu prizonierii luaţi, şi să organizeze o a 
doua misiune pentru recuperarea cadavrelor şi ca să se asigure 
că elicopterul era distrus total - la bordul lui se aflau câteva 
echipamente speciale, iar armata nu voia să pună mâna oricine 
pe ele. 

Dar, în clipa în care văzu oameni ieşind din epavă şi urmări 
lupta care se desfăşura acum în jurul acesteia, Garrison simţi 
cum pământul i se cutremura sub picioare. Următoarele mişcări 
făceau parte dintr-un scenariu de luptă repetat. Un alt Black 
Hawk avea să ia locul lui Super Six One deasupra țintei, iar 
elicopterul CSAR trebuia să se apropie şi să-şi lanseze echipa. 
Acei cincisprezece oameni urmau să asigure tratamentul medical 
de urgenţă şi să ofere protecţie pentru supraviețuitorii prăbuşirii, 
dar ei nu puteau rezista prea mult. O mulţime de somalezi se 
îndreptau deja spre acel loc, din aproape toate direcţiile. Pentru 
apărarea poziţiei ar fi fost nevoie de toţi oamenii de la sol. 
Misiunea fusese prevăzută să se desfăşoare în viteză: pătrundere 
rapidă, retragere rapidă. Acum, se blocaseră. Toată forţa de la 
clădirea-ţintă şi din convoi trebuia să se apropie prin luptă de 
locul prăbuşirii. Trebuiau să se mişte rapid, înainte ca forţele lui 
Aidid să-l înconjoare şi să-l cucerească. Dacă se întâmpla asta, 
supraviețuitorii prăbuşirii şi echipa de salvare CSAR nu mai 
aveau nici o speranţă. Delta Force şi rangerii erau cei mai buni 
oameni ai armatei. Acum era momentul în care aveau să fie 
testati. 

Era greu să-ți imaginezi orice altă forță de o sută cincizeci de 
oameni, prinsă într-un oraş ostil, asediată din toate părțile de 
populația înarmată, care să aibă o şansă rezonabilă de 
supraviețuire. Erau în ochiul furtunii. Multe mii de somalezi 
înarmaţi se îndreptau din toate direcţiile, cu maşina sau pe jos, 
spre focurile de semnalizare aprinse rapid. Oamenii ridicau 
baricade şi săpau tranşee pe drumuri, punând capcane pentru 
vehiculele americane, încercând să-i blocheze înăuntru. Străzile 
din jurul casei-ţintă şi ai locului prăbuşirii erau deja pline de 
oameni. Puteai să vezi cercul închizându-se. 

Trupele Diviziei 10 Montane, din cealaltă parte a oraşului, 
primiră ordin de mobilizare imediată. Avea să fie o bătălie 
îndrăcită. 

— Trebuie să mergem, îi spunea Nelson locotenentului 
DiTomasso. Trebuie să mergem chiar acum. 

Din poziţia de blocare a lui Chalk Two, în colţul nord-estic al 
cvartalului țintei, Nelson văzuse destul de clar unde căzuse 

Super Six One. Şi vedea deja o mulţime de somalezi alergând în 
direcţia aceea. 

— Nu, trebuie să rămânem aici, zise locotenentul. 

— Sunt o mulţime de somalezi acolo, argumentă Nelson, 
dezastrul iminent făcându-l să uite de deferenţa datorată 
gradului. 

— Stai pe loc, spuse DiTomasso. 

— Eu mă duc, replică Nelson. 

Pe o fereastră de vizavi apărură arme şi în clipa aceea zări doi 
băieţi somalezi alergând, unul dintre ei având ceva în mână. 
Nelson se lăsă într-un genunchi şi trase o rafală de M-60. Băieţii 
căzură. Unul avea în mână un băț. Celălalt se ridică şi alergă 
şchiopătând să se adăpostească. 

DiTomasso îl opri pe Nelson. Luă legătura prin staţie cu 
căpitanul Steele. 

— Ştiu unde este. Ne ducem acolo, zise locotenentul. 

— Nu, aşteaptă, spuse Steele. 

inţelegea impulsul de a ajuta, da, dacă Chalk Two pleca, 
perimetrul clădirii-ţintă devenea vulnerabil. Incercă să ia legătura 
pe reţeaua comandamentului, dar aceasta era atât de ocupată, 
încât nu auzea nimic. 

Aşteptă cincisprezece secunde. 

— Trebuie să mergem! striga Nelson la DiTomasso. Acum! 

Chiar în clipa în care el începu să alerge, Steele le răspunse. 

— OK, mergeţi. Dar vreau să rămână cineva pe loc. 

— În regulă, Nelson, strigă DiTomasso. Dă-i drumul! 

Câţiva dintre oamenii lui alergau deja pe urmele lui Nelson, 
aşa că locotenentul fugi spre sergentul Yurek. Trebuia să lase în 
urmă jumătate din Chalk. 

— Voi continuaţi lupta aici, îi spuse el lui Yurek. 

Opt rangeri porniră în pas alergător. DiTomasso îl ajunse din 
urmă pe Nelson şi rămase în faţă, alături de acesta şi de 
mitraliera lui M-60, în timp ce Waddell stătea la coadă, cu o SAW. 
Somalezii trăgeau în ei de la ferestre şi uşi, dar nimeni nu fu 
lovit. De două ori, Nelson se lăsă în genunchi şi deschise focul 
spre mulţimea care mergea paralel cu ei, un cvartal mai la nord. 

Când cotiră, după trei cvartale, ajunseră pe un drum de nisip, 
larg, care cobora în pantă spre intersecţia cu aleea pe care se 
afla Super Six One. Exact în faţa lor, spre uimirea lui Nelson, 
aterizase un Little Bird. Elicele lui se învârteau la numai câţiva 
centimetri de zidurile de beton. 

La câteva minute după prăbuşirea lui Black Hawk, piloţii lui 
Little Bird Star Four One, ofiţerii subalterni Keith Jones şi Karl 
Maier, începură să-l caute. După modul în care se încovoiase 
coada aparatului de zbor, erau siguri că Elvis şi Bull erau morţi. 
Jones văzu un soldat, pe sergentul de stat-major Daniel Busch, 
stând sprijinit de un zid, cu o rană la stomac, şi câţiva somalezi 
căzuţi la pământ, în jurul lui. 

Ar fi fost mai uşor să aterizeze la intersecţie, lângă Busch, dar 
Jones nu voia să fie o ţintă grasă pentru patru direcţii diferite. 
lnaintă pe stradă, printre două case de piatră, şi aşeză 
elicopterul pe pantă. Şi el, şi Maier simţiră o smucitură în spate, 
când atinseră pământul. 

Imediat ce aterizară, sammies se apropiară de ei. Cei doi piloţi 
deschiseră focul cu armele de mână. Apoi, sergentul Smith, 
operatorul care stătea agăţat într-o mână la prăbuşirea Black 
Hawk-ului şi al doilea dintre soldaţii pe care Abdiaziz Ali Aden îi 
văzuse ieşind din epavă (Busch fusese primul), apăru lângă 
geamul, lui Jones. Pentru el, elicopterul aterizase la timp. După 
ce Busch fusese împuşcat, Smith fusese atacat de cinci somalezi, 
trei bărbaţi şi două femei. Unul dintre bărbaţi avea o puşcă. O 
femeie îl prinsese pe Smith de guler, în timp ce cu cealaltă îl 
ţinea de mâna teafără. Se certau în privinţa lui. 

Smith nu înţelegea ce spuneau. 

— Ucide-l! îi strigă femeia bărbatului cu armă. 

— Nu, trebuie să-l ţinem, să-l arestăm, spuse acesta. 

— Ucide-l! insistă ea. 

— Nu vreau să-l mai văd în faţa ochilor! spuse cealaltă femeie. 

Speriaţi de aterizarea elicopterului Little Bird, somalezii îi 
dăduseră drumul lui Smith şi fugiseră. Smith se apropie de 
elicopter şi îi spuse lui Jones: 

— Am nevoie de ajutor. 

Un braţ îi atârna neputincios. Jones sări jos şi îl urmă pe Smith 
până la intersecţie, lăsându-l pe Maier să controleze elicopterul şi 
să le asigure acoperirea pe alee. 

In clipa aceea, locotenentul DiTomasso şi oamenii lui apărură 
de după colţ, chiar în faţa elicopterului. Maier era gata să-l 
împuşte pe locotenent. Când pilotul îşi lăsă arma în jos, 
DiTomasso se bătu cu palma în cască, semn că voia să afle 
numărul pierderilor. 

Maier îi făcu semn că nu ştia. 

Nelson şi ceilalţi rangeri înaintară pe pantă, trecând pe sub 
palele elicei. Nelson îl văzu pe Busch sprijinit de un zid, cu o rană 
gravă la stomac. Lunetistul Delta avea o SAW în poală şi un pistol 
calibru 0,45 pe pământ, în faţa lui. In apropiere, erau cadavrele a 
doi somalezi. Busch era alb ca o fantomă. 

Nelson îl împuşcă pe unul dintre somalezii de la pământ, care 
încă mai respira, şi apoi se întinse în spatele lor, ca să se 
adăpostească. Luă revolverul lui Busch şi îl băgă în buzunar. 
Somalezii care se căţărau pe epava Black Hawk-ului, în partea 
cealaltă a drumului lat, o luară la fugă când îi văzură pe rangeri 
dând colţul. 

In timp ce restul echipei se răspândea ca să apere zona, Jones 
şi Smith traseră corpul moale al lui Busch spre Little Bird. Jones îl 
ajută pe Smith să urce în spaţiul mic din spatele carlingii, după 
care se aplecă şi îl împinse spre uşă, punându-l pe genunchii lui 
Smith. Acesta îl cuprinse cu braţele pe lunetistul Delta, rănit mai 
grav decât el. In timp ce Jones încerca să-i acorde primul ajutor. 

Busch fusese împuşcat chiar sub placa de oţel de pe stomac a 
vestei. Avea ochii cenuşii şi daţi peste cap. Jones înţelese că nu 
mai putea face nimic pentru el. p 

Pilotul cobori şi apoi urcă înapoi pe scaunul lui. Il auzi în staţie 
pe comandantul aerian Matthews, din elicopterul C-2: 

— Four One, retrage-te. Retrage-te acum. 

Jones luă manşa şi îi spuse lui Maier: 

— Mi-a ajuns. 

Apoi, zise în staţie: 

— Four One se retrage. 

Ofiţerul subaltern Mike Durant auzise vocea prietenului lui, 
Cliff. 

— Six One se prăbuşeşte. 

Atât. Vocea lui Elvis era ciudat de calmă, de indiferentă. 

Durant şi copilotul lui, ofiţerul subaltern Ray Frank, se 
învârteau în zona nordică a oraşului, cu Super Six Four, un Black 
Hawk identic cu cel pilotat de Elvis. In spate, aveau doi şefi de 
echipaj, sergentul de stat-major Bill Cleveland şi sergentul 
Tommie Field, care aşteptau în spatele armelor tăcute. De ani de 

zile nu făcuseră aproape nimic altceva decât să se antreneze 
pentru luptă, dar acum erau prinşi în acel tipar de zbor calm pe 
deasupra nisipului, la patru minute bune de zbor de miezul 
acţiunii. 

Durant îşi continuă metodic rotaţiile. De fiecare dată când vira 
spre vest, avea senzaţia că zbura direct spre soare. 

Să te prăbuşeşti în Mogadiscio era rău, dar nu era o catastrofa. 
Era o situaţie pe care o repetaseră încă de la sosire, de fapt, 
chiar cu elicopterul lui Elvis - ceea ce era ciudat. Şi nu era nici 
măcar şocant, cel puţin pentru piloţi, care aveau un simţ mai bun 
al riscurilor decât majoritatea celor care zburau în spate. 
Majoritatea rangerilor erau, practic, nişte puşti. Ei crescuseră în 
cea mai puternică naţiune de pe pământ şi vedeau acele 
elicoptere pline de tehnică de vârf ca pe nişte simboluri ale 
măreției militare a Americii, total invulnerabilă deasupra unei 
gropi de gunoi din Lumea a Treia, ca Mogadiscio. 

Era un mit care supravieţuise prăbuşirii acelui Black Hawk al 
QRF-ului. Aceea fusese considerată o lovitură norocoasă. RPG- 
urile erau proiectate pentru lupta la sol. Era dificil şi periculos, 
aproape sinucigaş, să îndrepţi una spre cer. Suflul violent din 
spate putea să-l ucidă pe trăgător, iar grenada zbura numai pe o 
distanţă de vreo trei sute de metri, cu un şuierat şi o coadă de 
fum îndreptată spre trăgător. Aşa că dacă suflul nu-l dobora, unul 
dintre tunurile rapide ale lui Little Bird ar fi făcut-o sigur. Erau 
practic inutile împotriva unui elicopter care zbura la altitudine 
mică şi se mişca rapid, aşa că acea părere era logică. 

lar un Black Hawk era aproape indestructibil. Putea suporta o 
lovitură fără ca măcar să-şi schimbe direcţia. Era proiectat să 
rămână în aer indiferent ce se întâmpla. 

Aşa că majoritatea soldaţilor de la sol care mergeau cu aceste 
elicoptere priveau prăbuşirea unui Black Hawk ca având o 
probabilitate de unu la un milion. Dar nu şi piloţii. De la 
prăbuşirea acelui prim Black Hawk, văzuseră tot mai multe dâre 
de fum şi explozii aeriene bruşte. Prăbuşirea trecuse brusc de la 
calificativul de posibilă la probabilă, şi le bântuia coşmarele. Insă 
asta nu-i făcea pe Durant şi pe ceilalţi piloţi să dea înapoi. 
Asumarea riscului era meseria lor. 

După prăbuşirea lui Elvis, Durant ştiu că trei lucruri aveau să 
se întâmple rapid. Forţele de la sol urmau să se deplaseze 
imediat spre locul prăbuşirii. Super Six Eight, elicopterul CSAR, 
avea să fie chemat să aducă o echipă de medici şi lunetişti. lar 
elicopterul lui, Super Six Four, avea să primească ordinul să 

ocupe locul vacant al lui Elvis, zburând pe o orbită joasă 
deasupra acţiunii şi asigurând foc de acoperire. 

Pentru moment, aşteptau şi se roteau. Intr-o astfel de misiune, 
cu atât de multe aparate de zbor în aer, încălcarea disciplinei 
însemna un risc mai mare decât inamicul. Pentru Durant, partea 
cea mai grea a misiunii lui trecuse. Să ducă echipa Chalk One, 
porţia lui de cincisprezece oameni din forţa de la sol, însemnase 
să coboare într-un nor compact de praf, până la nivelul 
acoperişurilor, evitând stâlpii şi sârmele şi încercând să stea cât 
mai nemişcat, cât timp oamenii de la bord coborau pe coardă la 
sol. Durant nu putea decât să stea pe loc şi să se roage ca nici 
unul dintre elicopterele care zburau în jurul lui, în norul de praf, 
să nu iasă din tiparul de zbor. O astfel de misiune complexă avea 
o coregrafie la fel de minuțioasă ca un balet, numai că şi al naibii 
de periculoasă. Mulţi mureau numai antrenându-se pentru astfel 
de exerciţii, fără să mai ia în socoteală grenadele RPG şi armele 
de foc. Durant îi dusese pe cei din Chalk One fără nici un 
incident. Restul ar fi trebuit să fie uşor. 

Acum, însă, nimic nu avea să mai fie uşor. 

Amiralul John Howles bănui pentru prima dată că se întâmpla 
ceva în Mogadiscio atunci când controlorii de zbor din complexul 
ONU îi forţară avionul să se învârtă deasupra oceanului o vreme, 
înainte să aterizeze. 

Howe se întorcea de la nişte întâlniri în Djibouti şi Addis 
Abbeba, căutând un plan de calmare paşnică a lui Aidid. Când li 
se permise aterizarea, Howe văzu elicoptere de atac 
realimentând şi încărcând muniţie pe pista de lângă hangarul 
Forţei de Atac Ranger. După ce ateriză, îi telefonă şefului lui de 
stat-major. | se relată despre raidul rangerilor şi despre 
elicopterul doborât. Aghiotantul îi spuse că în oraş se dădeau 
lupte grele şi că probabil avea să rămână blocat pentru o vreme, 
pe aeroport. 


După ce se învârtise deasupra apei aproape o oră, avionul lui 
Howe primise permisiunea să aterizeze lângă Baza Ranger, spre 
sfârşitul după-amiezii de duminică. Ştia că se ducea o luptă, dar 
nu află tabloul complet decât la începutul serii, când se întoarse 

la complexul ONU. Generalul Montgomery lucra acolo, strângând 
un convoi internaţional enorm, care să pătrundă şi să-i salveze 
pe rangerii şi piloţii doborâţi. 

Howe nu avea ce face decât să-şi găsească un loc în care să 
stea şi să observe. Montgomery era ocupat până peste cap. 
Malaiezii şi pakistanezii, care aveau blindatele necesare, nu 
voiau să ia parte la lupta din Piaţa Bakara. Voiau să ajute, dar nu 
acceptau ideea de a trimite vehicule blindate mari în acel 
viespar. În acel cartier dens populat, unde nu puteau să înainteze 
decât încet pe străzile înguste, blindatele erau extrem de 
vulnerabile. 

Italienii, a căror loialitate fusese cel mai mult suspectată în 
timpul intervențiilor anterioare, erau totuşi gata să se implice 
acum, la fel ca şi indienii, care aveau tancuri pe care le puteau 
arunca în luptă. Ar fi durat însă mai mult să-i ducă în poziţii pe 
italieni şi indieni, aşa că Montgomery forţa tonul asupra 
malaiezilor şi pakistanezilor. 

Vestea că în oraş existau probleme mari se răspândi repede în 
cadrul personalului  somalez din complexul ambasadei 
americane. Abdi Karim Mohamed lucra ca secretar pentru Brown 
& Root. Una dintre companiile americane care asigura servicii de 
sprijinire a forței militare internaționale. El era un student de 
douăzeci şi unu de ani, când regimul Barre fusese răsturnat. De 
atunci, îşi continuase educaţia pe cont propriu. Purta nişte 
ochelari cu rame metalice subţiri, vorbea engleza fluent, purta 
cămăşi Oxford călcate frumos şi avea un aer de eficienţă veselă, 
care îi adusese responsabilităţi din ce în ce mai mari. In acelaşi 
timp, reprezenta o pereche de ochi şi urechi foarte atente pentru 
Habr Gidr, clanul lui. 

Abdi îşi pusese multe speranţe în ONU, atunci când începuse 
misiunea umanitară. Işi găsise o slujbă, şi acea acţiune părea 
bună pentru ţara lui. Dar atunci când începuseră atacurile 
împotriva clanului lui şi a generalului Aidid, şi fiecare săptămână 
însemna tot mai mulţi somalezi morţi şi răniţi, o considerase un 
asalt nedrept asupra ţării lui. Pe 12 iulie, ziua atacului asupra 
Casei Abdi, văzuse victimele bombardamentelor, care erau 
aduse la complexul Ambasadei SUA. Bărbaţi somalezi, bătrânii 

clanului lui, erau plini de sânge şi răni şi aveau nevoie de 
asistenţa unui doctor. In loc de asta, americanii îi fotografiau şi fi 
interogau, după care îi băgau în închisoare. Abdi îşi păstrase 
slujba, dar dintr-un motiv diferit, acum. 

Ştia că se lupta în apropiere de Piaţa Bakara. Auzea valurile de 
focuri de armă care răsunau în tot oraşul. 

La Brown & Root, toţi angajaţii somalezi erau trimişi acasă. 

— S-a întâmplat ceva, i se spusese lui Abdi. 

Abdi trăia împreună cu familia lui între cercul de trafic K-4, 
care se afla exact la nord de baza rangerilor, şi partea sudică a 
pieţii. Autobuzele pline cu pasageri continuau să meargă pe Via 
Lenin. Zgomotul focurilor de armă crescuse şi cerul era plin de 
elicoptere care zburau repede şi jos, pe deasupra acoperişurilor, 
pe orbite mari, pe deasupra zonei pieţei. Când ajunse acasă, pe 
deasupra capului lui zburau gloanţe. Işi găsi fraţii şi sora în 
curtea casei, cu spatele lipit de un zid de beton, locul în care se 
duceau întotdeauna, când începea să se tragă. 

Abdi avea senzaţia că pe cer erau o mie de elicoptere. Se 
trăgea încontinuu şi parcă în toate direcţiile. Miliția lui Aidid lupta 
în sute de locuri ale cartierului dens populat, nu într-unul singur. 
Oricât de rău era. Abdi descoperi că după o vreme se obişnuise 
cu împuşcăturile. Oricum, parcă toate treceau pe deasupra lui. 
După ce aşteptă aproape o oră împreună cu familia lui, lângă zid, 
deveni tot mai agitat şi începu să se învârtă prin casă, uitându-se 
pe ferestre. Apoi se aventură afară. 

Unii dintre vecinii lui spuneau că rangerii îl prinseseră pe Aidid. 
Mulţi oameni alergau spre locul luptei. Abdi voia să vadă cu ochii 
lui, aşa că se alătură mulţimii care mergea în acea direcţie. Avea 
rude care locuiau la numai câteva cvartale de hotelul „Olimpic”, 
şi voia să afle veşti despre ei. Cu toate acele gloanţe şi explozii, 
era greu de crezut că cineva aflat în piaţă scăpase fără să fie 
rănit. 

Când se apropie de zona în care se trăgea, pe străzi era o 
confuzie îngrozitoare. Pe drum erau morţi, bărbaţi, femei, copii. 
Abdi văzu un soldat american pe o alee, întins lângă drum, cu un 
picior sângerând şi încercând să se ascundă. Când o femeie o luă 
la fugă, în faţa lui Abdi, americanul trase. Femeia fu rănită, dar 
reuşi să iasă de pe stradă. Abdi coti în fugă după colţ, exact în 
clipa în care unul dintre elicopterele Little Bird apăruse deasupra 
aleii. Se lipi de un zid şi văzu cum gloanţele măturau centrul aleii 
şi apoi trecură de el. Nu fusese o idee bună să se aventureze aşa 
afară. Nu îşi imaginase o astfel de nebunie. După trecerea 

elicopterului, un grup de somalezi cu arme alergară după colţ, 
încercând să găsească un unghi mai bun din care să-l împuşte pe 
american. 

Abdi alergă spre casa unui prieteni. Cei dinăuntru îl lăsară să 
intre şi se întinse pe podea, la fel ca toţi ceilalţi de acolo. 

În minutele dinainte de prăbuşirea lui Super Six One, rangerii 
şi operatorii Delta din casa-ţintă se pregăteau să plece. Durase 
deja mai mult decât ar fi trebuit. In primul rând, îl aveau pe 
rangerul rănit, Blackburn, care căzuse dintr-un Black Hawk. Trei 
vehicule Humvee se separaseră de convoiul de la sol, ca să-l 
ducă pe Blackburn înapoi la bază - sergentul Pilla fusese ucis în 
acea călătorie. După plecarea celor trei vehicule, restul 
convoiului aşteptase pe loc. 

Toţi oamenii îi auziseră pe veterani vorbind despre „ceața 
războiului”, ceea ce reprezenta denumirea prescurtată pentru 
modul în care cele mai bune planuri se duceau dracului, atunci 
când trebuiau îndeplinite chiar şi lucruri foarte simple. Sergentul 
de stat-major Dan Schilling, CCT-ul Forţelor Aeriene, care se afla 
în Humvee-ul din fruntea convoiului, se sătură în cele din urmă 
să mai aştepte şi se duse să vadă de ce se întârzia... Se dovedi 
că băieţii din Delta aşteptau împreună cu prizonierii un semnal 
de la convoi, în timp ce acesta aştepta ca oamenii din Delta să 
iasă afară. Schilling alergă într-o parte şi în cealaltă de câteva ori 
şi reuşi să pună lucrurile în mişcare. 

CCT-iştii erau specializaţi în lansarea în locuri periculoase, de 
unde să direcţioneze lovituri aeriene precise, de la sol. Cum 
această misiune necesita o coordonare strânsă între forţele de la 
sol şi din aer, Schilling primise sarcina să meargă alături de 
comandantul convoiului, locotenent-colonelul Dan McKnight. Era 
exact genul de aventură pe care şi-l dorea. Avea acum treizeci 
de ani, era veteran de şase ani al operaţiunilor speciale, şi astăzi 
îşi câştiga taxa de periculozitate. Se agită pe loc, în timp ce 
somalezii cu cătuşe la mâini erau urcați într-unul dintre 
camioanele de cinci tone. Restul forţei de asalt plecase pe jos 
spre locul prăbuşirii elicopterului. Cu cât convoiul aştepta mai 
mult pe stradă, cu atât erau mai vulnerabil. Volumul 
împuşcăturilor creştea simţitor. La pornire, stabiliseră o durată 

de patruzeci de minute pentru misiune. Dacă reuşeau să 
pătrundă şi să se retragă în acel interval, totul era OK. Schilling 
se uită la ceas. Erau la sol de treizeci şi şapte de minute. 

Apoi, Super Six One se prăbuşise şi totul se schimbase. Li se 
ordonă să se deplaseze imediat spre locul impactului. 

In aproape fiecare vehicul erau oameni răniţi. Aerul era plin de 
un fum gros şi se simţea mirosul prafului de puşcă şi al flăcărilor, 
iar pe alei şi pe drumul principal, în faţa unor clădiri de pe 
Hawlwadig, se aflau cadavrele unor somalezi şi corpuri făcute 
bucăţi. Acel cartier plătise un preţ îngrozitor. Se vedeau căruţe 
răsturnate şi carcasele în flăcări ale unor maşini. Unul dintre cele 
trei camioane de cinci tone ale convoiului luă foc. Fusese lovit şi 
scos din funcţiune de o grenadă RPG, iar apoi explodase o 
grenadă termică, care îl distrusese total. In zidurile albe ale 
hotelului „Olimpic” şi ale clădirilor înconjurătoare erau găuri 
mari. Zgomotul era asurzitor, dar crescuse suficient de gradat ca 
oamenii de la sol să se obişnuiască cu el. Inaintau cu prudenţă şi 
fără teamă prin acel vacarm. McKnight părea deosebit de 
indiferent faţă de pericol. Traversa cu încredere drumurile şi se 
îndrepta spre oamenii ghemuiţi la adăpost, ca şi cum nu se 
întâmpla nimic neobişnuit. După scurt timp, începu să facă cu 
mâna rangerilor din maşini. 

— Aici Uniform Six Four (McKnight). Suni gata de extragere... 
Am încărcat tot ce era aici şi sunt gata să merg spre locul 
prăbuşirii, terminat. 

— Recepționat, continuă înaintarea (locotenent-colonelul Gary 
Harrell, comandantul Delta din Black Hawk C-2). Străzile sunt 
destul de libere. Am primit rapoarte despre focuri trase de 
lunetişti, la nord de locul prăbuşirii. 

— Recepţionat. O vom lua la dreapta de aici şi vom merge 
spre est, spre locul prăbuşirii, terminat. 

Părea destul de simplu. Două cvartale la nord, trei cvartale la 
est. Convoiul începu să meargă, fiind format din şase Humvee-uri 
şi cele două camioane de cinci tone rămase. Trei Humvee-uri 
mergeau în faţa camioanelor şi trei în spatele lor. Camioanele 
aveau panouri fluorescente portocalii, mari, pe acoperiş, ca să 
poată fi identificate de elicopterele de supraveghere. Acestea 
reprezentau ochii lor pe cer, ghidându-i prin oraş. 

Se îndreptau spre faza cea mai sângeroasă a bătăliei. 

Pilotul Mike Durant văzuse elicopterul Little Bird al lui Keith 
Jones şi Karl Maier ridicându-se de la locul prăbuşirii, în timp ce 
vira elicopterul lui, Black Hawk Super Six Four, spre sud, pe 
orbita de aşteptare. Drept înainte, era faţada albă, strălucitoare, 
a hotelului „Olimpic”, una dintre cele câteva clădiri înalte ale 
oraşului, care se afla pe cealaltă parte a străzii, faţă de clădirea- 
ţintă. Fumul se înălța şi plutea deasupra acoperişurilor, în jurul 
hotelului, marcând zona de luptă. Elicopterele Black Hawk şi 
Little Bird zburau prin acea ceaţă întunecată ca nişte insecte, 
năpustindu-se şi trăgând în mulţime. 

Apoi auzi apelul radio pe care-l aştepta, pentru Super Six 
Eight, Black Hawk CSAR. ÎI văzu virând spre sud. 

Ordinele pentru elicopterul lui veniră câteva momente mai 
târziu, de la locotenent-colonelul Matthews. 

— Super Six Four, aici Alpha Five One, terminat. 

— Super Six Four. Spune. 

— Recepţionat, Six Four. Vino alături de Six Two. Pe orbita 
acestuia. 

— Six Four se apropie. 

Zburând la altitudine joasă şi rapid pe deasupra oraşului, 
Durant zărea frânturi ale acţiunii de dedesubt, prin norii 
învolburaţi de fum şi praf. Structura clară pe care o reperaseră 
mai devreme, cu rangerii poziţionaţi în toate cele patru colţuri 
ale clădirii-ţintă, dispăruse complet. Era greu să-ţi dai seama ce 
se întâmpla la sol Vedea zona aproximativă în care se prăbuşise 
elicopterul lui Elvis. Un cartier aglomerat, cu case mici de piatră, 
cu acoperişuri de tablă, într-un labirint de intersecţii ale aleilor 
murdare cu străzile mai lărgi, dar Black Hawk-ul doborât era într- 
un loc atât de îngust între case, încât nu reuşi să-l repereze. Zări 
în treacăt coloanele mici de rangeri care înaintau pe aleile 
prăfuite, ghemuindu-se, cu armele pregătite, adăpostindu-se şi 
schimbând focuri de armă cu grupurile de somalezi care alergau 
şi ei în aceeaşi direcţie. Durant acţionă un comutator din 
carlingă, pentru a activa armele şefilor lui de echipaj, două 
minitunuri cu şase ţevi de calibru 7,62, capabile să tragă patru 
mii de cartuşe pe minut, dar îi avertiză să nu tragă înainte să îşi 
dea seama unde se aflau toate forţele americane. Durant intră în 
locul lăsat liber de Elvis în tiparul circular, vizavi de Super Six 
Two, Black Hawk-ul pilotat de ofiţerul subaltern Mike Goffena şi 

căpitanul Jim Yacone, şi încercă să se sincronizeze cu ei. 

— Six Four, transmite locația, ceru Goffena. 

— Suntem cam la doi kilometri nord de voi. 

— Six Four, fii atent la partea de vest. 

— Recepționat. 

Ideea era să menţină o „căciula joasă”, un cerc de protecţie 
deasupra zonei bătăliei. Durant auzi în staţie că elicopterul CSAR 
fusese lovit, dar reuşise să lase la sol echipa de salvare şi încă 
era în aer. Goffena şi Yacone transmiteau deja ţinte pentru 
trăgătorii lui Durant, dar era greu să te orientezi vizual. Scaunul 
lui Durant era pe partea dreaptă, şi el zbura rotindu-se în sens 
contrar acelor de ceasornic, virând la stânga, aşa că vedea mai 
mult cerul. Era înnebunitor. Nu putea să-şi dea seama dacă se 
trăgea în el. Dar presupunea că da. Două elicoptere fuseseră 
deja lovite. 

Era la al patrulea sau la al cincilea cerc, iar lucrurile 
începuseră să se mai limpezească la sol, când simţi că 
elicopterul lui loveşte ceva tare. 

Era ca un tampon invizibil. 

După ce îl predaseră pe soldatul Blackburn, rangerul care 
căzuse din elicopter, coloanei mici de salvare care urma să-l 
ducă înapoi la bază, sergenţii Jeff McLaughlin şi Casey Joyce 
porniră spre nord pe Hawlwadig, ca să se alăture din nou unităţii 
lor. Chalk Four. Nu ajunseseră prea departe. Fuseseră reperaţi de 
un trăgător de pe alee, care trăgea şi apoi se adăpostea înainte 
ca ei să poată riposta. McLaughlin trase foc de acoperire, aşa 
încât Joyce să poată traversa. 

Apoi se lăsară amândoi într-un genunchi, de o parte şi de alta 
a aleii, aşteptând să-l lichideze pe tipul acela. De la distanţă, toţi 
luptătorii somalezi păreau la fel, nişte indivizi slăbănogi, cu o 
claie de păr prăfuit, pantaloni murdari, lungi şi largi, cămăşi prea 
mari. In timp ce majoritatea trăgeau la nimereală, unii erau 
extrem de insistenţi. Din când în când, câte unul ţâşnea în 
spaţiul deschis, trăgând nebuneşte, şi aproape întotdeauna era 
doborât. Tipul acesta era însă inteligent. leşea doar cât să 
ochească şi să tragă, după care se ascundea iar după colţ. 
McLaughlin încercă să-i anticipeze mişcările. 

Era hotărât să-l doboare. Stătea după un colţ, într-un 
genunchi, încercând să ţină carabina M-16 perfect nemişcată. 
Era atât de absorbit de acel duel, încât pierduse socoteala 
timpului şi tresări speriat când un sergent de pluton îl strigă pe 
nume. 

— Hei, Mac! Haide! 

Convoiul trecea pe stradă, prin spatele lui, mergând spre nord, 
pe Hawlwadig. Se părea că toţi erau în maşini, în afară de el. Se 
uită în direcţia lui Joyce, dar acesta dispăruse şi el. Se urcase 
deja într-un vehicul. McLaughlin traversă drumul şi alergă spre 
partea din spate a Humvee-ului. Vehiculul era plin. 

— Sari pe capotă! strigă unul dintre oamenii dinăuntru. 

McLaughlin puse un picior sus, când îşi dădu seama că era o 
idee proastă. Vehiculele erau ca nişte magneţi pentru gloanţe. 
Era destul de rău să fii pe una dintre străzile acelea, dar era şi 
mai rău să fii o ţintă mare, plasată la vedere. Ocoli vehiculul în 
fugă şi deschise portiera, insistând ca soldatul Tory Carison să-i 
facă loc. Carison îl ascultă şi McLaughlin se urcă pe scaun, 
aşezându-şi carabina pe marginea geamului deschis din spate. 

Cam o sută de metri mai departe, convoiul ajunse la restul 
echipei Chalk Two a sergentului Eversmann. Acesta şi oamenii lui 
erau ţinuţi pe loc, încă de la căderea lui Blackburn din elicopter. 
Văzuseră prăbuşirea aparatului de zbor. Dacă se ridica în 
picioare, Eversmann putea să vadă, de la înălţimea lui 
considerabilă, epava lui Super Six One pe una dintre aleile ce 
mergeau spre est. Căpitanul Steele îi ordonase prin staţie 
sergentului să se deplaseze pe jos acolo, cu echipa lui. 

— Recepționat, spusese Eversmann. 

Asta însemnând: Vezi să nu. Existau prea puţine şanse ca ei să 
se mişte în vreo direcţie. Vedea deja în depărtare oameni cu 
căşti, veste antiglonţ şi uniforme de deşert în jurul epavei, aşa că 
ştia că americanii ajunseseră acolo. Erau suficient de mulţi ca el 
să ordone oamenilor lui să nu tragă în direcţia aceea. Acum mai 
avea numai patru sau cinci soldaţi care puteau încă să lupte. 

Convoiul sosi ca un răspuns la rugăciunile lui. Eversmann îl 
văzu pe prietenul lui, sergentul Mike Pringle, în turela Humvee- 
ului lui McKnight, cel din frunte, trăgând zdravăn cu mitraliera de 
0,50 şi aplecându-şi capul atât de mult, încât practic se uita pe 
sub armă. Asta aduse un zâmbet pe faţa lui Eversmann, în ciuda 
celor ce se întâmplau în jur. 

— Hei, sergent, urcă! Mergem la locul prăbuşirii, strigă 
McKnight. 

— Căpitanul Steele vrea să mergem acolo pe jos, spuse 
Eversmann. 

— Ştiu, zise McKnight. Urcă. Vă ducem noi. 

Schilling oferi foc de acoperire pe Hawlwadig, în timp ce 
Eversmann şi oamenii lui traversau drumul. Comandantul echipei 
îşi conduse oamenii la bordul vehiculelor aglomerate, urcând 
întâi răniții, aruncându-i peste oamenii dinăuntru şi apoi găsind 
loc şi pentru ceilalţi. Rămăsese numai el stradă, când McKnight îi 
strigă să se grăbească. Eversmann verifică mintal lista lui de 
nume, hotărât să nu uite pe cineva. Nu mai ştia nimic de 
McLaughlin şi de Joyce, şi nici de sanitarii pe care-i trimisese cu 
Blackburn, dar era clar că aceştia nu erau la intersecţia lui sau 
undeva în apropiere. Coloana pornise din nou. Nu mai avea 
altceva de făcut decât să sară şi el înăuntru. Ateriză peste cineva 
şi se trezi întins pe spate, uitându-se la cer, mergând pe străzi, în 
timp ce somalezii trăgeau în ei. Realiză ce ţintă bună reprezenta 
şi faptul că nici măcar nu putea riposta cu foc. Oricât de 
neajutorat se simţea, era uşurat că se afla din nou alături de 
ceilalţi şi că se mişcau. Asta însemna că se apropia sfârşitul. 

În timp ce Eversmann îşi încărca oamenii în maşini, Schilling 
alergă pe mijlocul drumului să strângă cele două corzi pe care 
coborâse Chalk Four şi care erau întinse pe Hawlwadig. Forţa de 
atac fusese instruită să recupereze corzile, care erau greu de 
înlocuit. In ciuda focurilor de armă, prinse una. Era greu să o 
tragă spre el şi era deja transpirat, murdar şi obosit, aşa că îi 
spuse lui John Gay, un SEAL din Humvee-ul din spatele lui, să-l 
ajute. Gay era ghemuit la adăpost, ripostând la focurile de armă. 
li aruncă o privire şocată lui Schilling şi strigă: 

— La dracu' cu frânghiile alea! 

Schilling realiză că tocmai îşi riscase viaţa pentru o bucată 
lungă de nailon. Se urcă înapoi în Humvee, mirându-se de sine. 
Când convoiul porni din nou, schimbul de focuri era mai intens ca 
oricând. Schilling zări un măgar legat de un măslin, pe o alee. 
Animalul stătea perfect nemişcat în acel vârtej, speriat, cu 
urechile lungi lăsate pe spate şi coada îndreptată în jos. Îl văzuse 
atunci când trecuseră prima dată cu maşinile pe acolo şi îşi 
spusese că măgarul avea să fie lovit, până la urmă. Când plecă, îi 
aruncă încă o privire şi îl văzu stând în continuare perfect 
nemişcat, neatins. 


Cei din vehiculele din spate nu ştiau ce se întâmpla. Mulţi 
dintre ei nu ştiau că fusese doborât un elicopter. Unul dintre 

aceştia era specialistul Eric Spalding, care stătea pe scaunul de 
lângă şofer, în cabina celui de-al doilea camion, cel cu prizonierii. 
Când începură să se mişte, presupuse că misiunea se terminase. 
Erau în drum spre casă. La volan era specialistul John Maddox. 
Parbrizul era ridicat, aşa încât Spalding să poată trage în faţă. 

Işi sprijini carabina M-16 pe geamul camionului. Deşi era 
trăgător de elită, nu mai apăsa pe trăgaci ca să realizeze foc cu 
foc, cu grijă. Erau prea multe ţinte, prea mulţi oameni care 
trăgeau în ei. Era ca şi cum în Mogadiscio fusese declarată ziua 
„Ucide un american azi”. Parcă fiecare bărbat, femeie şi copil din 
oraş încercau să-i ucidă. Erau oameni pe alei, la ferestre, pe 
acoperişuri. 

După ce depăşiră două cvartale spre est, convoiul viră din nou 
la dreapta. Nu-i mai vedeau pe oamenii care se îndreptau pe jos 
spre locul prăbuşirii. Acum convoiul mergea spre sud, spre 
partea din spate a casei-ţintă şi spre Naţional Street, drumul 
pavat pe care veniseră. 

O femeie cu o rochie purpurie apăru pe partea şoferului. 
Maddox avea pistolul sprijinit pe braţul stâng, trăgând cam în tot 
ce mişca. 

— Nu trage, strigă Spalding. Are un copil! 

Femeia se întoarse brusc. Ţinea copilul cu o mână, iar cu cea 
liberă ridică un pistol. Spalding trase instantaneu. Apoi alte patru 
gloanţe, înainte ca ea să cadă. Spera că nu lovise copilul. Erau în 
mers şi nu reuşise să vadă. Işi spuse că probabil îl lovise. Ea 
ţinea copilul în faţă, cu mâna dreaptă. „De ce face o mamă asta, 
cu un copil în braţe? La ce naiba se gândea?” Spalding nu putea 
să nu se întrebe. Poate că încerca să scape, văzuse camionul, 
intrase în panică şi ridicase arma. 

Nu era momentul să mediteze prea mult la asta. 


15 


Pilotul Mike Goffena urcă în spatele lui Super Six Four al lui 
Mike Durant. In momentul în care acesta fu lovit de grenadă. 
RPG-ul smulse o bucată din elicea de la coadă. Goffena văzu 
combustibilul ţâşnind afară într-o ploaie fină, dar mecanismul 
rămase intact şi totul părea să fie încă funcţional. 

— Six Four, eşti hirte? întrebă Goffena. 

Black Hawk este un elicopter mare. Al lui Durant cântărea 

aproximativ opt mii de kilograme în acel moment, iar elicea de la 
coadă era departe de locul în care se afla pilotul. Intrebarea veni 
înainte ca el să-şi dea seama ce se întâmplase. Goffena îi spuse 
că tocmai fusese lovit de o grenadă RPG şi că erau defecţiuni în 
zona cozii. 

— Recepționat, răspunse calm Durant. 

La început, elicopterul nu se manifestă deloc anormal. Verifică 
rapid instrumentele, dar indicaţiile acestora erau în regulă. Şefii 
lui de echipaj din spate, Cleveland şi Field, nu fuseseră răniţi. Aşa 
încât, după şocul iniţial, Durant se simţi uşurat. Totul era în 
regulă. Matthews, comandantul aerian al misiunii, văzuse şi el 
lovitura din elicopterul lui C-2. El îi spuse lui Durant să ducă 
Black Hawk-ul la sol, aşa că pilotul ieşi de pe orbita lui şi se 
îndreptă înapoi spre aerodrom, aflat la o distanţă de patru 
minute de zbor spre sud-vest. Durant putea să vadă baza în 
depărtare, profilată pe linia coastei. Observă, pentru siguranţă, 
că la jumătatea distanţei până acolo era o zonă mare, verde, 
liberă, în care putea ateriza, dacă era nevoie să o facă mai 
devreme. Dar elicopterul se comporta bine. 

Goffena îl urmă pe Durant pe o distanţă de un kilometru, până 
într-un punct în care fu sigur că Super Six Four putea să ajungă 
înapoi. Tocmai începuse să vireze, când elicea de la coadă alui 
Durant, cutia de viteze şi aproape un metru din ansamblul 
stabilizator vertical se evaporară. 

In Super Six Four, Durant şi copilotul Ray Frank simţiră cum 
aparatul începea să vibreze. Apoi se auzi o bubuitură puternică, 
ca şi cum s-ar fi desfăcut în bucăţi. Jumătatea superioară a 
stabilizatorului de la coadă fiind pierdută, o greutate mare căzu 
deodată din acea parte a elicopterului şi centrul de greutate se 
mută brusc în faţă. Botul se îndreptă spre sol şi aparatul de zbor 
începu să se învârtă. După un deceniu de pilotaj, reacţiile lui 
Durant şi Frank erau instinctive. Trebuiau să apese pe pedala 
stângă, ca să facă elicopterul să balanseze spre stânga. Durant 
observă că el apăsase deja pedala stângă până în podea, iar 
Black Hawk-ul se învârtea încă rapid spre dreapta - fără elicea de 
la coadă nu avea cum să-l oprească. Rotaţia era extrem de 
rapidă. 

Durant încercă să facă ceva cu comenzile de zbor. Frank, pe 
scaunul de lângă el, avu prezenţa de spirit să facă exact acelaşi 
lucru. Manetele de comandă a puterii motoarelor erau pe tavanul 
carlingii. Frank fu nevoit să lupte împotriva forţei centrifuge 
puternice a rotației, ca să-şi ridice braţele. In acele câteva 

secunde reuşi să tragă o manetă în spate, oprind unul dintre 
motoare, iar pe cealaltă reuşi să o tragă numai pe jumătate. 
Durant strigă în staţie: 

— Cădem! Cădem rapid! Raaaaaay! 

Viteza de rotaţie a elicopterului încetini brusc. Botul se înălţă, 
chiar înainte de impact. Fie dintr-un motiv aerodinamic, fie din 
cauza unei acţiuni întreprinse de Durant sau Frank în carlingă, 
elicopterul în cădere se redresă. Viteza de rotaţie era acum pe 
jumătate, elicopterul destul de drept, aşa că Black Hawk-ul făcu 
o aterizare dură, dar orizontală. o 

Poziţia orizontală era importantă. Insemna că era o şansă ca 
cei dinăuntru să fie încă în viață. 


16 


Yusuf Dahir Mo'alim era lângă omul care trăsese grenada. 
Mo'alim era în spatele unui copac, pe o alee ce trecea prin 
spatele hotelului „Bar Bakin”, o clădire albă de piatră mai mică, 
aflată mai la sud de hotelul „Olimpic”, unde se desfăşura cea mai 
mare parte a luptei. Se ghemui în spatele copacului, ca să se 
ascundă de Black Hawk-ul de deasupra, în clipa aceea, unul 
dintre oamenii lui, care făcea parte din grupul de douăzeci şi 
şase de luptători care veniseră în fugă din satul vecin 
Hawlwadigli, se lăsă într-un genunchi, în mijlocul aleii, şi îşi 
îndreptă în sus arma rusească antitanc. Tubul fusese fixat pe un 
burlan metalic, care era folosit ca să direcţioneze suflul din spate 
departe de corpul trăgătorului. 

— Dacă ratezi, mai am un proiectil! strigă Mo'alim. 

Erau luptători veterani, în general mercenari, deşi acum luptau 
cu americanii pe gratis. Tatăl lui Mo'alim murise în 1984, în 
luptele dintre Somalia şi Etiopia, iar fiul lui fusese recrutat să-i ia 
locul la vârsta de cincisprezece ani. Era un tânăr scheletic, 
pierdut în nişte pantaloni şi cămăşi prea mari. Cu obraji găunoşi 
şi o bărbiţă care-i acoperea bărbia îngustă. Luptase timp de doi 
ani ca soldat al lui Siad Barre, dar când fluxul insurecției se 
schimbase, dezertase din unitatea lui şi se alăturase trupelor 
rebele ale lui Aidid. Era veteran al multor lupte de stradă, dar nu 
mai văzuse nici una atât de crâncenă ca aceasta. 

li organizase pe oamenii din satul lui - un labirint de cărări 
murdare, întortocheate, mărginite de cactuşi, în jurul unor colibe 

şi cocioabe cu acoperiş de tablă, aflat chiar la sud de Piaţa 
Bakara - formând o miliţie ce lupta pentru bani. In principiu, 
rămăseseră aliaţi cu Aidid, pentru că aparţineau, ca şi el, clanului 
Habr Gidr. Işi apărau satul de alte bande de tineri luptători, 
asigurau securitate pentru oricine era dispus să plătească, 
inclusiv pentru ONU şi alte organizaţii internaţionale, şi ocazional 
plecau chiar ei la furat. Oameni ca Mo'alim şi echipa lui erau 
numiţi mooryan, bandiți. Erau luptători neînfricaţi şi deseori 
mureau tineri. Dar, în acele momente, toţi mooryan din sudul 
Mogadiscio-lui aveau un inamic comun. Unii începuseră să-şi 
spună „revengers”, ca o derivație a cuvântului rangers. 

Ştiau că cel mai bun mod de a-i lovi pe americani era să le 
doboare un elicopter. Acesta reprezenta simbolul puterii ONU şi 
al neputinței  somalezilor. Când soseau, rangerii păreau 
invincibili. Dar fiecare inamic îşi trădează punctul slab în modul 
în care luptă. Pentru luptătorii lui Aidid, punctul slab al rangerilor 
era evident. Ei nu voiau să moară. 

Somalezii erau faimoşi pentru bravura cu care înfruntau focul 
inamic, pentru atacurile lor frontale, aproape sinucigaşe. Ei erau 
crescuţi în clanuri şi purtau numele părinţilor şi bunicilor lor. 
Intrau în luptă cu viclenie şi curaj şi se lăsau în braţele emoţiei 
sălbatice a bătăliei. Retragerea, chiar şi în faţa unui foc inamic 
copleşitor, era inadmisibilă. Erau gata oricând să moară pentru 
clan. 

Ca să-i ucidă pe rangeri, trebuiau să-i facă să stea pe loc şi să 
tragă. Acea dorinţă a lor de a nu muri, care făcea şi ea parte din 
superioritatea lor, însemna că ar fi făcut orice ca să se protejeze 
unii pe ceilalţi, lucruri care erau curajoase, dar şi iraționale, 
uneori. Aidid şi locotenenţii lui ştiau că, dacă reuşeau să doboare 
un elicopter, rangerii aveau să vină să-i protejeze echipajul. Să 
încercuiască zona şi să aştepte ajutor. Poate că nu ar fi reuşit să-i 
copleşească, dar puteau fi răniţi şi omorâţi. 

Oamenii lui Aidid primiseră lecţii de doborâre a elicopterelor 
de la soldaţii fundamentalişti islamişti din Sudan, care aveau 
experienţa luptelor cu elicopterele ruseşti, în Afghanistan. Ei 
hotărâseră să folosească în acest scop tot arsenalul de grenade 
propulsate cu rachete (RPG), cea mai puternică armă rămasă în 
arsenalul lui Aidid după atacurile aeriene din vară asupra 
tancurilor şi tunurilor lui. Grenadele explodau la impact, dar era 
greu să nimerească o ţintă în mişcare, aşa că înlocuiseră mulţi 
dintre detonatori cu dispozitive de temporizare, aşa încât să 
explodeze în aer. in felul acesta nu mai aveau nevoie de o 


72 


lovitură directă, ca să doboare un elicopter. Consilierii lor 
fundamentalişti îi învăţaseră că punctul cel mai vulnerabil era 
secţiunea elicei de la coadă. Aşa că învăţaseră să aştepte ca 
elicopterul să treacă pe deasupra lor şi apoi să tragă în el din 
spate. Era incomod şi periculos să îndrepte tubul spre cer, iar să 
tragă de pe acoperişuri ar fi însemnat o sinucidere. Elicopterele îi 
reperau rapid pe oamenii înarmaţi de pe acoperişuri, de obicei 
înainte ca aceştia să aibă şansa să ţintească şi să tragă. Aşa că 
luptătorii lui Aidid descoperiseră metode de a trage în siguranţă 
de la sol. Săpau gropi adânci în străzile murdare. Trăgătorul se 
întindea pe jos, cu partea din spate a tubului îndreptată spre 
gaură. Uneori tăia un copac mai mic şi îl băga în groapă, apoi se 
acoperea cu o haină verde, ca să poate sta ascuns sub copac, 
aşteptând ca elicopterul să treacă pe deasupra. La unele 
lansatoare, ţevile de la capătul din spate erau lungite, ca să 
direcţioneze mai bine suflul departe de corpul trăgătorului. 

Ca să-i forţeze pe rangeri să stea şi să lupte, era suficient să 
lovească un elicopter. 

Pe 3 octombrie, când auzise elicopterele zburând la mică 
înălţime, Mo'alim îşi luase carabina M-16 şi îşi strânsese banda. 
Alergaseră spre nord, răspândindu-se în grupuri de şapte-opt 
oameni în jurul hotelului „Olimpic”. Cerul era plin de elicoptere. 
Grupurile mici ale lui Mo'alim stăteau în mijlocul mulțimilor de 
oameni ce mergeau în acea direcţie, ştiind că americanii aveau 
să ezite să tragă în ei, chiar dacă-i reperau. 

Grupul lui Mo'alim întâlni pentru prima dată rangerii într-un 
schimb de focuri la o intersecţie aflată la sud de hotel, pe 
Hawlwadig Road. In timp ce se furişau şi trăgeau în aceştia, 
apăruse un elicopter şi deschisese focul, ucigându-l pe cel mai 
vârstnic om din echipa lui Mo'alim, un bărbat mătăhălos, între 
două vârste, pe care ei îl numeau „Alcool”. Mo'alim trăsese 
corpul neînsufleţit al lui Alcool din stradă, echipa lui regrupându- 
se. Apoi mai la sud, în spatele hotelului „Bar Bakin”. 

De acolo văzuseră primul elicopter căzând. Oamenii 
aclamaseră sălbatic. Continuaseră să înainteze şi să tragă, 
rămânând la o depărtare de două cvartale de rangeri. Erau încă 
la sud de clădirea-ţintă, când unul dintre cei din grupul lui 
Mo'alim îngenunchease în mijlocul drumului, ochise un alt Black 
Hawk şi trăsese. Grenada lovise elicea din spate, şi bucăţi mari 
din aceasta fuseseră smulse în explozie. Apoi, pentru câteva 
clipe, nu se întâmplase nimic. 

Mo'alim avu impresia că elicopterul se prăbuşise foarte încet. 

Zbură câteva clipe, ca şi cum nu ar fi păţit nimic, apoi, brusc, se 
înclină în faţă şi începu să se învârtă. Căzu în Wadigley, un 
cartier aglomerat, aflat la sud de al lui. Prăbuşirea aduse strigăte 
incitate din partea mulţimii. Mo'alim văzu cum oamenii din jurul 
lui îşi schimbau direcţia. Cu câteva clipe înainte, mulţimea şi 
luptătorii se îndreptau spre nord, spre hotelul „Olimpic”, Unde se 
prăbuşise primul elicopter. Acum, toţi o luară la fugă spre sud. 
Alergă cu ei, prin cartierul lui din Hawlwadigli; fluturându-şi arma 
şi strigând: N 

— Inapoi! Opriţi-vă! Inăuntru sunt oameni care încă mai pot 
trage! 

Unii îl ascultară şi rămaseră în spatele lui Mo'alim şi a 
oamenilor lui. Alţii alergară înainte. Ali Hussein, care conducea o 
farmacie aproape de locul unde căzuse elicopterul, văzu cum 
mulţi dintre vecinii lui îşi luau armele şi alergau spre acel loc. Íl 
prinse de braţ pe prietenul lui. Ali Mohamed Cawale, care era 
proprietarul restaurantului „Black Sea”. Cawale avea o puşcă. 

— E periculos. Nu te duce! strigă Hussein la el. 

Dar în aer era miros de sânge şi răzbunare. Cawale se smulse 
din strânsoarea lui Hussein şi se alătură mulţimii care alerga. 

În circumstanţe normale, fiind atât de aproape de locul unde 
se prăbuşise primul elicopter, convoiul ar fi ţâşnit spre acesta, 
doborând şi împuşcând totul în cale. Dar, cu tot ajutorul de sus, 
de pe cer. Forţa de Atac Ranger era pe cale să demonstreze că 
prea multe informaţii pot dăuna soldaţilor, pe câmpul de luptă. 

In Black Hawk-ul C-2, Harrell şi Matthews văzură un grup de 
vreo cincisprezece oameni înarmaţi care alergau pe străzi, 
paralel cu convoiul de opt vehicule. Somalezii puteau ţine pasul 
cu convoiul pentru că vehiculele Humvee şi camioanele se 
opreau la fiecare intersecţie. Fiecare şofer aştepta până când 
vehiculul din faţă trecea complet de intersecţie. Inainte să 
înceapă să înainteze. Ar fi fost o sinucidere să se oprească în 
spaţiul deschis din mijloc. De fiecare dată când convoiul se 
oprea, bandele de trăgători aveau timp să ajungă la strada 
următoare şi să pregătească o ambuscadă pentru fiecare maşină 
care trecea. Harrell şi Matthews vedeau blocajele rutiere şi 
locurile unde se strângeau somalezii pentru ambuscadă. Aşa că 

dirijau convoiul departe de astfel de locuri. 

Mai apăruse încă o complicaţie. La trei sute de metri deasupra 
elicopterului C-2, zbura avionul de spionaj Orion al Marinei, care 
avea camere de supraveghere ce ofereau o imagine clară a 
convoiului. Dar piloţii Orion-ului aveau o problemă. Ei nu aveau 
voie să comunice direct cu convoiul. Indicaţiile lor erau 
comunicate comandantului, la JOC, care apoi le transmitea prin 
radio lui Harrell, aflat în elicopterul de comandă. lar asta ducea la 
o întârziere periculoasă. Piloții din Orion vedeau o linie directă 
spre locul prăbuşirii. Spuneau: 

— La stânga! 

Dar până ca acea instrucţiune să ajungă la McKnight, aflat în 
primul Humvee, acesta trecuse de intersecţie. O lua în direcţia 
transmisă şi cotea pe o stradă greşită. De sus, comandanții nu 
auzeau focurile de armă şi urletele oamenilor răniţi, nu simțeau 
impactul exploziilor. De sus, convoiul părea să înainteze în 
ordine. Imaginea vizuală nu reda întotdeauna cât de disperată 
era situaţia. 

Eversmann, stând încă întins într-un vehicul de la coada 
coloanei, simţi cum maşina cotea la dreapta, aşa cum se 
aşteptase. Ştia că locul prăbuşirii elicopterului era la câteva 
cvartale distanţă în acea direcţie. Dar când Humvee-ul coti din 
nou la dreapta, mişcarea îl surprinse. De ce mergeau spre sud? 
Era uşor să se rătăcească în Mogadiscio. Apoi urmară alte 
cotituri. În curând, locul în care se afla elicopterul, şi care se 
aflase suficient de aproape ca Eversmann să-l vadă din poziţia lui 
de pe Hawlwadig Road, se pierduse undeva în spate, în acel 
viespar. 

Convoiul se îndrepta spre sud, când se prăbuşi elicopterul lui 
Durant. McKnight primi vestea prin staţie de la locotenent- 
colonelul Harrell. 

— Danny, a moi fost doborât un Hawk. De o grenadă RPG. La 
sud de hotelul „Olimpic”. Trebuie să-i duci pe toți la locul primei 
prăbuşiri. E nevoie ca ORF (Forța de Reactie Rapidă. Divizia 10 
Montană) să ne ofere ajutor, terminat. 

— Aici Uniform. Am înțeles. Elicopter prăbuşit la sud de hotelul 
„Olimpic“. Recunoaştere şi vedem ce putem face după aceea. 

— O să încercăm să aducem QRF. Ca să ne ajute. Încearcă să 
scoţi pe toată lumea de la locul primei prăbuşiri (Super Six One) 
şi mergeţi să asiguraţi perimetrul celuilalt Hawk. Terminat. 

— Voi încărca totul şi mergem la locul primei prăbuşiri, 
terminat. 

Nu avea să fie uşor. McKnight trebuia să-şi ducă convoiul, cu 
prizonierii şi răniții din el, la locul primei prăbuşiri şi să 
stabilească legătura cu forţa de acolo. In Humvee-uri şi în 
camioanele pline nu era suficient loc nici pentru oamenii pe care- 
i avea deja. Şi totuşi planul era ca în convoi să urce şi toţi ceilalţi 
şi să se îndrepte spre sud, spre al doilea elicopter doborât, 
trecând prin aceeaşi zonă periculoasă prin care înaintau acum. 

Volumul îngrozitor de focuri de armă şi numărul tot mai mare 
de răniţi îşi puseră amprenta pe starea oamenilor din vehicule. 
Unii dintre cei răniţi uşor din Humvee-ul lui Eversmann păreau în 
diverse grade de paralizie, ca şi cum rolul lor în acea misiune s- 
ar fi încheiat. Alţii gemeau şi urlau de durere. Erau încă departe 
de bază. 

Această stare de fapt îl înfurie pe sergentul Rierson, 
conducătorul echipei Delta care luase prizonierii. Echipa lui era 
împreună cu prizonierii într-unul din cele două camioane. Rierson 
nu ştia unde mergea convoiul. Procedura standard cerea ca 
fiecare vehicul din convoi să ştie unde mergea. Astfel, dacă 
vehiculul din frunte era lovit sau lua un viraj greşit, ceilalţi ştiau 
cum să continue. Dar McKnight, un locotenent-colonel obişnuit să 
comande un batalion, nu o coloană de vehicule, nu spunea nimic 
nimănui! De câte ori convoiul se oprea, Rierson sărea jos şi 
mergea de la o maşină la alta, încercând să pună lucrurile în 
ordine. 

In timp ce treceau din nou prin spatele casei-ţintă, o grenadă 
RPG reuşi o lovitură directă în al treilea Humvee al convoiului, cel 
în care se înghesuise McLaughlin. Soldatul Carison, care-i făcuse 
loc sergentului, auzi pocnetul grenadei lansate de aproape. Apoi 
urmă un fulger orbitor şi BUUUUM-ul asurzitor. Interiorul cabinei 
se umplu de fum negru. 

Grenada trecuse direct prin corpul de oţel al vehiculului, în 
faţa rezervorului, şi explodase în interior, aruncându-i în stradă 
pe cei trei oameni din spate. Smulse garda armei lui McLaughlin 
şi o schijă se înfipse în antebraţul lui stâng. Sergentul nu simţi 
nici o durere, ci doar că mâna îi amorţea. Işi spuse să aştepte ca 
fumul să se risipească, înainte să verifice. Schija îi fracturase un 
os al antebraţului, îi tăiase un tendon şi îi rupsese un os al 
palmei. Nu sângera mult şi el putea încă să tragă. 

Carison îşi ţinea respiraţia în norul negru, cu urechile încă 
ţiuind, şi se pipăia, în căutarea de locuri umede. Braţul stâng era 
plin de sânge, fiind străpuns în mai multe locuri de schije. 
Cizmele îi luaseră foc. 

Fusese lovit de o curea cu muniţie de 0,50 şi îi auzi pe alţii 
strigându-i să o arunce afară! Ceea ce şi făcu, după care se 
aplecă să-şi stingă flăcările de pe picioare. 

Doi dintre cei trei oameni din spate aveau răni serioase. Unul, 
sergentul Delta „Griz” Martin, primise cea mai mare parte a 
forţei exploziei. Grenada făcuse o gaură cât o minge de fotbal în 
peretele Humvee-ului, trecuse prin sacii de nisip, prin Martin şi se 
înfipsese în cutia cu muniţie. Partea inferioară a corpului lui 
Martin fusese aruncată în aer. Explozia smulsese şi partea din 
spate a unei coapse a soldatului Adalberto Rodriguez. Acesta se 
rostogolise vreo zece metri, înainte să se oprească. Picioarele lui 
erau o masă de sânge. Incercă să se ridice, când văzu un camion 
de cinci tone venind direct spre el. Şoferul acestuia, soldatul 
Maddox, dezorientat pentru moment de explozia unei alte 
grenade, trecu direct peste el. 

Convoiul se opri şi soldaţii săriră să-i recupereze pe răniţi. 
Sanitarii făcură tot ce putură pentru Rodriguez şi Martin, care 
păreau răniţi mortal. li urcară în vehicule, în timp ce rangerii se 
răspândeau ca să acopere cu foc străzile şi aleile din jur. 
Specialistul Aaron Hand şi sergentul Joyce se implicară 
instantaneu într-un schimb de focuri încrâncenat. Erau 
poziţionaţi pe părţi opuse ale unei alei. Coborât din camionul lui, 
Spalding văzu cum gloanţele muşcau din zid, deasupra capului 
lui Hand. 

Hand trăgea pe alee, prea preocupat ca să observe că se 
trăgea în el dintr-o altă direcţie. Spalding îi strigă să se întoarcă 
la maşini, dar zgomotul era prea mare ca să fie auzit. Ştia că ar fi 
trebuit să se ducă să-l ajute şi să-l tragă înapoi, dar asta însemna 
să traverseze aleea pe care zburau plumbi. Ezită. „La naiba, n- 
am de gând să traversez aleea asta.” In timp ce el încă se codea, 
John Gay din SEAL alergă în ajutor. Acesta şchiopăta încă din 
cauza rănii căpătate atunci când cuțitul lui deviase un cartuş de 
AK-47, lângă şold. Trase câteva rafale pe alee şi îl aduse pe Hand 
înapoi la convoi. 

In cealaltă parte, Joyce era într-un genunchi, cu faţa spre nord. 
Se adăpostise şi răspundea cu foc disciplinat, aşa cum fusese 
învăţat, când ţeava unei puşti apăru pe o fereastră deasupra lui 
şi în spate, şi trase rapid. Carison văzu totul. Nu avu timp să 
strige un avertisment, chiar dacă Joyce ar fi putut să-l audă. 
Urmară o detunătură şi un fulger de foc din acea ţeavă, şi 
sergentul se întinse cu faţa în jos în praf. 

Una dintre mitralierele de calibru 0,50 începu să facă prompt 

găuri în zid, în jurul ferestrei pe care apăruse arma. Şi sergentul 
Jim Telscher, ignorând focul puternic, alergă la Joyce, îl prinse de 
cămaşă şi vestă şi, fără să se oprească nici o clipă, începu să-l 
tragă înapoi la coloană. 

Joyce era palid şi avea ochii daţi peste cap. Fusese lovit în 
partea de sus a spatelui, unde noua vestă kevlar antiglonţ a 
rangerilor nu avea placă protectoare. Cartuşul îi trecuse prin 
inimă şi ieşise prin piept, oprindu-se în partea din faţă a vestei, 
care avea placă protectoare. Il urcară în partea din spate a 
Humvee-ului lui Gay, unde un sanitar Delta se ocupă imediat de 
el, ţinând un tub IV sus cu o mână şi spunând disperat: 

— Trebuie să-l ducem înapoi rapid! Trebuie să-l ducem înapoi 
rapid, altfel moare! 

Convoiul porni din nou, cotind la stânga, spre est, şi apoi din 
nou la stânga, aşa că acum mergeau iar spre nord. Inaintau pe 
un drum aflat la vest de locul prăbuşirii. Trebuiau doar să mai 
depăşească două cvartale spre nord şi să cotească la dreapta. 
Dar se trăgea intens. In Humvee-ul din faţă, locotenent-colonelul 
McKnight era rănit. Nişte schije îl loviseră în partea superioară a 
braţului drept şi în partea stângă a gâtului. In partea din spate a 
convoiului, sergentul Lorenzo Ruiz, micul boxeur dur din El Paso, 
care preluase mitraliera calibru 0,50 a soldatului Clay Othic, 
după ce acesta fusese rănit în braţ, se încovoie şi căzu moale în 
braţele oamenilor din Humvee. 

— A fost lovit! A fost lovit! strigă şoferul care conducea 
nebuneşte în coloană. 

In turela goală, carabina de calibru 0,50 se învârtea singură. 

— Treci în turelă! strigă unul dintre sergenţi. Incepeţi să 
trageţi rapid! 

Din cauza îngrămădelii, nimeni nu putea urca în turelă. 
Specialistul Dave Ritchie nu putea să coboare în turelă pentru că 
trupul lui Ruiz îi bloca drumul, aşa că rămase agăţat de ea din 
exterior, rotind mitraliera şi trăgând, încercând să nu fie aruncat 
în stradă. 

Cei dinăuntru îl traseră pe Ruiz în jos, pentru ca Ritchie să 
poată intra în spatele armei. Sergentul de stat-major John Burns 
rupse vesta şi cămaşa rănitului. 

— Sunt lovit! Sunt lovit! icni Ruiz şi apoi începu să tuşească cu 
sânge. 

Burns găsi rana de intrare sub braţul drept al lui Ruiz, dar nu 
reuşi să localizeze gaura de ieşire. Il proptiră de o staţie radio şi 
un sanitar Delta trecu la treabă. Ruiz era în stare de şoc. Şi el, ca 

mulţi alţii dintre cei aflaţi în vehicul, îşi scosese placa ceramică 
din vestă. 

In turela unui alt Humvee, în spatele unui Mark-19, un lansator 
de grenadă-mitralieră, caporalul Jim Cavaco arunca proiectile de 
40 mm unul după celălalt în ferestrele unei clădiri din care se 
trăgea în ei. Era greu să tragă precis cu o grenadă Mark 19, dar 
Cavaco trimitea grenadele perfect, în ferestrele de la etajul doi. 
Bang!... Bang!... Bang! 

— Daaa! Termină-i, Vaco! strigă Spalding din al doilea camion, 
apoi îl văzu pe prietenul lui prăbuşindu-se în faţă. 

Cavaco fusese lovit de un cartuş în partea din spate a capului 
şi murise instantaneu. Convoiul se opri din nou, iar Spalding sări 
jos, ca să ajute la scoaterea lui din turelă. Il cărară în spate, la 
camionul lui Spalding şi îl urcară înăuntru. Ateriză pe picioarele 
unui ranger rănit, care urlă de durere. 

Volumul de focuri de armă era îngrozitor, şi totuşi somalezii 
păreau să ţâşnească pe stradă din toate părţile. In Humvee-ul 
din faţă, Schilling îi privea uimit. „De ce dracu' aleargă pe străzi, 
când pe aici zboară atâta plumb?” Cei care apăreau, de obicei, 
trăgeau în ei. Schilling descoperi că, aruncând grenade pe alei, îi 
împiedica pe trăgători să-şi mai scoată armele. Incerca să 
economisească muniţie, trăgând numai în somalezii care erau 
aproape. Când îşi termină muniţia, un ranger rănit din spate îi 
întinse încărcătoarele din buzunarele lui. 

În staţia radio se auzi o întrebare plină de speranţă din partea 
comandamentului, care nu părea să înţeleagă cât de disperată 
devenise situaţia convoiului. 

— Uniform Six Four, i-ați luat, pe toii cei de la locul prăbuşirii, 
terminat? 

— Nu am ajuns încă la ei, răspunse McKnight. S-a tras mult în 
noi În timp ce plecam din zonă. Desul de mulţi răniţi, inclusiv eu, 
terminat. 

— Recepționat. Vrem să încercaţi să ajungeti la locul primei 
prăbuşiri şi să consolidaţi poziția. După ce îi veţi scoate pe toți de 
acolo, vom merge la al doilea elicopter prăbuşit şi vom încerca o 
extragere, terminat. 

Bineînţeles că nici nu se putea pune problema să facă aşa 

ceva, dar McKnight nu cedă. 

Am înțeles. Puteţi să-mi spuneți... Avem nevoie de o direcție, 
din locul în care ne aflăm, terminat. 

La început nu primi nici un răspuns. Reţeaua radio era plină de 
apeluri legate de prăbuşirea lui Durant. Când reuşi din nou să ia 
legătura cu comandamentul, lui McKnight i se ceru să raporteze 
numărul rangerilor din Chalk Four al lui Eversmann, pe care-i 
luase în convoi. El ignoră cererea. 

— Romeo Six Four (Harrell), aici Uniform Six Four. Unde mă 
aflu, fată de locul primei prăbuşiri? Cât de departe? 

— Aşteaptă. Vă vedem bine acum... Danny, eşti încă pe 
drumul principal (drum pavat)? 

— Sunt pe drumul de retragere. Mă îndrept spre Naţional 
Street. 

Se pare că Harrell înţelese greşit. El îi dădu instrucţiuni lui 
McKnight ca şi cum s-ar fi aflat încă pe Hawlwadig Road, în faţa 
clădirii-ţintă. 

— Coteşte spre est. Depăşeşti trei cvartale spre est şi două 
spre nord. Se vede fum, terminat. 

— Ințeles. Din locația mea, depăşesc spre est alte trei cvartale 
şi apoi spre nord, terminat. 

— Recepţionat, asta este de pe drumul pavat pe care se află 
hotelul „Olimpic”, terminat. 

Dar McKnight era deja la trei cvartale est de acel drum. 

— Sunt pe drumul pavat de la est de hotelul „Olimpic”. 
Trebuie să întorc pe el şi s-o iau spre nord? 

— Negativ. Ei sunt la o distanţă de trei cvartale est, un cvartal 
nord de clădirea unu (clădirea-ţintă), terminat. 

În penultimul Humvee din convoi, unde Ruiz se lupta să 
rămână în viaţă, sergentul Burns nu reuşea să ia legătura cu 
McKnight prin radio, aşa că o luă pe jos spre el. Se temea că, 
dacă nu-l ducea imediat pe Ruiz la bază, acesta avea să moară. 
Tocmai era să ajungă în faţă, când un băiat din Delta îl prinse de 
braţ. 

— Eşti rănit, îi spuse acesta. 

— Nu-i adevărat. 

Burns nu simţise nimic. Omul din Delta băgă mâna în vesta lui 

Burns, în spatele umărului drept, şi sergentul simţi un junghi 
violent de durere. 

— Ai probleme cu respiraţia? 

— Nu. 

— Ceva dureri în piept? 

— Mă simt bine, spuse Burns. Nici nu ştiam că am fost lovit. 

— Ai grijă. 

Burns ajunse la McKnight, care era şi el plin de sânge, şi 
vorbea la staţie. Aşa că Burns îi spuse sergentului Bob Callagher 
despre Ruiz. Burns credea că trebuiau să lase un Humvee sau 
două să se întoarcă rapid la bază cu Ruiz, la fel cum făcuseră mai 
devreme cu Blackburn. Dar Gallagher ştia că nu-şi putea permite 
să mai piardă alte vehicule şi forţă de foc. Aproximativ o sută de 
oameni îi aşteptau încă în jurul locului primei prăbugşiri, şi apoi 
mai era şi locul unde căzuse al doilea elicopter... Gallagher se 
mustra deja singur că trimisese trei maşini înapoi cu Blackburn. 
Ştia că asta însemna o sentinţă la moarte pentru Ruiz, dar îi 
spuse lui Burns că nu pleca nimeni. 

— Trebuie să ajungem la locul prăbuşirii primului elicopter şi 
să consolidăm poziţia. 

Burns porni dezgustat înapoi spre vehiculul lui. Mai avea 
câţiva paşi, când convoiul porni din nou. Sări în partea din spate 
a unui Humvee. Era deja plin. Din grămada de rangeri se auzeau 
gemete. Lângă el, Joyce părea mort, deşi un sanitar se străduia 
încă să-l ajute. Sergentul Galentine striga: 

— Mi-au smuls degetul! M-au împuşcat în deget! 

Burns îşi dorea deja să nu se fi aflat în acel Humvee. 


Continuară să înainteze spre nord, depăşind vreo nouă 
cvartale, până la Armed Forces Street, unul dintre principalele 
drumuri asfaltate din Mogadiscio. Trecuseră de locul prăbuşirii, 
aflat la numai un cvartal vest, fără să oprească. Elicopterele le 
spuseseră să cotească la dreapta, dar aleile păreau prea înguste. 
Dacă se împotmoleau acolo cu camioanele, probabil că ar fi fost 
ucişi cu toţii. Aşa că merseseră mai departe. Unii oameni din 
convoi văzuseră Black Hawk-ul căzut la numai un cvartal de ei. 
Când trecuseră pe lângă el, dar lor nu le spusese nimeni că acela 
era obiectivul lor. Mulţi dintre cei din vehicule încă credeau că se 
îndreptau spre bază. Când se apropiară de Armed Forces Street, 
opriră din nou. 

McKnight părea năucit şi copleşit. Sângera la braţ şi gât şi nu 
era la fel de hotărât ca de obicei. Schilling murmură pentru sine: 

— O să ne tot învârtim în cerc până or să ne ucidă pe toţi. 

Hotări să facă el ceva, căci McKnight părea depăşit. Folosind 
frecvenţa pe care ştia că o foloseau piloţii de pe elicoptere ca să 
comunice între ei, trecu peste Black Hawk-ul C-2 şi contactă 
elicopterele de observare care zburau pe orbite, la înălţimea 
Comunicaţiile de coordonare între aer şi sol erau specialitatea lui 
Schilling. Le ceru să-l îndrepte spre ţintă. Elicopterele erau 
dornice să-l ajute. li spuseră să cotească spre vest, pe Armed 
Forces Street, şi apoi să o ia din nou la stânga. McKnight îi dădu 
permisiunea lui Schilling să o facă şi convoiul porni din nou. 

Cotiră la stânga pe Armed Forces Street şi înaintară printre 
împuşcături pe o distanţă de şapte cvartale, înainte ca Schilling 
să vadă în faţă rămăşiţele fumegânde ale camionului de cinci 
tone care luase foc în faţa clădirii-ţintă. Făcuseră un cerc 
complet. Schilling nu le spusese piloților de pe elicopterele de 
observare la care elicopter prăbuşit voia să ajungă. Piloții vedeau 
cât de disperată era situaţia în jurul locului prăbuşirii lui Durant, 
unde bande de somalezi începuseră să încercuiască Black Hawk- 
ul neprotejat, şi direcţionaseră convoiul acolo. Schilling realiză 
acest lucru abia când văzu din nou casa-ţintă şi hotelul 
„Olimpic”. 

— Ne îndreptăm spre locul unde a căzut al doilea elicopter, 
domnule, îi spuse el lui McKnight. 

Locotenent-colonelul ştia ce ordine avea şi repetă că trebuiau 
să înainteze spre locul primei prăbuşiri. 

Pe reţeaua de comandă, plimbările lor se transformaseră într-o 
comedie neagră. Problemele erau acum complicate de faptul că 
fusese trimis un al doilea convoi de la bază, care să încerce o 
salvare la locul prăbuşirii lui Durant. 

— Danny, cred că ai mers prea mult spre vest, ca să te uiţi la 
al doilea elicopter căzut. Ai trecut de primul cu patru cvartale 
spre vest şi cinci cvartale spre sud, terminat. 

— Romeo Six Four (Harrell), aici Uniform Six Four (McKnight). 
Dati-mi un viraj corect acum! Viraj corect! 

— Uniform Six Four, aici Romeo Six Four... trebuie să mergi 
patru cvartale la sud, coteşte spre est. Un fum verde marchează 
locul la sud. Mergi tot timpul spre sud. 

O voce se auzi pe frecvenţa de comandă, cerând ordine. 

— Nu mai dați indicații... Cred că vorbiţi cu alt convoi! 

— Aici Uniform Six Four, m-aţi adus înapoi în fața hotelului 
"Olimpic". 

— ... Uniform Six Four. Aici Romeo Six Four. Trebuie să coteşti 

la est. 

— Aşa că întreg convoiul făcu o întoarcere în U. Tocmai 
depăşiseră o ambuscadă periculoasă în faţa casei-ţintă, iar acum 
întorceau, ca să treacă din nou prin ea. Oamenii din vehicule nu 
mai înțelegeau nimic. Era o nebunie! 

Lucrurile se deterioraseră atât de rău, încât în elicopterul C-2 
Harrell se gândea să elibereze prizonierii, prada lor, scopul iniţial 
al misiunii şi al acelui carnagiu. Dădu instrucţiuni unităţilor Delta 
care mergeau pe jos să se îndrepte spre locul primei prăbuşiri. 

— Imediat ce luați legătura cu elementul Uniform, aruncați 
toată încărcătura prețioasă şi duceți toate forțele la locul unde a 
căzut al doilea elicopter. 

Vocile din diverse elicoptere, care încercau să-l dirijeze pe 
bietul McKnight, erau marcate de frustrarea întoarcerilor şi 
cotiturilor lui inutile. 

— Uniform Six Four, aici Romeo Six Four. Următoarea la 
dreapta. Prima la dreapta! Pe alee! Pe alee! 

— Tocmai au ratat curba. 

— la-o pe următoarea la dreapta, Uniform. 

— Fii atent, vor intra sub foc puternic. 

— Uniform Six Four, aici Romeo Six Four. 

— Opreşte, la naiba! Opreşte! 

— La dreapta! La dreapta! Se trage în voi! Grăbiţi-vă! 

In acea confuzie teribilă, vedeau tot felul de lucruri ciudate. 
Trecură pe lângă o femeie care căra două plase cu cumpărături 
şi mergea calmă prin acel vacarm. Când convoiul se apropie, îşi 
băgă degetele în urechi şi continuă să meargă. Câteva minute 
mai târziu, deplasându-se în direcţie opusă, văzură aceeaşi 
femeie cu degetele în urechi şi plasele atârnându-i pe braţe. 

Oraşul îi nimicea, cvartal cu cvartal. Nici un loc nu era sigur, 
aerul era plin de bucăţi de metal zburătoare. Auzeau zgomotul 
îngrozitor scos de gloanţele care se înfigeau în carne, auzeau 
strigătele şi vedeau intestinele oamenilor împrăştiindu-se pe jos, 
paloarea cenuşie care apărea pe feţele prietenilor lor, şi cei mai 
buni dintre ei încercau să-şi înfrângă disperarea. Ei erau 
luptătorii de elită ai Americii şi aveau să moară acolo, copleşiţi 
numeric, în acel malaxor infernal. 

Schilling era uluit şi se simţea oarecum vinovat. Şi el 
condusese convoiul pe un drum greşit, pentru o vreme. Murmura 
continuu, pentru sine: 

— O să ne învârtim în cerc până o să murim cu toţii, la dracu’! 

Specialistul Spalding era tot în spatele uşii pasagerului, în 
primul camion, cu arma scoasă pe fereastră, răsucit pe scaun, 
aşa încât să poată să ţintească, când văzu tresărind o fulgerare 
de lumină lângă el. Arăta ca şi cum o rază laser ar fi trecut prin 
uşă şi s-ar fi oprit pe piciorul lui drept. Un glonţ trecuse prin 
oţelul uşii şi prin geam, care era lăsat în jos, şi se înfipsese, 
împreună cu fragmente de sticlă şi oţel, pe o porţiune ce începea 
de deasupra genunchiului, până la şold. Fusese înjunghiat de o 
rază de lumină care trecuse prin uşă! 

— Ce este, eşti rănit? strigă Maddox. 

— Dal! 

Apoi o altă rază laser trecu prin uşă, de data asta în piciorul 
stâng. Spalding simţi acum o smucitură, dar nu şi durere. Se 
aplecă să-şi strângă coapsa dreaptă, şi sângele îi ţâşni printre 
degete. Era şocat şi uimit. Cum putea să rănească lumina? Nu 
simţea nici o durere. Nu voia să se uite. 

Atunci, Maddox strigă: 

— Nu mai văd! Nu mai văd! 

Casca şoferului era strâmbă şi ochelarii îi zburaseră în dreptul 
tâmplelor. 

— Pune-ţi ochelarii, tâmpitule! zise Spalding. 

Dar Maddox fusese rănit în ceafa. Glonţul îi lovise casca, ceea 
ce îi salvase viaţa, dar forţa loviturii îl orbise temporar. Camionul 
mergea fără şofer acum, şi Spalding, cu amândouă picioarele 
rănite, nu se putea mişca pentru a prinde volanul. 

Era imposibil să oprească în mijlocul schimbului de focuri, aşa 
că tot ce putea face era să-i dea indicaţii lui Maddox, care era în 
continuare cu mâinile pe volan. 

— Stânga! Virează stânga! Acum! Acum! 

— Accelerează! 

— Incetineşte! 

Camionul râcâia pereţii clădirilor. Trecu peste un somalez în 
cârje. 

— Ce a fost asta? întrebă Maddox. 

— Nici o problemă. Tocmai am călcat pe cineva. 

Şi izbucniră în râs. Nu simțeau nici un fel de milă şi trecuseră 
pragul fricii. Râdeau amândoi, şi Maddox opri camionul. 

Unul dintre băieţii din Delta, sergentul Mike Foreman, sări din 
partea din spate a camionului, alergă la cabină şi deschise 

portiera de pe partea şoferului. 

— Dumnezeule! zise el, văzând cabina plină de sânge. 

Maddox se trase lângă Spalding, care era acum preocupat de 
rănile lui. In genunchiul stâng avea o gaură perfect rotundă, dar 
nu exista nici o rană de ieşire. Glonţul se fragmentase la 
impactul cu uşa şi sticla, şi numai cămaşa lui îi penetrase 
genunchiul. Se turtise la contactul cu rotula şi alunecase prin 
piele, pe partea laterală a încheieturii. Restul glonţului perforase 
gamba, care sângera. Spalding îşi urcă amândouă picioarele pe 
bord şi apăsă un bandaj pe ele. Scoase puşca peste marginea 
ferestrei, schimbă încărcătorul şi, în timp ce Foreman pornea din 
nou camionul, reîncepu să tragă. Trăgea în tot ce mişca. 


Ca să facă loc celor răniţi mai grav din partea din spate a 
Humvee-ului în care se afla, soldatul Clay Othic, cel care fusese 
rănit la braţ la începutul luptei, sări jos şi alergă la al doilea 
camion. Unul dintre oamenii de acolo întinse o mână ca să-l ajute 
să urce, dar Othic nu putea prinde nimic cu braţul lui rănit. După 
câteva încercări eşuate, alergă spre cabină, şi specialistul Aaron 
Hand cobori ca să-l lase să se îngrămădească între el şi şofer, 
soldatul Richard Kowalewski, un puşti slăbănog şi tăcut din 
Texas, căruia îi spuneau „Alfabet”, pentru că nu voiau să-i 
pronunţe numele. 

Tânărul era nou în unitate şi foarte tăcut. La câteva minute 
după ce Othic se urcă lângă el, Kowalewski fu lovit în umăr de un 
glonţ care-l lipi de spătarul scaunului. Işi verifică rapid rana şi se 
îndreptă din nou în spatele volanului. 

— Vrei să conduc eu, Alfabet? întrebă Othic. 

— Nu, sunt bine. 

Othic se chinuia în spaţiul îngust să apese un bandaj pe rana 
sângerândă de pe umărul şoferului, când fură loviți de o grenadă 
RPG. Aceasta veni din stânga, tăie braţul stâng al lui Kowalewski 
şi îi intră în piept. Nu explodă. Racheta de jumătate de metru 
lungime se înfipse în pieptul lui Kowalewski, cu coada ieşind pe 
partea stângă, pe sub braţul lipsă, şi cu vârful îndreptat spre 
partea dreaptă. Omul era inconştient, dar încă în viaţă. 

Camionul, rămas fără şofer, se izbi de cel din faţă, cel în care 
se aflau prizonierii, cu Foreman, Maddox şi Spalding în cabină. 
Impactul îl aruncă pe Spalding în portieră şi apoi camionul lui se 
frecă de un zid. 

Othic îşi pierduse cunoştinţa. Se trezi când specialistul Hand îl 
zgâlţâia, strigându-i să coboare. 

— A luat foc! urla Hand. 

Cabina era plină de fum, şi Othic vedea coada rachetei 
strălucind în interiorul lui Alfabet. Grenada înfiptă în pieptul lui nu 
explodase; dar ceva o aprinsese. Probabil că o grenadă de 
panică prinsă pe versta lui Kowalewski. Hand sări pe portiera lui. 
Othic întinse mâna şi îl trase pe Kowalewski, dar hainele pline de 
sânge ale şoferului se desprinseră de pe pieptul lui străpuns. 
Othic cobori, împleticindu-se, în stradă şi observă că atât casca 
lui, cât şi a lui Hand le zburaseră de pe cap. Carabina acestuia 
era sfărâmată. Incepură să se mişte năuciţi. Moartea. Trecuse 
destul de aproape ca să-l ucidă pe Kowalewski şi să le arunce în 
sus căştile, dar ei rămăseseră practic neatinşi. Hand nu mai 
putea să audă cu urechea stângă, dar asta era tot. Cei doi îşi 
găsiră căştile pe stradă, mai departe - evident, zburaseră pe 
geam. 

Hand găsi şi partea inferioară a braţului lui Kowalewski. O 
ridică, alergă înapoi la Humvee-ul unde băieţii din Delta îl 
aşezaseră pe Kowalewski şi o puse în buzunarul de la pantaloni 
ai omului rănit mortal. 

Incă năucit, Othic se căţără într-un Humvee. Când porniră din 
nou, începu să strângă de pe podea, cu mâna stângă bună, 
cartuşele pe care băieţii le aruncaseră din arme, când acestea se 
blocaseră, şi le întinse celor care continuau să tragă. 

Multe dintre vehicule rămâneau fără muniţie. Trăseseră mii de 
cartuşe. Trei dintre cei douăzeci şi patru de prizonieri somalezi 
erau morţi şi unul era rănit. Părţile din spate ale camioanelor şi 
Humvee-urilor erau stropite de sânge. Pe podele şi pe pereţii 
interiori atârnau viscere împrăştiate. 

Când grenada RPG îl lovise pe Kowalewski în cabina primului 
camion, îi forţase pe toţi cei din spate să se oprească. Din cauza 
zgomotului şi confuziei, nimeni din Humvee-ul conducător al lui 
McKnight nu observă, aşa că ei înaintară mai departe pe Armed 
Forces Street, acum cu aproape treizeci de kilometri pe oră. 
Elicopterele de observare strigau să cotească la dreapta 
(convoiul trecuse pe lângă locul prăbuşirii a doua oară, de data 
aceasta la distanţă de un cvartal est de el, căutând în zadar o 
stradă suficient de largă ca să poată coti la stânga). Când 
ajunseră pe Armed Forces Street, Schilling constată cu 
surprindere că acesta era goală. Cotiră la dreapta şi apoi 
înaintară vreo patruzeci de metri, având de gând să cotească din 
nou la dreapta, când Schilling văzu pe geamul din dreapta un 
somalez ieşind dintr-o alee şi îndreptând un tub RPG spre ei. 

— RPG! RPG! strigă el. 

Mitraliera mare din turela Humvee-ului rămase tăcută. 
Schilling întoarse capul ca să vadă de ce nu trăgea soldatul 
Pringler şi îl văzu pe acesta aplecat în spate, ca să ia o lădiţă cu 
muniții. Pringler ridică mâinile ca să-şi acopere capul. 

— Dă-i drumul! îi strigă Schilling şoferului, soldatul Joe 
Harosky. 

Dar, în loc să iasă în viteză din intersecţie, Harosky coti şi 
porni direct spre omul cu tubul RPG. Toate acestea se întâmplară 
în numai câteva secunde. Grenada porni. Schilling văzu coada de 
fum şi auzi. Vâjâitul ei caracteristic. Grenada se îndrepta spre ei. 
Schilling îngheţă. Nici măcar nu ridică arma. Grenada trecu exact 
pe lângă Humvee, la nivelul portierei. 

— Înapoi! Înapoi! strigă el. 

Schilling trase câteva gloanţe şi Pringler reîncepu să tragă cu 
mitraliera de calibru 0,50, înainte să iasă de pe alee. Când 
întoarse capul, îngrijorat să nu lovească vehiculul din spatele lor, 
descoperi că erau singuri. Harosky intră cu spatele pe Armed 
Forces Street, unde întoarse şi o luă spre vest. Zăriră restul 
convoiului acolo unde-l lăsaseră, cu faţa spre nord, chiar înainte 
de drumul principal. 

In clipa aceea, McKnight, care tăcuse de la acea întoarcere în 
U la hotelul „Olimpic”, păru să-şi revină. Cobori din Humvee şi 
discută cu sergentul Gallagher, lângă capota vehiculului. 
Gallagher era furios din cauza stării de confuzie generală. Dar, în 
timp ce îl înfrunta pe McKnight, fu lovit de un glonţ care-l dobori 
la pământ. Căzu exact la picioarele lui Schilling. Din braţ îi ţâşnea 
sânge roşu, strălucitor. Schilling nu mai văzuse niciodată un 
sânge atât de roşu. Era evident că era arterial. Ţâşnea în jeturi 
puternice. Apăsă cu degetele şi scoase un bandaj din trusa 
medicală. Il pansă pe Gallagher cât de bine putu, băgând tifon în 
rană şi bandajând strâns. Reuşi. Gallagher se întoarse la 
vehiculul lui, dar Schilling îi opri arma. Avea nevoie de muniţie. 

Se învârteau acum de patruzeci şi cinci de minute. McKnight 
era hotărât să termine. Aveau în convoi mai mulţi răniţi şi morţi 
decât erau la locul primei prăbuşiri. Luă legătura cu Harrell. 

— Romeo Six Four, aici Uniform Six Four. Avem multe vehicule 
în imposibilitate de a se deplasa. Mulţi răniţi. Ar fi groaznic de 
greu să ajungem la locul prăbuşirii elicopterului. Suntem blocați. 

Harrell insistă. 

— Uniform Six Four, aici Romeo Six Four. Danny. Trebuie să vă 
întoarceți la locul primei prăbuşiri. Ştiu că ați cotit la stânga pe 

Armed Forces Street, care e situaţia voastră acum? 

Dar McKnight şi oamenii lui se săturaseră. 

— Aici Uniform Six Four. Am multe pierderi, vehiculele merg la 
jumătate din capacitate. Trebuie să scot răniții de aici cât mai 
rapid posibil. 


Nu erau acasă încă. 

Incepură să înainteze, fiecare îmbărbătat de vestea transmisă 
până în spate că, în sfârşit, se îndreptau spre bază. Poate că 
până la urmă unii dintre ei aveau să ajungă acolo în viaţă. 

Găsiră Via Lenin, un drum cu patru benzi, cu o bandă pe 
centru care ducea direct la cercul de trafic K-4 şi la baza lor. 
Spalding începu să nu-şi mai simtă degetele. Pentru prima dată, 
se simţi cuprins de panică. Se gândi că intrase în stare de şoc. 
Văzu un băieţel somalez, de cel mult cinci ani, cu o AK-47 în 
mâini, trăgând de la şold. Cineva îl împuşcă pe băiat şi picioarele 
lui zburară prin aer, ca şi cum ar fi alunecat, şi se întinse pe 
spate. Totul se întâmplă ca într-o secvenţă redată cu încetinitorul 
într-un film sau ca într-un vis. Şoferul din Delta, Foreman, era un 
trăgător de excepţie. Avea arma într-o mână şi cu cealaltă ţinea 
volanul. Spalding îl văzu doborând trei somalezi, fără ca măcar 
să încetinească. Era impresionant. 

— Hei, omule, hai să ne întoarcem, spuse el. Nu mă descurc 
prea bine. 

— Te descurci grozav, spuse Foreman. 

Humvee-ul lui John Gay, din SEAL, era acum în frunte. Era 
găurit de gloanţe, fumega şi încetinea, mergând pe trei 
cauciucuri. In spate erau opt rangeri răniţi şi muribundul Joyce 
Wardin, cu picioarele pline de sânge, scoase pe capotă (mai 
fusese împuşcat o dată în piciorul stâng). 

— Scoate-mă de aici! gemea Wardin. 

Somalezii plasaseră două bidoane mari de motorină pe drum, 
la un loc cu frânghii, mobilă şi alte resturi, şi le dăduseră foc. 
Temându-se că, dacă oprea maşina, aceasta nu avea să mai 
pornească iar, trecură peste şi prin mormanele arzânde, gata să 
se răstoarne, dar vehiculul lat şi solid se reechilibră şi continuă 
să înainteze. Restul coloanei îl urmă. 

Era 5:40 p.m. Se băteau pe străzi de mai mult de o oră. Din cei 
aproximativ şaptezeci şi cinci de oameni din convoi, soldaţi şi 
prizonieri, aproape jumătate fuseseră loviți de gloanţe şi schije. 
Opt erau morţi sau aproape morţi. Când se apropiată de cercul 
de trafic K-4, se pregătiră sufleteşte pentru o altă ambuscadă 

periculoasă. 

PARTEA A TREIA 
COPLEŞIŢI 

Foarte multe lucruri se întâmplau în acelaşi timp, şi toate rele. 
Forţa de Atac Ranger era de două ore într-o misiune care ar fi 
trebuit să dureze patruzeci de minute. Generalul Garrison şi 
statul lui major din aerodromul JOC, care priveau şi ascultau pe 
ecranele TV şi staţiile radio, şi comandanții, Harrell şi Matthews, 
din elicopterul Black Hawk C-2, care se învârtea deasupra luptei, 
ajunseră la concluzia terifiantă că evenimentele scăpaseră de 
sub control. 

Rangerii erau acum mult prea răspândiţi. Locul prăbuşirii lui 
Durant era în pericol imediat de a fi invadat de inamici. 
Majoritatea atacatorilor iniţiali - cam o sută şaizeci de băieţi din 
Delta şi rangeri - erau acum fie răniţi, în convoiul de la sol ce 
înainta greoi, fie mergeau pe jos, între casa-ţintă şi locul 
prăbuşirii primului elicopter. Făceau parte din cea mai mare 
putere militară de pe pământ, dar, până la aducerea unei forţe 
suplimentare, erau ţintuiţi la sol, luptând pentru viaţa lor pe 
străzile oraşului, înconjurați de mii de somalezi furioşi, bine 
înarmaţi. Forţele din Divizia 10 Montană, o companie întreagă de 
o sută cincizeci de oameni, sosiseră la baza forţei de atac şi se 
aruncaseră în efortul de a ajunge la locul prăbuşirii lui Durant, 
dar şi ei întâmpinau aceleaşi probleme ca celelalte vehicule, 
încercând să înainteze prin ambuscadele ucigătoare şi barajele 
rutiere ce fuseseră ridicate în tot oraşul. 

Alte două companii ale Diviziei 10 Montană erau pe drum, iar 
forţele pakistaneze şi malaieze ale ONU acceptaseră să-şi arunce 
în luptă tancurile şi transportoarele de personal blindate. Insă 
formarea acestui convoi de salvare putea să dureze ore întregi şi 
în curând avea să se întunece. 

Oamenii care luptau pe viaţă şi pe moarte în oraş nu ştiau 
nimic despre tabloul general. Ei nu vedeau decât bătălia din ce în 
ce mai disperată din colţul lor şi fiecare lupta cu credinţa că 
salvarea se afla la numai câteva minute depărtare. 

Cu puţin timp înainte de prăbuşirea elicopterului lui Durant, 
singura echipă de salvare aeropurtată coborâse pe coardă în 
locul în care se prăbuşise primul Black Hawk, aflat la numai 
câteva blocuri distanţă de clădirea-ţintă. Ei veniseră cu 
elicopterul Black Hawk Super Six Eight. Sergentul tehnician al 
Forţelor Aeriene Tim Wilkinson stătea între cei doi şefi de echipaj 
din spate, când o tăbliță a fost trecută din om în om. Pe ea era 
scris cu litere negre mari: „61 doborât”. Asta însemna că acum 
era rândul lor. 

Făceau exerciţii de luni de zile, fiind un amestec de soldaţi din 
diverse unităţi şi arme. Wilkinson era unul dintre cei doi 
paraşutişti din Forţele Aeriene de la bord. Alături de ei, se aflau o 
echipă de cinci oameni din Delta şi şapte rangeri. 

Wilkinson şi ceilalţi băieţi din Forţele Aeriene practicau 
salvările de urgenţă sub forma unui sport extrem. Sarcina lor 
primară era să salveze piloţii doborâţi şi, cum nu se ştia unde şi 
când se prăbuşea un elicopter, în mijlocul oceanului sau în vârful 
muntelui, într-o tundră îngheţată sau în mijlocul unui oraş 
aglomerat, motto-ul unităţii lor „Oricând, oriunde” era un motiv 
de mândrie. Erau antrenați să escaladeze vârfuri montane, să 
cerceteze deşerturi şi să se arunce din avioane la altitudini 
extrem de mari, dacă era necesar, uneori mult în spatele liniilor 
inamice, ca să-i găsească pe piloţii răniţi şi pierduţi, să-i 
îngrijească şi să-i aducă acasă. 

Atunci când văzu tăbliţa, Wilkinson deveni imediat dornic să 
afle mai multe informaţii. Unde se prăbuşise Six One? Era în 
flăcări? Câţi oameni erau la bord? Pentru el, în afară de pericol 
fizic (în acest caz, acela de a fi împuşcat), salvările reprezentau o 
provocare mintală. Viaţa unor oameni depindea de cât de bine îşi 
calcula el paşii. Wilkinson căra doi saci mari, unul cu ustensile 
medicale şi celălalt cu scule pentru tăierea unui elicopter şi 
eliberarea oamenilor dinăuntru. Antrenamentul îl învățase cum 
să facă faţă stresului şi cum să manevreze acele unelte. Restul 
era improvizație. 

Specialistul Rob Phipps, „Phippster”, era cel mai tânăr dintre 
rangerii de la bord. Avea douăzeci şi doi de ani. Pentru oamenii 
mai experimentați, lupta era o necesitate neplăcută, o parte a 
meseriei lor. Ei cântăriseră riscurile şi le acceptaseră, din diverse 
motive. Pentru Phipps, gândul că intra în luptă era pur şi simplu 
incitant. Pulsul i-o luase la goană şi simţurile lui erau de două ori 
mai ascuţite. Singurul lucru cu care putea compara acea senzaţie 
era drogul. Abia dacă mai putea sta liniştit. Era înspăimântat, 

excitat şi nervos. Nu mai simţise niciodată aşa ceva. 

Ajunseră deasupra Black Hawk-ului lui Wolcott la exact opt 
minute după ce acesta se prăbuşise. Pilotul Dan Jollata se 
apropie dinspre nord, trase o rachetă de semnalizare şi apoi se 
opri la zece metri deasupra străzii. Little Bird-ul care venise ca 
să-i salveze pe cei doi oameni din Delta răniţi aterizase direct pe 
Freedom Road, dar Black Hawk-ul era prea mare ca să coboare la 
sol. 

jollata strigă: 

— Un minut. 

Oamenii începură să-şi verifice armele, să le încarce şi să 
transmită de la unul la altul informaţiile oferite de şefii de echipaj 
şi de cei de la uşi, care puteau să vadă ce se întâmpla dedesubt. 
Din locul în care se afla, la mijloc, Wilkinson nu putea să vadă 
nimic. El primea informaţiile de la şeful echipei lui, sergentul- 
major Scott Fales. 

Apoi, Jollata spuse că era vremea, corzile fură împinse jos şi 
oamenii începură să coboare. Când îi veni rândul, Wilkinson 
observă că sacii cu echipament, care ar fi trebuit aruncaţi primit 
jos, erau încă la bord. Aşa că aşteptă, împreună cu Fales, până 
când ceilalţi eliberară corzile şi apoi împinseră chiar ei sacii. Mai 
verificară o dată elicopterul, acum gol, şi apoi săriră şi ei. 

Acea întârziere îi costă. In cele câteva secunde suplimentare 
în care ţinu elicopterul pe loc, Jollata simţi o grenadă RPG 
explodând în partea stângă a aparatului de zbor. Black Hawk-ul 
se zgâlţâi ca o barcă pe valuri. Jollata începu instinctiv să se 
înalțe şi să se îndepărteze. 

— Mă retrag. Cred că am fost loviți, transmise el prin radio. 

Aparatele Little Bird din apropiere îi confirmară imediat acest 
lucru. 

— Ai fost lovit. 

— In spatele motoarelor. 

— Fii atent, scoate fum. 

— Încă mai avem oameni pe frânghii! strigă unul dintre şefii 
de echipaj. 

jollata auzea un şuierat la motorul elicei Acesta fusese găurit 
în câteva locuri de schije ale exploziei. Elicopterul se legăna 
dintr-o parte în cealaltă. Instinctul şi antrenamentul îi dictau să 
se îndepărteze rapid, dar Jollata cobori din nou Black Hawk-ul 
pentru câteva secunde, necesare ca Wilkinson şi Fales să 
coboare până la capătul corzilor. 

Agăţat pe coardă, Wilkinson auzi explozia deasupra capului, 

dar era atât de concentrat să coboare prin norul de praf maroniu, 
încât nu simţi cum elicopterul se ridicase şi coborâse, şi nu află 
decât mult mai târziu cum calmul lui Jollata îi salvase viaţa. 

— Ar fi bine să aterizezi undeva repede, fu sfătuit Jollata de 
unul dintre elicopterele de deasupra. A; o gaură mare în partea 
de sus. 

— Toate sistemele sunt normale acum, doar un mic vâjâit în 
sistemul elicei. Cred că pot ajunge înapoi la aerodrom. 

— lese fum din partea de sus a elicei. Eu zic să cobori în portul 
nou. Aterizează acum. 

— Lăsaţi-l pe Six Eight să hotărască, interveni Matthews, din 
Black Hawk-ul C-2. Arată bine. 

După ce Wilkinson şi Fales ajunseră la pământ, Super Six Eight 
traversă la mică altitudine oraşul, lăsând în urmă o dâră de fum. 
jollata se gândea cu îngrijorare la momentul aterizării. Era ca şi 
cum ar fi manevrat un camion pe un strat de gheaţă. Black 
Hawk-ul putea supravieţui fără ulei pentru o vreme, dar 
pierderea sistemului de răcire însemna că motoarele aveau să ia 
foc. Căuta un loc deschis, în apropierea portului. 

— Văd câmpul. Toate sistemele - normale. Pierd presiunea 
transmisiei. 

Black Hawk-ul încăpățânat continuă să înainteze. Zburară pe 
lângă câmpul deschis şi apoi trecură la distanţă foarte mică 
peste gardul bazei aeroportului. Jollata mai avea de trecut de 
momentul aterizării. Ştia că elicopterul nu putea să planeze, aşa 
că îşi avertiză şefii de echipaj din spate să se ţină bine, pentru o 
aterizare dură. Chemă prin radio echipele de urgenţă de la sol şi 
apoi izbi elicopterul de pământ, la o viteză de şaizeci de noduri. Íl 
aşeză direct pe roţi. Izbitura fu destul de puternică, dar Black 
Hawk-ul rămase în picioare şi intact. 

Wilkinson auzi pocnetul sec al gloanţelor trecând aproape de 
el, imediat ce ajunse în stradă. Era cald şi în norul de praf nu 
putea să vadă nimic. Alergă lângă un zid de pe partea dreaptă a 
străzii şi aşteptă să se aşeze praful. 

Coborâseră pe Freedom Road, un drum larg şi murdar, imediat 
la est de elicopterul căzut, deşi Wilkinson nu putea încă să-l 
vadă. Strada largă, pe direcţia nord-sud, era intersectată de alei 

înguste, care mergeau de la est la vest. Ştia că Super Six One 
era pe una dintre acestea. Erau case de unul sau două etaje, din 
piatră cenuşie, acoperite cu tablă, majoritatea construite în jurul 
unor curţi interioare mici. Unele dintre zidurile exterioare erau 
din mortar moale şi fuseseră vopsite, deşi toate erau pătate de 
nisipul portocaliu de pe străzi. Majoritatea zidurilor erau inegale. 
Chiar şi cele făcute din cărămizi erau atât de prost tencuite, încât 
păreau grămezi stivuite în grabă. Erau copaci mici în interiorul 
curților şi unii chiar şi pe stradă. 

Văzu o parte din echipa lui pe partea cealaltă a drumului, pe o 
alee îngustă. Sacii de echipament şi corzile de coborâre erau 
încă în mijlocul lui Freedom Road. Alături, era o bucată lungă din 
elicea zdrobită a lui Super Six One. La impact, bucăţi din elice 
fuseseră aruncate la mare depărtare. Wilkinson traversă în fugă 
drumul, auzind în continuare pocnetele puternice ale gloanţelor 
în jurul lui, şi ridică cei doi saci. Când coti pe o alee, văzu epava. 
Fu uimit de mărimea ei. Erau obişnuiţi să vadă elicopterele Black 
Hawk în aer şi pe pistele spaţioase. Pe acea alee îngustă avea un 
aspect tragic, ca o balenă ucisă cu harponul, eşuată pe plajă. 
Lonjeronul de la coadă, în formă de T, era răsucit şi încovoiat. 
Aşa, pe o parte, elicopterul avea cam trei metri lungime. In 
partea din faţă, sub uşa carlingii, era un desen rudimentar al 
unui indian cu nas coroiat şi cu o pană în cap, şi cuvintele 
„Sitting Bull”. Wilkinson îşi aminti că pilotul lui Six One fusese 
„Bull” Briley. 

Se întâmplaseră deja multe. Rangerii şi oamenii din Delta din 
echipa de salvare, inclusiv primul grup din Chalk Two care 
alergase acolo de la clădirea-ţintă, formaseră un perimetru mic, 
practic păzind aleea în faţa şi în spatele elicopterului doborât. 
Botul acestuia era îndreptat spre est. Pe stradă, erau câţiva 
somalezi morţi. Oamenii, deseori femei şi copii, fugiseră să-şi ia 
armele. 

Sergentul Fales era în partea din faţă a epavei, când simţi o 
smucitură în piciorul stâng. Apoi veni durerea. Ca şi cum un 
vătrai încins îi fusese înfipt prin muşchiul gleznei. Fales, un 
bărbat solid şi cu faţă mare, care luptase în Panama şi în războiul 
din Golf, simţi furie, odată cu durerea. Era acolo după luni, ani de 
antrenament pentru un astfel de moment, şi, în mai puţin de trei 
minute după ce coborâse la sol, fusese împuşcat. Cum să-şi facă 
treaba, să conducă salvarea, cu o gaură mare şi plină de sânge 
în picior? 

Se retrase ţopăind din faţa elicopterului, cu o strâmbătură de 

dezamăgire pe faţă. Wilkinson ajunse acolo când Fales era la 
coada elicopterului, sergentul Delta clasa întâi Bob Mabry 
ţinându-l de braţ. 

— Ce s-a întâmplat? întrebă Wilkinson. 

— Am fost împuşcat. 

— Cum? 

— Impuşcat. Un şobolan nemernic m-a împuşcat. 

Fales şi Mabry se ghemuiră în groapa pe care elicopterul 
prăbuşit o crease în zidul sudic al aleii. Mabry îi tăie pantalonii şi 
văzu că glonţul trecuse prin muşchiul gleznei şi ieşise prin partea 
din faţă a piciorului. Se părea că oasele nu erau rupte. După cum 
arăta, ar fi trebuit să doară cumplit, dar, în afară de acea durere 
năprasnică din clipa în care fusese rănit, Fales nu mai simţea 
nimic. Anestezicul fricii şi adrenalinei. Mabry îndesă tesuturile 
muşchiului înapoi în gaură, adăugă nişte pansament şi apoi 
aplică un bandaj elastic. Se târâră amândoi înapoi în alee şi se 
adăpostiră în spaţiul mic din spatele corpului elicopterului, creat 
de lonjeronul încovoiat de la coadă. 

Rănirea partenerului îl făcu pe Wilkinson să simtă cât de 
imperios era să se grăbească. Crezuse că va avea câteva minute 
la dispoziţie, înainte să înceapă problemele. De obicei, dura zece 
sau douăzeci de minute, înainte ca un grup de somalezi să se 
adune în jurul unei acţiuni de pe stradă. Era clar că de data 
aceasta era altfel. Viteza era importantă. La începutul acţiunii, li 
se spusese că grupul principal al forţei de asalt avea să se 
deplaseze de la casa-ţintă, în vehicule, la locul prăbuşirii, aşa că 
se aştepta ca să apară în orice clipă. Ei trebuiau să preia morţii şi 
răniții din elicopter, să execute procedurile de prim-ajutor 
necesare şi apoi să-i urce pe tărgi, înainte de apariţia convoiului. 
lar, acum, îl pierduse pe comandantul echipei lui. 

Wilkinson merse în faţa elicopterului. Un lunetist Delta, 
sergentul clasa întâi James McMahon, care fusese în Super Six 
One când acesta se prăbuşise, era deja pe elicopter şi îl trăgea 
afară pe Bull Briley. Faţa lui McMahon era tăiată rău şi umflată, şi 
devenise deja vineţie. Briley era mort. In momentul impactului, 
ceva îi făcuse o tăietură adâncă în cap, intrând prin bărbie. Se 
putea ajunge relativ uşor la el, pentru că se afla pe scaunul 
drept, care era acum pe partea de sus. Wilkinson îl ajută pe 
McMahon să-l tragă pe Briley afară şi apoi să coboare corpul pe 
pământ. McMahon urcă din nou în carlingă şi îl examină pe Elvis. 

— E mort, îi zise el lui Wilkinson. f 

PJ-ul simți nevoia să vadă cu ochii lui. li spuse lui McMahon să 

se ducă să-şi trateze faţa, după care urcă în elicopter. 

Inăuntru era o linişte ireală. Nu fusese nici un foc şi nici fum. 
Wilkinson fu surprins de cât de intact părea totul. Tot ce nu 
fusese legat de ceva căzuse pe partea stângă, care era acum la 
pământ. Se simţea un miros uşor de combustibil şi lichide 
picurau din mai multe locuri. Trecu un deget printr-un astfel de 
fluid, după care îl mirosi şi îl gustă. Nu era combustibil. Era 
probabil lichid hidraulic. 

Observă toate acestea suspendat cu capul în jos pe uşa 
dreaptă a carlingii. Se aplecă şi palpă gâtul lui Wolcott, în 
căutarea pulsului: era mort. Amândoi piloţii suportaseră forţa 
impactului, iar Wolcott, care era pe latura ce lovise pământul, 
cea mai mare parte a acestuia. Toată partea din faţă a 
elicopterului se încovoiase peste el, de la talie în jos. Era încă pe 
scaunul lui, capul şi pieptul erau intacte, dar restul corpului era 
strivit sub tabloul cu instrumente. Wilkinson încercă să bage 
mâna între tablou şi picioarele pilotului, dar nu avu loc. Cobori 
apoi complet în carlingă şi se târî în spatele scaunului pilotului, 
să vadă dacă putea să-l tragă în spate sau să-l încline, ca să-l 
poată trage pe Wolcott afară pe acolo, dar nici acea variantă nu 
părea să aibă şanse de reuşită. leşi afară şi se lăsă pe burtă pe 
pământ. Săpă să vadă dacă avea vreo şansă să creeze o 
deschidere pe partea inferioară a epavei, prin care să poată fi 
extras corpul lui Elvis. Dar Black Hawk-ul greu se înfipsese adânc 
în sol. Aveau să aibă probleme mari ca să-l scoată de acolo. 

Cu puţin timp înainte ca alţi rangeri să coboare pe frânghii 
lângă elicopterul prăbuşit, Abdiaziz Ali Aden ţâşnise de sub 
Volkswagen-ul verde. Slăbuţul adolescent somalez, cu capul 
acoperit de un păr des şi răvăşit, văzuse elicopterul agăţând 
acoperişul casei lui înainte să cadă pe alee. El îşi ajutase familia 
să ajungă într-un loc sigur, apoi se întorsese să protejeze casa de 
hoţi, dar se trezise în mijlocul unei bătălii. 

II văzu pe unul dintre americanii care coborâseră pe frânghie 
ridicând carabina M-16 a unui om pe care tocmai îl împuşcase. 
Când soldatul porni spre el, Aden intră în panică. Sări de sub 
maşină şi alergă înapoi în casa lui, trântind uşa în spate. Se 
îndreptă apoi spre magazia mică din faţă, care avea două 

ferestre, una ce dădea spre aleea unde era elicopterul, cealaltă 
cu vedere spre Freedom Road, unde coborau rangerii abia sosiți. 
Intersecţia şi alee era plină de soldaţi americani, iar 
împuşcăturile erau puternice, constante şi tot mai dese. Zidurile 
casei lui erau din piatră dură, aşa că era într-un loc sigur şi total 
închis. 

Aden îi văzu pe americani intrând şi ieşind grăbiţi din 
elicopterul prăbuşit. Scoaseră un pilot şi îl cărară la coada 
aparatului de zbor. 

Pilotul avea o tăietură adâncă şi urâtă pe faţa ireal de albă şi 
era în mod clar mort. Doi dintre rangeri plasară o armă mare pe 
Fiat-ul de vizavi, ceea ce lui Aden i se păru amuzant. 
Transformaseră maşina micuță într-un gen de dispozitiv tehnic. 
Alt soldat se târî direct în groapa de gunoi. Familia lui Aden şi 
vecinii lor aruncau gunoiul prin nişte găuri sau şanţuri săpate în 
stradă, lângă casă. Când erau pline, îl ardeau. Soldatul acela se 
băgă singur în gunoi, aşa încât numai capul şi puşca ieşeau din 
resturi. Apoi începu să tragă, fără oprire. 

Sergentul clasa întâi Al Lamb era recunoscător pentru acea 
groapă. Nu-i păsa ce era în ea. Se trăgea în ei din toate direcţiile 
şi nu prea aveai unde să te ascunzi. Ţevile carabinelor AK-47 ale 
somalezilor apăreau peste coama zidurilor. Lamb mersese la 
capătul aleii, lângă botul elicopterului, împreună cu un operator 
Delta, sergentul ranger Mark Belda şi tânărul specialist Rob 
Phipps. 

Phipps coborâse pe coardă pe stradă, împreună cu specialistul 
John Belman, şi amândoi dărâmaseră imediat o uşă, ca să se 
ascundă. Năvăliseră peste o femeie cu turban şi o rochie în 
pătrăţele roşii, care avea un dinte lipsă în partea din faţă. 
Aceasta urlă. Phipps văzu cinci sau şase copii mici ascunzându- 
se sub un pat. Femeia căzu în genunchi şi îşi ridică mâinile în 
sus, rugându-i prin cuvinte pe care nu le înțelegeau. Rangerii 
ieşiră cu spatele pe uşă şi apoi alergară pe alee, unde văzuseră 
coada elicopterului. Lângă ea stătea în picioare sergentul 
McMahon, care strigă la ei, cu faţa lui zgâriată şi umflată: 

— Douăsprezece! Douăsprezece! 

Ceea ce însemna că aveau nevoie de mai multă protecţie în 

poziţia de la ora douăsprezece. 

Phipps îşi fixă postul de tragere lângă zidul de piatră alături de 
care căzuse elicopterul. La vreo şase metri în faţă, era o 
intersecţie mică, unde aleea lor se întâlnea cu o altă alee 
nisipoasă. In cele două colţuri opuse erau pereţi de piatră şi, în 
spatele lor, pâlcuri de copaci. Exact lângă el era un cactus mare, 
care ieşea de sub elicopter până la jumătatea colţului. Cactusul 
şi elicopterul îi protejau poziţia de orice se afla în preajmă lui. 
Rămase departe de colţ. Ca să nu ofere o ţintă celor de pe 
cealaltă alee. La început, era singur acolo. Deveni nervos, aşa că 
îl chemă pe sergentul Lamb prin staţie şi ceru ajutor. Sergentul 
de stat-major Steven Lycopolus se apropie şi se ghemui pe 
partea opusă a aleii, chiar dincolo de gaura pe care Black Hawk- 
ul o crease în peretele sudic. Spatele lui era protejat de o 
grămadă de pietre şi mortar căzute din zidul dărâmat. In 
principal, ei doi încercau să lichideze luptătorii somalezi din est, 
care trăgeau în mod constant în direcţia aleii, şi să-i împiedice să 
se apropie din acea direcţie. Nu dură prea mult înainte ca unul să 
încerce asta. Un bărbat, într-o cămaşă de bumbac albă, 
descheiată, cu pantaloni largi şi sandale, apăru strecurându-se 
pe alee exact spre ei, cu o AK în mâini, mergând ghemuit, cu 
arma în faţă. Phipps îl împuşcă şi omul căzu într-o parte, pe alee. 
Apoi, un altul alergă ca să-i ia arma. Phipps îl împuşcă. Apoi 
alergă altul. Phipps îl împuşcă şi pe acesta. Atunci, Lamb, Belda 
şi specialistul Gregg Gould veniră să li se alăture lui Phipps şi 
Lycopolus. Belda veni pe partea pe care se afla Phipps, Gould 
trecu pe partea lui Lycopolus, iar Lamb intră în gaură. 

Rangerii din Chalk Two care sosiseră primii acolo apărau 
poziţia de la ora şase. Se răspândiseră aşa încât să ocupe toate 
cele patru colţuri din intersecţia mare de la vest de elicopter. Cei 
cinci oameni din poziţia de la ora douăsprezece se adăpostiseră 
cât de bine puteau, acoperind intersecţia spre est. Lamb 
considera că, dacă şi-ar fi deplasat oamenii în partea cealaltă a 
intersecţiei, ar fi stricat perimetrul şi ar fi riscat să fie separați 
unii de ceilalţi. 

Se părea că majoritatea focurilor de armă trase împotriva lor 
veneau dinspre pâlcul de copaci aflaţi la douăzeci de metri 
depărtare, în spatele unui zid înalt, din colţul sud-estic al 
intersecţiei. Gloanţele muşcau din zid şi pământ în jurul lui 
Phipps şi acesta le auzea înfigându-se în metalul epavei. 

Lycopolus şi Gould erau cei mai apropiaţi de zid şi, la ordinul 
lui Lamb, începură să arunce grenade peste el. Acestea 

explodară pe rând, dar împuşcăturile continuară. Aşa că Belda 
aprinse copacii cu mitraliera SAW, în timp ce Phipps îi pasa 
grenade lui Lycopolus. Şi acestea explodară, dar tot fără efect. 
Aşa că Belda îi dădu şi grenadele sale lui Lycopolus. Sergentul de 
stat-major o aruncă pe prima, care explodă, apoi pe a doua. De 
data aceasta, nu urmă nici o explozie. In schimb, câteva secunde 
mai târziu, aceeaşi grenadă zbură peste zid spre ei. Fie 
Lycopolus uitase să scoată cuiul de siguranţă, fie grenada lui 
fusese un rateu, fie somalezii de dincolo de zid avuseseră şi ei o 
grenadă americană. 

Phipps se aruncă în faţă, în timp ce mai multe voci strigară: 

— Grenadă! 

Explozia supse parcă tot aerul din jurul lui. Simţea că luase foc 
şi urechile îi ţiuiau, iar gura îi era plină de un gust metalic 
amărui. După stingerea exploziei, simţi arsuri groaznice în 
picioare şi pe spate. Avea faţa neagră şi începuse să se umfle, iar 
ochii i se închideau. Când începu să-şi revină, Phipps ridică încet 
capul şi se uită peste umăr. Gould fusese rănit şi el şi sângera în 
dreptul feselor. Un somalez alergă pe drum şi luă carabina AK de 
pe grămada de morţi şi răniţi pe care-i împuşcase rangerul mai 
devreme. Omul tocmai ochea, când unul dintre băieţii din Delta 
din gaura din perete îl dobori cu o rafală rapidă. Capul omului se 
desfăcu în două. 

Operatorul îi făcu semn lui Phipps, strigând: 

— Vino aici! Vino! g 

Phipps încercă să se ridice, dar piciorul stâng cedă. Incercă din 
nou şi căzu iar. 

— Haide! strigă omul din Delta. 

Phipps începu să se târască. Arsurile erau şi mai dureroase 
acum, iar piciorul stâng nu-i funcționa normal. Când ajunse 
suficient de aproape, omul din Delta îl prins de subsuori şi îl trase 
înăuntru. 

Phipps era speriat. 

— lisuse! Sunt rănit! Am fost împuşcat! 

— Ai dreptate, încercă să-l calmeze băiatul din Delta. Ai 
dreptate! 

li rupse pantalonii şi îl bandajă. 

Vântul nu mai sufla în pânzele lui Phipps. Era scos din luptă. 

La aproximativ un kilometru şi jumătate sud-vest, piloţii Mike 
Goffena şi Jim Yacone se învârteau îngrijoraţi pe deasupra 
elicopterului doborât al lui Durant. Oamenii din Super Six Four 
avuseseră noroc. Cea mai mare zonă din acea parte a oraşului 
era formată din case de piatră, structuri tari, dar în locul în care 
se prăbuşiseră Durant şi copilotul lui, Ray Frank, erau doar colibe 
şubrede şi acoperite cu tablă, nimic suficient de tare ca să 
răstoarne elicopterul. Aparatul de zbor fusese construit cu 
absorbante de şoc, pentru a rezista unui impact foarte puternic, 
atâta timp cât ateriza în poziţie verticală, aşa cum făcuse Black 
Hawk-ul. 

Din alte puncte de vedere, nu fuseseră la fel de norocoşi. 
Singura echipă CSAR coborâse deja pe frânghie la locul prăbuşirii 
lui Wolcott. Nimeni nu anticipase că se vor prăbuşi două 
elicoptere Durant, copilotul lui, Ray Frank, şi echipajul lor 
trebuiau să fie salvaţi de forţele de la sol, ceea ce însemna că 
aveau în faţă o aşteptare plină de riscuri. De sus, Goffena şi 
Yacone vedeau deja somalezi răspândindu-se pe alei şi cărări şi 
îndreptându-se spre elicopterul căzut. 

Fusese chemat în ajutor un pluton din QRF. Sub comanda 
colonelului Bill David, o sută cincizeci de soldaţi în camioane şi o 
duzină de Humvee-uri se îndreptau spre Baza Rangers, pe o rută 
ocolitoare, care îi ducea pe la periferia oraşului. Nimeni nu ştia 
exact cum să găsească locul unde căzuse elicopterul lui Durant. 
Pe ecranele de la JOC se vedea totul clar, dar imaginea nu le 
spunea exact unde se afla. Aşa încât, în loc să aştepte sosirea 
QRF-ului, Garrison ordonă ca la bază să se formeze un alt convoi 
de urgenţă, cu forţele care se puteau aduna. Acesta avea să fie 
condus de rangerii şi oamenii din Delta care-l evacuaseră pe 
Blackburn, şi lor urmau să li se alăture zeci de oameni din 
personalul auxiliar - armurieri, bucătari, oameni care se ocupau 
de muniţie şi specialişti în comunicaţii, inclusiv un controlor de 
trafic aerian din Forţele Aeriene - care se oferiseră voluntari să 
intre în luptă. 

Când acest convoi de urgenţă plecă de la bază, piloţii de 
deasupra elicopterului lui Durant estimară că ajutorul nu avea să 
ajungă suficient de repede pentru echipajul lui Super Six Four. 
Mai erau numai câteva minute înainte ca aceştia să fie asaltaţi 
de o mulţime de somalezi violenţi şi furioşi. 

Două aparate Little Bird şi Black Hawk-ul lui Goffena, Super Six 
Two, încercau să ţină mulţimea la distanţă. In Six Two, pe lângă 
cei doi şefi de echipaj, mai erau trei băieţi din Delta, lunetiştii 
sergent clasa întâi Randy Shughart, sergent-major Gary Gordon 
şi sergent clasa întâi Brad Hallings. Cum somalezii se apropiau, 
operatorii Delta spuseră piloților că ei ar fi fost mai eficienţi la 
sol. Totodată, puteau ţine piept mulţimii până sosea ajutorul. 
Goffena ceru permisiunea să-i lase la sol. 

— Hei, aşteptaţi, nici măcar nu ştim dacă mai este cineva în 
viață acolo, răspunse colonelul Matthews, comandantul aerian, 
care se afla împreună cu Harrell în elicopterul C-2. 

Neavând nici un semn din partea echipajului prin staţia radio, 
Goffena execută o trecere la mică înălţime şi îl zări pe Durant 
stând în carlingă şi împingând o bucată subţire de tablă care i se 
încovoiase în jurul picioarelor. Deci, el era în viaţă. Yacone îl văzu 
pe Ray Frank mişcându-se, iar Goffena zbură suficient de 
aproape ca să recunoască expresia de frustrare de pe faţa 
prietenului lui. Frank mai fusese implicat într-o zdrobire a elicei 
din coadă, identică, cu şapte ani înainte, într-o misiune de 
antrenament. Mai mulţi oameni din elicopterul lui muriseră 
atunci. Işi rupsese piciorul şi îşi fracturase coloana vertebrală. 
Pentru Goffena, expresia de pe faţa prietenului lui însemna: 
„Rahat, nu-mi vine să cred că mi se întâmplă din nou asta!”, în 
partea din spate a aparatului de zbor se vedea, de asemenea, 
ceva mişcând, ceea ce însemna că fie Bill Cleveland, fie Tommy 
Field supravieţuiseră, poate chiar amândoi. 

Goffena îi spuse lui Matthews că existau supraviețuitori. 
Colonelul îi transmise să aştepte. 

Aşa că Shughart, Gordon, Hallings şi şefii de echipaj din Super 
Six Two făceau tot ce puteau din aer. Aveau o mulţime de ţinte. 
Se părea că, mai ales, trăgătorii cu tuburi RPG fuseseră îmbătaţi 
de succes. Când Goffena cobori la mică înălţime, suflul de aer 
produs de elicele lui împinse efectiv mulţimea înapoi. La 
retragerea mulţimii, oamenii cu tuburi RPG, care păreau hotărâți 
să-şi păstreze poziţia, rămaseră expuşi, devenind astfel ţinte 
uşoare pentru lunetişti. Problema era că, după ce aceştia îi 
doborau, aveau să vină alţii să le ia armele. 

Goffena mai observă că, de fiecare dată când cobora la mică 
înălţime, se trăgea tot mai mult în el. El şi Yacone auzeau cum 
gloanţele se izbeau de pereţii de metal ai elicopterului. Din când 
în când, vedeau în faţă câte un arc strălucitor, când gloanţele 
ricoşau din palele elicei şi scânteile formau un arc luminos în faţa 

carlingii. Goffena începu să zboare mai repede şi să stea la sud 
de locul unde se prăbuşise elicopterul, într-o zonă în care focul 
nu părea la fel de intens. Dar şi asta era riscant. Recunoscu 
repede în sud un cartier numit „Villa Somalia”, despre care se 
ştia că avea un număr mare de oameni ai lui Aidid. 

Cerură ajutor imediat, prin staţie. 

— Alpha Five One (Matthews), aici Super Six Two (Goffena), 
avem nevoie de mai mulţi prieteni care să protejeze locul 
prăbuşirii elicopterului numărul doi. 

Li se spuse în mod repetat că salvarea era iminentă. 

Unul dintre piloţii de pe Little Bird raportă: 

— Trebuie să aducem nişte băieţi de la sol aici. Altfel nu vom 
reuşi să-i ținem la distanță. La bordul elicopterului nu au rămas 
destui oameni ca să o facă. 

— Recepţionat, aşteptaţi, ne ocupăm de asta... OK. Aici este 
Aclam Six Four (Garrison), avem un element ranger mic care 
pleacă de aici într-un minut, îndreptându-se spre locul celei de a 
doua prăbuşiri. Cineva trebuie să-i îndrume într-acolo. 

Dale Sizemore înnebunise ascultând schimburile de mesaje de 
pe reţeaua radio. Aceia erau fraţii lui, camarazi rangeri, ţintuiţi la 
pământ şi asaltaţi de inamici. Auzea strigăte de durere şi teamă. 
Aceasta era bătălia cea mare pentru care se pregătiseră toţi 
aceşti ani, iar el stătea lângă staţia radio, cu un blestemat de 
gips la braţ! 

Cu câteva zile înainte, Sizemore se lovise la cot, în hangar. 
Ofițerii din Forţa de Atac îi provocaseră pe subofiţeri la un meci 
de volei, dar, înainte de întrecere, subalternii îi prinseseră prin 
ambuscadă pe comandanții lor şi îi legaseră de tărgi cu cătuşe şi 
bandă adezivă. Apoi îi căraseră pe terenul de volei şi turnaseră 
apă pe ei, umilindu-i în diverse moduri. Nu toţi ofiţerii 
acceptaseră asta  liniştiţi. Comandantul Rangers, căpitanul 
Steele, se luptase aşa cum te aşteptai de la un fost membru al 
echipei de fotbal din Georgia, şi câţiva dintre ofiţerii din Delta 
fuseseră chiar şi mai greu de doborât. Sizemore fusese primul 
care-l lovise pe Harrell, locotenent-colonelul din Delta, şi avusese 
impresia că se lovise de o stâncă. Sizemore era un puşti 
musculos şi solid, şi făcuse lupte în şcoală, dar Harrell îl aruncase 


102 


pe ciment ca pe o cârpă. În cădere, se lovise zdravăn la cot, dar 
nu dăduse atenţie, împreună cu alţi cinci rangeri, reuşise în cele 
din urmă să-l lege pe Harrell. A doua zi, într-un zbor cu 
elicopterul deasupra oraşului, Sizemore se frecase din nou cu 
cotul de ceva şi observase că acesta era sensibil şi se umflase. 
Vineri, cu două zile înaintea raidului, se trezise cu cotul atât de 
umflat şi cu dureri atât de mari, încât nu mai reuşise să doarmă. 
Înghiţise patru calmante şi moţăise restul nopţii în şezut. În zori, 
se dusese la spital la fosta Ambasadă a SUA, unde doctorii 
spuseseră că era destul de grav şi îi făcuseră o incizie de zece 
centimetri ca să-i scoată apa din încheietură. Apoi îl cususeră, îi 
puseseră un gips şi îi spuseseră că luni avea să zboare acasă, la 
Ft. Benning. 

Sizemore fusese distrus. Rămăsese singur în patul de spital, 
uitându-se pe fereastră la dimineaţa strălucitoare africană, uimit 
de cât de mult avea să-i lipsească acel loc. Aceea era adevărata 
lui zonă de luptă şi o iubea. Camarazii rangeri erau familia lui. 

Sizemore vorbise cu doctoral să-l lase să se întoarcă la 
hangar, să-şi petreacă ultima zi alături de unitate, şi tocmai îşi 
împacheta echipamentul la spital, pentru drumul cu elicopterul 
până la bază, când fură aduşi doi oameni care tocmai fuseseră 
răniţi într-un Humvee în oraş, de o mină controlată de la 
distanţă. Erau un tip din Divizia 10 Montană, care se simţea 
destul de bine, şi un translator somalezo-american, care fusese 
rupt în două. De la talie în jos nu mai avea nimic. 

Sizemore nu mai văzuse niciodată aşa ceva. Unul dintre 
braţele omului era răsucit lângă targă, legănându-se, ataşat de 
trunchi printr-o halcă de carne. Cine erau acei oameni? Ce-i 
făcea să creadă că puteau face aşa ceva nepedepsiţi? 

Când se întorsese la hangar, băieţii se pregăteau de misiune. 
Sizemore era negru de frustrare şi dezamăgire. Toţi spuneau că 
era posibil să fie o luptă încinsă. Dacă aveau dreptate? Venise 
până acolo ca să lipsească tocmai de la aşa ceva? In locul lui, era 
trimis specialistul Stebbins, funcţionarul companiei din camera 
de instruire. Stebbins! Lui Sizemore nu-i venea să creadă ce 
ghinion avea. 

Chiar şi sergentul Lorenzo Ruiz, boxerul, era neliniştit. De 
obicei, nimic nu reuşea să-l deranjeze pe Lo. 

— Am o presimţire urâtă, Dale, îi spuse acesta. 

— Taci din gură, Lo, replică Sizemore. O să te întorci aici în 
câteva minute... 

Dar acum, Ruiz era acolo, cu restul băieţilor, înfruntând un 

adevărat iad - Sizemore nu ştia, dar prietenul lui fusese deja 
rănit mortal. Se întrebă unde era acum Ruiz, cum se descurcau 
Goodale şi Nelson. Era îngrijorat pentru Stebbins. lisuse, Stebby 
era omul care le făcea cafeaua! El, poate cel mai bun trăgător cu 
o SAW din unitate, era în hangar, iar funcţionarul companiei 
lupta în locul lui. Sizemore stătea lipit de staţia radio, în faţa JOC- 
ului, împreună cu alţi băieţi care fuseseră lăsaţi la bază pentru că 
plecaseră să aducă apă cu puţin timp înainte de misiune. Acest 
grup îşi parcase Humvee-urile într-un semicerc în faţa porţilor 
deschise ale hangarului, gata de plecare, dacă era nevoie. 


Ascultarea sunetelor oribile din staţie avea un efect diferit 
asupra specialistului Steve Anderson. Il speria. Anderson vrusese 
atât de mult să fie soldat, încât minţise la înrolare, ascunzând 
faptul că avea astm. Işi purta inhalatorul cu el peste tot. In prima 
zi a antrenamentului de bază, fuseseră avertizaţi că orice fel de 
medicament era considerat marfa de contrabandă şi cine era 
prins cu aşa ceva era într-un rahat mare şi mirositor. Anderson 
intrase în panică şi îşi aruncase inhalatorul, iar apoi suferise un 
atac de astm atât de teribil, încât trei sau patru zile mai târziu 
fusese nevoit să mărturisească totul şi fusese trimis la spital, în 
ziua următoare, sergentul îi spusese lui Sizemore şi celorlalţi din 
pluton că Anderson murise. 

O lună mai târziu, la şcoala de paraşutism, Sizemore zărise o 
fantomă înaltă şi slăbănoagă, în serviciu de gardă. Se dusese la 
el şi se frecase la ochi, nevenindu-i să creadă. Anderson nu 
numai că supravieţuise atacului de astm, dar cineva din lanţul de 
comandă admirase hotărârea lui suficient de mult ca să-l lase să 
rămână în unitate şi să-şi păstreze inhalatorul. 

Acum însă, pus în faţa unei astfel de bătălii încrâncenate, 
Anderson era copleşit de panică. Toţi vorbeau de două ori mai 
mult decât de obicei, ca şi cum simțeau nevoia să ţină legătura 
între ei, ca şi cum staţiile. Radio erau o plasă care-i oprea să 
cadă. Anderson îşi simţea stomacul în gât şi era acoperit de o 
sudoare rece. „Trebuie să mă duc şi eu acolo?” Până la acea 
misiune, nimeni nu fusese rănit serios. De câte ori răsuna 
megafonul: „Pregătiţi-vă!”, el îşi spunea întotdeauna: „Grozav, 
acţiune”. La fel ca toţi ceilalţi. Dar nu şi acum. 

Groaza apăru în clipa în care convoiul de trei Humvee-uri al 
sergentului Struecker intră în viteză în bază, plin de urme de 
gloanţe, şi doctorii ridicară corpul zdrobit al soldatului Blackburn, 
rangerul care căzuse din elicopter în stradă. Specialistul Brad 

Thomas cobori dintr-un Humvee, cu ochii roşii. Îl văzu pe 
Anderson şi spuse icnit: 

— Pilla e mort. 

Thomas plângea şi Anderson simţi că voia să facă acelaşi 
lucru. Teama era palpabilă. Anderson era bucuros că era într-un 
loc sigur. li era ruşine de sine, dar asta simţea. 

Nu era singurul. La câteva clipe după ce-i descărcară pe Pilla 
şi Blackburn, rangerii primiră ordin să se întoarcă. Un al doilea 
Black Hawk, cel al lui Durant, se prăbuşise şi era în pericol să fie 
invadat. Prin staţia radio aflară că un alt camarad al lor, Casey 
Joyce, era mort şi el. Mace şi oamenii din SEAL care ajutaseră la 
aducerea lui Blackburn acasă îşi luaseră deja armele şi erau 
pregătiţi să se întoarcă. Anderson nu văzu nici o ezitare, la nici 
unul dintre ei. Dar rangerii mai tineri, toţi, până la unul, păreau 
zdruncinaţi. 

Lui Brad Thomas nu-i venea să creadă. Văzuse cum fusese 
ucis prietenul lui, Pilla. Şi tot timpul cursei nebuneşti de 
întoarcere la bază crezuse că nu va reuşi să rămână în viaţă. 
Când ajunsese, fusese străbătut de un val enorm de uşurare. 
Crezuse că misiunea se terminase. Lucrurile mergeau prost şi 
restul băieţilor aveau să ajungă şi ei în câteva minute. 

Dar atunci se apropie Struecker şi le spuse oamenilor să 
înceapă să-şi încarce din nou armele. Se întorceau acolo. Lui 
Thomas nu-i venea să creadă. 

Cum era posibil să se întoarcă acolo? Abia scăpaseră cu viaţă. 
Tot oraşul acela blestemat încerca să-i ucidă! 

Struecker îşi simţea şi el inima grea. Se trăsese puternic în 
vehiculele lui. Partea din spate a Humvee-ului lui era plină de 
sângele şi creierii lui Pilla. Oamenii lui începuseră să dea înapoi. 

Mace, luptătorul din Delta, îl trase deoparte. 

— Ascultă, sergent. Trebuie să-ţi cureţi maşina. Dacă nu o faci, 
toţi băieţii tăi vor fi şi mai afectaţi. 

Struecker se duse la echipa lui. 

— Băieți, nu trebuie să faceţi asta, dacă nu vreţi. O fac singur, 
dacă e nevoie. Dar trebuie să curăţăm Humvee-ul acum, pentru 
că ne întoarcem acolo imediat. Toţi ceilalţi, duceţi-vă să vă luaţi 
nişte muniţie. 

Apoi, Struecker îl întrebă pe mitraliorul armei de 0,50: 

— Vrei să mă ajuţi la curăţat? Nu eşti obligat să o faci. 

Aduseră împreună nişte găleți cu apă şi, cu ajutorul bureţilor, 
spălară sângele şi creierii de pe jos, apoi frecară interiorul 
maşinii. 

Sizemore văzu toate acestea şi se simţea nebun de mânie. 

— Merg cu voi, băieţi, spuse el. 

— Nu poţi, eşti rănit, zise sergentul Raleigh Cash, care fusese 
la comanda echipei ce fusese după apă. 

Sizemore nu comentă. Alergă înapoi în hangar, îşi puse 
pantalonii şi o cămaşă, şi luă tot echipamentul pe care-l găsi. O 
vestă antiglonţ care era cu trei numere mai mari şi o cască cei 
se învârtea în jurul capului. Işi luă arma SAW şi îndesă muniţie în 
buzunare, după care se întoarse în fugă la convoi, cu cizmele 
descheiate şi cămaşa fluturând. Se urcă în Humvee-ul lui Cash, 
spunând: 

— Merg şi eu. 

— Nu poţi merge acolo cu gipsul acela pe braţ. 

— Atunci îl sept. 

Sizemore alergă înapoi la hangar, găsi o pereche de foarfeci, 
cu care tăie cusăturile, şi aruncă gipsul. Apoi îşi ocupă din nou 
locul din vehicul. 

Cash clătină din cap. 

Anderson admiră hotărârea lui Sizemore şi se simţi şi mai 
ruşinat de ezitările lui. Işi pusese echipamentul, aşa cum i se 
ordonase, dar era îngrozit. Când veni momentul să se urce în 
vehicul, urmă din nou ordinul, uimit de propria lui pasivitate. 
Avea să se ducă în Mogadiscio şi să-şi rişte viaţa, dar nu din 
pasiune, solidaritate sau patriotism, ci pentru că nu îndrăznea să 
refuze. 

Nu toată lumea era la fel de pasivă. Brad Thomas îl trase 
deoparte pe Struecker. 

— Ştii, omule, eu de fapt nu vreau să mă întorc acolo. 

Sergentul se aşteptase să se întâmple aşa ceva şi se temuse 
de asta. 

Ştia ce însemna întoarcerea în oraş. Era un coşmar. Cuvintele 
lui Thomas exprimau ceea ce simțeau toţi. Cum putea să-i 
forţeze pe acei oameni să se întoarcă în luptă, mai ales după ce 
tocmai trecuseră printr-un adevărat iad, ca să ajungă la bază? 
Sergentul ştia că toţi oamenii erau cu ochii pe el. Se aşteptau ca 
Struecker să explodeze. 

In loc de asta, el îl trase într-o parte pe Thomas şi îi vorbi cu 
calm, ca de la bărbat la bărbat. Din câte înţelegea Struecker, 
omul pur şi simplu hotărâse că nu putea îndura mai mult. 
Thomas se căsătorise cu numai câteva luni înainte. Nu fusese 
niciodată genul care să se bată cu pumnul în piept. Era o decizie 

perfect raţională. Nu voia şase întoarcă acolo şi să moară. Tot 
oraşul trăgea în ei. Cât de departe puteau ajunge? 

— Ascultă, spuse Struecker. Inţeleg ce simţi. Şi eu sunt 
căsătorit. Nu te considera un laş. Ştiu că eşti speriat. Şi eu sunt 
la fel. Nu am mai fost niciodată într-o astfel de situaţie. Dar 
trebuie să mergem. Asta e slujba noastră. Diferenţa dintre un 
erou şi un laş nu constă în faptul dacă este speriat sau nu, ci în 
ceea ce face atunci când este speriat. 

Lui Thomas se părea că nu-i plăcuse discursul. Se îndepărtă. 
Totuşi, când erau gata de plecare, Struecker observă că omul 
urcase alături de toţi ceilalţi. 


7 


— Tu vei merge în faţă, ca să ne conduci, îi ordonă 
locotenentul Larry Moore lui Struecker. Vom lua cele trei 
camioane de cinci tone, cu cele două Humvee-uri ale tale în faţă 
şi două ale mele la coadă. Locul prăbuşirii este undeva în 
această zonă, zise el, arătând un loc între cercul de trafic K-4 şi 
clădirea-ţintă. Nu ştim sigur. Vom trece pe acest canal, spuse, 
arătându-i frecvenţă aparatului lui de emisie-recepţie, şi avem 
sus un avion, iar pilotul ne va spune unde să mergem. 

— OK, zise Struecker. 

Unul dintre funcţionarii companiei, sergentul Mark Warner, 
păşi în faţă. 

— Pot merge şi eu, sergent? 

— Ai armă şi muniţie? 

— Da. 

— Du-te şi aşează-te în spate! 

Alţi voluntari urcară în vehiculele din convoi. Specialistul Peter 
Squeglia, armurierul companiei, îşi puse echipamentul de luptă şi 
urcă într-un camion. Se rănise la genunchi, jucând rugbi pe nisip 
cu nişte tipi din Noua Zeelandă, cu câteva zile înainte, şi fusese 
consemnat în serviciu de gardă la hangar. Nu avea cum să 
folosească o durere la genunchi drept scuză ca să nu participe la 
aşa ceva. Aşa că acum stătea, cu carabina M-16 îndreptată spre 
geamul unui camion de cinci tone, întrebându-se în ce se 
băgase. Squeglia privea bătălia mai realist decât majoritatea 
camarazilor lui, deşi el nu se apropiase niciodată de una. Fusese 
deranjat de fanfaronadele pe care le văzuse în ultimele 

săptămâni. Îi avertizase pe prietenii lui: 

— Aveţi grijă, acum e vorba de ceva real. Unii dintre noi vor fi 
probabil ucişi. 

lar ei râseseră de el. Ei bine, acum cel puţin unul dintre ei 
fusese ucis - îi văzuse descărcând corpul lui Pilla - iar el era în 
mijlocul acţiunii. Simţi cum camionul începea să se mişte. 

Când ieşi pe poarta estică, Struecker aşteptă indicaţii din 
Black Hawk-ul C-2 de deasupra. 

— Trebuie să o iei la stânga, până la prima intersecție, şi apoi 
din nou la stânga. 

Struecker coti la stânga pe Tanzania Street, dar, când se 
apropie de intersecţie, în jur izbucniră focuri de armă. Erau la 
mai puţin de optzeci de metri de poarta din spate a bazei. 

Intr-un Humvee din spatele celui al lui Struecker, sergentul 
Raleigh Cash strigă: 

— Acţiune în stânga! 

Mitraliorul lui din turelă se roti ca să înfrunte cinci somalezi 
înarmaţi, şi Cash. Care era pe scaunul pasagerului, în faţă, auzi 
rafalele de armă şi pârâitul gloanţelor care treceau aproape de 
ei. Cash fusese învăţat că, dacă auzea acel pârâit, asta însemna 
că glonţul trecuse la mai puţin de un metru de capul lui. Dacă 
auzea un zăngănit, care semăna cu sunetul făcut atunci când 
loveşti un stâlp metalic cu un băț, însemna că glonţul a trecut 
departe. 

Intr-un alt Humvee din spate, Steve Anderson auzi acele prime 
focuri de armă şi îşi simţi stomacul strângându-i-se. Apoi realiză 
că cea mai mare parte a împuşcăturilor pe care le auzea erau 
trase de armele rangerilor. Orice somalez înarmat era întâmpinat 
cu un val de plumb american, de calibru 0,50, din cele trei 
Humvee-uri, armele SAW şi toate carabinele M-16 îngrămădite în 
camioane. 

Anderson încercă şi el să tragă, dar arma i se blocă. Trase de 
pârghie, dar nu reuşi să o deblocheze. Luă carabina M-16 a 
şoferului şi o îndreptă spre partea din spate a vehiculului în 
mişcare. O clipă mai târziu, văzu un somalez cu o puşcă ce 
ţâşnise pe o uşă, dar era mult prea târziu ca să mai tragă. 

Vehiculele din faţă primeau cea mai mare parte a focului 
inamic: O grenadă RPG trecu peste capota Humvee-ului lui 
Struecker cu un scrâşnet de metal frecându-se pe metal şi 
explodă într-un zid de piatră. Suflul exploziei ridică vehiculul lat 
pe două roţi. Apoi, mitraliorul din turelă răspunse la focurile unor 
AK-47. Sergentul realiză că somalezii nu cunoşteau arta 

ambuscadelor. Ideea era să lase vehiculele din faţă să treacă, să 
cuprindă întreaga coloană şi apoi să deschidă focul. Camioanele 
neblindate din centru, pline cu bucătari, funcţionari şi alţi 
voluntari, ar fi reprezentat o ţintă mare şi vulnerabilă. 
Deschizând focul asupra vehiculelor din faţă, americanii aveau 
şansa să riposteze înainte ca lucrurile să devină prea grave. 

Struecker îi strigă şoferului să bage. Maşina în marşarier. 
Ceilalţi trebuiau să priceapă singuri ce aveau de făcut. Se izbiră 
de Humvee-ul din spatele lor, iar apoi şoferul acestuia băgă şi el 
în marşarier, lovindu-se de camionul care îl urma. |n cele din 
urmă, înţeleseră toţi mesajul. 

— Trebuie să ne găsiți o altă rută! spuse Struecker ochilor din 
cer. 

— Reveniţi în locul din care aţi plecat şi cotiți la dreapta, în loc 
de stânga. Puteţi ajunge şi pe acolo. 

Struecker duse întreaga coloană înapoi la poartă şi de acolo 
cotiră la dreapta. Drept în faţă, era acum un baraj rutier. Unul 
mare. Deşi majoritatea oamenilor care trăgeau în ei erau evident 
amatori, printre ei se aflau şi câteva minţi cu experienţă militară. 
Acest baraj rutier nu era spontan. Anticipaseră rutele pe care se 
putea deplasa un convoi ce pleca din Baza Ranger şi formaseră o 
barieră din bolovani, scânduri, mobilă, carcase de automobile, 
bucăţi de pavaj, sârmă şi orice altceva le picase în mână. 
Deasupra acestora erau anvelope care ardeau, creând nori 
fumurii pe cerul ce se întuneca. Struecker simţea mirosul de 
cauciuc ars. Convoiul ştia că Super Six Four era la mai puţin de 
un kilometru şi jumătate distanţă, drept în faţă. 

Durant avea să spună mai târziu că auzise sunetul unei 
mitraliere de calibru 0,50, care aproape sigur era cea de pe 
Humvee-ul lui Struecker. Pilotul crezuse că eliberarea era 
aproape. Dar convoiul nu reuşi să se apropie mai mult. Dincolo 
de barajul rutier, între locul în care se aflau ei şi Black Hawk-ul 
zdrobit al lui Durant, era un zid de beton ce înconjura ghetoul de 
colibe şi cărări. Struecker ştia că Humvee-urile lui puteau trece 
peste baraj, dar camioanele nu aveau cum să reuşească asta. Şi, 
chiar dacă o făceau, nu aveau cum să treacă prin zidul de beton. 

— Vedeţi locul în care ard cauciucurile acelea? Acolo s-a 
prăbuşit elicopterul. Treceți cu o sută de metri de ele. 

— Trebuie să ne oferiţi altă rută, răspunse Struecker. 

Nu există altă rută. 

— Atunci trebuie să găsiți una. Găsiţi un mod ca să ajungem 
acolo. 

— Singura rută rămasă ar fi să încercuiți tot oraşul şi să veniţi 
din partea opusă. 

— Bine. Aşa facem. 

Struecker ştia că fiecare minut conta. Durant şi echipajul lui nu 
aveau să mai reziste mult. In timp ce convoiul întorcea pe loc, 
majoritatea oamenilor coborâră în stradă, ca să îl apere. 
Sergentul Cash, care stătea într-un genunchi, primi o izbitură în 
piept, care era gata să-l doboare. Işi băgă mâna în cămaşă, 
căutând sânge. Nu era. Glonţul se lovise şi ricoşase din placa de 
pe piept, rupând bucăţi din harnaşamentul lui de luptă, care 
acum atârna în zdrenţe. 

Squeglia văzu un glonţ lovind oglinda retrovizoare laterală a 
camionului, pe partea şoferului, şi întinse carabina lui peste 
pieptul şoferului, ca să tragă câteva focuri. Sizemore trăgea în 
tot ce vedea, vărsându-şi furia atât de mult reţinută. Anderson 
stătea cu capul în jos, căutând ţinte precise. Trase de câteva ori, 
dar nu credea că nimerise ceva. 

Când porniră, în sfârşit, în direcţia corectă, convoiul luă viteză 
pe un drum ce ocolea oraşul prin sud-vest. Din vârful unui deal, 
reuşiră să vadă locul în care se prăbuşise Durant. Era jos, într-o 
vale mică. Dar nu se vedea nici un mod uşor de a ajunge acolo. 

În Black Hawk-ul lor, Goffena şi Yacone vedeau că amândouă 
convoaiele aveau probleme. Convoiul principal, al locotenent- 
colonelului McKnight, cotea înapoi spre cercul de trafic K-4, 
departe de ambele elicoptere prăbuşite, iar convoiul de urgenţă, 
format din bucătari şi voluntari, nu se apropia de acestea. 

Cerură din nou să-i coboare la sol pe lunetiştii lor din Delta. 
Mai aveau numai doi acum. Sergentul Brad Hallings preluase 
unul dintre minitunurile lui Super Six Two, după ce unul dintre 
şefii de echipaj fusese rănit. De el aveau nevoie acolo. 

Căpitanul Yacone se întoarse pe scaunul lui ca să discute 
situaţia cu cei doi operatori Delta. 

— Situaţia se înrăutăţeşte, băieţi, le spuse Yacone, strigând ca 
să acopere sunetul motoarelor elicopterului şi cel al armelor. 
Asupra celui de-al doilea convoi se trage intens şi se pare că nu 
va reuşi să ajungă la locul prăbuşirii. Mike şi cum mine am 
identificat un câmp la douăzeci şi cinci - cincizeci de metri de 


110 


locul unde s-a prăbuşit Durant. Sunt o mulţime de barăci şi 
coşmelii între cele două puncte. Odată ajunşi acolo, puteţi să vă 
adăpostiţi şi să aşteptaţi vehiculele sau să încercaţi să-i duceţi pe 
răniţi într-o zonă deschisă, unde să ne putem întoarce ca să vă 
luăm. 

Shughart şi Gordon făcură amândoi semn că erau gata să se 
ducă. 

In elicopterul C-2, Harrell şi Matthews cântăreau cu grijă acea 
decizie. Intreaga lor echipă de salvare aeriană era deja la sol, la 
locul primei prăbuşiri. Convoiul de la Sol nu avea să ajungă 
suficient de repede la elicopterul lui Durant. Dar coborârea în 
zonă a lui Shughart şi Gordon ar fi fost echivalentă cu trimiterea 
lor la moarte. Matthews opri pentru câteva clipe sonorul staţiei. 

— Sunt oamenii tăi, îi spuse el lui Harrell. Sunt singurii doi care 
ne-au rămas. Ce vrei să facem? 

— Ce opţiuni avem? întrebă Harrell. 

— Putem să-i coborâm acolo sau nu. Din câte văd eu, nimeni 
altcineva nu va ajunge în zonă. 

— Coboară-i, zise Harrell. 

Atâta timp cât exista chiar şi cea mai mică şansă, erau dispuşi 
să îşi asume riscul. 

In spatele uneia dintre colibe, era un luminiş mic. Era încercuit 
de un gard şi acoperit cu gunoaie, dar putea fi folosit. Goffena 
execută o trecere la mică înălţime pe deasupra lui, ambalând 
motoarele aproape de sol, ca să arunce într-o parte gardul şi să 
împrăştie resturile de pe jos. Nu reuşi să curețe locul suficient ca 
să poată ateriza, aşa încât cobori la un metru şi jumătate 
înălţime, iar Shughart şi Gordon săriră de acolo. 

Shughart se încurcă pentru o clipă în cordonul de siguranţă cu 
care era legat de elicopter şi fu nevoit să-l taie. Gordon se opri o 
secundă, după care fugi să se adăpostească. Shughart rămase 
pe loc, făcând semne cu mâinile, indicând confuzie. Se 
dezorientaseră în momentul săriturii. Goffena cobori din nou 
elicopterul, se aplecă afară pe uşă şi le arătă direcţia. Unul dintre 
şefii de echipaj aruncă o grenadă fumigenă în direcţia 
elicopterului prăbuşit. 

Cei doi operatori ridicară degetele mari în sus şi porniră în 
acea direcţie. 


111 


9 


La aproape doi kilometri nord-est, în poziţia iniţială de blocare 
a lui Chalk Two, lângă clădirea-ţintă, războiul se mai domolise 
pentru sergentul Ed Yurek. După ce intrase în mica şcoală 
somaleză şi îi convinsese pe învăţătoare şi copii să se culce la 
podea, Yurek fusese lăsat la conducerea celor rămaşi din echipa 
lui, după ce locotenentul DiTomasso şi alţi opt rangeri fugiseră ca 
să îi ajute pe cei de la locul primei prăbuşiri. Yurek văzuse 
convoiul de la sol îndepărtându-se. Pe măsură ce lupta se muta 
la locul prăbuşirii Black Hawk-ului, la trei blocuri distanţă mai 
spre est, lucrurile se liniştiră atât de mult în colţul lui Yurek, încât 
acesta se sperie. Cum locotenentul şi transmisionistul lui 
plecaseră, nu mai avea nici un contact cu reţeaua radio de 
comandă. Se temea că fusese uitat acolo. 

Folosi staţia personală ca să ia legătura cu DiTomasso. 

— Ce se întâmplă, domnule locotenent? 

— Trebuie să găsiți un mod ca să ajungeţi la mine. 

— Recepționat, domnule. Unde sunteți? 

— Mergeţi pe aleea aceea mare. Depăşiţi trei blocuri spre est, 
apoi cotiți la stânga. Şi drept vreo două sute de metri. Nu se 
poate să nu ne găsiți. 

— Recepționat. _ 

Erau veşti bune şi nu prea. In sfârşit, ajunseseră să cunoască 
acel mic colţ din Mogadiscio. Se obişnuiseră cu unghiurile de foc 
şi potenţialele puncte periculoase şi descoperiseră o acoperire ce 
părea bună. Puştii din şcoala micuță erau tăcuţi ca nişte şoricei. 
Yurek fusese mereu atent la ei. In acel oraş periculos, cu toate 
gloanţele şi RPG-urile care zburau în toate direcţiile, nu-i plăcea 
că trebuia să părăsească un loc atât de liniştit şi sigur. Auzeau 
împuşcăturile înverşunate de la locul prăbuşirii şi, odată porniţi 
pe drum, nu mai aveau nici o acoperire. DiTomasso şi primul 
grup măcar avuseseră de partea lor elementul-surpriză. Echipa 
lui Yurek avea să fie a doua care trecea prin acelaşi loc. Nu avea 
nici o îndoială că somalezii îi aşteptau... 

— Haideţi, băieţi, trebuie să mergem! îşi informă el oamenii, 
fără tragere de inimă. 

Porniră spre est, pe alee. Mergeau repede, cu armele ridicate 
şi pregătite, în şir indian, răspândiţi pe partea sudică a aleii. 
Stăteau la câţiva paşi depărtare de zidurile de piatră de pe acea 
parte a străzii. Tendinţa instinctivă era să se apropie cât mai 

mult posibil de zid. Dar sergentul Paul Howe, unul dintre băieţii 
din Delta, îi avertizase să nu facă asta. Inamicul îşi putea 
concentra focul în lungul unei alei şi zidurile de pe ambele părţi 
ale acesteia acționau ca nişte burlane pentru gloanţe. Să stai lipit 
de un perete era efectiv mai periculos decât să mergi pe mijlocul 
străzii. 

La intersecţii se opreau şi se acopereau unii pe ceilalţi. Yurek 
alerga, în timp ce oamenii lui trăgeau foc de acoperire spre nord 
şi sud. Apoi el se adăpostea şi începea să tragă, până trecea 
următorul om, şi aşa mai departe. 

Nu dură mult, şi focul inamic se declanşă. Somalezii apăreau 
la ferestre, în pragurile uşilor, sau de după colţuri, şi trăgeau 
rafale de foc automat. Majoritatea erau amatori. Reculul armei şi 
dorinţa lor de a rămâne la adăpost făceau improbabilă nimerirea 
cuiva. Yurek presupuse că erau genul care trăgeau doar ca să nu 
se facă de râs în faţa grupului lor. Trăgeau o rafală cu capul 
întors şi ochii închişi, după care coborau arma şi o luau la fugă. 
Dar unii dintre cei care apăreau la ferestre erau diferiţi. Ei nu 
trăgeau imediat, ci ţinteau. Presupuse că aceştia erau oamenii 
din miliția lui Aidid. De obicei, erau cam unul la patru sau cinci 
amatori. 

Yurek şi oamenii lui trăgeau întotdeauna primii. În săptămânile 
lungi şi plictisitoare dinainte de misiune, se pregătiseră aproape 
zilnic. Yurek simţi avantajul acelor exerciţii. Impuşcă un somalez 
care ieşise în pragul unei uşi, la numai trei metri depărtare. Omul 
păşise afară şi ochise, dar nu trăsese instantaneu, şi asta îl 
costase viaţa. Ochii lui şi ai lui Yurek se întâlniseră pentru o 
fracțiune de secundă înainte ca rangerul să apese pe trăgaci. 
Somalezul se prăbuşi în stradă, fără să apuce să tragă. Era al 
doilea om împuşcat de Yurek în viaţa lui. 

Specialistul Lance Twombly trase într-un om cu arma SAW, 
ţintind de la şold. Somalezul apăruse de după un colţ, cu o AK în 
mâini, şi începuse să tragă. El şi rangerul traseră unul în celălalt 
de la numai cinci metri depărtare. Twombly văzu cum gloanţele 
lui muşcau zidurile şi pământul în jurul țintei lui, dar fără să-l 
atingă pe somalez. Nici acesta nu-l nimeri pe Twombly. Apoi, 
somalezul fugi. Twombly continuă să înainteze, blestemându-se 
singur că trăsese atât de prost. 

Lui Yurek nu-i venea să creadă că merseseră pe o distanţă de 
trei blocuri fără ca vreunul dintre oamenii lui să fie rănit. Dar nu 
avură nici o clipă de respira. La intersecţia cu drumul principal, 
se uită în vale şi îl văzu pe Waddell lipit de zid. Pe cealaltă parte, 

la colţul opus, în spatele unui copac mare şi al unei maşini, erau 
Nelson şi sergentul Alan Barton, care coborâseră din elicopterul 
CSAR. Twombly traversă strada ca să adauge arma SAW 
mitralierei M-60 a lui Nelson. Pe pământ, lângă maşină, erau 
întinşi doi somalezi morţi. Vizavi de ei, în diagonală faţă de 
Waddell, era un Volkswagen mic, verde. Acolo erau ghemuiţi 
DiTomasso şi câţiva dintre oamenii din elicopterul CSAR. 

Yurek traversă drumul în fugă spre maşină, ca să stabilească 
legătura cu DiTomasso. Trecu pe lângă alee şi văzu elicopterul 
prăbuşit în dreapta lui. Chiar în clipa în care ajunse, Volkswagen- 
ul începu să se clatine sub impactul unor proiectile mari. 
Gloanţele treceau prin maşină. Yurek şi ceilalţi se lipiră de 
pământ. Nu reuşea să-şi dea seama din ce parte veneau 
împuşcăturile. 

— Nelson! Nelson, ce este? strigă el spre cealaltă parte a 
străzii. 

— Un armă de calibru mare! răspunse acesta. 

Yurek şi DiTomasso se priviră unul pe celălalt şi ridicară ochii, 
exasperaţi. 

— Unde este? 

Nelson arătă în sus pe stradă şi Yurek se trase într-o parte, ca 
să vadă pe lângă maşină. Pe stradă erau trei somalezi morţi. 
Yurek se ridică şi îi puse unul peste celălalt, reuşind la adăpostul 
lor să iasă cu o jumătate de metru de după Volkswagen. Văzu doi 
somalezi întinşi pe pământ, la nord faţă de ei, în spatele unei 
arme mari, montată pe un bipod. Din poziţia aceea, minitunul 
controla întreaga stradă. Fiind în spatele copacului de peste 
drum, ei nu puteau să-l vadă pe Nelson, şi acesta fusese un prost 
că-şi expusese poziţia. 

Yurek avea un LAW prins la spate, pe care îl purta în fiecare 
misiune de săptămâni de zile. Era un lansator de plastic uşor, 
care cântărea doar un kilogram şi jumătate. Il scoase de la spate, 
apoi se ridică şi se aplecă în faţă pe maşină, ochind prin cătare. 
Presupuse că somalezii erau la vreo două sute de metri 
depărtare. Racheta ţâşni cu o izbitură a reculului, şi Yurek o 
urmări îndreptându-se exact spre ţinta lui şi explodând cu o 
flacără şi un buuum puternic. Tunul zbură în aer. 

Tocmai accepta felicitările pentru lovitura lui, când focul 
reîncepu. Racheta aterizase prea scurt, suficient de aproape ca 
să facă arma să sară în sus şi să ridice un nor de praf, dar nu 
suficient de aproape ca să distrugă tunul sau să-i omoare pe 
trăgători. li văzu îngenuncheaţi în spatele tunului, pe care îl 

ridicaseră din nou pe bipodul lui. Yurek luă un LAW pe care 
cineva îl lăsase în apropiere, dar acesta părea încovoiat şi stricat. 
Nu reuşi să-l deschidă. Aşa că încărcă unul dintre proiectilele 
grase 203 de 40 mm în tubul lansator de grenade montat sub 
ţeava carabinei M-16. De data aceasta, ochi mai bine şi cartuşul 
lovi ţinta exact în centru. Cei doi somalezi căzură de o parte şi de 
cealaltă a tunului. Presupuse că arma fusese distrusă. Când 
fumul se împrăştie, o văzu la pământ, între cei doi oameni morţi. 
Nu veni nimeni să o ia de acolo. Yurek şi ceilalţi o supravegheară 
cu atenţie până la căderea nopţii. 

Barton şi Nelson erau în spatele unui copac, în colţul nord- 
estic al intersecţiei mari, aflată exact la vest de elicopterul 
prăbuşit. Lângă copac, era parcat un Fiat mic. Nelson îşi sprijinise 
mitraliera M-60 pe capotă, cu curelele cu muniţie atârnând pe 
marginile maşinii. 

— Nu poate fi mai rău de atât, zise Barton. 

Chiar în clipa aceea, o grenadă RPG explodă în peretele opus. 
Cei doi izbucniră în râs. Râsul era un balsam. Ţinea panica în frâu 
şi părea să vină cu uşurinţă. In astfel de circumstanţe extreme, 
devenea insuportabil de amuzant chiar şi comportamentul 
normal. Dacă puteau încă să râdă, însemna că erau bine. 

Ploua cu grenade RPG. 

— La naiba. Twombly, nu poate fi real, zise Nelson. 

Se ghemui în spatele unei rampe de beton de jumătate de 
metru, dintre copac şi zid, şi trăgea cu mitraliera M-60, când un 
somalez apăru din spatele unei barăci de tablă, la vreo trei metri 
distanţă, şi ţinti în el şi în Twombly. Nelson ştiu că era mort. 
Gloanţele loviră între picioarele lui şi le simţi trecându-i aproape 
de faţă. Twombly îl dobori pe individ. 

Nelson îl văzu pe Twombly mişcând din buze, ca şi cum ar fi 
întrebat: 

— Eşti bine? 

— Nu ştiu, răspunse. 

Twombly trăsese cu o SAW la numai jumătate de metru de 
faţa lui Nelson, atât de aproape, încât obrajii şi nasul acestuia 
erau pârlite. Explozia îi afectase timpanele, îl orbise şi capul încă 
îi răsuna. 


115 


— Doare, se plânse Nelson. Nu pot să aud şi nu pot să văd. Să 
nu mai tragi niciodată cu arma ta blestemată atât de aproape de 
mine! 

Chiar în clipa aceea, un alt somalez trase în ei, şi Twombly 
ripostă, ţintind exact de deasupra capului lui Nelson. După asta, 
Nelson nu mai auzi nimic. 

Sergentul Paul Howe şi cei patru oameni ai lui din Echipa E 
Delta se aflau încă pe acoperişul casei-ţintă, când văzură echipa 
CSAR coborând pe coardă dintr-un Black Hawk, la vreo patru 
sute de metri nord-est. Văzură cum Black Hawk-ul fusese lovit de 
o grenadă RPG când mai avea încă oameni pe corzi şi fură uimiţi 
de cât de jos reuşi să menţină pilotul elicopterul, după ce fusese 
lovit, până când ultimul om ajunse la pământ. Howe înţelese că 
acolo se întâmpla ceva, dar, cum nu avea legătură radio cu 
reţeaua de comandă şi fusese prea ocupat în interiorul casei ca 
să observe că fusese doborât un Black Hawk, nu ştia de ce 
coborâse echipa CSAR. 

Află toată povestea când fu convocat la parter de 
comandantul la sol Delta, căpitanul Scott Miller. 

— Vom merge acolo pe jos, ca să asigurăm poziţia, spuse 
Miller. 

Căpitanul zise că tot convoiul de la sol, în care erau acum 
încărcaţi prizonierii somalezi, avea să meargă la locul unde se 
prăbuşise elicopterul, în timp ce ei, ceilalţi, trebuiau să ajungă 
acolo pe jos. Echipa Ranger Chalk One, condusă de căpitanul 
Steele, urma să meargă prima. Urmau operatorii şi apoi Chalk 
Three. Rangerii aflaţi la capătul sudic al țintei, conduşi de 
sergentul Sean Watson, aveau să vină ultimii. 

Howe ştia că lupta era din ce în ce mai aprigă pe străzi. Ideea 
de a merge pe jos acolo unde văzuse echipa CSAR coborând era 
descurajantă. „Va fi amuzant”, îşi spuse el. 

Coloana de aproximativ optzeci de oameni porni pe jos în 
acelaşi moment în care ghinionistul convoi al locotenent- 
colonelului McKnight pornea de la clădirea-ţintă. În timp ce 
convoiul se învârtea, rătăcit în oraş, şi în timp ce elicopterul lui 
Durant se prăbuşea cam la un kilometru şi jumătate sud-vest, 
această forţă formată din soldaţi din Delta şi rangeri urma să 

aibă şi ea propriile probleme tragice, în deplasarea pe jos spre 
locul unde căzuse primul Black Hawk. 


Abia depăşiseră un bloc, când sergentul Aaron Williamson fu 
rănit. Acesta fusese împuşcat mai devreme, glonţul retezându-i 
vârful degetului arătător, dar continuase să lupte. Locotenentul 
Perino auzi un strigăt şi, când se întoarse, îl văzu pe Williamson 
căzut pe stradă, zvârcolindu-se şi urlând, ţinându-se cu mâinile 
de piciorul stâng. 

— Am un om căzut, îi transmise Perino lui Steele. 

— Ridicaţi-l şi continuaţi să mergeţi, spuse Steele. 

In timp ce Howe şi echipa lui treceau în fugă pe lângă 
Williamson, cinci rangeri se aplecară în jurul rănitului. 

— Continuaţi să mergeţi şi lăsaţi sanitarii să se ocupe de el! le 
strigă Howe. 

Williamson fu transportat înapoi la unul dintre Humvee-urile 
din convoiul de la sol, care era gata de pornire. 

Specialistul Stebbins, funcţionarul companiei, care participa la 
prima lui misiune reală, era chiar în faţă. Poziţia lui de blocare 
fusese în colţul sud-estic, iar acum se deplasau spre est. Alerga 
ghemuit, stând departe de ziduri, aşa cum îi sfătuiseră soldaţii 
din Delta. La fiecare câţiva paşi exista câte o intrare care ducea 
într-o curte mică. Când Stebbins ajunse la o poartă, un somalez 
ieşi în fugă din clădire şi intră în curte, iar Stebbins trase. O făcu 
instinctiv. Bang, bang. Două gloanţe. Omul căzu, cu mâinile la 
piept şi o faţă mirată. Apoi se prăbuşi şi începu să se legene şi să 
geamă. Era un bărbat solid, cu păr scurt. Spre deosebire de 
majoritatea somalezilor, acesta era curat. Părea total nepotrivit 
în acel loc. Stebbins tocmai îl împuşcase. Era primul om pe care-l 
împuşca în viaţa lui. 

Toate acestea durară numai câteva secunde, dar ele părură 
mult mai lungi. Stebbins era gata să tragă din nou în el, când 
soldatul Carlos Rodriguez îl prinse de armă. 

— Nu-ţi mai risipi gloanţele pe el. Stebby! zise acesta. 
Continuă să mergi! 

Steele, care avea o staţie radio, rămânea tot mai departe în 
spatele locotenentului Perino şi restului echipei Chalk One. Ideea 
era să rămână răspândiţi şi să se acopere unii pe ceilalţi, în timp 
ce traversau intersecțiile. Dar, spre furia lui Steele, formaţia se 
risipi imediat. Băieţii din Delta ignorară ordinele de marş şi 
continuare să înainteze. Acei oameni erau antrenați să se 
gândească la ei înşişi şi să acţioneze independent în bătălie, şi 

exact asta făceau acum. Fiecare operator avea o un receptor în 
ureche, sub casca mică de plastic, şi un microfon prins în dreptul 
gurii. Aşa că puteau păstra în permanenţă legătura între ei, deşi 
deseori căştile erau ineficiente, atunci când zgomotul era prea 
mare, ca acum. |n acest caz, băieţii din Delta comunicau prin 
semne cu mâna. Rangerii lui Steele se bazau pe ordine strigate 
de către ofiţerii şi şefii lor de echipă. Ei erau mai tineri, mai puţin 
experimentați şi îngroziţi. Unii aveau tendinţa să-i urmeze pe 
operatori, în loc să rămână cu echipele lor. Steele văzu cum 
unitatea se destramă complet, înainte să fi parcurs distanţa de 
două blocuri. 


În scurt timp, Howe şi echipa lui Delta ajunseră în fruntea 
acelui grup. Howe vedea gloanţele ricoşând din pământ şi din 
ziduri, muşcând din beton. El nu-şi făcea probleme în legătură cu 
păstrarea formaţiei. Strada era o zonă de ucidere. Supravieţuirea 
însemna să te mişti ca şi cum ţi-ar lua foc părul. Era timpul să 
conducă prin exemplul personal. Scopul era să ajungă la 
elicopterul prăbuşit, şi fiecare secundă conta. Dacă nu reuşeau 
să stabilească legătura, aveau să fie două forţe slabe, în locul 
uneia puternice. Două perimetre de apărat, în loc de unul. Aşa că 
înaintau rapid, dar şi inteligent. Avea grijă ca fiecare glonţ pe 
care-l trăgea să-şi nimerească ţinta şi să aibă tot timpul un zid în 
spate. La fiecare intersecţie, el şi echipa lui se opreau, priveau şi 
ascultau. Se auzeau gloanţe lovind zidurile? Ricoşând din stradă? 
Se trăgea de la dreapta la stânga sau de la stânga la dreapta? 
Erau gloanţe de mitralieră sau de AK? O AK are încărcătoare cu 
douăzeci şi cinci sau treizeci şi nouă de cartuşe, aşa că, dacă 
aşteptau pauza, puteau să alerge în timp ce somalezii 
reîncărcau. Cel mai important era să fie mereu în mişcare. Unul 
dintre lucrurile cele mai greu de nimerit este o ţintă în mişcare. 
Cel mai mare pericol era să fie ţintuiţi pe loc. 

Rangerii îi urmau cât de bine puteau, traversând intersecțiile 
în salturi. Stebbins şi soldatul Brian Heard, mitraliorul, alergau 
alături, încercând să stea cât mai aproape de acei oameni. 
Aceştia ştiau cum să rămână în viaţă. Stebbins îşi spunea mereu: 
„Este periculos, dar vom reuşi. Va fi OK.” La intersecţii, se lăsa 
într-un genunchi şi trăgea, în timp ce omul din faţa lui alerga. 
Apoi, cel din spatele lui îl bătea pe umăr şi o lua el la fugă, 
închizând ochii, rugându-se şi alergând cât putea de repede. 

Sergentul Goodale era îngrozit. Aştepta rândul lui să sprinteze 
în cealaltă parte a străzii, când unul dintre băieţii din Delta îl 

bătu pe umăr. Goodale îl recunoscu, era cel mic şi îndesat, Earl, 
sergentul clasa întâi Earl Fillmore, un tip de treabă. Probabil că 
Fillmore văzuse cât de speriat era Goodale. 

— Te simţi bine? îl întrebă el. 

— Da. 

Fillmore îi făcu cu ochiul. 

— E în regulă. O să scăpăm din chestia asta, omule. 

Goodale se calmă. Il credea pe Fillmore. 

După ce depăşiră trei blocuri, echipa lui Howe era mult în faţa 
celorlalţi. Cu ei erau Stebbins, Heard, Perino, caporalul Jamie 
Smith şi alţi câţiva rangeri. Cotiră la stânga pe Freedom Road, 
unde se termina aleea. Drumul urca puţin şi apoi cobora în pantă 
pe o distanţă de câteva blocuri, aşa că, atunci când cotiră pe el, 
se aflară aproape de vârful unui deal. La sud, la vale, vedeau 
somalezi alergând în toate părţile. Peste creasta dealului din 
nord, Howe văzu fum de semnalizare în locul unde se produsese 
probabil prăbuşirea. Ei erau la vreo două sute de metri distanţă. 

In acea intersecţie se trăgea intens. Foc automat şi RPG-uri din 
toate părţile. Howe simţi că grupul lor era în pericol să fie oprit şi 
reacţionă. li strigă căpitanului Miller: 

— Urmaţi-mă! 

Şi se aruncă înainte, pe partea stângă. Stebbins şi alţi câţiva 
rangeri îl urmară. Perino, Goodale, Smith şi alţii urmară Echipa F 
Delta a lui Hooten pe partea opusă a străzii şi începură să 
înainteze în lungul peretelui din dreapta. Imediat în spatele lor 
era Echipa B Delta a sergentului clasa întâi John Boswell. 

O RPG explodă în zid, aproape de Howe şi oamenii lui. Howe 
simţi presiunea în urechi şi piept şi căzu într-un genunchi. Unul 
dintre oamenii lui fusese lovit de o schijă mică în şoldul stâng. 
Howe izbi cu piciorul în uşa unei case cu o singură cameră, din 
stânga lui. El şi echipa lui erau învăţaţi să se mişte ca şi cum 
întreaga lume ar fi fost a lor. Dacă aveau nevoie de adăpost, 
spărgeau uşa cu piciorul. Dacă cineva îi ameninţa, îl ucideau. Era 
simplu. lnăuntru nu era nimeni. l|şi traseră sufletul şi îşi 
reîncărcară armele. Howe îşi scoase cuțitul şi tăie partea din 
spate a cămăşii camaradului lui, ca să verifice rana. Descoperi o 
gaură mică, de vreo cinci centimetri, umflată. Nu curgea aproape 
deloc sânge. Umflătura închisese rana. 

— Eşti bun de mers, îi zise el şi ieşiră din nou în stradă. 


Mergând în faţa lui Perino, Goodale văzu pe stradă uniformele 
familiare de deşert şi se bucură. „Au reuşit!” După ce stabileau 

legătura, avea să sosească convoiul de la sol şi să iasă din iadul 
acela. Goodale îi promisese logodnicei lui, Kira, că o va suna în 
seara aceea. Trebuia să ajungă la timp la bază. 

Goodale alergă în spatele sergentului Chuck Elliott, care se 
ghemuise la colţul primei intersecţii de pe pantă, trăgând spre 
est. Goodale îşi îndreptă arma spre Freedom Road. Îl văzu pe 
Howe şi echipa lui înaintând pe stradă, în umbră. Fiind în pantă, 
putea să tragă pe deasupra capetelor oamenilor de pe stradă, în 
somalezii care se vedeau la trei sau patru blocuri depărtare. Erau 
cam departe, dar nu avea alte ţinte. Işi dădu seama că nu trăgea 
nimeni spre stânga, pe aleea dinspre vest. Când se uita într- 
acolo, era orbit de soare. Goodale se întoarse ca să privească în 
acea direcţie şi trase câteva focuri de acoperire, când simţi o 
durere ascuţită. Piciorul drept i se ridică, iar el căzu pe spate, 
direct peste Perino. 

— Au! făcu Goodale. 

Un glonţ îi intrase în coapsa dreaptă şi trecuse prin ea, lăsând 
o gaură de ieşire mare în fesa dreaptă. In mintea lui Goodale 
reveni imediat o poveste pe care o auzise despre un tip din 
Divizia 10 Montană, care îşi pierduse mâna cu o săptămână 
înainte, pentru că un glonţ detonase grenada din LAW-ul pe care- 
| căra. Se chinui să-şi dea jos LAW-ul de pe umăr. 

Perino nu înţelegea ce încerca Goodale să facă. 

— Unde eşti lovit? îl întrebă el. 

— Exact în dos. 

Goodale aruncă LAW-ul şi îi strigă lui Elliott: 

— E un LAW aici! 

Elliott îl ridică de jos. 

Perino luă legătura cu Steele, care se afla acum la coada 
coloanei. 

— Căpitane, am încă un om lovit. 

— Ridicaţi-l şi continuaţi să înaintați, insistă Steele. 

In loc de asta, Perino traversă intersecţia împreună cu alţi 
rangeri din Chalk One şi îl lăsă pe Goodale cu sergentul Bart 
Bulloch, acelaşi sanitar Delta care mai devreme ajutase la 
pansarea rangerului Todd Blackburn, după căderea acestuia din 
Black Hawk. Bulloch şi sanitarul Kurt Schmid se alăturaseră 
unităţilor lor Delta, la casa-ţintă, după ce îl trimiseseră pe 
Blackburn la bază în convoiul de trei Humvee-uri (cel în care 
fusese ucis sergentul Pilla). Schmid înainta acum mai la nord, 
alături de Perino şi alţi câţiva rangeri. 

— Ai fost nimerit, îi spuse Bulloch lui Goodale. Totuşi, te vei 

face bine. Nici o problemă. 

Goodale era dezgustat. Game over. Trăia acelaşi sentiment pe 
care-l ai atunci când eşti lovit într-un meci de fotbal. Te cară 
afară de pe teren şi eşti terminat. Işi scoase casca, apoi văzu o 
RPG zburând la doi metri în faţa lui şi explodând la vreo şase 
metri depărtare. lşi puse casca la loc. Jocul acesta nu se 
încheiase încă. 

— Trebuie să plecăm de pe strada asta, spuse Bulloch. 

II trase pe Goodale într-o curte mică şi echipa Delta condusă 
de sergentul Hooten intră după ei. Goodale îi ceru bidonul cu apă 
lui Bulloch, pe care sanitarul i-l luase când îi scosese 
echipamentul. Bulloch scoase bidonul din rucsacul din spatele lui 
Goodale şi descoperi în el o gaură curată, făcută de acelaşi glonţ 
care-i trecuse prin corp. În bidon mai era încă apă. 

— Cred că o să vrei să păstrezi bidonul ăsta, spuse Bulloch. 


Aflat cu oamenii lui la coada coloanei, scopul căpitanului 
Steele era să consolideze Forţa de atac Rangers şi să 
restabilească o oarecare ordine. Timpul era esenţial. | se spusese 
că întreg convoiul va ajunge probabil la locul unde se prăbuşise 
elicopterul înaintea lui Steele şi a oamenilor lui. Tocmai auzise la 
radio că un alt elicopter se prăbuşise (al lui Durant), ceea ce 
însemna că acum urgenţa era şi mai mare. Harrell explică, din 
elicopterul C-2: 

— Vom încerca să ducem pe toată lumea la elicopterul 
prăbuşit nordic şi apoi să-i extragem pe toți de acolo şi să-i 
ducem la locul sudic, terminat. 

Steele era răspunzător de vreo şaizeci de oameni la sosirea 
acelor vehicule, iar în clipa aceea avea doar o idee foarte vagă 
unde erau aceştia. 

Când ajunse la intersecţia din vârful dealului, alergă pe partea 
dreaptă a străzii împreună cu locotenentul James Lechner şi alţi 
câţiva rangeri. Sergentul Watson şi cei rămaşi din Chalk Three 
cotiră ultimii după acel colţ. 

Steele trecu de ridicătura mică şi o luă la vale. Abia merse 
vreo zece metri, când o rafală de foc îl forţă pe el şi pe oamenii 
lui să se arunce la pământ. Era pe burtă, cu faţa aproape în nisip. 
În stânga, era sergentul Chris Atwater, radiotelefonistul lui. Întins 
lângă Atwater, era locotenentul Lechner, secundul la comandă al 
lui Steele. Atwater şi Steele, amândoi nişte oameni solizi, 
încercau să se adăpostească în spatele unui copac al cărui 
trunchi avea numai treizeci de centimetri lăţime. 

La vreo trei străzi în dreapta lor, şeful echipei Delta, Hooten, 
era în dreptul porţii de oţel a curţii în care Bulloch îl târâse pe 
Goodale. Steele văzu în faţa lui, pe stradă, o altă echipă de 
operatori. Tocmai voia să-i urmeze, când unul dintre băieţii din 
Delta, Fillmore, fu rănit. Casca îi căzuse şi din cap îi ţâşnea sânge 
negru şi roşu. Era clar că era o rană mortală. Fillmore se prăbuşi 
grămadă la pământ. 

Un operator îl prinse de haine şi începu să-l tragă într-o alee 
îngustă, când fu şi el împuşcat, în gât. 

Steele înţelese că gravitatea situaţiei lor era acum pe deplin 
înţeleasă. „Asta nu trebuie uitat.” 

Mohamed Sheik Ali înainta cu îndemânare pe străzile din 
cartierul lui. Ali lupta pe acele străzi de aproape un deceniu, încă 
de când avea paisprezece ani şi fusese înrolat în armata lui Siad 
Barre. Era un războinic profesionist, un ucigaş, un om care 
luptase pentru şi împotriva dictatorului, şi apoi se pusese pe sine 
şi arma lui la dispoziţia oricui plătea. Majoritatea somalezilor îl 
priveau pe Sheik Ali şi pe indivizii ca el drept nişte gunoaie. Erau 
temuţi şi dispreţuiţi. Acum, când erau nevoiţi să lupte cu 
rangerii, oamenii ca el erau din nou valoroşi. Pentru el, 
americanii erau doar un nou inamic în care trebuia să tragă şi, 
după părerea lui, nu unul foarte curajos. Ali considera că, dacă 
rangerii nu ar fi avut ajutorul elicopterelor, el şi oamenii lui i-ar fi 
încercuit şi ucis cu uşurinţă. Cu mâinile goale. 

li plăcea lupta. Sheik Ali credea în transmisiunile radio şi în 
fluturaşii tipăriţi de SNA-ul lui Aidid. Americanii voiau să-i forţeze 
pe somalezi să devină creştini, să renunţe la Islam. Voiau să-i 
transforme pe somalezi în sclavi. 

Când fusese doborât elicopterul, se bucurase şi alergase spre 
el. Spre deosebire de majoritatea celorlalţi, nu alergă direct la 
locul prăbuşirii. Ştia că aveau să fie oameni înarmaţi în jurul lui şi 
că rangerii aveau să avanseze şi ei în acea direcţie. 

Alergă pe o stradă paralelă cu rangerii care înaintau. Când 
ajunse la perimetrul din jurul elicopterului prăbuşit, acolo erau o 
mulţime de somalezi, războinici ca şi el, dar şi mulţi care 
veniseră doar să se uite, femei şi copii. Americanii trăgeau pe 
străzi în toată lumea. Sheik Ali văzu femei şi copii căzând. 

Împreună cu câţiva oameni din banda lui se întinseră în 
spatele unui copac şi începură să tragă în americanii care 
coborau panta spre aleea unde era elicopterul prăbuşit. Văzu 
cum un ranger fusese împuşcat în cap, unul dintre cei cu veste 
negre şi căşti mici. Camaradul lui încercă să-l tragă la adăpost şi 
fu împuşcat şi el în gât. 

Apoi Sheik Ali şi oamenii lui porniră mai departe. Ocoliră 
cvartalul în care căzuse elicopterul şi se apropiară de acesta pe 
Freedom Street. Sheik Ali găsi un copac şi se întinse pe burtă în 
spatele lui. Erau nişte americani pe aceeaşi parte a străzii, la 
vreo două blocuri distanţă spre sud, ascunzându-se în spatele 
unei maşini, a unui copac şi a zidului. Mai erau şi alţii, la aceeaşi 
intersecţie, pe cealaltă parte a străzii. Intre el şi americani erau 
mai mulţi luptători, mare parte dintre ei nişte simpli nebuni cu 
arme; care nu ştiau să lupte. Ali aşteptă la adăpost, ca să prindă 
o direcţie de foc liberă. 

Era acolo de aproape două ore, schimbând focuri de armă cu 
americanii, când tovarăşul lui, Abdikadir Ali Nur, fu împuşcat. Un 
american de pe stradă, care trăgea cu o mitralieră M-60, îl lovi 
pe Nur cu câteva gloanţe care aproape îi smulseră partea stângă 
a corpului. Sheik Ali fir lovit şi el de un şrapnel în faţă, când un 
proiectil M-203 explodă în apropiere. 

Se ridică şi îl transportă pe prietenul lui la un spital. 

Soldatului David Floyd îi plăcuse întotdeauna mirosul de praf 
de puşcă. Când era copil. In Carolina de Sud, şi mergea la 
vânătoare cu tatăl lui. Ridica de jos cămăşile cartuşelor numai ca 
să le miroasă. 

Acum, acelaşi miros, care era peste tot în jur, însemna 
altceva. Alerga alături de ceilalţi prin focurile încrucişate de pe 
stradă. Coti la un colţ exact în spatele unei echipe Delta şi apoi 
sări să se adăpostească pe partea stângă a străzii. 

Fusese nevoie de un mare efort ca să continue să alerge. O 
mare parte din el voia să se transforme într-o bilă mică şi să se 
ascundă undeva. Ştia că ar fi fost o sinucidere să înceteze lupta, 
dar era foarte speriat. Prezenţa băieţilor din Delta în jur îl ajuta 
să-şi păstreze aceste impulsuri sub control. Ei încurajau şi 
celălalt impuls, care exista şi el. Impulsul de a lupta ca un drac, 

de a folosi fiecare glonţ, grenadă şi rachetă, de a folosi tot 
antrenamentul pe care-l făcuse, ca să producă cât mai mult rău 
posibil inamicului. Pentru că situaţia îl înnebunea. li văzuse pe 
unii dintre fraţii lui rangeri fiind doborâţi chiar lângă el şi... Ei 
bine, asta îl enervase cumplit. 

Văzuse când fusese lovit Fillmore. Aşa ceva nu ar fi trebuit să 
se întâmple. Băieţii ăştia ştiau să supravieţuiască. lisuse! Dacă 
băieţii din Delta erau ucişi, ce şanse avea el, soldatul clasa întâi 
David Floyd, să scape cu viaţă? 

Era lipit de zidul vestic, trăgând spre sud acum, pe Freedom 
Street, când realiză că grămada de tablă din jurul lui nu era cine 
ştie ce adăpost. În mijlocul străzi, exact în mijloc, specialistul 
John Collet se târâse în spatele unei ridicături a drumului şi 
oferea un foc de acoperire superb spre sud, cu arma SAW. Pe 
cealaltă partea a străzii, erau sergentul Watson şi grupul lui de 
rangeri. 

Watson îşi conducea echipa cu un simţ propriu al umorului 
amar. Când un baraj de gloanţe izbi zidul exact deasupra capului 
lui, Watson se întoarse spre oamenii săi cu ochii măriţi. 

— Oh, ce porcărie! zise el, pe un ton care-i făcu pe ceilalţi să 
zâmbească. 

Atitudinea lui spunea: „Suntem în rahat până la gât, dar la 
dracu' cu toate!” 


Sergentul Keni Thomas era cel mai aproape de Fillmore, când 
acesta fu lovit. 

— Poţi să chemi ceva pentru evacuare? strigă Hooten. 

Thomas alergă la Watson, care auzi numai ultima parte din 
cuvintele gâfâite ale lui Thomas. Watson ştia că nu avea cum să-l 
scoată pe Fillmore de acolo, dar nu avu inima să-i spună asta lui 
Thomas. 

— Du-te şi întreabă-l pe căpitan, îi zise el. 

Aşa că Thomas îi strigă lui Steele, aflat pe cealaltă parte a 
drumului: 

— Avem o rană la cap. Trebuie să-l scoatem de aici. 

Steele îi făcu semn lui Thomas să aştepte o clipă, cât vorbea la 
staţie. Apoi strigă: 

— Unul de-ai noştri? 

Nu erau toţi „de-ai noştri”? 

— Un tip din Delta, strigă Thomas. 

Era năucit. Nu mai văzuse niciodată un om împuşcat în cap. 

— Calmează-te, îi spuse Watson. 

Sergentul îi spuse că poate reuşeau să-l urce într-o maşină - 
unde naiba erau maşinile acelea? Când porniseră spre locul 
prăbuşirii, convoiul era chiar pe strada de lângă ei. 

Thomas alergă înapoi la Hooten. 

— In regulă. Nu putem aduce un elicopter, dar poate că 
reuşim să facem rost de un Humvee. 

— Nu-i nimic, zise Hooten. E mort. 

Thomas se simţi ciudat de emoţionat din cauza asta. Acum era 
furios pe căpitanul Steele, pentru că întrebase: „E unul de-ai 
noştri?”. 


Collett era mulţumit de locul lui din centrul drumului. Nu arăta 
prea bine. Băieţii de pe ambele părţi ale străzii îl credeau nebun. 
Dar Collett dedusese din gloanţele care treceau pe deasupra 
capului lui că acea ridicătură era o acoperire excelentă. După 
părerea lui, tipii care erau în picioare şi se mişcau erau cei care 
riscau mai mult. El avea unghiuri bune de foc, dar era loc pentru 
un singur om. Când soldatul George Siegler începuse să se 
târască spre el, Collett strigă: 

— Siegler, treci înapoi acolo! 

Siegler nu obiectă. Se învârti pe loc şi se târî înapoi lângă zid. 


Gloanţele pătrundeau prin adăpostul de tablă al lui Floyd. Cum 
soarele era jos, când auzi zgomotul acela ca un pocnet, văzu 
raze de lumină apărând brusc prin metal. Era ca şi cum cineva ar 
fi tras în el cu un laser. Apoi văzu cum soldatul Peter Neathery fu 
rănit lângă acelaşi zid unde fusese împuşcat Fillmore. Neathery 
se rostogoli din spatele mitralierei lui M-60, strigând şi ţinându-se 
de braţul drept. Soldatul Vince Errico trecu în spatele armei mari 
şi o secundă mai târziu ţipă şi el. Fusese lovit tot în braţul drept. 
Neathery şi Errico erau amândoi la pământ, gemând şi 
zvârcolindu-se. Era clar că acel loc, în care fusese ucis Fillmore şi 
răniţi ceilalţi, era un punct nodal al unui tunel de foc mortal. Să 
treci prin el era ca şi cum te-ai fi sinucis. 

Glonţul care-l lovise pe Neathery îi trecuse acestuia prin 
biceps. Curgea mult sânge. Sanitarul Richard Strous îl examină 
calm, în timp ce Neathery îl privea pe Thomas. 

— La naiba, sergent, sper că mă vor trimite acasă pentru asta. 

— Doare? întrebă Thomas. 

— Ca naiba! Totuşi, sunt bine, cred în Dumnezeu. 

— Asta e bine, spuse Thomas. Şi el crede în tine. 

Thomas preluă mitraliera M-60. Se uită atent spre vest, 

căutându-l cu disperare pe trăgătorul care tăcuse victimele. 
Floyd şi Dejesus făceau acelaşi lucru din poziţia lor mai 
avantajoasă, din umbră. Un cartuş de culoarea cuprului căzu pe 
stradă, drept în faţa lor. Se rostogolise de pe acoperişul de tablă 
al casei de care stăteau lipiţi. Cel care se afla acolo avea câmp 
de foc liber către oamenii de lângă zidul estic, scăldat în soare. 
Floyd se ridică. Nu era suficient de înalt ca să vadă pe acoperiş, 
dar putea ajunge acolo cu arma SAW. Ridică arma paralel cu 
acoperişul şi trase o rafală lungă. Auzi o bufnitură puternică şi un 
strigăt. Impuşcăturile din acea direcţie încetară. 

Altcineva trăgea dintr-o curte din sud. Thomas folosise toată 
muniţia de 60 pe care o avea şi aruncase o grenadă în acea 
curte, iar Floyd şi DeJesus trăgeau în continuare în acea direcţie, 
dar fără efect. 

— Foloseşte LAW-ul! strigă Floyd. 

Thomas avea legat la spate unul dintre lansatoarele de 
grenade, dar acesta era atât de uşor şi de rar folosit, încât uitase 
de el. 

II privi întrebător pe Floyd. 

— LAW! LAW! La spate! strigă Floyd, făcându-i semn spre 
umăr. 

Sprâncenele lui Thomas se ridicară teatral, ca pentru a spune: 
„Ah, da!”. 

Scoase tubul, îl deschise şi potrivi cătarea. Racheta transformă 
curtea într-o minge de foc. Sergentul Watson îl văzu pe Thomas 
bucurându-se pentru acea lovitură, acelaşi om care fusese atât 
de afectat din cauza lui Fillmore, cu câteva minute înainte. „Şi-a 
rezolvat problema.” Era încurajator să vezi cât de hotărâți şi de 
plini de energie puteau fi oamenii. 


Specialistul Mike Kurth ajuta la bandajarea lui Errico, când 
văzu o grenadă căzând şi rostogolindu-se spre el. 

— GRENADA! strigară mai multe voci în acelaşi timp. 

Kurth, Errico, Neathery şi Doc Strous se aruncară cu toţii pe 
nisip şi se rostogoliră cât de repede puteau. Soldatul Jeff Young 
se întinse ca să-l prindă pe Strous şi să-l tragă deoparte, când 
explozia i-l smulse pe sanitar din mâini. 

Kurth simţi cum suflul exploziei îl împingea cu forţă în nisip şi 
simţi un fulger de căldură şi lumină în spate. Se afla în locul 
perfect. 

Forţa exploziei trecuse peste el. Restul băieţilor nu fuseseră la 
fel de norocoşi. Collett era în mod sigur mort. Kurth se ridică 

şovăitor, înainte ca fumul să se risipească. 

— Eşti bine, Doc? întrebă el. 

— Maa. 

— Neathery? 

— Da. 

— Errico? 

— Da. 

— Young? 

— Sunt bine. 

II lăsase intenţionat pe Collett la urmă. 

— Mda, amice, sunt bine, răspunse prietenul lui. 

Ridicătura din drum direcţionase explozia departe de el. 

Strouts avea un şrapnel într-un picior, iar Young o bucată mică 
în cizmă, dar în rest ceilalţi erau neatinşi. 


Mai jos, pe partea însorită a străzii, chiar dincolo de o 
copertină de tablă ce ieşea în afară de la una dintre case, 
căpitanul Steele era încă întins la pământ, cu secundul lui, 
Lechner, şi Atwater, operatorul radio. Sergentul Hooten era în 
pragul unei curţi, la vreo trei metri în dreapta lui Steele. incerca 
să-i atragă atenţia căpitanului. 

Floyd văzu ţeava unei M-16 apărând din spatele colţului străzii 
şi ţintind spre cei doi comandanţi. 

Hooten încerca să-i spună lui Steele că alesese un loc prost în 
care să se oprească. Fillmore şi unul dintre ceilalţi operatori 
tocmai fuseseră împuşcaţi în acel loc. 

Steele îi făcu semn cu mâna lui Hooten să aştepte. Vorbea în 
staţie. Se întreba unde naiba erau maşinile. În timp ce rangerii lui 
Steele şi echipele Delta alergau pe străzi, îndreptându-se spre 
locul primei prăbugşiri, convoiul de la sol se învârtea, rătăcit, 
suferind pierderi grele. Dar Steele nu ştia asta. El ştia numai că 
părăsiseră casa-ţintă în acelaşi timp. El şi oamenii lui erau ţinuţi 
pe loc de aproape zece minute. Dacă acele vehicule apăreau, 
puteau rezolva problema. 

Lângă Steele, Lechner şi Atwater. Chemau foc de protecţie de 
la elicoptere. La început, avuseseră probleme, pentru că 
semnalul de la staţia radio UHF a lui Atwater fusese bruiat de 

frecvenţa de urgenţă a elicopterului căzut la numai un bloc 
distanţă. În cele din urmă, Lechner reuşise să ia legătura cu unul 
dintre elicopterele Little Bird de atac pe FM-ul din casca lui. 
Pilotul, ofiţerul subaltern Hal Wade, îi spuse lui Lechner să 
marcheze poziţia lor cu nişte panouri mari, portocalii. Lechner 
transmise ordinul. 

După ce panourile fură plasate pe drum, Wade veni pe 
Freedom Road, la nivelul acoperişurilor joase. Collett îşi cobori 
casca în piept. Din toate direcţiile erupseră focuri de armă la 
trecerea elicopterului, dar acesta nu trase. Wade înfrunta focul 
inamic ca să se asigure că ştia unde erau oamenii lui, înainte să 
riposteze. Elicopterul lui viră şi se întoarse din nou pe drum. 
Urmă o altă explozie de focuri de arme, dar Wade nu trase nici 
de data aceasta. Acum ştia exact unde erau oamenii lui de la sol. 
Aparatul lui Wade execută o nouă întoarcere. De data aceasta, 
când cobori în viteză, minitunurile lui scoteau flăcări. 

Abia după această ultimă trecere, un glonţ muşcă din pământ, 
aruncând nisip în ochii lui Steele. Lechner se întoarse spre 
stânga. Credea că împuşcătura venise de pe drum, dar Steele se 
rostogoli în dreapta şi se uită la peretele de tablă din spatele lui. 
Impuşcătura răsunase atât de puternic, încât era sigur că venise 
de acolo. Primul gând fu că unul dintre rangerii răniţi din spatele 
lui trăgea prin perete. Se rostogoli în continuare, ceea ce nu era 
prea uşor, din cauza staţiei radio mari legate la spate. 

Apoi alte două găuri apărură prin tablă şi Lechner ţipă. 

Simţise mai întâi o şfichiuire ca de bici şi apoi o izbitură 
zdrobitoare, ca şi cum o nicovală îi căzuse pe jumătatea 
inferioară a gambei. Durerea era insuportabilă. Se prinse de 
picior şi se uită la gaura de mărimea unui grape care apăruse în 
acesta. Glonţul îi spulberase tibia, ieşind prin gleznă. 

Fuseseră trei cartuşe. Steele şi Atwater reacţionaseră la primul 
rostogolindu-se, dar Lechner nu. Apoi îl auziră pe Lechner ţipând. 
Alte împuşcături. Hooten gesticula înnebunit din pragul uşii. 
Atwater era între el şi Lechner, şi uşa era închisă, aşa că Steele 
se ridică şi o luă la fugă spre ea. In jurul bazei intrării era o 
denivelare şi Steele se împiedică de ea. Căpitanul se prăbuşi în 
curte, iar Atwater zbură înăuntru după el. 

Steele îl văzu pe Atwater şi strigă: 

— Trebuie să-l luăm pe Lechner. 

Se ridică să fugă înapoi, dar văzu cum locotenentul, cu piciorul 
distrus, era tras spre poartă de Bulloch, care alergase în stradă 
să-l ajute. 

Steele luă microfonul staţiei de la Atwater. Strigă frazele lui 
scurte şi gâfâite, contrastând puternic cu vocile calme ale 
piloților şi comandanților din aer. 

— Romeo Six Four, aici Juliet Six Four. Se trage puternic cu 
arme mici asupra noastră. Avem nevoie de ajutor ACUM şi 
trebuie să începem extragerea. 

Harrell răspunse cu o voce uniformă, dar neliniştit. 

— Aici Romeo Six Four. Am INŢELES că aveţi nevoie de 
extragere. Fac TOT CE POT ca să aduc vehiculele acelea la voi, 
terminat. 

Steele spuse cu o voce obosită. 

— Am înțeles. Elementul de comandă (Lechner) tocmai a fost 
lovit. Avem şi alți răniți, terminat. 

Sergentul Goodale, care fusese tras în aceeaşi curte mai 
devreme, după ce fusese împuşcat în fese, îl auzise pe Lechner 
urlând. Era un sunet oribil, cel mai urât pe care-l auzise vreodată 
scos de un om. Ciudat, rana lui nu durea prea tare. A lui Lechner 
arăta groaznic. Acesta încă urla, când îl traseră înăuntru. Chiar 
cu câteva minute înainte, Goodale îi transmisese lui Lechner că 
nu mai putea continua să cheme sprijin aerian. De aceea luase 
Lechner legătura cu Wade. Şi acum, iată-l, cu partea superioară 
a piciorului arătând normal, dar cu partea inferioară, chiar de sub 
genunchi, căzută grotesc într-o parte. Era alb ca o fantomă. 
Goodale simţi că i se face rău, când văzu o baltă lăţindu-se sub 
picior. Sângele curgea din rana lui Lechner ca dintr-un robinet. 

Cam în acelaşi timp, la doi kilometri sud-vest, pilotul Mike 
Durant îşi revenea în simţiri, lângă elicopterul căzut în sătucul de 
colibe şi barăci de tablă. Era ceva în neregulă cu piciorul lui 
drept. El şi copilotul lui, Ray Frank, fuseseră leşinaţi cel puţin 
câteva minute, nu ştiau cât de mult. Durant stătea în şezut 
acum, aplecat puţin spre dreapta. Parbrizul era zdrobit şi peste el 
căzuse ceva, o bucată mare de tablă. Black Hawk-ul părea 
remarcabil de intact. Scaunul lui, care era montat pe amortizoare 
de şoc, se prăbuşise pe podea. Se desfăcuse în poziţia pliat 
complet şi se înclinase spre dreapta. A 

Black Hawk-ul strivise o colibă şubredă. Ilnăuntru nu fusese 
nimeni, dar în cea de alături, o fetiţă de doi ani, Howa Hassan, 

zăcea inconştientă şi sângera. O bucată de metal din elicopter îi 
făcuse o tăietură adâncă pe frunte. Mama ei, Bint Abraham 
Hassan, fusese stropită cu ceva fierbinte, probabil combustibil, şi 
avea câteva arsuri pe faţă şi picioare. 

Piloții năuciţi se verificară. Frank avea tibia stângă ruptă. 

Durant făcu ceva ce mai târziu nu putu să-şi explice. Işi scoase 
casca şi mănuşile. Apoi ceasul. Işi luă arma, o MP-5K, o carabină 
mică, automată germană de 9 mm. 

Frank încerca să-şi explice ce se întâmplase în timpul 
prăbuşirii. Apoi zise că se lovise din nou la spate. ŞI-l zdrobise 
prima dată într-o altă prăbuşire, cu câţiva ani înainte. Şi pe 
Durant îl durea spatele. Presupuseră amândoi că aveau ceva 
vertebre rupte. Toate acestea se întâmplară în primele momente 
după ce îşi reveniră. 

Durant realiză că nu se putea extrage singur din elicopter, din 
cauza piciorului şi a spatelui. Impinse de pe el bucata de tablă şi 
hotărî să-şi apere poziţia prin parbrizul spart. Se părea că se 
aflau într-un mic spaţiu deschis, o curte între căsuțe. In faţă era o 
colibă făcută din bucăţi de forme neregulate de tablă ondulată, şi 
alături de ea o alee mică şi murdară. Lângă elicopter era un alt 
zid dărăpănat, încropit în acelaşi fel ca şi casa. Durant îşi aminti 
că-l văzuse pe Frank stând în pragul uşii de vizavi, gata să sară 
afară. A fost ultima dată când l-a văzut. 

In clipa aceea, apărură Shughart şi Gordon. Durant tresări 
surprins. Apăruseră atât de brusc. Fie el leşinase pentru o vreme, 
fie cei doi veniseră uimitor de repede. Nu-i cunoştea bine pe nici 
unul dintre operatorii Delta, dar le recunoscu feţele. Vederea lor 
îi produse un sentiment enorm de uşurare. Se terminase. 
Presupuse că ei făceau parte dintr-o echipă de salvare. Shughart 
şi Gordon erau calmi. Se trăgea, în special din elicopterele de 
deasupra. Băieţii din Delta îl ridicară cu grijă pe Durant din 
elicopter, unul ţinându-l de picioare, celălalt de piept, ca şi cum 
ar fi avut tot timpul din lume, şi îl aşezară lângă un copac. Nu 
avea dureri mari. Cu elicopterul şi zidul unindu-se în spate, şi un 
alt zid în stânga, care mergea până la coada acestuia, Durant era 
într-o poziţie perfectă ca să acopere toată partea dreaptă a 
aparatului de zbor. 

lşi dădu seama că şefii de echipaj suportaseră şocul 
impactului. In spate nu erau amortizoare de şoc. Văzu cum 
operatorii îl ridicau pe Bill Cleveland din fuzelaj. Acesta avea 
sânge pe pantaloni şi vorbea, dar incoerent. 

Apoi băieţii din Delta se duseră pe cealaltă parte a 

elicopterului, ca să-l ajute pe Field. Durant nu putea să vadă 
picioarele mişcându-se pe sub fuzelaj, pentru că trenul de 
aterizare se zdrobise la impact. Elicopterul era cu burta pe nisip. 
Presupuse că stabileau un perimetru de apărare acolo şi căutau 
un mod de extragere, poate chiar un loc în care putea ateriza un 
alt elicopter în care să se urce. Somalezii începură să scoată 
capetele de după colţ, pe partea lui Durant. Unul sau doi numai. 
Durant trase un glonţ şi aceştia dispărură. Puşca i se bloca 
mereu, aşa că scoase cartuşul, pentru ca data următoare să 
tragă bine. Apei se blocă din nou. Auzea tot mai multe 
împuşcături în cealaltă parte a elicopterului. Incă nu înţelesese 
că acei doi băieţi din Delta reprezentau toată echipa de salvare 
care venise. 

Când Mo'alim ajunse în cartierul în care căzuse al doilea 
elicopter, cărările care duceau spre acesta erau deja pline de 
cadavre. Elicopterele trăgeau de sus şi, aşa cum se aşteptase el, 
la locul prăbuşirii erau încă americani capabili de luptă. 

Exista o singură cale de apropiere directă, şi Mo'alim înţelese 
că americanii o acoperiseră. Incerca să ţină mulţimea pe loc, dar 
oamenii erau prea furioşi şi hotărâți. Conducătorul zvelt şi bărbos 
al miliției se ghemui în spatele unui zid şi aşteptă să ajungă la el 
şi alţi oameni ai lui, ca să poată organiza un atac coordonat. 

La fiecare dintre trecerile pe deasupra elicopterului prăbuşit, 
Mike Goffena, în Super Six Two, găsea mulţimea care încercuia 
locul tot mai mare. Shughart şi Gordon organizaseră împreună cu 
echipajul un perimetru în jurul elicopterului. Era clar că 
hotărâseră că nu aveau cum să ducă echipajul într-un loc 
deschis. Işi întăriseră poziţia, aşteptând ajutor. Goffena auzea în 
staţie problemele disperate pe care le aveau convoaiele de 
salvare. 

Pocnetul gloanţelor în corpul elicopterului lui se accelerase şi 
vedea tot mai des grenade RPG. Cu două Black Hawk-uri 

doborâte, colegii lui piloţi îl avertizau să se îndepărteze. 

Dar Goffena era absorbit de drama ce se desfăşură dedesubt 
şi încerca să facă ceva ca să-i ajute. 

— Locul acesta devine curent de fierbinte, zise el la radio. 
Trebuie să-i scoatem pe băieţi de acolo! 

— Recepționat, Super Six Two, poți să ne spui care e situația? 

— Se trage constant şi de aproape, inclusiv cu grenade. 

Goffena continuă să direcţioneze focul de sprijin al 
elicopterelor de atac mai mici, îndreptându-le spre locurile unde 
grupurile somaleze, erau mai numeroase. Comandantului aerian 
Matthews nu-i plăcea ce vedea din elicopterul C-2. Arcurile de 
fum ale tuburilor porneau acum în mod regulat din mulţimea ce 
se strângea în jurul Black Hawk-ului lui Durant şi vedea piloţii 
disperaţi din aparatele Little Bird învârtindu-se deasupra scenei, 
în timp ce copiloţii încercau să tragă cu carabinele lor M-16. 

— Terminati cu asta, se plânse el. O să fiţi doborâţi şi voi. 

Bătălia ajunsese în punctul cel mai confuz. Erau acum două 
elicoptere prăbuşite. O echipă de salvare ajunsese la primul, al 
lui Cliff Wolcott, şi toată forţa de asalt şi convoiul iniţial de la sol 
fuseseră direcţionaţi într-acolo. Un al doilea convoi de salvare 
părăsise Baza Ranger, dar nu ajunsese prea departe. Se 
învârteau în jurul locului unde căzuse al doilea elicopter, dar nu 
reuşeau să se apropie. Prima poziţie avea şanse să reziste, dar 
cea a lui Durant, chiar şi cu cei doi băieţi din Delta care fuseseră 
coborâţi acolo, nu avea să mai reziste mult fără ajutor. 

Goffena zbura pe o orbită joasă pe deasupra Black Hawk-ului 
lui Durant. De fiecare dată când cotea spre vest, era orbit de 
soare. Ar fi vrut ca acesta să apună mai repede. El şi ceilalţi 
„Cavaleri ai Nopţii” se simțeau mai bine zburând noaptea. Pe 
întuneric, cu tehnologia lor, piloţii elicopterelor şi echipajele lor 
puteau să vadă, în timp ce inamicii nu. Dacă Black Hawk-ul lui 
Goffena şi celelalte Little Bird reuşeau să ţină mulţimea pe loc 
până la căderea nopţii, atunci oamenii de la sol aveau o şansă. 

Mulțimea de dedesubt începuse acum să umple aleile până la 
drumul principal. Se împrăştiau când Goffena trecea pe deasupra 
lor, dar apoi reveneau. Goffena văzu cum unul dintre băieţii din 
Delta fu împuşcat. 

— Aici Six Two, transmise el. Elementul zdrobit de la sol nu 
mai are securitate acum. Un om e la pământ. 

Apoi, câteva clipe mai târziu, o nouă rugăminte. 

— Se îndreaptă forțe la sol spre ei în clipa asta? întrebă 
Goffena. 

— Negativ, nu în clipa asta. 

La unul dintre virajele spre soarele care apunea, elicopterul lui 
Goffena se izbi de un tren de marfă. Un scrâşnet răsunător. Parcă 
tot cerul se prăbuşise. Tocmai executa un viraj strâns la dreapta, 
la vreo zece metri deasupra acoperişurilor, şi avea zece noduri, 
pentru ca în clipa următoare elicopterul să ajungă brusc în 
poziţie verticală. Pentru o clipă, nu fu sigur dacă era la sol sau 
încă zbura. Instrumentele nu mai indicau nimic. Apoi auzi 
sistemele de alarmă ale elicopterului începând să ţiuie din ce în 
ce mai tare. Mai târziu, realiză că explozia grenadei îl surzise, 
iniţial, şi că îşi recăpătase auzul treptat. Alarmele îi spuneau că 
motoarele erau moarte şi că elicele se opriseră... Dar el simţea 
că încă zburau. 

Goffena realiză că fusese lovit în partea dreaptă. Nu ştia dacă 
în spate mai era cineva în viaţă. De fapt, şefii lui de echipaj, 
sergenţii Paul Shannon şi Mason Hall, nu fuseseră răniţi de 
explozie, dar sergentul Hallings, lunetistul Delta, avea piciorul 
aproape complet sfâşiat şi plin de schije. Căpitanul Yacone, 
copilotul, atârna moale pe scaunul lui, cu capul în piept. Goffena 
nu ştia dacă Yacone era mort sau doar rănit. Era clar că erau în 
aer. Pluteau încă, dar se prăbuşeau repede. 

Văzu o stradă dedesubt, o alee, de fapt. Dacă reuşea să 
îndrepte elicopterul spre acea alee, poate reuşea să aterizeze. 
Trebuia să-l ţină în poziţie verticală. Văzu clădiri de piatră dură în 
stânga, iar strada era destul de lată, însă exista un şir de stâlpi în 
dreapta, pe lângă care nu avea cum să treacă... Poate că avea 
să-i lovească numai cu sistemul rotor din dreapta, fără să smulgă 
elicele. Goffena văzu stâlpii la geamul din dreapta şi era la numai 
vreo şase metri deasupra lor, când Yacone reveni la viaţă şi 
strigă în radio că se prăbuşeau şi dădu coordonatele, în timp ce 
se pregăteau pentru impact, Goffena începu să tragă instinctiv 
de manşa de control, încercând să ţină botul aparatului de zbor 
ridicat. Realiză brusc că elicopterul răspundea la comenzi! Nu era 
mort! Comenzile nu mergeau perfect, dar avea suficient control 
ca să-l ţină în aer. Zburară drept în faţă, trecând de alee şi stâlpi. 
Goffena ţinu botul elicopterului sus şi continuă să zboare. Nu ştia 
cât aveau să mai reziste comenzile. Drumul de sub ei se termină 
brusc şi în faţa lor se deschise ceea ce Goffena recunoscu ca 
fiind portul, un teren prieten! Elicopterul încetini şi acum coborau 
treptat. Trecu foarte aproape de gardul din jurul portului şi 
atinseră solul la o viteză de aproape cincisprezece noduri. 
Goffena tocmai voia să se felicite singur pentru o aterizare 

perfectă, când elicopterul, în loc să ruleze şi să se oprească, se 
înclină în dreapta, înfigându-se în nisip. Roţile trenului de 
aterizare din dreapta săriseră în aer. Elicopterul patină şi Goffena 
îşi spuse îngrijorat că se vor da peste cap. Dar. In loc de asta, 
aparatul se opri şi el închise toate sistemele. 

Când cobori din carlingă să verifice starea oamenilor din 
spate, văzu silueta familiară a unui Humvee repezindu-se spre ei. 

Mike Durant credea că situaţia era încă sub control. Avea 
piciorul rupt, dar nu-l durea. Stătea întins pe spate, sprijinit de un 
rucsac, lângă un copac mic, şi îşi folosea arma împotriva 
somalezilor care îşi băgau din când în când capul în luminiş. Intre 
zidul din stânga lui şi coada elicopterului era un spaţiu de vreo 
cinci metri. Durant admira modul în care-l plasase tipul din Delta. 
De acolo, cu arma lui, putea controla toată acea parte a 
luminişului. 

Auzea focuri de armă în cealaltă parte a elicopterului. Ştia că 
Ray Frank, copilotul, era rănit, dar în viaţă. Şi mai erau cei doi 
băieţi din Delta şi şeful de echipaj, Tommy Field. Se întrebă dacă 
Tommy era bine. Presupuse că erau cel puţin patru oameni în 
cealaltă parte a Black Hawk-ului şi probabil şi alţii din echipa de 
salvare. In scurt timp urmau să apară vehiculele, ca să-i ia de 
acolo. 

Apoi îl auzi pe unul dintre operatori - era Gary Gordon - 
strigând că fusese rănit. Un strigăt scurt de durere şi furie, după 
aceea nu-i mai auzi vocea. 

Un altul - era Randy Shughart - strigă spre partea în care se 
afla Durant. 

— Sunt ceva arme la bord? 

Erau. Şefii de echipaj aveau carabine M-16. Durant îi spuse 
unde le ţineau, şi Shughart se târî în elicopter, căută înăuntru şi 
se întoarse cu două carabine. li întinse lui Durant arma lui 
Gordon, un CAR-15 încărcat şi gata de tragere. 

— Care este frecvenţa de sprijin pe staţia de supravieţuire? 
întrebă Shughart. 

In clipa aceea, Durant înţelese pentru prima dată că aveau 
probleme. Dacă Shughart întreba cum să stabilească 
comunicaţia, însemna că el şi celălalt tip veniseră singuri. Ei erau 

echipa de salvare. lar Gordon tocmai fusese împuşcat. 

Îi explică procedura standard. Exista un canal Bravo. Îl auzi pe 
Shughart stabilind legătura. 

— Avem nevoie de ajutor aici, spuse Randy. 

| se spuse că o forţă de reacţie era pe drum. Apoi Shughart luă 
armele şi trecu din nou în cealaltă parte a elicopterului. 

Durant intră în panică. Trebuia să-i ţină pe somalezi la 
distanţă. Îi auzea vorbind lângă zid, aşa că trase prin tablă. 
Tresări surprins pentru că el trăsese foc cu foc, dar această armă 
nouă era fixată pe foc automat. Vocile din spatele zidului 
încetară. Apoi doi somalezi încercară să se caţere peste botul 
elicopterului. Trase în ei, şi oamenii săriră înapoi. Nu era sigur că- 
i nimerise. 

Un om încercă să treacă peste zid şi Durant îl împuşcă. Un 
altul se târî de după colţ. Cu o armă şi Durant trase şi în el. 

In cealaltă parte a elicopterului începu o fusiladă nebună, care 
dură două minute. Il auzi pe Shughart urlând de durere. Şi apoi 
linişte. 

Comandanții îngrijoraţi priveau de sus. 

— Aveţi video asupra locului elicopterului căzut numărul doi? 

— Personal indigen mişcându-se la locul prăbuşirii. 

— Indigen? 

— Afirmativ, terminat. 

Durant fu cuprins de groază. Auzea zgomotele unei mulţimi 
furioase. Nu se mai trăgea. Probabil că ceilalţi erau morţi. Ştia că 
mulțimile furioase de somalezi puteau să facă lucruri 
inimaginabile, oribile. Asta îl aştepta acum. A doua armă a lui 
rămăsese fără muniţie. Mai avea un pistol prins la şold, dar nici 
măcar nu se gândi să-l scoată. 

Ce rost mai avea? Se terminase. 

Un om apăru de după botul elicopterului. Păru şocat să-l vadă 
pe Durant. Omul strigă şi alţi somalezi veniră în fugă. Era timpul 
să moară. Durant îşi puse arma goală pe piept, îşi încrucişă 
braţele peste ea şi îşi ridică privirea spre cer. 

Hassan Yassin Abokoi fusese împuşcat în gleznă de un 
elicopter, în timp ce era în mulţimea din jurul elicopterului 
prăbuşit. Acum stătea sub un copac, privind. Glezna îl duruse la 

început, apoi amorţise. Sângera rău. Ura elicopterele. În acea zi, 
un obuz tras dintr-un elicopter îi smulsese pur şi simplu capul de 
pe umeri unchiului lui. Cine erau aceşti americani care revărsau 
foc şi moarte asupra lor, care veniseră să-i hrănească şi apoi 
începuseră să-i ucidă? Voia să-i omoare pe acei oameni care 
căzuseră din cer, dar nu putea să stea în picioare. 

Din locul în care stătea, văzu mulţimea năvălind spre 
americani. Numai unul mai era în viaţă. Acesta striga şi dădea 
din mâini, când mulţimea îl prinse de picioare şi începu să-l tragă 
de lângă elicopter, smulgându-i hainele de pe el. Văzu cum 
vecinii lui hăcuiau cadavrele americanilor cu cuţitele şi trăgeau 
de membrele lor. Văzu oameni alergând şi fălindu-se cu părţi din 
corpurile americanilor. 


Când Mo'alim alergă în spatele elicopterului, fu surprins să 
găsească un alt american, un pilot. Omul nu trase. Işi puse arma 
pe piept şi îşi încrucişă braţele peste ea. Mulțimea se repezi pe 
lângă Mo'alim şi începu să-l lovească pe american cu picioarele, 
dar războinicul bărbos deveni brusc protector. Il prinse pe pilot 
de braţ şi trase în aer, strigând mulţimii să se retragă. 

Unul dintre oamenii lui îl izbi pe pilot în faţă cu patul puștii, şi 
Mo'alim îl împinse în spate. Pilorul era rănit şi nu mai putea 
lupta. Rangerii prinseseră mulţi somalezi, pe care-i ţineau în 
captivitate. Ei aveau să fie gata să-i schimbe, poate pe toţi, 
pentru unul de-al lor. Pilotul era mai valoros viu, decât mort. Işi 
puse oamenii să facă un cerc în jurul pilotului, ca să-l protejeze 
de mulţime, care era înfometată de răzbunare. Câţiva dintre 
oamenii lui Mo'alim începură să tragă de hainele lui Durant. 
Pilotul avea un pistol la şold şi un cuţit şi se temeau să nu aibă şi 
alte arme ascunse, iar în plus ştiau că piloţii americani aveau în 
haine emițătoare de localizare, aşa încât elicopterele să poată 
să-i repereze. 

Durant privea fix cerul, când mulţimea se apropie de el. 
Oamenii strigau cuvinte pe care nu le înţelegea. Un somalez îl 
izbi în faţă cu patul unei puşti, spărgându-i nasul. Oamenii îl 
trăgeau de braţe şi picioare, alţii începură să-l tragă de haine. Nu 
erau obişnuiţi cu capsele de plastic ale echipamentului lui, aşa că 

Durant le deschise singur. Se lăsă în mâinile lor. Îi scoaseră 
cizmele, vesta de supravieţuire şi cămaşa. Un bărbat îi trase în 
jos fermoarul pantalonilor, dar, văzând că nu purta lenjerie, trase 
fermoarul la loc. li lăsară şi tricoul maroniu. Tot timpul era lovit 
cu picioarele şi pumnii. Un tânăr se aplecă şi înhăţă cartea de 
identitate verde pe care Durant o avea în jurul gâtului. O flutură 
în faţa lui şi strigă. 

— Ranger. Ranger. Tu mori, Somalia! 

Apoi, cineva îi aruncă o mână de noroi în faţă. Care îi intră în 
gură. li legară o cârpă peste cap şi ochi, după care îl ridicară în 
aer, cărându-l aproape pe sus. Simţi cum capătul rupt al 
femurului trecea prin pielea piciorului. Era lovit din toate părţile 
cu pumnii, cu paturi de armă. Nu vedea unde îl duceau. Era 
înghiţit într-un val de ură şi furie. Cineva, o femeie probabil, îl 
prinse de penis şi testicule şi trase de ele. 

Şi, în această agonie a fricii, dintr-odată, Durant îşi părăsi 
corpul. Nu mai era în mijlocul mulţimii, era în ea, sau poate 
deasupra ei. Observa mulţimea care îl ataca. Cumva detaşat. Şi 
nu simţea nici o durere, iar frica scăzu, după care leşină. 

PARTEA A PATRA 
ALAMO 


1 


Paraşutistul Tim Wilkinson urcă din nou în elicopterul distrus 
ca să caute un mod prin care să elibereze corpul pilotului Cliff 
Wolcott. Poate că exista vreo posibilitate pe care nu o văzuse 
prima dată, ca să tragă scaunul mai în spate şi să obţină o 
înclinaţie mai bună. Dar situaţia era disperată. 

leşi din avion. Ingenunche pe epavă, în vacarmul asurzitor al 
focurilor de armă, şi se uită pe uşile laterale deschise din 
dreapta, în partea din spate a avionului. Ştiau ce se întâmplase 
cu toţi cei de la bord. Ştia că o parte din oameni fuseseră salvaţi 
mai înainte, de elicopterul Little Bird care aterizase acolo imediat 
după prăbuşire. Aşa că el căuta acum doar echipament sau arme 
care trebuiau luate de acolo sau distruse. Erau antrenați să 
şteargă rapid băncile de memorii ale tuturor echipamentelor 
electronice ce conţineau date importante. Toate echipamentele 
şi piesele care nu fuseseră legate de ceva ajunseseră pe partea 
stângă a avionului, care era acum la bază. 

Observă în acea dezordine o bucată dintr-o uniformă de 
camuflaj. 

— Cred că mai e cineva acolo, îi spuse el sergentului Bob 
Mabry, un sanitar Delta din echipajul CSAR. 

Wilkinson se aplecă şi mai mult şi văzu un braţ şi o mănuşă de 
zbor. Strigă, şi un deget al mănuşii se mişcă. Intră repede în 
elicopter şi începu să tragă deoparte sfărâmăturile şi 
echipamentele de pe omul îngropat acolo. Era al doilea şef de 
echipaj, mitraliorul de pe partea stângă, Ray Dowdy. Scaunul lui 
fusese izbit şi scos din balamale, dar în principiu omul era întreg. 
După ce Wilkinson îi eliberă un braţ, Dowdy începu să dea şi el la 
o parte lucrurile de deasupra lui. Incă nu spusese nici un cuvânt 
şi era pe jumătate inconştient. 

Mabry se strecură sub epavă şi încercă fără succes să intre 
târându-se prin partea stângă inferioară a uşii. Renunţă şi se 
duse la uşile de sus, tocmai când Wilkinson îl elibera pe Dowdy. 

Cei trei oameni rămaseră în interiorul epavei, în timp ce o ploaie 
de gloanţe se năpusti dintr-odată asupra carcasei elicopterului. 
Apoi se opri. Wilkinson verifică dacă era rănit. Fusese lovit în faţă 
şi în braţ. Mabry fusese rănit în braţ, iar Dowdy pierduse vârfurile 
a două degete. 

Şeful de echipaj se uita năucit la mâna însângerată. 

Wilkinson îşi puse mâna peste degetele pline de sânge ale lui 
Dowdy şi spuse: 

— OK, hai să ieşim dracului de aici! 

Mabry rupse panourile podelei şi le propti peste acea parte a 
avionului prin care veniseră gloanţele. in loc să înfrunte focurile 
de armă de afară, se târâră, săpând în nisipul uscat din colţul din 
spate al uşii laterale. Tot pe acolo îl scoaseră şi pe Dowdy. 

Apoi, cei doi salvatori intrară din nou înăuntru. Wilkinson căuta 
echipamente ce trebuiau distruse, Mabry muta panourile de 
kevlar în jurul cozii, unde crease un punct de adunare a răniților. 
Pe alee se trăgea din nou. lar ei aşteptau în orice clipă sosirea 
convoiului de la sol. 

Sergentul Fales, rănit şi el, era prea ocupat să tragă, ca să 
observe plăcile de kevlar. Avea un bandaj elastic la gleznă şi un 
tub IV în braţ, şi stătea lungit lângă lonjeronul încovoiat de la 
coadă, căutând ţinte. 

— De ce nu treci în spatele panourilor, Scott? îl întrebă 
Wilkinson, scoțând capul din elicopter. 

Fales păru surprins. Fusese atât de absorbit cu trasul, încât nu 
văzuse panourile care fuseseră înălțate în spatele lui. 

— Bună idee, zise el. 

Trăgea glonţ după glonţ prin lonjeronul rupt. 

După ce mai bandajă câţiva oameni, Wilkinson se târî înapoi în 
carlingă, intrând pe dedesubt, ca să vadă dacă reuşea să tragă 
cumva de acolo corpul lui Wolcott. Nu avea cum. 

O grenadă apăru din senin. Era de tip rusesc, genul care arăta 
ca o conservă de supă, la capătul unui băț. Se lovi de maşină, 
apoi de casca specialistului Jason Coleman şi de staţia radio, şi în 
final ateriză pe pământ. 

Nelson, care era încă surd din cauza mitralierei lui Twombly, 
îşi trase mitraliera M-60 de pe capota maşinii şi se aruncă la 

pământ, la fel ca şi ceilalţi aflaţi de o parte şi de alta a 
intersecţiei. Rămaseră aşa aproape un minut întreg, în 
aşteptarea exploziei. Nu se întâmplă nimic. 

— Cred că e defectă, spuse locotenentul DiTomasso. 

Treizeci de secunde mai târziu, o altă grenadă se rostogoli în 
spaţiul deschis dintre maşină şi copacii de peste drum. Nelson 
înşfacă din nou mitraliera şi se rostogoli departe de grenadă. 
Toată lumea repetă mişcarea, dar nici aceasta nu explodă. 
Defectă. Nelson şi Barton începuseră să se târască înapoi spre 
maşină, când o a treia grenadă căzu între ei. Nelson întoarse 
casca spre ea şi împinse puşca în faţă, apărându-se de explozia 
care era sigur că o să urmeze, de data aceasta. Auzi grenada 
sfârâind. Rămase astfel douăzeci de secunde întregi, înainte să 
ridice privirea spre Barton. 

— Defectă, spuse acesta. 

Yurek o luă şi o zvârli în stradă. 

Cineva aruncase în ei cu o grămadă de grenade proaste. Mai 
târziu, Wilkinson descoperi alte trei sau patru neexplodate, în 
interiorul elicopterului. 

Forţele americane din jurul elicopterului Black Hawk al lui 
Wolcott erau acum răspândite într-un perimetru în formă de L, 
care se întindea spre sud. Un grup de aproximativ treizeci de 
oameni erau strânşi pe alee, în jurul epavei, pe baza nordică a L- 
ului. Când aflară că tot convoiul de la sol se rătăcise şi întârzia, 
începură să-i mute pe cei răniţi prin gaura făcută de elicopter în 
casa lui Abdiaziz Ali Aden (care era încă ascuns în camera din 
spate). Imediat la vest de alee era Freedom Road, unde Nelson, 
Yurek, Barton şi Twombly se adăpostiseră pe partea opusă a 
străzii, în colţul nord-vestic. Pe partea estică a intersecţiei, mai 
aproape de elicopter, erau DiTomasso, Coleman, Belman şi 
căpitanul Delta Bill Coultrop, împreună cu operatorul lui radio. 
Restul forţei de la sol se întindea spre sud, în lungul braţului L- 
ului. Steele şi vreo zece rangeri, împreună cu trei echipe Delta, 
aproximativ treizeci de oameni în total, se aflau într-o curte de 
pe partea estică a lui Freedom Road, separați de grosul forţei de 
o jumătate de cvartal, o alee largă şi un cvartal lung. Echipa 
Delta a sergentului Howe, plus un grup de rangeri. Printre care 
se număra şi specialistul Stebbins, urmaţi de echipa de comandă 
Delta condusă de căpitanul Miller, traversaseră aleea largă şi 
înaintau pe lângă peretele vestic, spre poziţia lui Nelson. 
Locotenentul Perino traversase deja aleea şi înainta la deal. Pe 
lângă peretele estic, împreună cu caporalul Smith, sergentul 

Chuck Elliott şi alţi câţiva oameni. 

Când se apropie de poziţia lui Nelson, Howe avu impresia că 
rangerii nu făceau altceva decât să se ascundă. Doi dintre 
oamenii lui traversară în fugă aleea ca să le spună rangerilor să 
înceapă să tragă. Gloanţele smulgeau bucăţi de perete în jurul 
lor, dar era greu de văzut de unde veneau împuşcăturile. 
Membrii echipei lui Howe îi ajutară pe Nelson şi pe ceilalţi să 
formeze nişte câmpuri de foc eficiente şi îi plasară pe Stebbins şi 
pe mitraliorul soldat Brian Heard la colţul sudic al aceleiaşi 
intersecţii, spunându-le să tragă spre vest. 

Căpitanul Miller îl ajunse din urmă pe Howe, urmat de 
operatorul lui radio şi de alţi câţiva membri ai grupului său, plus 
sergentul de stat-major Jeff Bray, un controlor al luptei aeriene. 
Howe decise că era timpul să iasă de pe stradă. Intre două clădiri 
de pe partea lui era o poartă metalică, prin care se intra într-o 
curte. ÎImpinse poarta, care avea două uşi şi se deschidea în 
interior. Howe se gândi să pună o încărcătură explozivă, dar, dat 
fiind numărul mare de soldaţi din apropiere şi spaţiul deschis, o 
explozie ar fi putut răni pe cineva. Aşa că sergentul solid şi Bray 
începură să izbească în poartă. Partea lui Bray cedă. 

— Urmează-mă, în eventualitatea că voi fi împuşcat, spuse 
Howe. 

Se năpusti în curte şi începu să meargă rapid prin casă, 
alergând din cameră în cameră. Howe căuta oameni, 
concentrându-şi privirea mai întâi la nivelul mijlocului, 
verificându-le mâinile. Singurele mâini pe care le găsi erau goale. 
Ele aparţineau unui bărbat, unei femei şi câtorva copii, o familie 
de vreo şapte membri, total îngroziţi. Rămase în pragul uşii, cu 
arma îndreptată spre ei, făcându-le semne să iasă din cameră cu 
mâna stângă. Dură ceva, dar, în cele din urmă, ieşiră încet, 
agăţându-se unii de ceilalţi. Le puseră cătuşe şi îi băgară într-o 
cameră laterală mai mică. 

Apoi, Howe începu să examineze spaţiul mai cu atenţie. 
Fiecare dintre cvartalele din acel cartier din Mogadiscio era 
format în majoritate din case cu un singur etaj, de piatră, 
grupate neregulat în jurul spaţiilor deschise sau al curților. Blocul 
în care se aflau ei avea o singură curte mică, cam de lăţimea a 
două maşini, în care se afla el acum. Howe îşi spuse că era 
probabil cel mai sigur spaţiu din zonă. Clădirea mai înaltă avea 
să-i adăpostească de gloanţe şi grenade. La capătul vestic era un 
gen de magazie. Howe începu să exploreze sistematic, trecând 
din cameră în cameră. In căutarea unor ferestre de la care să 

aibă un punct bun de tragere spre aleea vestică. Găsi câteva, dar 
nici una nu oferea un unghi prea bun. Când se întoarse în curte, 
căpitanul Miller şi ceilalţi începuseră să aducă răniții acolo. 
Curtea avea să fie folosită drept post de comandă şi punct de 
strângere a răniților pentru tot restul nopţii. 

Când se întoarse în curte, unul dintre sergenţii-majori care 
erau cu Miller îi spuse lui Howe să se ducă înapoi în stradă şi să 
ajute echipa lui. Howe fu deranjat de acel ordin. In acel moment, 
se simţea conducătorul de fado de la sol, cel care se ocupa de 
toate mişcările, de strategie şi luptă. Ajunseseră într-un loc 
temporar sigur, în care comandanții puteau să-şi tragă răsuflarea 
şi să gândească. Erau într-un punct rău, dar nu critic. Următorul 
pas trebuia, să fie căutarea unor modalităţi de întărire a poziţiei, 
de extindere a perimetrului, de identificare a altor clădiri ce 
puteau fi ocupate, pentru a le oferi linii de foc mai bune. Ordinul 
sergentului de armată era cel al unui om care nu ştia ce trebuia 
să facă în continuare. 

Howe era clădit ca un luptător profesionist de lupte, dar era un 
om capabil să şi gândească. Asta îi crea uneori probleme în 
relaţiile cu autoritatea - mai ales cu modul arbitrar şi înnebunitor 
al armatei de a plasa la comandă oameni neexperimentați, fără 
calificarea necesară. Nu-şi ascundea dezgustul faţă de astfel de 
situaţii. 

Acum, când i se ordonase să facă ceva inutil, în mijlocul celei 
mai mari bătălii din viaţa lui, era furios. Incepu să strângă 
muniţia, grenadele şi tuburile LAW de la rangerii răniţi din curte. 
Howe avea impresia că mulţi nu reuşeau să înţeleagă cât de 
disperată devenise situaţia lor. Nu puteau să nu se gândească la 
ei înşişi ca la o forţă superioară, controlând situaţia, deşi roata se 
întorsese. Ei erau cei încercuiți şi aflaţi într-o copleşitoare 
inferioritate numerică. Ideea de a angaja lupta în acel moment 
era absurdă. 

— Arunci grenade? îl întrebă sergentul-major de armată, 
surprins să-l vadă pe Howe îndesând în buzunarele vestei toate 
grenadele pe care le găsea. 

— Nu suntem plătiţi să le ducem înapoi, replică Howe. 

Aşa era războiul. Ucideai sau erai ucis. leşi furios în stradă şi 
începu să caute somalezi pe care să-i împuşte. 

II găsi pe un ranger, Nelson, trăgând cu carabina spre o 
fereastră a clădirii pe care Howe reuşise să o elibereze şi să o 
ocupe. Nelson văzuse pe cineva mişcându-se la fereastră şi, cum 
se trăgea în ei din aproape toate direcţiile, ripostase cu câteva 

focuri în acel geam. 

— Ce faci? strigă Howe la el, de pe cealaltă parte a aleii. 

Nelson nu putea să-l audă aproape deloc. 

— Am văzut pe cineva acolo. 

— La dracu'! Acolo sunt ai noştri. 

Nelson avea să afle abia mai târziu de ce îşi flutura Howe 
braţele. Fu îngrozit. Nimeni nu-i spusese că echipa Delta ocupase 
acel spaţiu, dar, oricum, era un păcat capital să tragi înainte să 
identifici ţinta. 

Deja furios, Howe începu acum să-şi reverse mânia asupra 
rangerilor, pe care-i considera demni de milă. Când văzu că 
Nelson, Yurek şi ceilalţi încercau să împuşte selectiv somalezii de 
pe stradă, Howe luă o grenadă mică, de mărimea unei mingi de 
golf, şi o aruncă peste acoperişul clădirii. Fusese o aruncare 
excelentă. Pentru că grenada nu explodă, mai aruncă două, care 
explodară de cealaltă parte a casei. Apoi îi văzu pe rangeri 
încercând să nimerească un somalez care ţâşnea mereu afară, 
trăgea şi apoi se retrăgea în spatele unei colibe aflate cam la un 
cvartal distanţă spre nord. Howe luă un LAW şi îl aruncă peste 
drum. Arma ateriză pe braţul specialistului Twombly, care era 
întins pe burtă, la un metru şi jumătate de zid. LAW-ul îi zgârie 
fruntea şi omul se întoarse furios. 

— Impuşcă-l pe nenorocit! urlă Howe. 

In ceea cel privea pe trăgătorul din spatele barăcii de tablă, 
Howe trase o rafală prin metal, gândindu-se că cel ce se 
ascundea în spate fie era lovit, fie era obligat să se lase la 
pământ. Apoi trase o rafală la nivelul podelei. Trăgătorul somalez 
nu mai reapăru! 

Howe se lăsă într-un genunchi, înjurând cu amărăciune în timp 
ce trăgea. Toată acea situaţie îl scotea din sărite, blestemaţii de 
somalezi, conducătorii lui, rangerii idioţi... chiar şi muniţia. Trase 
în trei somalezi care traversau strada la trei blocuri distanţă spre 
nord, metodic, aşa cum învățase în orele nenumărate de 
antrenament, prinzându-i în cătare şi ţintind apoi la aproape un 
metru în faţa lor. Era un trăgător de elită şi era sigur că-i 
nimerise, dar se înşela, căci ei continuară să alerge şi dispărură 
după colţ. Arma lui era cea mai sofisticată carabină din lume, o 
CAR15, şi el trăgea cu un cartuş cu cap rotund verde de 5,56 
mm. Capul verde avea un penetrator de tungsten în vârf şi 
trecea prin metal, dar această putere de străpungere sporită 
făcea ca gloanţele să treacă şi prin ţintele umane. Când 
somalezii erau suficient de aproape, vedea când îi nimerea. 

Glonţul făcea o gaură mică şi curată, dar, dacă nu nimerea inima 
sau coloana vertebrală, nu era suficient ca să-i oprească pe 
inamici. Howe avea impresia că trebuia să nimerească un om de 
cinci sau şase ori ca să-i atragă atenţia. Aveau obiceiul să râdă 
de Randy Shughart, care renunţase la carabina şi muniţia 
modernă şi păstrase o M-14 din perioada Vietnamului, care 
trăgea cu cartuşe de 7,62 mm, fără calităţile de penetrare ale 
noului vârf verde. Acum Howe înţelese că Randy era cel mai 
deştept tip din unitate. Chiar dacă arma lui era mai grea şi 
oarecum incomodă, având în plus şi un recul puternic, era clar că 
el putea dobori un om cu un singur glonţ, iar în luptă deseori nu 
ai ocazia să tragi mai multe în aceeaşi ţintă. Atunci când 
nimereşti un inamic, vrei să-l vezi căzând, nu să te întrebi 
următoarele cinci ore dacă l-ai atins sau dacă te aşteaptă încă 
ascuns în buruieni. 

Howe se afla într-un punct bun. Nu avea nimic în faţă sau în 
spate care să oprească gloanţele, dar la vreo şase metri spre sud 
era un copac, lipit de zidul vestic al străzii, care împiedica 
inamicul să-l vadă din orice direcţie. Copacul mai mare de pe 
cealaltă parte a aleii, unde se aflau Nelson, Twombly şi ceilalţi, 
bloca orice glonţ care ar fi venit dinspre nord. Aşa că sergentul 
din Delta putea să stea în genunchi la un metru şi jumătate de 
zid şi să tragă spre nord, fără să fie în pericol. 

Când îi văzu pe Perino, Smith şi Elliott târându-se spre o 
poziţie similară pe cealaltă parte a străzii, presupuse că încercau 
să facă acelaşi lucru ca şi el. Numai că pe acea parte nu erau nici 
un fel de copaci care să protejeze poziţia. 

Strigă la ei, dar rangerii nu-l auziră din cauza vacarmului. 


3 


Perino şi oamenii lui înaintaseră până la o baracă mică de 
tablă, un portic, de fapt, care ieşea din zidul neregulat. Se aflau 
la numai vreo zece metri de aleea unde se prăbuşise Super Six 
One. Absolvent la West Point, promoţia 1990. Perino avea 
douăzeci şi patru de ani şi era mult mai în vârstă decât rangerii 
pe care-i comanda. Grupul lui o luase în faţa căpitanului Steele şi 
a majorităţii rangerilor. Traversaseră ultima intersecţie până la 
locul prăbuşirii, după ce Goodale fusese nimerit. Eliberaseră 
prima curte a acelui bloc, iar apoi Perino condusese câţiva 

oameni înapoi în stradă, ca să continue să avanseze pe Freedom 
Road. Ştia că mai aveau puţin până să stabilească legătura cu 
locotenentul DiTomasso şi echipa CSAR. Ceea ce reprezentase 
destinaţia lor, când începuseră acea mişcare. Porticul era la 
numai câţiva paşi de intrarea curţii. 

Sergentul Elliot era deja de cealaltă parte a porticului, 
caporalul Smith era ghemuit în spatele lui, iar Perino la numai 
câţiva paşi în spatele lui Smith. Se trăgea puternic în ei. 
Gloanţele păreau să vină din toate direcţiile. Perino văzu un 
somalez înarmat pe cealaltă parte a străzii, la vreo douăzeci de 
metri nord de poziţia lui Nelson, dar care nu putea fi văzut de 
ceilalţi din cauza copacului în spatele căruia se ascundeau. 
Perino văzu flacăra de la gura ţevii şi îşi dădu seama că aceea 
era direcţia din care veneau o parte a gloanţelor. Era greu să-l 
nimerească cu carabina, dar Smith avea un lansator de grenade 
la carabina M-16 şi putea trage un proiectil 203 suficient de 
aproape ca să-l rănească pe individ. Inaintă şi îl bătu pe umăr pe 
Smith - zgomotul era prea mare ca să poată comunica verbal - 
când prin portic începură să pătrundă gloanţe, cu un zgomot 
puternic. Locotenentul era într-un genunchi şi un cartuş muşcă 
din pământ între picioarele lui. 

Nelson văzu că Smith fusese lovit. Caporalul solid înainta pe 
stradă rapid şi majoritatea celor aflaţi la colţ auziră cum îl lovi 
glonţul, un sunet dur şi urât. Smith păru doar surprins, la început. 
Căzu într-un genunchi şi, ca şi cum ar fi vorbit despre altcineva, 
spuse surprins: 

— Sunt rănit! 

Perino îl ajută să se lipească de perete. 

Acum, Smith urla: 

— Sunt rănit! Sunt rănit! 

Locotenentul înţelese, din vocea lui, că îl durea foarte tare. 
Când Goodale fusese rănit, acesta păruse să nu simtă aproape 
nimic, dar rana lui Smith era diferită. Perino apăsă un bandaj 
peste rană, dar sângele ţâşnea cu forţă în jurul lui. 

— Am un rănit care sângerează puternic aici! strigă Perino. 

Sanitarul Delta, sergentul Kurt Schmid, ţâşni spre ei, 
traversând Freedom Road. Impreună, îl traseră pe Smith în curte. 

Schmid îi rupse cracul pantalonilor. Era de rău. 

— Doare rău, omule, îi spuse tânărul soldat lui Perino. 

Locotenentul ieşi din nou în stradă şi se târî înapoi lângă 
Elliott. 

— Unde e Smith? întrebă acesta. 

— A fost doborât. 

— Rahat, zise Elliott. 

Apoi văzură cum sergentul Ken Boom fu lovit în genunchi. 
După aceea, soldatul Rodriguez se rostogoli de lângă mitraliera 
lui. Sângerând, urlând şi ţinându-se cu mâinile de vintre. Nu 
simţea nici o durere, dar, când îşi duse mâna la organele 
genitale, simţi cum ceva vâscos i se revărsa printre degete. Urlă, 
speriat. Opt dintre cei unsprezece rangeri din echipa lui Perino, 
Chalk One, erau acum răniţi. 

La capătul nordic al aceluiaşi bloc se produse o explozie 
puternică şi Stebbins se prăbuşi. Nelson văzu scena de aproape. 
O grenadă RPG izbise zidul casei aflată vizavi de el, aproape de 
poziţia lui Stebbins şi Heard. Grenada explodase şi smulsese o 
bucată de perete de un metru lungime. Se produse un nor mare 
de praf. li văzu pe Stebbins şi Heard întinşi pe spate. „Sunt 
terminati”, îşi spuse Nelson. Dar Stebbins se scutură şi apoi se 
ridică încet, acoperit din cap până în picioare de praf alb, tuşind 
şi frecându-se la ochi. 

— La pământ, Stebbins! strigă Heard. 

Deci, şi el era bine. 

In jurul lui Perino şi Elliott, gloanţele vâjâiau cu o frecvenţă tot 
mai mare. Era o poziţie proastă, aşa cum prevăzuse Howe. 

— Ah, domnule, cred că ar fi bine să intrăm în curtea aceea, 
spuse Elliott. 

— Crezi? întrebă Perino. 

Elliott îl prinse de braţ şi se aruncară amândoi spre curtea 
unde Schmid se străduia din greu să-l salveze pe Smith. 

Caporalul Smith era conştient, îngrozit şi avea dureri 
puternice. Schmid încercase mai întâi să aplice o presiune 
directă pe rană, ceea ce se dovedise foarte dureros şi, evident, 
ineficient. Sângele roşu continua să ţâşnească. Sanitarul încercă 
să îndese tifon în gaura din piciorul rangerului. Apoi îl verifică pe 
Smith. 

— Mai eşti rănit şi în altă parte? 

— Nu ştiu. 

Schmid căută gaura de ieşire, dar nu găsi nimic. 

Avea suficientă experienţă ca să înţeleagă că Jamie Smith era 
pierdut, dacă nu reuşea să oprească sângerarea. Glonţul intrase 
prin coapsa lui şi apoi trecuse prin pelvis. O rană pelviană este 
una dintre cele mai grave, într-o zonă de luptă. Aorta se desparte 
în două în abdomen, formând arterele iliace dreaptă şi stângă. 
Era clar că glonţul străpunsese unul dintre vasele femurale. 

Schmid aplică presiune directă pe abdomenul lui Smith, chiar 
deasupra pelvisului, unde se bifurca artera. li explică acestuia ce 
făcea. Băgase deja două tuburi IV în braţul lui Smith, folosind ace 
mari de 14, iar acum apăsa pe punga de plastic, ca să forţeze 
înlocuirea fluidului pierdut. Sângele lui Smith forma o băltoacă 
tot mai mare pe terenul murdar al curţii. 

Pe câmpul de luptă se făceau foarte rar transfuzii de sânge. 
Sanitarii aveau cu ei tuburi IV. Dar nu şi sânge. Dacă voia să-i 
facă o transfuzie lui Smith, trebuia să găsească pe cineva cu 
aceeaşi grupă de sânge, dar exista posibilitatea să apară 
complicaţii. Schmid renunţă la idee. Convoiul de salvare trebuia 
să sosească curând. Rangerul avea nevoie de un doctor, rapid. 

Perino luă legătura cu căpitanul Steele. 

— Nu putem merge mai departe, domnule. Avem prea mulți 
răniți. 

— Trebuie să înaintați, îi spuse Steele. 

— NU PUTEM, zise Perino. Cer permisiunea să ocup o clădire. 
Steele îi spuse lui Perino să încerce în continuare să înainteze. De 
fapt, în acea curte ei erau la numai cincisprezece metri de 
locotenentul DiTomasso şi forţa CSAR, dar Perino nu avea de 
unde să ştie asta. Incercă să ia legătura cu DiTomasso prin radio. 

— Unde eşti, Tom? 

DiTomasso încercă să explice în ce poziţie se afla, dând 
repere. 

— Nu pot să văd nimic, spuse Perino. Sunt într-o curte. 

DiTomasso aruncă o fumigenă roşie şi Perino văzu dâra urcând 
pe cerul întunecat. Din traiectorie deduse că erau la 
cincisprezece metri distanţă, ceea ce reprezenta foarte mult, 
într-o zonă de luptă. Steele continua să insiste, prin staţie, ca el 
să stabilească contactul cu DiTomasso. 

— Au nevoie de ajutorul vostru, spunea el. 

— Mi-au rămas numai trei oameni, domnule, inclusiv eu. Cum 
pot să-l ajut? 

In cele din urmă, Steele renunţă. 

— Recepționat, întăriți poziţia şi apăraţi-o. A 

Schmid se ocupa în continuare de rana lui Smith. li ceruse lui 
Perino să-l ajute, aplicând presiune exact deasupra rănii, pentru 
ca el să-şi poată folosi mâinile. Când schimbară mâinile, Perino 
apăsă cu două degete direct în rană. Smith urlă şi Perino fu 
împroşcat de sânge. Locotenentul înghiţi în sec şi apăsă mai 
tare. Se simţea ameţit. Valurile de sânge continuară să 
ţâşnească. 

— Oh, rahat! Oh, rahat! O să mor! O să mor! urla Smith. 

Ştia că acela era sânge arterial. 

Schmid îi vorbi, încercând să-l calmeze. Singurul mod de a opri 
sângerarea era să găsească artera femurală tăiată şi să o 
închidă. li spuse lui Smith să se lase pe spate. 

— Va fi foarte dureros, dar trebuie s-o fac, ca să te ajut. 

— Dă-mi nişte morfină pentru durere! ceru Smith. 

— Nu pot, zise Schmid. 

In acea situaţie, morfina ar fi putut să-l ucidă. După ce 
pierduse atâta sânge, tensiunea era periculos de scăzută. 
Morfina ar fi coborât şi mai mult ritmul inimii şi i-ar fi încetinit 
respiraţia, adică exact ce nu îi trebuia acum. 

Tânărul urlă când sanitarul întinse amândouă mâinile şi trase 
de marginile rănii. Schmid încercă să nu ţină cont de faptul că 
între degete avea terminaţii nervoase vii. Era greu. Intre el şi 
Smith se crease o legătură emoţională. Dar, ca să-l salveze pe 
tânărul ranger, trebuia să-l trateze ca pe un obiect neînsufleţit, 
ca pe o maşinărie care se stricase şi trebuia reparată. Continuă 
să caute artera. Dacă nu reuşea s-o găsească, era probabil ca 
Smith să moara. Mai sus, spre pelvis, despărţind straturile de 
piele, grăsime, muşchi şi vase, cercetând prin bălțile de sânge 
roşu, strălucitor. Nu reuşea să o găsească. Odată artera retezată, 
capătul ei superior se retrăsese probabil în abdomenul lui Smith. 
Sanitarul se opri. Smith leşină, din cauza şocului. Singura soluţie 
era acum să-i secţioneze stomacul, să caute artera şi să o 
închidă. Dar asta însemna alte dureri. De fiecare dată când căuta 
în rană, Smith pierdea sânge. Era greu de crezut că Smith mai 
avea mult sânge de pierdut. 

— Doare rău, spunea el mereu. Doare rău. 

După un timp, cuvintele şi mişcările lui deveniră mai lente, 
mai lipsite de vlagă. Era în stare de şoc. 

Schmid era depăşit. Introdusese şase litri de fluid şi nu mai 
avea prea mult. Incercase totul şi se simţea disperat, frustrat şi 
furios. Trebuia să iasă din cameră. Puse unul dintre oameni să 
apese în continuare pe rană şi ieşi să discute cu Perino. Amândoi 
erau plini de sânge. 

— Dacă nu-l scoatem de aici în clipa asta, moare, spuse 
Schmid. 

Locotenentul luă din nou legătura cu Steele. 

— Avem nevoie de un elicopter de extragere, domnule. Un 
Little Bird sau altceva. Pentru caporalul Smith. Trebuie să-l 
extragem în clipa asta. 

Steele transmise cererea pe reţeaua de comandă. Era greu să 
obţină legătura. Toate apelurile era strigate şi urgente, de viaţă 
şi moarte. Era aproape ora cinci şi se întuneca. Toate vehiculele 
se întorseseră la baza aeriană. Steele află că nu era posibil. Nu 
se putea pune problema să fie trimis un alt elicopter în zona lor. 

Căpitanul luă iar legătura cu Perino şi îi spuse că pentru 
moment, Smith trebuia să reziste acolo. 

Stebbins tremura de teamă. Faptul că era înconjurat de 
prieteni îl ajuta să meargă mai departe, dar numai de atât mai 
era în stare. Poţi fi pregătit pentru imaginile, sunetele şi 
mirosurile războiului, dar oroarea acestuia, sângele şi intestinele, 
urletele de durere, senzaţia morţii care te priveşte peste umăr şi 
îţi respiră în ureche? Pentru aşa ceva nu poţi fi pregătit. Asta îşi 
dorise el atât de mult? Un bătrân sergent de pluton îi spusese 
odată: 

— Când începe războiul, un soldat vrea al naibii de tare să fie 
acolo, dar, când ajunge acolo, tot ce vrea este să plece acasă. 

Lângă Stebbins, o rafală de gloanţe lovi mitraliera M-60 a lui 
Heard, defectând-o. Heard îşi scoase pistolul de 9 mm şi trase cu 
el. Pe aleea de la vest, Stebbins putea să vadă cămăşile albe ale 
luptătorilor somalezi. Erau zeci. Peste umărul lui drept, dincolo 
de Freedom Road şi pe alee, putea să-i audă pe băieţii din echipa 
de salvare lovind în epavă, încercând să scoată corpul lui 
Wolcott. Cerul se întuneca şi încă nu se vedea nici o urmă din 
convoiul de la sol. Văzuseră vehiculele trecând la o distanţă de 
câteva blocuri vest de ei, cu aproape o oră înainte. Unde erau 
acum? 

Toată lumea se temea de apropierea întunericului. Un avantaj 
clar al soldaţilor americani, oriunde ar lupta, este tehnologia lor 
de viziune nocturnă (NOD-urile), dar ei lăsaseră dispozitivele la 
hangar. NOD-urile se purtau agăţate la gât, când nu erau 
utilizate, şi cântăreau probabil mai puţin de o jumătate de 
kilogram, dar erau incomode, enervante şi foarte fragile. Fusese 
o decizie uşoară să le lase la bază, ţinând cont că era vorba de o 
misiune în timpul zilei. Acum, rangerii aveau în faţă noaptea, pe 
care o întâmpinau însetaţi, obosiţi, sângerând, cu muniţie tot mai 
puţină şi fără unul dintre cele mai importante avantaje 

tehnologice ale lor. 


Elicopterele Little Bird cunoşteau destul de bine terenul acum, 
ca să execute treceri regulate, şi ajutau mult la ţinerea la respect 
a somalezilor adunaţi în vecinătate. Elicopterele micuţe se 
năpusteau zburând aproape la nivelul solului, trecând printre 
clădiri şi trăgând cu minitunurile lor nimicitoare. Era o imagine 
uimitoare. Twombly admira un astfel de atac. Când sergentul 
Barton îi spuse că piloţii cereau în continuare markere pe drum, 
ca să delimiteze mai clar poziţiile americanilor. 

— la chestia asta, spuse Barton, întinzându-i un triunghi de 
plastic portocaliu, fluorescent, şi arunc-o acolo, încheie el, 
arătând spre mijlocul drumului. 

Twombly nu voia să se ducă. Pe drum zbura atâta plumb, încât 
ar fi fost un gest sinucigaş să iasă din adăpost şi, cu atât mai 
mult, să alerge spre mijlocul drumului. li trecu prin cap să refuze 
să execute ordinul lui Barton, dar renunţă la idee la fel de 
repede. Dacă nu o făcea el, trebuia s-o facă altcineva. Şi asta nu 
ar fi fost corect. Se oferise voluntar să fie ranger, nu putea da 
acum înapoi, numai pentru că lucrurile luaseră o întorsătură 
proastă. Luă furios triunghiul portocaliu, alergă câţiva metri şi îl 
aruncă spre centrul drumului, după care se aruncă din nou la 
adăpost. 

— Nu e suficient, strigă Barton la el. 

li explică apoi că vârtejul de aer produs de elicea elicopterelor 
avea să arunce triunghiul de acolo. 

— Trebuie să-l asiguri, pune o piatră pe el. 

Furios acum, dar şi teribil de înspăimântat, Twombly lăsă 
capul în piept şi alergă din nou pe drum. 

Nelson rămase impresionat de curajul colegului lui. A două 
oară când Twombly fugi, pe stradă se trăgea şi praful ridicat de 
gloanţe era atât de mare, încât Nelson nu mai putu să-l vadă. „S- 
a zis cu Twombly.” Câteva secunde mai târziu, uriaşul din New 
Hampshire se întoarse, înjurând fără oprire, dar neatins. 


Un bătrân ieşi poticnindu-se din spatele unui zid şi începu să 
tragă frenetic cu o AK. Rangerii din toate cele trei colţuri îşi 
îndreptară armele spre acel om, care părea că abia se ţinea pe 
picioare. Avea o claie de păr alb şi o barbă albă, lungă, pătată de 
ceva verzui de ambele părţi ale gurii, probabil de la khat. Era clar 
că era atât de beat sau drogat, încât nu-şi dădea seama ce se 
întâmpla. Gloanţele lui erau atât de departe de ţintă, încât 

rangerii care-l priveau fură întâi şocaţi, apoi izbucniră în râs. 
Bătrânul alergă împleticindu-se şi apoi trase un cartuş în zid, 
departe de orice ţintă. Twombly îl dobori cu o rafală a armei 
SAW. 

Pe măsură ce lupta continua, vedeau tot felul de scene 
ciudate. In mijlocul acelor schimburi de focuri, soldatul David 
Floyd văzu un porumbel cenuşiu aterizând în centrul lui Freedom 
Road. Pasărea scărmăna în praf, indiferentă, şi ţopăi câţiva paşi 
pe drum, aparent nederanjată de nebunia din jur. Apoi, zbură în 
altă parte. Un măgar care trăgea o căruţă traversă intersecţia, 
deşi era unul dintre punctele cele mai periculoase (aproape de 
locul în care fusese ucis Fillmore), şi traversă drumul neatins, 
după care se întoarse, câteva minute mai târziu, evident confuz 
şi dezorientat. Era comic. Nu le venea să creadă că acel măgar 
nu fusese rănit. Ed Yurek îl privi cu milă şi uimire. „Dumnezeu 
iubeşte măgarii.” Aproape de elicopterul prăbuşit, o femeie 
alergă pe alee, strigând şi arătând spre case din colţul sud-estic 
al intersecţiei, unde fuseseră duşi cea mai mare parte a răniților. 
Nu era înarmată, aşa că nimeni nu trăgea în ea. Dar, de fiecare 
dată când ea se repezea spre adăpost, un revărsare violentă de 
foc se îndrepta spre locul arătat de ea. După ce făcuse asta de 
două ori, unul dintre băieţii din Delta din spatele cozii lui Super 
Six One zise: 

— Dacă ticăloasa aia apare iar, o împuşc. 

Căpitanul Coultrop aprobă din cap. Femeia apăru, şi omul din 
Delta o dobori în mijlocul străzii. 

Când soarele cobori în spatele clădirilor de la vest, umbra se 
lăsă asupra aleii, şi Stebbins împreună cu Heard puteau repera 
mai uşor somalezii care trăgeau în ei de la ferestre şi uşi. 
Flăcările de la gura armelor le trădau clar poziţiile. Stebbins 
trăgea foc cu foc, încercând să economisească muniţie. Heard 
trăgea acum cu o M-16. Aproape asurzit de toate acele 
împuşcături şi explozii, el îl bătu pe umăr pe Stebbins şi strigă: 

— Steb, vreau să-ţi spun acum, pentru eventualitatea că nu 
scăpăm de aici, că părerea mea e că te descurci minunat. 

In clipa aceea, pământul din jurul lor se cutremură. Stebbins 
auzi sunetul gloanţelor mari care se înfigeau în peretele de piatră 
din colţul în care se ascunsese. Apoi, fu înghiţit de fum. Zidul 
după care se ascundeau de aproape o oră începu să se 
desprindă. Cineva se concentrase asupra lor cu o armă mare şi le 
făcea bucăţi poziţia. După prima rafală puternică, Stebbins ieşi 
pe alee şi ripostă cu foc spre fereastra unde văzuse flacăra de la 

gura ţevii. Apoi se aruncă din nou după colţ, se aşeză în 
genunchi şi continuă să tragă spre acelaşi loc. 

Alte trei gloanţe izbiră zidul, şi Stebbins fu aruncat în dos. Era 
ca şi cum cineva l-ar fi tras din spate cu o sfoară. Nu simţea nici 
o durere, doar îşi pierdu respiraţia pentru câteva clipe. Rangerul 
era năucit şi acoperit din nou cu o pudră albă de la mortarul 
pulverizat din zid. Se înfurie. „Ticălosul acela aproape că m-a 
ucis!” 

— Eşti bine, Stebby? întrebă Heard. Ai păţit ceva? 

— Sunt bine. Brian, gata de plecare. 

Stebbins se ridică în picioare, furios, înjurând, şi ieşi din nou în 
alee, trăgând iar spre acea fereastră. 

Sergentul Howe, conducătorul echipei Delta, privea cu uimire 
de la mică distanţă. Nu-i venea să creadă că rangerul acela nu 
avea bunul simţ să-şi găsească un adăpost mai bun. Nelson avea 
impresia că cineva acţionase un comutator în interiorul lui 
Stebbins. Pentru a doua oară în acea oră, crezu că acesta fusese 
ucis. Dar funcţionarul sări din nou în picioare. Eră un om 
schimbat, un animal sălbatic, care ţopăia pe loc şi trăgea ca un 
nebun. Nelson, Twombly, Barton şi Yurek trăgeau cu toţii acum în 
aceeaşi fereastră. Se auziră un şuierat, apoi o explozie 
asurzitoare. Stebbins şi Heard ţipară şi dispărură într-o minge de 
foc. 

„S-a zis cu Brian şi Stebby.” 

Stebbins se trezi din nou întins pe spate. Avea aceeaşi 
senzaţie ca înainte, ca şi cum fusese izbit în plexul solar. Icni 
după aer şi simţi gust de praf şi fum. Apoi, în câmpul lui vizual 
apăru faţa lui Heard. 

— Eşti bine, Stebby? Eşti bine? 

— Da, Brian, sunt bine, zise el. Lasă-mă numai câteva 
secunde. 

— OK. 

De data aceasta, în timp ce-şi aduna gândurile, începu să 
raţioneze. Aveau nevoie de ajutor în locul acela. Cea mai mare 
parte a colţului fusese distrusă. Stebbins se gândi că fusese izbit 
în piept de bucăţi de zid, suficient de puternic ca să-l doboare, 
dar nu şi ca să străbată vesta antiglonţ şi să-l rănească serios. 
Somalezii plasaseră acolo o armă deservită de o echipă, şi era 
nevoie de una mai mare decât carabinele M-16, ca să o reducă la 
tăcere. Când se ridică în picioare, îl auzi pe Barton chemând 
ajutor prin radio. Apoi, o voce se auzi la nivelul urechii lui, chiar 
în spatele lui Stebbins. Unul dintre băieţii din Delta ieşise la 

fereastra de la colţul clădirii, aceeaşi în care trăsese Nelson mai 
devreme. Vocea părea calmă, ca şi cum s-ar fi aflat pe o plajă din 
California. 

— De unde trage tipul ăsta, amice? 

Stebbins îi arătă geamul. 

— Bine, vă acoperim noi. Ţineţi-vă capetele jos! 

Apoi, operatorul Delta trimise trei cartuşe de 203 direct în 
fereastra respectivă. Se auzi o explozie enormă în interiorul 
clădirii. Stebbins presupuse că proiectilele detonaseră vreo 
ascunzătoare de muniţie, pentru că explozia de la primul etaj al 
clădirii fusese prea puternică pentru un cartuş de 203. După 
aceea, totul se întunecă. Pe fereastră începu să iasă un fum 
negru. 

Se lăsă liniştea. Stebbins, Heard şi ceilalţi rangeri strigară, 
felicitându-l pe băiatul din Delta pentru lovitura lui 
impresionantă. Din nou într-un genunchi, ceva mai departe de 
colţul mâncat de gloanţe, Stebbins văzu nişte lumini licărind la 
distanţă şi îşi aminti că se aflau în mijlocul unui oraş mare şi că 
în unele părţi ale acestuia viaţa continua normal. Se vedeau 
focuri arzând undeva spre hotelul „Olimpic”, unde coborâseră ei 
din elicoptere. Parcă trecuseră secole de atunci. 

O voce strigă de dincolo de intersecţie ca toată lumea să se 
retragă spre elicopter. Forţa de sprijin trebuia să intre în clădiri, 
odată cu lăsarea întunericului. Oamenii din colţul lui ţâşniră în 
cealaltă parte a intersecţiei, unul câte unul. Stebbins şi Heard 
aşteptau să le vină rândul. Impuşcăturile se răriseră. „OK, cea 
mai rea parte a războiului s-a terminat.” 

Atunci, Stebbins auzi un şuierat şi se întoarse la timp ca să 
vadă ceva ce semăna cu o piatră venind direct spre el. Avea să-l 
lovească în cap. Se ghemui şi îşi întoarse casca spre rachetă, 
după care dispăru în foc şi lumină. 

Sergentul Fales, PJ-ul rănit, primi un apel radio pentru un 
sanitar. Era nevoie ca cineva să traverseze rapid intersecţia 
mare de la vest de elicopterul doborât. Soldatul Rodriguez 
sângera puternic. Oamenii se retrăgeau cu toţii în diversele 
puncte de colectare a răniților. Sanitarul Kurt With Schmid se 
ocupa de caporalul Smith. Nimeni de pe acea parte a lui Freedom 

Road nu avea cunoştinţele necesare ca să se ocupe de o rană 
atât de gravă ca a lui Rodriguez. Fales stătea sprijinit în spatele 
unor plăci de kevlar, aproape de coada elicopterului, cu piciorul 
bandajat în pripă întins în faţa lui. 

Camaradul lui, Tim Wilkinson, care se ocupa de răniții de lângă 
el, îl făcea să râdă. 

Wilkinson lucra încă cu impresia că întreg convoiul de la sol 
(care se întorsese demult la bază, plin de răniţi) avea să 
sosească în orice clipă. Considera că sarcina lui era să-i 
bandajeze şi să-i aşeze pe tărgi, gata să fie urcați în camioane, la 
sosirea lor. 

Fales se urcase şi el fără tragere de inimă pe o targă şi fusese 
legat de aceasta, dar o dată cu trecerea timpului, văzând că 
vehiculele nu apăreau, se dezlegă, îşi luă armele şi reîncepu să 
tragă. Acum, când auzi apelul de pe cealaltă parte a străzii, îi 
spuse lui Wilkinson: 

— Au nevoie de un sanitar, Wilky. 

Gloanţele şi grenadele RPG formau o barieră mortală între 
poziţia lor şi a oamenilor de pe cealaltă parte a străzii. Wilkinson 
îşi strânse trusa medicală şi se îndreptă spre intersecţie. Apoi se 
opri. Se întoarse spre prietenul lui şi emise o cerere absurdă: 

— Acoperă-mă, zise el. 

Şi apoi o luă la fugă, cât putea de repede, cu capul în piept, 
năpustindu-se pe drumul larg, în timpul ce focurile se înteţeau. 
Odată ajuns în curtea care reprezenta postul de comandă al 
echipei Delta, începu să evalueze răniții, luând decizii de triere 
rapidă. Era evident că Rodriguez era cel care avea primul nevoie 
de ajutor. Sângera rău şi era foarte înspăimântat. Wilkinson 
încercă să-l calmeze. 

li tăie uniforma, ca să cerceteze rana. Rangerul fusese lovit de 
un cartuş care intrase prin fese şi trecuse apoi prin pelvis, 
sfărâmase unul dintre testicule, după care ieşise prin partea 
superioară a coapsei. Primul lucru ce trebuia făcut era să 
oprească sângerarea. Dacă fusese atinsă vreo arteră femurală, 
ca în cazul lui Smith, ştia că nu avea prea mari şanse să 
oprească hemoragia. Wilkinson începu să aplice bandaje, 
îndesând bucăţi de tifon în rana de ieşire. Apoi înfăşură strâns 
zona într-un bandaj elastic. Trase peste picioarele şi pelvisul lui 
Rodriguez nişte pantaloni scurţi, pneumatici, de cauciuc, şi apoi îi 
umflă cu aer, aşa încât să aplice o presiune mai mare asupra 
rănii. Sângerarea se opri. Apoi îi făcu o doză cu morfină, începu 
să-i aplice tuburi IV, ca să înlocuiască fluidele pierdute, dar le 

termină rapid, în încercarea de a stabiliza starea soldatului. 

Luă legătura prin radio cu Fales: 

— Voi mai aveți fluide? 

Aveau. Wilkinson le spuse să le pună într-un sac şi să-l arunce 
cât de tare puteau în direcţia lui. Se uită spre stradă şi realiză că 
era o idee proastă. li apelă din nou şi le spuse să nu-l arunce. 
Dacă sacul se desfăcea, ar fi fost nevoit să stea în mijlocul lui 
Freedom Road şi să le adune de pe jos. Se hotărî că era mai bine 
să încerce să traverseze de două ori drumul în fugă, decât să se 
oprească în mijlocul lui. 

Alergă din nou, cu acel pas de ţestoasă, şi ajunse tot neatins. 
Oamenii care-l priveau din poziţiile lor din jurul intersecţiei erau 
uimiţi de curajul lui. Apoi îi spuse lui Fales care era situaţia peste 
drum şi zise că de data aceasta se ducea şi rămânea acolo. 
Starea lui Rodriguez era gravă. Trebuia să fie scos de acolo 
imediat. Până atunci, se ocupa el de primul ajutor. Apoi, cu 
fluidele în mână şi capul în piept, ţâşni peste drum pentru a treia 
şi ultima dată. Sosi din nou neatins. 

Când năvăli iar în curte, unul dintre băieţii din Delta îi spuse: 

— Dumnezeu îi iubeşte pe medici, omule. 

Se întuneca rapid. Wilkinson află că întreg convoiul care venea 
să-i salveze se întorsese din drum şi că avea să petreacă 
noaptea acolo. 

Il căută pe căpitanul Miller. 

— Am un rănit grav aici, zise el. Trebuie să fie luat imediat. 
Ceilalţi pot aştepta, dar el trebuie extras. 

Miller îi aruncă o privire care spunea: „Suntem într-un punct 
foarte prost aici, ce pot spune?” 

Specialistul Stebbins stătea cu ochii închişi, dar tot văzu 
lumina roşie, strălucitoare, la explozia grenadei. Simţi flăcările 
mistuitoare şi apoi leşină. 

Simţi miros de păr ars, praf şi cordită încinsă, în timp ce se 
rostogolea peste cap, cu membrele încurcate cu ale lui Heard, 
până se opriră amândoi în şezut, holbându-se unul la celălalt. 

— Eşti bine? întrebă Heard, după un moment lung. 

— Mda, dar mi-am pierdut puşca. 

Stebbins se târî înapoi în fosta lor poziţie, căutându-şi arma. O 

găsi făcută bucăţi. Simţi gust de sânge. Se gândi că îşi muşcase 
buza. 

Avea nevoie de altă armă. Se ridică şi porni spre poarta curţii 
în care se adăpostiseră băieţii din Delta, gândindu-se să ia una 
de la cei răniţi, dar căzu la pământ. Se ridică, făcu un pas şi căzu 
din nou. işi pipăi piciorul stâng şi descoperi că era complet 
amorţit. După ce căzuse a doua oară, porni spre curte, de data 
aceasta târându-şi piciorul. Îl găsi pe camaradul lui, Heard, stând 
în pragul porţii şi spunându-i unui om din Delta: 

— Amicul meu, Steb, e încă acolo. 

Stebbins îi puse o mână pe umăr şi zise: 

— Sunt bine, Brian. 

Wilkinson îl prinse pe Stebbins, care arăta îngrozitor. Era 
acoperit, de praf şi pulbere, pantalonii erau arşi aproape complet 
şi sângera de la rănile de la picior. Era ameţit şi părea să nu fi 
observat că era rănit. 

— Lasă-mă să stau jos câteva minute şi o să fiu bine, spuse el. 

Sanitarul îl ajută să intre şchiopătând în camera din spate, 
unde se aflau ceilalţi răniţi. Era întuneric, şi Stebbins simţi 
mirosul de sânge şi urină. Pe o canapea erau îngrămădliţi trei 
somalezi. Rodriguez era într-un colţ, gemând şi respirând greu şi 
zgomotos. Avea un tub IV în braţ şi pantalonii aceia ciudaţi şi 
umflaţi în jurul taliei. 

Heard se contrazicea cu sanitarul: 

___— Nu am decât o zgărietură la încheietură. Sunt bine. Serios. 
Imi pun un bandaj şi mă duc înapoi. 

Somalezii trecură pe podea şi Wilkinson îl aşeză pe Stebbins 
pe canapea, după care începu să-i taie cizma stângă cu o 
pereche mare de foarfeci. 

— Hei, nu cizmele! se plânse acesta. De ce faci asta? 

Wilkinson scoase cizma încet, odată cu şoseta, şi Stebbins fu 
şocat văzând o bucată de metal de mărimea unei mingi de golf 
înfiptă în piciorul lui. Realiză pentru prima dată că fusese rănit. 
Observase că pantalonii păreau arşi şi pârliţi, iar acum, la lumina 
lanternei sanitarului, văzu că bucăţile înnegrite de pe picior erau 
de piele! Nu simţea nici o durere, doar amorţeală. Focul exploziei 
îi cauterizase rănile. Văzu că toată partea inferioară stângă a 
corpului era arsă. 

Unul dintre băieţii din Delta băgă capul pe uşă şi făcu semn 
spre lumina albă a sanitarului. 

— Hei, omule, trebuie să stingi lumina aia, zise el. Afară e 
întuneric şi trebuie să avem grijă. 

Wilkinson stinse lumina şi aprinse o lanternă roşie. 

Stebbins băgă mâna în buzunarul de la spate, căutând o 
ţigară, dar descoperi că şi pachetul arsese. Wilkinson îi bandajă 
piciorul. 

— Eşti scos din acţiune. Acum eşti amorţit, dar asta o să 
treacă. Nu pot să-ţi dau decât nişte Percocet. 

li întinse o tabletă şi nişte apă iodizată. Wilkinson îi dădu şi o 
puşcă. 

— Uite o armă. Poţi să păzeşti fereastra asta. 

— OK. 

— Dar, pentru că răspund de sănătatea ta, cred că ar trebui să 
te avertizez că narcoticele şi focurile de armă nu prea merg 
împreună. 

Stebbins clătină din cap şi zâmbi. 

Auzea mereu sunete pe fereastră, de pe alee. Dar nu era 
nimeni acolo. Mintea îi juca feste. O dată sau de două ori strigă 
înfricoşat şi trase câteva cartuşe spre fereastră, dar nu erau 
decât umbre. 

Unul dintre băieţii din Delta intră şi îl întrebă din ce direcţie 
venise grenada care-l nimerise. Stebbins nu era sigur. 

— De pe alee, dinspre vest, zise el. 

Dar aceea fusese direcţia spre care stătuse cu faţa. lar rănile 
lui erau toate pe spate. Apoi Stebbins îşi aminti că se întorsese şi 
o văzuse cum venea spre el. insemna că venise din spatele lui. 

— Nu, dinspre est. Dar nu de dincolo de elicopter, zise el. De 
pe stradă, de mai departe. 

In cele din urmă, fu lăsat pe canapea, ascultându-i pe 
Rodriguez, care respira greoi, şi pe femeia somaleză care-i 
explica cu cuvinte pe care nu le înţelegea că soţul ei avea 
cătuşele prea strânse. Realiză că trebuia neapărat să urineze. Nu 
avea unde să se ducă. Aşa că se uşură acolo. Era grozav. Ridică 
privirea spre familia somaleză şi zâmbi slab: 

— Imi pare rău pentru canapea. 

Pe stradă, la o distanţă de un bloc şi jumătate spre sud, 
soldatul David Floyd trăgea în tot ce mişca. La început, ezitase să 
ţintească în mulțimile ce se adunau la sud, în vale, dar văzuse 
cum fuseseră loviți Fillmore, tipul din Delta şi locotenentul 

Lechner, plus alţi trei sau patru dintre camarazii lui, aşa că acum 
trăgea în toată lumea. Dar, indiferent câte gloanţe trimiteau el şi 
specialistul Melvin Dejesus pe Freedom Road, grupurile de 
somalezi continuau să se strecoare spre ei. Pe stradă, întins în 
groapa lui mică din mijlocul drumului, specialistul John Collett 
făcea acelaşi lucru. Erau în punctul cel mai sudic al perimetrului 
şi nu aveau idee ce se întâmpla în jurul elicopterului prăbuşit şi 
nici în altă parte. 

Un glonţ sau o schijă îl lovi pe Floyd. Acesta sări ca ars. Pipăi 
cu mâna, temându-se să-şi ia ochii de la drumul din faţa lui, şi 
descoperi că pantalonii erau rupţi de sus până la cizmă, dar 
glonţul nici măcar nu-l zgâriase. Era evident că trecuse prin 
peretele subţire. 
înspăimântat. 

Urechile îi ţiuiau. Dar putea încă să audă. DeJesus începu să 
fie cuprins de panică. Devenea tot mai agitat, spunând că nu mai 
putea sta acolo. Trebuia să se mişte. Trebuia să facă ceva. Avea 
un presentiment. Trebuia să fie în altă parte. Acum! 

Lui Floyd îi venea să-l plesnească. 

— Stai dracului jos! strigă la el. 

In acest timp. Oamenii de pe partea cealaltă a lui Freedom 
Road începură să le facă semne să intre în curte. Căpitanul 
Steele renunţase pentru moment să-i mai ajungă pe locotenentul 
Perino şi DiTomasso, în blocul următor. Voia ca toţi oamenii lui 
de la capătul sudic al perimetrului să se consolideze în curte. 
Acolo erau deja trei echipe Delta şi mai mulţi răniţi, inclusiv 
Neathery şi Errico, care aveau amândoi răni în bicepşi, precum şi 
Lechner, care urla încă de durere, din cauza gleznei drepte 
zdrobite. Goodale deservea staţia radio, în timp ce un sanitar îi 
îndesa tifoane în rana de ieşire din fesă. Curtea era un rai, dar 
Floyd, DeJesus şi ceilalţi oameni din Chalk Three erau separați de 
ea de drum, care părea de netrecut. 

II traversară totuşi, unul câte unul. Soldatul George Siegler 
ţâşni primul, apoi Collett sări din locul lui din mijlocul drumului şi 
sprintă spre uşă. Soldatul Jeff Young, cu ochelarii lui mari 
bălăngănindu-se pe nas şi ridicând sus picioarele în timp ce 
fugea, reuşi să treacă şi el. In acest timp, Floyd şi DeJesus 
trăgeau spre sud foc de acoperire. În final, rămaseră doar ei doi. 

— Trebuie să traversezi drumul, îi spuse Floyd amicului său. 

Dejesus aprobă din cap. 

— Dar ascultă-mă bine. Când ajungi dincolo, să nu intri pe 

poartă, ai înţeles? Te întorci şi începi să tragi, pentru că, imediat 
ce văd că ai ajuns, trec şi eu, da? 

Dejesus aprobă din cap. Floyd nu era prea sigur că se făcuse 
înţeles. 

Trase vreo cincizeci de cartuşe, în timp ce DejJesus alerga. Şi 
prietenul lui nu uită. Inainte să intre în curte, se întoarse, se lăsă 
într-un genunchi şi începu să tragă. Floyd îşi simţea cizmele ca 
de plumb. Pantalonii rupţi fluturau în jurul lui ca o fustă şi nu 
purta chiloţi, aşa că se simţea gol din toate punctele de vedere. 
Poarta curţii parcă se retrăgea din faţa lui, în timp ce alerga. 

Dar reuşi. 

În cealaltă parte a oraşului, camioanele pline de răniţi şi morţi 
ale convoiului pierdut ajunseră înapoi la baza aeriană a 
rangerilor. Aceasta era genul de catastrofa pentru care maiorul 
Rob Marsh se pregătea demult, sperând că nu o va vedea 
niciodată. Marsh era doctor al unităţii de rangeri de peste opt 
ani. 

Se învârtise în jurul JOC-ului toată după-amiaza, pe măsură ce 
misiunea se deteriora. La început, Garrison stătuse în fundul 
camerei, muşcând dintr-un trabuc neaprins, ascultând şi privind 
în tăcere. Nu era genul de comandant care să intervină în 
problemele obişnuite. Dar, când lucrurile începură să meargă 
prost, generalul veni în partea din faţă a camerei. 

Marsh plecă de la JOC ca să se ocupe de soldatul Blackburn - 
care nu îşi rupsese gâtul la căderea din Black Hawk, aşa cum se 
temuse medicul. Tânărul ranger suferise traume la cap şi gât, şi 
avea câteva oase rupte. Marsh se ocupa de el, când auzi că un 
Black Hawk se prăbuşise în oraş. 

Spitalul de Câmp al Armatei de la Ambasada SUA era alertat 
să fie pregătit pentru primirea răniților. Se discută ca oamenii să 
fie trimişi direct acolo, dar până la urmă se hotărî ca îngrijirea 
primară să aibă loc în cortul lui Marsh. Acesta îi aştepta. Avea doi 
chirurgi, un anestezist şi doi asistenţi. De asemenea, se oferiră 
ca voluntare câteva surori de la Blocul Chirurgical Mobil al 
Forţelor Aeriene. Organizară o zonă de triere chiar în faţa 
cortului. Cazurile cele mai urgente trebuiau să intre direct. Cei 
care puteau să aştepte trebuiau duşi într-o zonă separată, în 

spate. Cei care erau „în expectativă”, nici morţi, dar fără şanse 
de supravieţuire, urmau să fie duşi în apropierea ambulanţei, 
departe de ceilalţi răniţi. Marsh desemnase ambulanţa unităţii lui 
pentru morţi. Acolo era răcoare. Cadavrele urmau să stea 
departe de soare şi de ochii celorlalţi. Corpul lui Pilla era deja 
acolo. 

La sosirea convoiului, scena semăna cu aceea dintr-un tablou 
medieval sinistru. Spatele unui camion de cinci tone se deschise, 
dând la iveală o masă de oameni care sângerau, se văitau şi 
gemeau. Griz Martin stătea pe o parte, ţinându-şi măruntaiele în 
mâini, cu picioarele zdrobite, conştient, dar în stare de şoc. In 
multe cazuri nici nu mai fusese timp pentru bandajarea rănilor. 
Marsh avea doar câteva secunde ca să decidă asupra fiecăruia, 
în timp ce sanitarii ridicau tărgile. Soldatul Adalberto Rodriguez, 
care fusese aruncat în aer şi călcat cu maşina, fu dus în cort. Un 
sergent din Delta, a cărui jumătate de gleznă fusese retezată de 
un glonţ, fu dus în spate, ca să aştepte. In cort intră şi sergentul 
Ruiz, care avea o rană în piept. Unii dintre rangerii răniţi erau 
năuciţi. Se învârteau, pufnind furioşi. Marsh observă că o parte 
dintre ei nu-şi lăsaseră încă armele din mâini. Il rugă pe preotul 
unităţii să-i strângă pe acei oameni şi să le vorbească. 

Sanitarul Delta, sergent clasa întâi Don Hutchinson, discută cu 
Marsh despre Griz, cu care era bun prieten. 

— Este rănit foarte rău, omule. 

Griz era semiconştient şi Marsh identifică imediat rana ca fiind 
clar mortală. Când îl întoarse, văzu că partea posterioară a 
pelvisului sărise în aer. Griz era în stare de şoc nivel trei, 
îndreptându-se spre nivel patru. Era uimitor că era încă în viaţă. 
Ar fi trebuit să fie clasificat „în expectativă” sau pe moarte, şi 
trimis în ambulanţă, dar, cu toţi oamenii din unitatea lui care îl 
presau, îndemnându-l să facă ceva, Marsh se simţi forţat să 
acţioneze. Era sigur că nu avea nici un rost, dar aveau să-i 
acorde toată atenţia. 

Marsh îl trimise în cort pe soldatul Kowalewski, şoferul ranger 
al cărui piept fusese penetrat de o grenadă RPG neexplodată. 
Uimitor, încă mai avea semne vitale. Ilnăuntru, căpitanul Bruce 
Adams, un chirurg generalist, examină corpul soldatului şi se 
îngrozi de ceea ce găsi. Mâna stângă a lui Kowalewski nu mai 
exista. Una dintre asistentele din Forţele Aeriene o găsi, spre 
groaza ei, în buzunarul pantalonilor lui, acolo unde o pusese 
specialistul Hand. Adam începu să restabilească respiraţia lui 
Kowalewski. Găsiră rana de intrare a grenadei pe o parte a 

pieptului. 

Marsh intră repede pentru o a doua evaluare şi îi spuse lui 
Adams: 

— Tipul ăsta e irecuperabil, nu mai pierdeţi timpul cu el. 

Sergentul clasa întâi Randy Rhymes fusese desemnat să se 
ocupe de oamenii aproape morţi. El observă că soldatul 
Kowalewski avea o bombă activă în piept. Detonatorul era încă în 
vârful grenadei, chiar sub braţul lui drept. In loc să-i ducă corpul 
la ambulanţă, Rhymes şi un alt soldat construiră un buncăr din 
saci de nisip şi plasară corpul rangerului în interior. Apoi, Rhymes 
se întinse lângă buncăr, pe burtă, şi întinse mâna, încercând să 
scoată cu grijă vârful grenadei de sub pielea lui Kowalewski. 

In timp ce se întâmplau toate acestea, comandanții de la JOC 
urmăriseră cu groază cum somalezii invadau locul prăbuşirii celui 
de-al doilea elicopter, cel al pilotului Mike Durant. In acelaşi timp, 
primeau apeluri înnebunite pentru trimiterea unui elicopter care 
să-i evacueze pe Smith şi Carlos Rodriguez de la locul primei 
prăbuşiri. Aveau nouăzeci şi nouă de oameni ţintuiţi în oraş şi 
nici o forţă de salvare nu era pe drum. Nu le venea să mai trimită 
un Black Hawk acolo, ca să-i evacueze pe cei doi rangeri răniţi 
grav. Se trăgea mai mult decât în orice altă parte din Mogadiscio, 
iar somalezii doborâseră deja patru elicoptere Black Hawk. 
Garrison avea piloţi care voiau să încerce, dar nu avea rost să 
trimită alţi oameni la moarte, ca să salveze doi. 

La locul celei de a doua prăbuşiri nu se mai vedea acum nici o 
urmă de Shughart, Gordon. Durant sau din echipajul lui Super Six 
Two, ci numai grupuri de somalezi agitaţi, care se învârteau în 
jurul carcasei elicopterului. Existară câteva momente de 
speranţă când aparatele de observare reperară semnalul de 
identificare emis de balizele de urmărire din costumele de zbor 
ale lui Durant şi ale copilotului Ray Frank. Speranţa se stinse 
rapid, când deveni clar că acestea fuseseră smulse de pe piloţi 
de miliția lui Aidid şi erau plimbate prin tot oraşul, ca să 
zăpăcească supravegherea aeriană. 

Cât despre oamenii de la locul primei prăbuşiri, aceştia aveau 
să fie bine. Acei nouăzeci şi nouă de soldaţi erau cei mai duri din 
lume. Erau perfect antrenați, bine înarmaţi şi conduşi exemplar. 
Ei stăpâneau cartierul şi nimeni nu avea să schimbe asta. Nici o 
forţă înarmată din Mogadiscio. 

Asta dacă nu rămâneau fără muniţie sau dacă nu cedau fizic 
din cauza deshidratării. Elicopterul C-2 începu să ceară ajutor, cu 
puţin timp înainte de apus. 

— Avem nevoie de realimentare... tuburi IV, muniţie şi apă... 
Băieţii noştri de la sol rămân fără gloanțe. 

— Romeo Six Four (Harrell), aici Adam Six Four (Garrison). Vrei 
să trimitem un elicopter pentru realimentare? 

— Dacă se poate. Incercati să-l duceti la sediul prăbuşirii din 
nord. Cei de acolo rămân fără muniţie, tuburi IV şi apă, terminat. 

Numai câţiva rangeri se obosiseră să-şi umple bidoanele 
complet. lar acum luptau şi alergau într-o arşiţă copleşitoare de 
câteva ore. Ca să poată rezista toată noaptea, aveau nevoie de 
ceva mai mult decât îndemânare şi voinţă. Aşa că, deşi risca să 
transforme situaţia într-una şi mai rea, Garrison ordonă 
trimiterea unui Black Hawk. Acesta putea să arunce apa, muniţia 
şi rezervele medicale şi, dacă era posibil, să aterizeze şi să-i 
încarce pe cei doi rangeri răniţi critic. In JOC, majoritatea 
ofiţerilor credeau că elicopterul va fi doborât şi se va prăbuşi în 
mijlocul lui Freedom Road. Dar, şi în acest caz, oamenii de la sol 
îşi primeau muniţia şi apa. 

Black Hawk-ul Super Six Six, pilotat de ofiţerii subalterni Stan 
Wood şi Gary Fuller, porni prin noapte pe la ora şapte, ghidat de 
luminile stroboscopice în infraroşu aşezate pe strada largă, la 
sud de elicopterul prăbuşit. Când aparatul începu să coboare, din 
toate punctele din jurul perimetrului rangerilor izbucniră focuri 
de mitralieră şi începură să zboare grenade. Oamenii din curţi 
fură surprinşi cât de aproape erau somalezii faţă de poziţiile lor, 
în unele cazuri chiar de cealaltă parte a unui zid. 

Elicopterul plană vreo treizeci de secunde, ceea ce însemna 
cam cu douăzeci şi opt de secunde mai mult, după părerea 
sergentului Howe. Sergentul clasa întâi Delta Alex Szigedi, care 
supravieţuise convoiului pierdut în acea după-amiază, se grăbi, 
împreună cu un alt operator, să arunce peste bord sacii de 
echipament plini cu apă, muniţie şi tuburile IV. Se trăgea intens 
în elicopter. Szigedi fu lovit în faţă. Un glonţ trecu prin cutia de 
viteze a transmisiei. Super Six Six continuă să zboare. Când se 
înălţă şi se îndepărtă, oamenii din clădiri ţâşniră să recupereze 
proviziile. 

Cei de la JOC îl auziră pe Wood anunțând calm: 

— Realimentarea încheiată. 

Lupta se înteţise acum în jurul celor trei blocuri de locuinţe din 
Mogadiscio. Cvartalul aflat la sud de elicopterul prăbuşit era 
ocupat din două direcţii. Echipa CSAR şi rangerii din Chalk Two ai 
locotenentului DiTomasso, cam treizeci şi trei de oameni în total, 
trecuseră prin zidul dărâmat de Super Six One, atunci când se 
prăbuşise. Ei se răspândiseră în camere şi curţile învecinate, spre 
sud. Abdiaziz Ali Aden era încă ascuns într-una din acele camere 
din spate. Locotenentul Perino şi vreo opt dintre soldaţii lui erau 
în curtea unde sergentul Schmid încă se mai ocupa de caporalul 
Smith, care se stingea încet. Perino încă nu ştia cât de aproape 
era de elicopterul căzut şi de DiTomasso, deşi acum erau 
separați numai de câţiva metri. Căpitanul Miller şi contingentul 
lui de oameni din Delta şi rangeri răniţi erau în curtea eliberată 
de Howe pe partea vestică a lui Freedom Road. Cei douăzeci şi 
cinci de oameni ai lui Miller se răspândiseră în acel bloc, trecând 
în camerele cu ieşire în curte. Al treilea bloc era dincolo de o alee 
largă de la sud, pe aceeaşi parte a străzii ca Perino. Acolo, în 
curtea în care se adăpostiseră mai devreme, erau încă blocaţi 
căpitanul Steele şi trei echipe Delta, incapabili să se apropie mai 
mult de epava elicopterului. 

Acest aranjament inegal al forţelor producea probleme. Piloții 
de pe aparatele Little Bird, care treceau frecvent pe deasupra, 
aveau probleme în separarea clară a locaţiilor forţelor prietene 
de cele ale țintelor. Locotenent-colonelul Harrell îi ceru 
căpitanului Miller, din Black Hawk-ul C-2: 

Scotty, este posibil să aduni pe toată lumea într-un perimetru 
mai mic? Problema este că suntem prea răspândiţi. E gren să ne 
apropiem cu foc precis de voi. Şi marcaţți-vă locaţia. Trebuie să 
ştim exact unde sunteți. Puteţi face asta. Terminat? 

Miller îi explică că Steele nu părea dornic să se mişte şi că 
echipele Delta care erau cu el păreau şi ele ţinute pe loc de un 
foc puternic. 

— Recepţionat, ştiu că este greu şi că faci tot posibilul, dar 
încearcă să aduni pe toată lumea într-un loc şi pune pe un tip 
care să supravegheze stația, dacă poți. 

Miller transmise cererea căpitanilor lui de echipă care se aflau 
cu Steele. Apoi, chiar înainte de apus, îi ordonă sergentului Howe 
să treacă în cealaltă parte a lui Freedom Road, într-o curte 
opusă, pentru a acoperi mai bine strada. Lui Howe i se părea o 
idee proastă. Nu vedea cum s-ar fi îmbunătăţit astfel poziţia lor. 
li explică lui Miller. Steele şi ceilalţi blocaţi la capătul sudic al 
acelui perimetru neregulat trebuiau să înainteze şi să se 

consolideze alături de ei. Astfel, reduceau piciorul L-ului şi aveau 
o poziţie mai uşor de apărat, oferind totodată elicopterelor Little 
Bird un singur bloc bine definit, în jurul căruia să tragă. Privind 
afară, Howe observase, trei clădiri care puteau fi atacate şi 
ocupate, şi care le-ar fi extins perimetrul de tragere. Tot ce ştia 
Howe din experienţa lui îi spunea că supraviețuirea depindea de 
gândirea creativă. lţi evaluezi în permanenţă poziţia şi faci tot 
posibilul să o îmbunătăţeşti. 

__Dar ştia că nu avea rost să comenteze. Miller era şeful. 
impreună cu cinci oameni din echipa lui traversară drumul în 
grupuri de câte doi. Năvăliră pe uşa unei case cu două camere şi 
o eliberară. Nu era nimeni înăuntru. Printr-o fereastră cu gratii, îi 
văzu pe Perino şi grupul lui. Unul dintre cei din echipa lui Howe 
dărâmă gratiile şi împinse în zid, care se prăbuşi, creând o 
fereastră între spaţiile lor. Perino şi Schmid îl legară pe caporalul 
Smith pe o placă şi îl trecură prin acea fereastră în cameră. Acolo 
erau la adăpost de grenadele aruncate peste ziduri. 

Din punctul de vedere al lui Howe, era o poziţie groaznică. De 
la uşă vedea numai colţurile de la sud şi de la nord ale aleii. In 
loc să-şi extindă câmpul de tragere, nu mai putea să vadă decât 
la douăzeci de metri, în ambele direcţii! Era furios pe Miller. 
Acum nu mai era vorba de rivalitatea profesională, de fricţiunile 
obişnuite între subofiţerii experimentați şi ofiţerii tineri. Acum 
erau vieţi în joc. Viaţa lui, de exemplu. 

Ascultând întrebările strigate şi comenzile din staţie, Howe 
simţea că şefii lui erau depăşiţi. Se întâmplaseră prea multe. 
Putea să vadă pe feţele lor. Senzori supraîncărcaţi. Când se 
întâmpla asta. Aproape că puteai să vezi ceața din ochii 
oamenilor. Acum, ei se retrăgeau, deveniseră strict pasivi. 

Impuşcăturile se calmară după apariţia lunii, care arunca 
umbre slabe pe stradă. Trecerile elicopterelor luminau cerul cu 
trasoare şi rachete. Howe observă că somalezii se pricepeau la 
recuperarea răniților şi morţilor. Corpurile nu rămâneau pe loc 
decât dacă erau în mijlocul străzii. La fel şi armele. Somalezii 
erau buni luptători ai străzii. Howe simţi un impuls de admiraţie 
profesională. Inamicii erau disciplinaţi şi ceea ce le lipsea în 
eficacitatea armelor şi tacticilor sofisticate compensau prin 
hotărâre. Foloseau foarte bine acoperirea naturală a terenului. 
După lăsarea întunericului, amatorii plecară acasă, împuşcăturile 
deveniră mai rare, dar mai precise. 

La scurt timp după apariţia lunii, Howe fu surprins de nişte 
voci puternice ce se auzeau de după colţul din nord faţă de uşa 

lui, în locul unde fuseseră răniţi Stebbins şi Heard. La început, 
crezu că erau rangeri. Cine altcineva putea fi atât de prost să 
vorbească tare pe stradă? Dar oamenii se exprimau în limba 
somaleză. Probabil că erau pe jumătate asurziţi de explozii şi nu 
îşi dădeau seama cât de tare vorbeau. Când cei trei cotiră după 
colţ, unul dintre băieţii din Delta de peste drum aprinse o lumină 
albă, direcţionând-o pe primul din şir. Howe îşi plasă cătarea pe 
al doilea om şi începu să tragă foc automat, cuprinzându-l în 
mişcarea de secerare şi pe al treilea. Toţi trei somalezii se 
prăbuşiră. Doi dintre ei se ridicară cu greu şi îl târâră pe al treilea 
după colţ. 

Howe şi ceilalţi operatori îi lăsară să plece. Nu voiau să-şi 
expună poziţiile de tragere. Howe era dezgustat de muniţia de 
5,56. Când dobora un om, voia să fie sigur că acesta rămânea la 
pământ. 

Când Steele şi oamenii lui intrară prima dată în curte, acolo 
era un adevărat balamuc. Zgomotul era înnebunitor: urlete, 
explozii de grenade, elicele elicopterelor, apeluri radio, oameni 
care strigau, urlau, gemeau, încercând să se facă auziţi prin 
vacarm, fiecare cu o problemă mai urgentă decât cel de lângă el. 
In aer pluteau fum, praf de puşcă şi colb. Bietul locotenent 
Lechner sângera puternic din piciorul drept zdrobit şi urla de 
durere. 

Curtea avea vreo cinci metri lăţime şi şase lungime. Pe 
dreapta, erau două camere, pe stânga două, iar în partea din 
spate era o magazie. Prima cameră din stânga era plină cu 
cauciucuri, până la tavan. Cea de pe dreapta era ocupată de 
familia  somaleză care locuia acolo aceştia fuseseră 
percheziţionaţi, li se puseseră cătuşe şi fuseseră duşi într-un colţ, 
Steele plasă cinci răniţi în spatele peretelui despărțitor de beton. 
Doi dintre ei, Goodale şi Lechner, nu mai puteau să meargă. 
Sanitarii se ocupau încă de Lechner. Steele avea trei echipe 
Delta amestecate cu oamenii lui, şi nici una dintre ele nu se afla 
sub ordinele lui, ceea ce ducea la creşterea confuziei. 

La un moment dat, băieţii din Delta vorbeau să plaseze o 
mitralieră grea pe stradă, chiar lângă poarta curţii. Ei aveau 
numai carabine. Specialistul Collett îi asculta nervos. El avea o 

SAW şi era singurul mitralior care nu fusese rănit. Dacă se punea 
problema să iasă cineva afară, el era cel căruia urma să i se 
ceară asta. Stătuse peste o oră ghemuit în spatele unui bolovan 
pe Freedom Road, şi acum, când era în sfârşit înăuntru, în 
siguranţă, ultimul lucru pe care-l voia era să iasă din nou. Ar fi 
făcut-o, dacă i se cerea, dar cu inima îndoită. 

— Nu trimit pe nimeni afară, le spuse Steele celor din Delta. 

Collett răsuflă uşurat. 

Steele îi strigă sergentului său, Sean Watson, să vadă dacă 
existau porţi în spate. Ţinând cont de cât de intens se trăgea în 
partea din faţă, era de părere că ar fi fost mai bine să iasă pe 
altă parte. Watson zise că nu exista nici o altă poartă. 

Steele putea să ia legătura prin radio cu locotenenţii lui, Perino 
şi DiTomasso, dar nu era sigur cât de departe erau aceştia. 
DiTomasso încercase timp de câteva minute să se unească cu 
unitatea căpitanului, dar veniseră din direcţii diferite şi nici unul 
dintre ei nu cunoştea cartierul, aşa că nu ajunseră la nici o 
concluzie. Steele avea senzaţia că participa la un joc din 
copilărie, în care fiecare era pus să stea cu spatele la tablă şi să 
deseneze ceva după instrucţiunile profesorului, pentru ca apoi să 
vadă cât de diferit ieşiseră desenele lor. De fapt, Steele era la 
mai puţin de cincisprezece metri depărtare de Perino, care era 
separat de DiTomasso de un zid interior, şubred, de douăzeci de 
centimetri. La fel de bine, ar fi putut să fie la kilometri întregi 
depărtare. 

Steele încerca cu disperare să afle unde se aflau toţi oamenii 
lui, îngrozit ca, în confuzia creată, să nu fie lăsaţi vreunii în 
spate. Nu mai ştia absolut nimic de sergentul Eversmann şi Chalk 
Four. Ultima dată le ordonase să se îndrepte pe jos spre locul 
prăbuşirii primului elicopter Nu ştia că aceştia fuseseră luaţi de 
convoiul de la sol şi trecuseră printr-un adevărat iad pe drumul 
de întoarcere la bază, unde se aflau acum. Perino şi DiTomasso îi 
spuseră ce oameni aveau cu ei, iar Perino îi văzuse pe Rodriguez 
şi Boren cum era duşi în centrul pentru răniţi de dincolo de 
Freedom Road. Dar ce era cu Stebbins şi Heard? Steele nu avea 
legătură radio directă cu căpitanul Miller, aşa că ceru informaţii 
elicopterului C-2, şi aceştia le transmiseră lui Miller: 

— Kilo Six Four (Miller), aici Romeo Six Four (Harrell. £/ 
(Steele) cere informații despre starea rangerilor Stebbins şi 
Heard. Crede că sunt cu voi, puteţi confirma, terminat? 

C-2 raportă lui Steele: 

— Recepţionat, Juliet, răspunsul e afirmativ. Cei doi rangeri 

sunt la bază, terminat. 

Asta era o veste bună. Dar nimeni nu ştia unde plecase echipa 
lui Eversmann. Steele tocmai începuse să se gândească la 
mişcarea următoare, când Perino luă legătura prin radio cu el, 
spunându-i de Smith. Căpitanul ştia că era inutil să ceară 
aterizarea unui alt elicopter, dar mai ştia şi că nu el era cel 
acoperit de sângele lui Smith, cel care-l privea pe tânăr murind. 

— O să cer un elicopter, dar va fi destul de greu să aducă unul 
aici, spuse Steele. 

— Am o intersecţie mare chiar afară, zise Perino. Pot ateriza 
acolo. 

Steele apelă reţeaua de comandă: 

— Romeo Six Four, aici Juliet Six Four. Avem nevoie de 
extragere ACUM. Avem un rănit în stare critică. Nu va 
supraviețui. 

Primi răspunsul câteva minute mai târziu. 

— Recepţionat. Facem presiuni asupra QRF-ului (Forţa de 
Reacţie Rapidă, din Divizia 10 Montană) să ajungă cât de repede 
pot. Mă îndoiesc că putem trimite un Black Hawk acolo, ca să ia 
pe cineva, terminat. 


Sanitarul Kurt Schmid ceruse şi sânge, după ce aflase grupa 
sangvină al lui Smith de pe plăcuţele acestuia de înregistrare. 
După ce Black Hawk-ul de alimentare veni şi plecă, sanitarul se 
apropie de conducătorul echipei Delta, Howe, şi îl întrebă: 

— Au adus şi sânge? 

— Nu, îi răspunse Howe. 

Schmid presupuse că rezerva de sânge era epuizată de răniții 
din ultimul convoi. Auzise prin radio că doctorii de la bază luau 
sânge de la donatori, ca să satisfacă unele cereri urgente. 

Continuă să se ocupe de Smith. Deşi acum se simţea 
neajutorat. li pusese pe Perino şi pe ceilalţi din curte să apese 
regulat pe partea inferioară a abdomenului, pentru a menţine 
presiunea asupra arterei femurale. In cele din urmă, Schmid se 
înmuiase şi îi făcuse morfină lui Smith. Acesta se liniştise. Abia 
dacă mai era conştient. Părea palid şi plecat departe. Incepuse 
să se împace cu moartea. 

Acum, Smith îi ceru sanitarului să ia legătura cu părinţii şi 
familia lui, să le spună că se gândise la ei în clipa morţii şi că îi 
iubise. Apoi se rugară împreună. 

_ — Ţine-te bine, îi spuse Schmid caporalului muribund. 
Incercăm să te scoatem de aici. Fac tot ce pot. 

După ce se îndepărtă de ranger, sanitarul îi zise lui Perino: 
— Avem nevoie de ajutor. Nu va supravieţui. 


Când apăru luna, Steele se mustră aspru că permisese 
oamenilor să lase NOD-urile la Bază. Acum, se luptau pentru 
vieţile lor, noaptea, fără cel mai important avantaj tehnologic pe 
care-l aveau împotriva inamicilor. lată un exemplu perfect pentru 
ce nu trebuie niciodată să ignori procedura. 

Totuşi, păruse o decizie atât de evidentă, încât sergentul 
Goodale îl ridiculizase pe soldatul Jeff Young, în hangar, că 
pusese o astfel de întrebare, când se pregăteau de plecare. 

— Gândeşte-te puţin, Young. Cât e ceasul acum? 

— Cam trei după-amiaza. 

— Cât de lungi au fost misiunile noastre? 

— Două ore? 

— Atunci de ce să iei cu tine NOD-ul? 

Steele era îngrozit de prostia deciziei lui. Peste o oră sau două 
avea să fie întuneric deplin. Verifică în curte să vadă dacă cineva 
luase, măcar din întâmplare, un NOD. Nu găsi nici unul. Acum, 
dincolo de uşa de metal, era întuneric ca într-o peşteră. 

Miller nu ştia sigur ce se întâmpla în restul blocului. După ce le 
ceruse lui Steele şi oamenilor lui să înainteze, acesta refuzase să 
vorbească direct cu Miller printr-una dintre căştile băieţilor din 
Delta. Miller ceruse ca măcar o parte din echipa lui Steele să 
înainteze. Dacă nu traversau intersecţia, măcar să ajungă după 
colţul clădirii, unde puteau ajuta la acoperirea intersecţiei sudice. 
Ideea de a ieşi în stradă din siguranţa relativă a curţii lor 
fortificate nu era deloc atrăgătoare. Cu toate acestea, când 
elicopterul C-2 făcu cererea iniţială. Steele acceptă. 

Luă legătura cu Perino şi îi spuse să arunce o fumigenă 
albastră din curtea lui în stradă. 

— Recepţionat, este afară, spuse locotenentul. 

Apoi, Steele ieşi în stradă şi se întoarse rapid. Era surprins de 
cât de aproape era lumina, la o aruncătură de băț. 

— OK, ne ducem, îi transmise el prin radio lui Harrell. 

Apoi se întoarse să-i spună sergentului Watson să se 
pregătească de mişcare. Watson amuţi o clipă, după care spuse 
că ideea i se părea nebunească. Se puteau aştepta la o rafală de 
gloanţe şi grenade, în clipa în care ieşeau pe poartă. Aveau cinci 
răniţi, dintre care doi (Lechner şi Goodale) trebuiau căraţi pe sus. 
La fel trebuia cărat şi corpul lui Fillmore. Ca să se mişte rapid, 
asta ar fi însemnat câte patru oameni pentru fiecare targă, ceea 

ce ar fi format grupuri strânse, convenabile pentru trăgătorii 
somalezi. Ce era în neregulă cu poziţia în care se aflau? 
Impuşcăturile se răriseră considerabil. Dacă rămâneau acolo, 
aveau un perimetru mai larg. De ce să se mişte? 

Rangerii ascultau nervoşi discuţia. Erau cu toţii de partea lui 
Watson. Soldatul Floyd îşi spuse că Steele era nebun, dacă 
propunea aşa ceva. Goodale nu era încântat deloc de ideea de a 
face un astfel de drum pe targă şi era de acord cu Watson. 
Schimbarea poziţiei era inutilă şi periculoasă. Steele inspiră 
adânc şi îşi schimbă părerea. 

— Cred că ai dreptate, îi spuse el lui Watson. 

Discută cu băieţii din Delta şi apoi luă legătura prin staţie cu 
Harrell. 

— Nu putem să ne mişcăm, deocamdată, din cauza răniților. 

Era o veste frustrantă pentru căpitanul Miller. Nimeni nu ştia 
clar cine era la comandă în teren. Dacă o parte din forţa lui 
Steele mergea măcar numai până la capătul blocului, puteau să 
acopere mai bine aleea largă dintre ei. Harrell refuză să-i ordone 
lui Steele să înainteze. 

— Dacă staţi separați, nu vă pot acoperi şi pe voi, îi spuse 
Harrel lui Steele. Dar tu eşti omul din teren şi tu trebuie să iei 
hotărârea. 

Steele hotărâse, şi asta era. Când unul dintre operatori îi oferi 
din nou casca sa lui Steele, ca să poată discuta direct cu Miller, 
căpitanul refuză, cu o fluturare a mâinii. Aşa că acum existau 
două forţe separate, iar comandanții lor nu puteau discuta între 
ei. 

Dacă Steele nu voia să se mişte, Miller ordonă măcar 
oamenilor lui să pornească. In timp ce băieţii din Delta se 
pregăteau să plece, Steele era furios. Fără ei, rămânea doar cu 
jumătate din oamenii capabili să se mişte în poziţia lui. Considera 
că era o prostie, dar nu făcu nimic ca să-i oprească. 

Operatorii se aliniară în curte. Când primul grup de cinci 
oameni ţâşni în noapte. Întregul cartier păru să erupă. Parcă tot 
oraşul se trezise din nou la viaţă. In câteva secunde, toţi cei cinci 
oameni din Delta se întoarseră repede în curte, împiedicându-se 
de aceeaşi margine de metal de care se împiedicase şi Steele 
mai devreme. Căzură grămadă la pământ, ţevile puştilor 
zăngănind în timp ce le descâlceau. 

Uşurat că nici unul dintre ei nu fusese rănit, Steele îi privi cu o 
satisfacţie sobră, în timp ce se regrupau. 

— Hei, căpitane, trebuie să-l scoatem pe Smith de aici. Starea 

lui se înrăutățeşte, transmise Perino prin staţie. 

— Recepționat, zise Steele. 

Ştia că nu avea nici o speranţă, dar considera că avea 
responsabilitatea faţă de Smith ca măcar să încerce. Luă din nou 
legătura cu Harrell. 

— Romeo Six Four, aici Juliet Six Four. Omul nostru se stinge 
rapid. Există o intersecţie mare, potrivită pentru aterizare, chiar 
în fata lor. 

— Poti să o marchezi, juliet? Este suficient de mare pentru un 
Hawk? 

Steele spuse că era şi că o puteau marca. Aşteptă câteva 
momente decizia. Apoi sesiză frustrarea din vocea lui Harrell, 
când acesta vorbi din nou. 

— Am trimis un Hawk acolo pentru realimentare şi s-a tras 
atât de mult în el, încât acum e inutilizabil. Cred că, dacă mai 
aducem unul, nu vom reuşi altceva decât să avem încă un MH 
doborât, terminal. 

— Aici Juliet Six Four, terminat. Care este timpul estimat până 
la sosirea blindatelor? 

Nu primi nici un răspuns, timp de câteva minute. Steele îl 
apelă din nou. 

— Romeo, aici Juliet. 

— Spune, Juliet. 

— Aveţi un ETA pentru mine? 

— De asta mă ocup acum, aşteaptă. 

lritarea lui Harrell era evidentă. 

Apoi Steele îl auzi discutând cu JOC-ul: 

— Avem doi răniți în stare critică (Carlos Rodriguez era şi el în 
stare critică) care vor muri dacă nu-i scoatem de acolo. Nu cred 
că e suficient de sigur ca să trimitem un elicopter. Puteţi să 
obtineti un ETA pentru forța de reacție de la sol, terminat? 

Apoi, câteva minute mai târziu: 

— Dacă QRF nu ajunge acolo rapid, vor fi noi morți, şi anume 
cei care sunt răniți grav acum. Faceți-i peonestar (comandantul 
de brigadă Greg Gile, comandantul Diviziei 10 Montane) să își 
mişte oamenii mai repede! 

Dar, în afară de rănile lui Smith şi Rodriguez, graba nu avea 
nici un rost. Comandanții nu voiau să mai rişte încă un convoi, 
după barajele şi ambuscadele care le întorseseră din drum pe 
cele dinainte. Se întorceau cu o forţă masivă, formată din sute de 
oameni conduşi de tancuri pakistaneze şi transportoare de 
personal blindate malaieze. Dar dura destul de mult pentru 

strângerea şi organizarea unei astfel de forţe. Lui Harrell i se 
spuse că va mai întârzia cel puţin încă o oră (de fapt, trei ore), 
înainte să fie gata de plecare. Harrell îi transmise vestea lui 
Steele. 

— Va dura o oră înainte să ajungă acolo. Nu cred că vor reuşi 
să ajungă la voi în mai puţin de o oră. 

Steele îi spuse că o oră era prea mult. Comandantul aerian 
Matthews explică: 

— Recepționat. Aş vrea să încerc să trimit un elicopter, dar mă 
tem că acesta ar fi doborât şi el, terminat. 

Nimeni nu voia să-i abandoneze pe cei doi tineri soldaţi. La 
JOC, generalii se gândeau din nou să trimită un elicopter care să 
aterizeze ca să-i scoată de acolo pe Smith şi Rodriguez. Piloții 
erau gata să încerce. Miller şi Steele fură întrebaţi din nou dacă 
puteau asigura o zonă liberă, pentru aterizarea şi decolarea unui 
Black Hawk. Perino se consultă cu sergentul Howe, care-i spuse 
că un elicopter putea să pătrundă, dar era al naibii de sigur că nu 
avea să mai decoleze din nou: 

Consultară şi postul de comandă Delta al căpitanului Miller. 
Acesta răspunse: 

— Vrem să încercăm să asigurăm un loc de aterizare, dar aici 
zboară grenadele din toate părțile. Ar fi foarte dificil ca un 
elicopter să aterizeze şi apoi să decoleze. Mi-e teamă că am 
pierde încă unul. 

Harrell transmise verdictul, fără tragere de inimă. 

— Va trebui să vă descurcați cât puteţi de bine cu acei răniţi şi 
să sperăm că forța de la sol va ajunge la timp. 

Steele îi transmise cu tristeţe vestea lui Perino. 

— Zona e fierbinte, îi spuse el. 

La scurt timp după aceea, Smith începu să aiureze şi apoi 
inima i se opri. Sanitarul Schmid trecu rapid la procedura de 
urgenţă. Incercă câteva rotații, compresii şi ventilaţii, apoi îi 
injectă medicamente direct în inimă. Fără folos. Omul murise. 

Harrell continua să insiste pentru obţinerea forţei de la sol. 

— Avem acolo băieţi care vor muri dacă nu-i scoatem şi nu pot 
trimite un elicopter, terminat. 

Pe la ora opt, Steele primi un nou apel de la Perino. 

— Nu vă mai agitati cu elicopterul, domnule. E prea târziu. 

Steele transmise vestea pe reţeaua de comandă. 

— Unul dintre răniții în stare critică tocmai a murit, zise el. 


Sanitarul Schmid fu distrus de moartea lui Smith. El era 

sanitarul-şef în acea poziţie şi avea multe de făcut, mai avea şi 
alţi oameni pe care să-i îngrijească şi nu avea timp de gândire, 
dar agonia sfâşietoare a lui Smith şi moartea acestuia aveau să-l 
bântuie ani de zile după aceea. Incă acoperit de sângele lui 
Smith, începu să se ocupe de ceilalţi. Se simţea secătuit, 
îngrozitor de frustrat şi învins, era oare vina lui? Ar fi trebuit să 
găsească pe cineva şi să încerce o transfuzie directă mai 
devreme, când crezuse că salvarea este aproape? Repetă în 
gând fiecare pas pe care-l făcuse în tratarea rănii lui Smith, 
autocondamnându-se pentru fiecare decizie care avusese un 
rezultat prost şi îl făcuse să piardă timp. 

In cele din urmă, făcu tot posibilul să se împace cu gândul. Era 
de părere că, dacă ar fi putut să-l ducă pe Smith la bază, viaţa 
acestuia ar fi putut fi salvată. Nu era sigur de asta, dar instinctul 
lui aşa îi spunea. 


Steele era şi el zguduit de moartea lui Smith. Încă nu ştia 
nimic despre Pilla şi nici despre ceilalţi care plecaseră cu ultimul 
convoi şi fuseseră ucişi, Cavaco, Kowalewski şi Joyce. Văzuse 
cum Fillmore fusese împuşcat şi murise, dar Smith era unul 
dintre oamenii lui. Nu mai pierduse niciodată un om până atunci. 
Steele se gândea la ei ca fiind oamenii lui, nu ai armatei sau ai 
regimentului. Ai lui. Era responsabilitatea lui să-i pregătească şi 
să-i ţină în viaţă. Acum avea să trimită acasă pe unul dintre ei, 
fiul îndrăgit al cuiva, într-un sicriu acoperit cu un steag. Se duse 
să-i spună şi sergentului Watson şi împreună hotărâră să nu le 
zică nimic încă celorlalţi. 


Goodale era destul de bine dispus pentru cineva care suferise 
o a doua gaură în dos. Nu simţea nici o durere de la cartuşul care 
trecuse prin coapsa lui şi lăsase o rană urâtă în fesa lui dreaptă. 
Când venise Floyd, gâfâind, după ce toţi oamenii din stradă 
fuseseră chemaţi în curte, acesta aruncase o privire sanitarului 
care îndesa tifoane în rana de ieşire a lui Goodale şi spusese: 

— lţi place s-o iei pe dos, nu, Goodale? 

Mai erau acolo Errico, un mitralior care fusese rănit la amândoi 
bicepşii în timp ce trăgea cu mitraliera lui, şi Neathery, care 
fusese rănit în braţ, când preluase arma de la Errico. Neathery 
era distrus. Glonţul îi perforase atât bicepsul, cât şi tricepsul, şi 
acum nu-şi mai putea mişca deloc braţul drept. 

Unul dintre răniţi striga, începând să simtă frica: 

— Vom muri aici! repeta el mereu. Nu vom pleca niciodată 

acasă! 

— Taci dracului din gură! spuse sergentul Randy Ramaglia. 

Omul tăcu. 

Cel mai rău era Lechner, care avea acum o pungă cu morfină 
ataşată. Când intră prima dată în camera întunecată, sergentul 
Ramaglia alunecă într-o mică baltă caldă. Apoi realiză că era 
sângele lui Lechner. Toată camera mirosea a sânge, o duhoare 
puternică, cu un uşor iz metalic, de cupru, un miros pe care nici 
unul dintre ei nu avea să-l uite vreodată. 

Watson intră la un moment dat, căutând muniţie. Rămăseseră 
cam cu jumătate din proviziile pe care le luaseră cu ei. 

— Am nişte grenade de panică, dacă le vrei, spuse Goodale. 

— Nu, Goodale, nu vreau grenade de panică, spuse el, 
încruntându-se cu blândeţe. Nu mai vrem să speriem pe nimeni. 
Acum vrem să-i ucidem. 

Ca şi restul oamenilor, Goodale era frustrat de cât de mult 
dura sosirea convoiului de salvare. li ceruse lui Steele un ETA, 
căpitanul îi răspunsese, apoi acel moment trecuse şi Goodale 
întrebă din nou. 

— Atwater, strigă Goodale după radiotelefonistul lui Steele. 
Ascultă, i-am promis logodnicii mele că o sun diseară, iar dacă n- 
o fac, o să fiu într-un mare rahat, aşa că trebuie să plecăm de 
aici. 

Atwater îi răspunse cu un zâmbet îndurerat: 

— Hei, ticăloşilor, tăceţi din gură acolo! se auzi vocea unuia 
dintre băieţii din Delta. E suficientă o grenadă RPG pe fereastra 
aia din spate şi sunteţi terminaţi. 

Se răspândi vestea despre Smith. 

— Caporalul Smith? Ce s-a întâmplat cu Smith? întrebă 
Goodale. 

— E mort. 

Vestea îl zgudui puternic pe Goodale. El şi cu Smith erau 
foarte apropiaţi. Amândoi erau nişte tipi isteţi şi smecheri, 
întotdeauna gata să ironizeze, dar Smith era cel mai bun. Şi îi 
tăcea mereu pe băieţi să râdă. Chiar înainte să fie selectaţi 
pentru chestia asta, Smith i se destăinuise lui Goodale: 

— Am cunoscut o fată. Cred că o să mă căsătoresc cu ea. 

Şi apoi purtaseră o discuţie detaliată despre cumpărarea unui 
inel, lucru pe care Goodale tocmai îl făcuse pentru Kira. 
Hotărârea lui Smith de a i se adresa lui îi apropiase şi mai mult. 
lar acum... „Smitty mort?” 

Soldatul George Siegler îi păzea pe somalezii pe care-i 
găsiseră în casă. Fuseseră împinși în colţul camerei, un dormitor. 
Mai erau acolo un pat şi o noptieră. Soldatul cu faţă de copil, 
care nu părea mai mare de cincisprezece ani, îşi îndreptă 
carabina M-16 spre cei trei adulţi, două femei şi un bărbat, şi 
spre cei patru copii. Adulții erau în genunchi. Cea mai tânără, o 
femeie însărcinată, plângea. Celorlalţi li se puseseră cătuşe, dar 
nu şi femeii, care nu-şi putea ţine copilul cu mâinile legate. Ea 
făcea mereu semn că-i era sete, aşa că Siegler îi întinse bidonul 
lui. Copiii plânseseră cu toţii la început. Păreau să aibă între şase 
şi zece ani. Unul era bebeluş. Un timp, se opriseră din plâns. La 
fel şi femeia gravidă, după ce-i dăduse apă. Nu puteau 
comunica, dar Siegler spera că ea înţelegea că nu voiau să-i facă 
nici un rău. 

Pe măsură ce noaptea înainta, se făcea tot mai linişte. Câteva 
ore mai târziu, specialistul Kurth îl înlocui pe Siegler. Toată acea 
experienţă îngrozitoare avea asupra lui Kurth un efect pe care 
acesta nu-l înţelegea în totalitate. Atunci când se aflase pe 
stradă, ghemuit în spatele unui bolovan care nu-i oferea prea 
multă protecţie, se gândise la o mulţime de lucruri. Primul gând 
fusese să plece naibii din armată. Apoi, în timp ce gloanţele 
treceau pe deasupra capului lui şi se înfigeau în pământ, în jur, 
se răzgândise. „Nu pot pleca din armată. In ce alt loc aş putea 
ajunge să fac aşa ceva?” Şi acolo, chiar în acele momente, se 
hotărâse să se reînroleze pentru alţi patru ani. 

Noaptea devenea tot mai tăcută. Primeau mereu rapoarte ale 
situaţiei, de la tipul din Forţele Aeriene care monitoriza diverse 
reţele radio. Convoiul era la numai jumătate de oră distanţă. 
Apoi, patruzeci şi cinci de minute mai târziu, „convoiul e la o oră 
distanţă”. Puteau auzi împuşcăturile îndepărtate. In timp ce 
convoiul de salvare se apropia. Kurth avea gura uscată, li era 
groaznic de sete. Gustul de pământ şi praf de puşcă din gură şi 
de pe limbă devenise persistent. Nimic pe lume nu ar fi fost mai 
dulce ca o sticlă de apă rece. Apoi, liniştea deveni atât de 
adâncă, încât Kurth îşi auzi propria respiraţie şi bătăile constante 
şi grăbite ale inimii. 

Specialistul Waddell nu intră în casă, împreună cu ceilalţi. 

Când se lăsă întunericul şi toată lumea intră înăuntru, 
locotenentul DiTomasso îi ordonă să asigure poziţia de pe partea 
vestică a găurii făcute de prăbuşirea Black Hawk-ului. Din locul în 
care stătea întins, în spatele unei grămezi de pietriş, Waddell se 
uita pe sub lonjeronul încovoiat al elicopterului. Sergentul Barton 
era cuibărit în cealaltă parte a găurii, cu arma îndreptată spre 
est, pe lângă botul aparatului de zbor. 

In timpul după-amiezii, Waddell fusese îngrozit că nu vor pleca 
de acolo înainte de apus. Dar, la apropierea acestuia, abia 
aştepta ca soarele să dispară. Presupunea că, odată cu lăsarea 
întunericului, focurile de armă aveau să se calmeze şi ei puteau 
să respire mai liniştiţi. 

Unul dintre băieţii din Delta ieşi afară şi urcă în elicopter, de 
unde pescui nişte muniţie SAW suplimentară pentru Waddell şi 
Barton, şi găsi şi un NOD, pe care-i primi Waddell. Cu ajutorul 
acestora, putea să vadă până la intersecţia mare de la vest şi să 
folosească dispozitivul de ţintire cu laser, ceea ce îi dădea un 
sentiment sporit de încredere. Waddell auzea în staţie 
promisiunea că întreaga coloană de salvare avea să sosească - 
trebuia să ajungă în douăzeci de minute. Apoi, o oră mai târziu, 
în patruzeci de minute. După o vreme, deveni o glumă. Băieţii 
spuneau: „Sunt pe drum” şi izbucneau în râs. Când coloana mare 
porni într-adevăr să traverseze oraşul, cu tancuri, transportoare 
de personal blindate (APE), camioane şi Humvee-uri, o auziră de 
la kilometri întregi depărtare. Convoiul fie înfrunta o opoziţie 
serioasă, fie nimicea tot ce găsea în drum, căci Waddell îi putea 
urmări mişcările după focurile de armă şi după modul în care se 
aprindea cerul. Nu se gândea la pericol sau la posibilitatea de a fi 
ucis. Se gândea la lucruri stupide. A doua zi era programat să 
dea un test de pregătire fizică şi se întrebă dacă acesta mai era 
valabil, la întoarcere. Il întrebă pe Barton: 

— Hei, sergent, va trebui să dau testul de pregătire fizică 
mâine? 

Barton clătină din cap. 

La fiecare treizeci de minute. Barton striga încet: 

— Eşti bine? 

Dacă Waddell nu auzea întrebarea la timp, striga el: 

— Eşti bine, sergent? 

Ca şi cum vreunul dintre ei ar fi putut să adoarmă. 


„Când o să ieşim dracului de aici?” Asta voia să ştie 
specialistul Phipps. Era într-o cameră mică, plină de fum şi de 

praf, împreună cu restul răniților, în clădirea de lângă elicopterul 
prăbuşit. Îl dureau spatele şi gamba dreaptă din cauza rănilor 
produse de şrapnele, şi asculta împuşcăturile şi exploziile de 
afară, întrebându-se când va năvăli peste ei un somalez cu ochi 
sălbatici, ca să-i lichideze. Nu ştia nimic din ce se întâmpla. 
Specialistul Gregg Gould era acolo, cu el. Gould primise nişte 
schije în dos, aşa că arăta destul de caraghios, cu fesele în sus şi 
bandajat, vorbind la nesfârşit despre prietena lui... Ceea ce îl 
deprima teribil pe Phipps, care nu avea nici o prietenă. 

— Totul o să fie bine, omule. Când vom ieşi de aici, o să beau 
nişte bere, spuse Phipps, încercând să schimbe subiectul 
conversaţiei. 

Nu reuşi. 

Specialistul Nick Struzik era şi el înăuntru. Fusese împuşcat în 
umărul drept. Phipps îl văzuse sângerând lângă un zid de piatră, 
mai devreme, la scurt timp după ce fusese rănit, şi îşi amintea că 
fusese şocat de imagine, ca şi cum l-ar fi plesnit cineva. Struzik 
era primul dintre amicii lui pe care-l vedea rănit. Sergentul de 
stat-major Mike Collins era într-o stare cu adevărat proastă. 
Primise un glonţ în piciorul drept, care-i zdrobise şi tibia, şi 
peroneul. Collins avea dureri mari şi sângera din belşug. Phipps 
îşi spuse cu tristeţe că era probabil ca sergentul Collins să nu 
supravieţuiască. 

Când fu clar că aveau să stea mai mult acolo, sergentul Lamb 
îl luă pe sergentul Ron Galliette cu el şi amândoi cercetară uşile 
din jurul curţii interioare. In spatele uneia erau două femei, una 
dintre ele foarte bătrână, şi trei copii. Femeia mai tânără voia să 
plece. Avea doar şaisprezece ani şi părea prea micuță şi slabă ca 
să fi născut bebeluşul pe care-l strângea la piept. Pornea mereu 
spre uşă. Lamb îi spuse sergentului Yurek să o supravegheze. De 
câte ori Yurek se uita în altă parte, ea încerca să se apropie de 
uşă. El ridica arma şi ea se aşeza la loc. 

Yurek încercă să o calmeze, dar era clar că fata nu înţelegea 
nici un cuvânt. Cu toate acestea, continuă să-i vorbească. Când 
ea încercă din nou să ajungă la uşă, o împinse într-un colţ cu 
arma. j 

— Nu. Nu, nu! Trebuie să stai aici, zise el. Încercând să o 
sperie ca să stea liniştită. 

Femeia se rățoi la el cu cuvinte pe care nu le înţelegea. 

Yurek văzu nişte apă picurând dintr-un robinet de lângă 
perete. Colectă puţină cu bidonul lui gol şi i-l întinse femeii. Ea 
întoarse capul şi refuză să-l primească. 

— Aşa să fie, spuse Yurek. 


Lamb numără cincisprezece răniţi, inclusiv copilotul de pe 
Super Six One, Donovan Briley. Aveau nevoie de mai mult spaţiu, 
aşa că plasară o încărcătură mică de exploziv lângă un perete 
din spate. Piatra şi mortarul erau atât de moi, încât majoritatea 
zidurilor puteau fi dărâmate numai prin împingere, aşa că acea 
încărcătură produse o gaură frumoasă de aproape un metru şi 
jumătate pe un metru. li sperie pe toţi când explodă, mai ales pe 
somaleza pe care o păzea Yurek. Il sperie chiar şi pe Twombly, 
care o fixase. Crezuse că era un fitil de treizeci de secunde, dar 
acesta fusese de numai douăzeci, aşa că sărise în sus atunci 
când încărcătura explodase. Noua gaură dădea într-o cameră de 
lângă curtea centrală a blocului, unde se aflase iniţial Perino, aşa 
că unităţile lui DiTomasso şi Perino stabiliră, în sfârşit, legătura. 
Suflul exploziei făcu ca o mare parte din zidul exterior să se 
prăbuşească peste Waddell şi Barton, care stăteau lângă 
elicopterul doborât. 

Nelson era atât de surd, încât nici nu auzi explozia. li ţiuiau 
constant urechile, din momentul în care Twombly trăsese cu 
arma SAW chiar din faţa lui. Nelson privea carnagiul din jur şi se 
simţea extrem de norocos. Cum de nu fusese rănit? Era greu de 
descris ce simţea... Era ca o manifestare divină. Aproape de 
moarte, se simţea foarte în viaţă. Intotdeauna ştiuse că va muri 
într-o zi, aşa cum ştie orice om că este muritor. Dar acum acest 
adevăr îi revenea mereu în minte. Şi nu era o chestie 
înspăimântătoare sau morbidă. Il făcea să se simtă şi mai viu. Nu 
simţea nici o remuşcare faţă de oamenii pe care-i împuşcase şi îi 
ucisese pe stradă. Ei încercaseră să-l ucidă. Era bucuros că el era 
viu şi ei morţi. 


Când mutară răniții în camera mai mare, eliberată de 
încărcătura lui Twombly. Sergentul Collins trebuia trecut prin 
gaură pe o targă. Fuseseră nevoiţi să-l lege şi să încline taiga 
într-o parte. Collins protestase când îl avertizaseră de această 
mişcare. 

— Am un picior rupt. Băieți! 

— Imi pare rău, îi spuse Lamb. Trebuie să te trecem prin 
gaură. 

Collins urlă de durere când îl trecură oamenilor de dincolo. 

Trecură şi corpul lui Bull Briley, pe o targă. Nelson îl văzuse pe 
Briley jucând cărţi şi râzând, mai devreme, în acea zi. Acum avea 

capul despicat, tăiat de la o ureche la cealaltă, chiar sub bărbie. 
Corpul lui era cald încă şi transpirat, dar devenise cenuşiu. 
Tăietura din cap avea doi centimetri lăţime şi încetase să mai 
sângereze, „lisuse, îşi spuse Lamb, este o zi tristă.” Când îl 
trecură prin gaură, Lamb se urcă pe zid şi trase corpul lui Briley 
de pe targă, sprijinindu-l de perete. Capul pilotului se izbi de 
perete cu un pocnet care îl îngreţoşă pe Lamb. Apoi îndreptă 
corpul, aşa încât, atunci când se instala rigori morțiş, cadavrul să 
nu fie îndoit de la mijloc. 


Abdiaziz Ali Aiden aştepta în întuneric. Rangerii se mişcau prin 
camera lui. Prin deschizătura mică pe care o făcuse elicopterul în 
acoperiş, vedea stelele. Soldaţii agăţaseră lumini roşii în copaci 
şi deasupra caselor. Nu mai văzuse niciodată astfel de lumini. li 
auzea pe americanii din casă vorbind cu elicopterele prin staţiile 
radio, direcţionându-le focul. 

Nu era sigur ce era mai periculos. Să stea în casă, cu toţi acei 
rangeri, de partea cealaltă a peretelui, sau să rişte să fie 
împuşcat când fugea în noapte. Dezbătu problema în minte până 
când împuşcăturile de afară încetară, şi atunci decise să plece. 

Se ridică pe zidul exterior şi sări pe alee. Erau patru morţi în 
locul în care ateriză, doi bărbaţi, o femeie şi un copil. O luă la 
fugă şi abia parcurse o distanţă mică, când un elicopter cobori la 
mică înălţime în spatele lui şi gloanţele începură să muşte din 
pământ şi să ricoşeze din ziduri. işi puse capul în piept şi 
continuă să alerge, surprins că nu fusese nimerit. 


Tim Wilkinson, Pj-ul, îi păzea pe oamenii răniţi din curtea 
căpitanului Miller, din partea cealaltă a lui Freedom Road. 
Wilkinson stătea în pragul porţii spre curte, cu o armă în mână. 
Impuşcăturile se auzeau rar acum. Din când în când, elicopterele 
Little Bird coborau zgomotos şi luminau cerul cu rachetele şi 
tunurile lor. 

Stebbins îşi aprinse o ţigară şi Wilkinson, surprins de zgomotul 
neaşteptat, se întoarse cu arma spre el. 

— Imi aprindeam o ţigară, sergent. 

Urmă un moment de tăcere, după care cei doi zâmbiră, 
gândindu-se la acelaşi lucru. 

— Ştiu, ştiu, spuse Stebbins. Nu e bună pentru sănătatea mea, 
nu-i aşa? 

Noaptea, târziu. Norm Hooten şi ceilalţi băieţi din Delta, 
echipele conduse de sergenţii clasa întâi John Boswell şi Jon Hale, 
împreună cu o echipă de rangeri condusă de sergentul Watson, 
părăsiră curtea căpitanului Steele şi ieşiră în aleea îngustă de 
lângă zidul nordic al acesteia, unde fusese plasat cadavrul lui 
Fillmore în acea seară. Hotărâseră că lucrurile se liniştiseră 
suficient ca să se mute, aşa cum voia căpitanul Miller, în clădirea 
din colţ, de la capătul nordic al blocului lor. De acolo putea 
acoperi aleea largă est/vest care separa cele două forţe. In urma 
acestei mişcări, Steele rămase singur în curte cu răniții şi cu 
numai patru sau cinci oameni apți de luptă, dar nici ceilalţi nu 
mergeau prea departe. 

Nici unul dintre rangeri nu era încântat să plece. Unul dintre 
ei, un sergent, refuză categoric să părăsească curtea, chiar şi 
după ce Steele îi dăduse un ordin direct. Omul se retrase în 
spate. | se spuse să ajute răniții. 

Sergenţii Thomas şi Watson îi urmară pe băieţii din Delta în 
noapte, urmaţi de Floyd, Kurth, Collett şi alţi câţiva oameni. 
Floyd găsi un măgar mort pe marginea străzii, chiar lângă uşă, şi 
se ghemui în spatele lui. Băieţii din Delta înaintară pe alee şi 
urcară în clădirea din colţ printr-o fereastră care era la un metru 
deasupra pământului. Când ajunse şi Floyd, trecuseră deja corpul 
lui Fillmore prin fereastră. 

Floyd se împiedică de ceva. Pipăi cu mâna pe jos şi găsi 
carabina CAR-15 a lui Fillmore. Mai găsi şi casca acestuia, cu 
setul radio şi alte câteva articole din echipamentul lui. Tocmai le 
strângea, când Watson se aplecă pe fereastră. 

— Ce naiba faci, Floyd? Lasă joaca! Treci dracului înăuntru! 

Floyd se chinui să se caţere, cu tot echipamentul acela după 
el. 

Watson îl împinse, şi rangerul ateriză într-un spaţiu mult mai 
larg decât cel în care se aflau căpitanul Steele şi ceilalţi. Corpul 
lui Fillmore era întins în mijloc, în lumina lunii. Dincolo de alee, 
de la fereastra pe care intraseră, era un alt zid care-i despărţea 
de răniții de alături. Dărâmaseră obloanele, aşa că puteau 
discuta cu uşurinţă între ei. 

Băieţii din Delta fixară lumini stroboscopice infraroşii în jurul 
noului spaţiu, ca să-l marcheze pentru elicoptere. Floyd cercetă 
curtea şi găsi un butoi de două sute de litri sub un robinet care 

picura. Îl mirosi mai întâi, să vadă dacă nu era motorină, după 
care băgă degetul înăuntru şi îl linse. Era apă. Kurth şi ceilalţi 
fuseseră avertizaţi cu fermitate de doctori să nu bea apa locală. 
„Ei bine, la naiba cu doctorii”, decise Kurth. Dacă avea să i se 
facă rău, ei bine, asta avea să se întâmple mai târziu. Îşi umplu 
bidonul cu apă şi bău suficientă ca să-şi ude gâtul. 

Apoi, împreună cu sergentul Ramaglia, care era în camera din 
cealaltă parte a aleii, începură să treacă bidoanele de la unul la 
celălalt, pe o coadă de mătură. Floyd umplea bidoanele, unul 
câte unul, şi le dădea înapoi. 

Apoi, Floyd şi Collett stătură mult timp de vorbă, în şoaptă. 
Operatorii Delta de la ferestre şi uşi acopereau zona, aşa că nu 
aveau nimic de făcut. Floyd găsi lângă picior o cutie nouă a unei 
M-16. 

— Hei, Collett, ia uită-te la asta. 

Li se spusese că toţi somalezii aveau arme vechi. Aceasta mai 
avea încă unsoarea originală pe ea. 

De sus, comandanții urmăreau cartierul prin camerele în 
infraroşu şi sensibile la căldură. Vedeau somalezi mişcându-se în 
jurul blocurilor în grupuri de zece sau mai mulţi şi continuau să-i 
atace cu elicopterele. Miliția lui Aidid aducea luptători cu 
camioanele din alte părţi ale oraşului. Unul dintre elicoptere 
împuşcă un somalez care căra un tub RPG şi care probabil că-şi 
pusese grenade suplimentare la spate. Traseră o rachetă în el. 
Acesta îl ucise şi detonă probabil grenadele de rezervă, căci 
omul sări în aer ca o torţă. Când elicopterul se întoarse la bază 
ca să alimenteze, găsiră bucăţi din corpul lui, lipite pe parbriz. 

Sergentul Goodale, întins cu fesa rănită în sus, reîncepuse să 
coordoneze trecerile elicopterelor din interiorul curţii căpitanului 
Steele. Nu vedea nimic de unde stătea, dar acţiona ca punct de 
strângere a cererilor tuturor operatorilor radio care cereau sprijin 
aerian. El decidea care loc avea nevoie mai multă de ajutor şi 
transmitea totul elicopterului de comandă. 

Seara, târziu, primi vestea că două grupuri mari de somalezi 
se deplasau de la sud la nord. 

Pentru prima dată, Steele simţi un fior de panică. „Poate că n- 
o să mai scăpăm de aici.” Dacă o forţă somaleză hotărâtă 

năvălea pe poarta curţii, el şi oamenii lui puteau ucide mulţi 
dintre ei, dar nu-i puteau opri. Se asigură că toţi erau treji şi 
pregătiţi. Apoi băgă capul în camera din spate, unde erau 
Goodale şi ceilalţi răniţi şi îi informă cu un umor amar: 

— Dacă vedeţi că intră cineva pe uşa asta şi nu strigă 
„Ranger! Ranger!”, trageţi, pentru că asta înseamnă că noi 
suntem morţi. 

Goodale era şocat. Liniştea de afară îi dăduse un sentiment de 
falsă siguranţă. Descoperi că cel mai bun mod de a-şi accepta 
soarta era să se considere deja mort. Murise deja. Aşa încât îşi 
continuă treaba. 

Un bloc mai sus, sergentul Yurek stătea acum la fereastra cu 
vedere spre est, spre aleea pe care se prăbuşise elicopterul. 
Încerca să stea cât mai liniştit, presupunând că va auzi inamicul, 
înainte să-l vadă. Apoi zări gardul mişcându-se. Işi ridică armele 
M-16 la umăr şi ţinti deasupra gardului, când primul somalez, 
apoi încă unul, se ridicară încet şi apoi trecură pe zidul adiacent, 
evident căutând un loc de unde să sară. „E prea uşor”, îşi spuse 
Yurek. Unul dintre oameni îl reperă chiar înainte ca sergentul să 
apese pe trăgaci. Abia avu timp să înceapă să strige şi să ducă 
mâna spre armă, când gloanţele sergentului îl aruncară de pe 
zid. Una dintre arme căzu de partea zidului pe care se afla Yurek. 
Acesta auzi o bufnitură de cealaltă parte şi apoi liniştea se lăsă 
din nou. 

Privind spre drumul principal, sergentul Howe se simţea ca 
într-o capcană. Era prins într-o poziţie proastă şi pentru prima 
dată se gândi că era posibil să nu scape cu viaţă. 

Somalezii trimiseseră echipe de trei până la şase oameni pe 
alei, încercând să afle exact unde se aflau ei. Howe îi vedea şi 
ştia exact ce urmăreau. Unul trase de după colţ înspre poziţia lui 
Miller de pe partea cealaltă a străzii şi apoi aşteptă, sperând să 
vadă fulgerarea de la gura ţevii, care să-l ghideze. Văzând că nu 
se riposta, trecu după colţ. Howe hotărî să-l lase să avanseze pe 
stradă în faţa poziţiei lui, înainte să tragă, pentru că, dacă-l 
împuşca şi nu-l ucidea, acesta ar fi putut să se întoarcă la ai lui şi 
să trădeze poziţia lui Howe. Şi atunci ar fi fost o ţintă perfectă 
pentru grenade. Exact când se pregătea să tragă, doi operatori 
Delta de vizavi deschiseră focul şi îl doborâră pe somalez. Acesta 
nu se mai ridică. 

Câteva Little Bird se ocupară de două grupuri mari de 
somalezi care se apropiau. Goodale auzi unul dintre elicoptere 
coborând cu un urlet puternic al motoarelor pe Freedom Road şi 

după răpăitul tunurilor lui şi buuum-ul satisfăcător al unei 
rachete, strigă: 

— Turteşte-i şi fă-i şi mai mari! 

O a doua trecere elimină şi cea de a doua ameninţare. 

Sergentul Bray, controlorul de luptă din Forţele Aeriene din 
poziţia lui Miller, ceru o trecere cu elicopterul peste casa cu două 
etaje de lângă curtea lor. Clădirea avea vedere spre curie şi o 
intrare separată după colţ. Dacă erau somalezi în casă, aceştia 
puteau trage în jos în ei. Clădirea era lângă curtea-post de 
comandă a echipei Delta şi la mai puţin de douăzeci de metri de 
poziţia lui Howe, aşa că atacarea ei fără să fie rănit nici un 
american de la sol necesita o lovitură perfectă. Oamenii lui Howe 
marcară casa cu lasere pentru pilotul de pe Little Bird, care îi 
întrebă prin staţie dacă erau siguri că voiau să tragă cu tunurile 
atât de aproape. Din aer era ca şi cum ar fi trebuit să picteze o 
linie subţire între două poziţii prietene. 

— Ţineţi-vă capetele la cutie, îi avertiză pilotul. 

Trase exact la ţintă. Privind cum minitunurile făceau bucăţi 
casa, Howe se întoarse spre unul dintre camarazii lui şi spuse: 

— Nu încerca asta acasă! 

Pe la miezul nopţii, convoiul de salvare se apropie. Oamenii de 
la sol ascultară motoarele celor aproape o sută de vehicule, 
tancuri,  APC-uri şi  Humvee-uri. După o vreme, ritmul 
împuşcăturilor sună ca un solo dintr-un cântec rock, foarte 
heavymetal - era apropierea mânioasă a Statelor Unite ale 
Americii, paşii marelui zeu al lui roşu. Alb şi albastru. 

Era cel mai frumos sunet din lume. 

Michael Durant auzi tunurile uriaşului convoi de salvare care 
intra zgomotos în oraş. Pilotul rănit era întins pe spate şi legat cu 
un lanţ de câine de podeaua cu dale reci, într-o cameră 
octogonală mică, fără ferestre. Aerul, lumina lunii şi sunetele 
intrau filtrate prin crucile tăiate în partea superioară a pereţilor 
de beton. Simţea în aer gustul şi mirosul de sânge, praf de puşcă 
şi sudoare. Camera nu avea nici un fel de mobilă şi o singură 
uşă, care era închisă. 

Atunci când mulţimea furioasă se apropiase de el, crezuse că 
o să moară. Nu ştia nimic despre soarta celorlalţi trei oameni din 
echipajul lui, copilotul Ray Frank şi şefii de echipaj Tommy Field 
şi Bill Cleveland, şi nici despre a celor doi băieţi din Delta care 
încercaseră să-i apere. Acestora nu le cunoştea nici măcar 
numele. 

Leşinase în timp ce era dus pe sus de mulţime. Avusese 
impresia că-şi părăsise corpul, privind scena de undeva de 
deasupra, iar haosul şi teroarea îl calmaseră. Dar acea senzaţie 
nu durase. Îşi revenise atunci când fusese aruncat în partea din 
spate a unui camion, cu o cârpă legată în jurul capului, surprins 
că era încă în viaţă şi aşteptându-se să moară în orice clipă. 
Drumul cu maşina durase destul de mult. Camionul mergea, se 
oprea, apoi pornea din nou şi iar se oprea. După aprecierea lui. 
Trecuseră vreo trei ore de la prăbuşire, când îl aduseseră în acel 
loc, îi scoseseră cârpa de pe ochi şi îi legaseră mâinile cu lanţul. 

Ceea ce nu ştia Duram era faptul că fusese răpit de primul 
grup de somalezi care-l atacaseră. Yusef Dahir Mo'alim, 
conducătorul miliției locale, care-l scăpase de mulţime după ce-i 
copleşiseră numeric şi lichidaseră pe ceilalţi, avea intenţia să-l 
ducă pe Durant în satul lui şi să-l predea conducătorilor din Habr 
Gidr. Totuşi, atunci când plecau de la locul prăbuşirii, fuseseră 
opriţi de o bandă de mooryian, mai bine înarmaţi ca ei, care 
aveau un vehicul cu un tun mare în spate. Grupul acela nu îl 

privea pe pilotul rănit ca pe un prizonier de război, care să fie 
schimbat cu conducătorii clanului ce fuseseră capturați, ci ca pe 
un ostatic. Oamenii lui Mo'alim erau mai puţini şi mai prost 
înarmaţi, aşa că fuseseră nevoiţi să-l cedeze pe Durant. Aşa 
mergeau lucrurile în Mogadiscio. Dacă comandantul lui Habr 
Gidr, Mohamed Farrah Aidid, îl voia înapoi pe pilot, el urma să 
lupte pentru el sau să plătească. 

Durant simţea o durere în piciorul drept, unde femurul era 
fracturat, iar sângele îi curgea în pantaloni, din locul în care un 
capăt al osului rupt trecuse prin piele. Nu-l durea foarte rău. Nu 
ştia dacă asta era bine sau rău. Ceea ce-l îngrijora cu adevărat 
era spatele. Credea că îşi zdrobise coloana vertebrală în 
momentul prăbuşirii. 

Reuşi să-şi scoată o mână din lanţ. Era atât de transpirat, 
încât, atunci când o lăsă moale, alunecă cu uşurinţă din legătură. 
Asta îi oferi un mic moment de triumf. Acum putea să-şi şteargă 
murdăria din nas şi ochi şi să-şi îndrepte piciorul rupt, aşa încât 
să stea puţin mai confortabil. Apoi îşi înfăşură din nou mâinile cu 
lanţul, aşa încât acestea păreau legate în continuare pe stomac, 
pentru ca răpitorii să nu observe nimic. 

La un moment dat, auzi mai multe vehicule blindate care 
treceau afară, pe lângă clădire. Auzi împuşcături şi crezu că va fi 
salvat. Sau ucis. Afară, în oraş, se dădeau lupte crâncene. 
Exploziile se apropiau din ce în ce mai mult. Somalezii care-l 
răpiseră deveniră mai agitaţi. Erau cu toţii tineri, iar armele lor 
păreau ruginite şi prost întreţinute. De câteva ori, unul sau mai 
mulţi năvăliră în cameră, ca să-l amenințe. Unul dintre ei vorbea 
puţin englezeşte. 

— Tu ai ucis somalezi! Vei muri, ranger Somalia. 

Durant nu înţelese restul cuvintelor, dar presupuse că aveau 
de gând să-l împuşte, ca să nu permită americanilor ce se 
apropiau să-l ia înapoi. 

Ascultă zgomotele luptei cu speranţă şi teamă. Apoi acestea 
se îndepărtară şi scăzută în intensitate. Se simţi dezamăgit, în 
ciuda pericolului. Fuseseră atât de aproape! 

Atunci, pe uşă apăru ţeava unei arme. Numai ţeava neagră. 
Durant o zări cu coada ochiului şi în toarse capul chiar în clipa în 
care individul trase. Simţi impactul în umărul şi în piciorul stâng. 
Se uită la umăr şi văzu sânge şi capătul din spate al unui cartuş 
ieşind din piele. Era clar că mai întâi lovise podeaua şi apoi 
ricoşase în el, cu suficientă forţă ca să pătrundă. 

işi desprinse mâna din lanţ şi încercă să scoată glonţul din 

umăr. Era o mişcare automată, un reflex, dar, atunci când 
degetele atinseră cartuşul, urlă de durere. Era încă fierbinte. 
„Lecţie învățată, îşi spuse. Aşteaptă până se răceşte.” 


2 


În acest timp, rangerii din coloană erau agitaţi şi tulburaţi. 
Camarazii lor erau încă prinşi în capcană! Cei care participaseră 
la luptă ştiau cât de îngrozitoare devenise aceasta. Oamenii 
zdraveni ajutaseră la mutarea răniților şi a morţilor din ultimul 
convoi de Humvee-uri şi camioane în spitalul de campanie, unde 
doctorul Marsh şi echipa lui de doctori şi asistente se străduiau 
din toate puterile să-i salveze. Rangerii despre care se ştia că 
erau morţi erau Pilla, Cavaco şi Joyce. Blackburn, Ruiz, Adalberto 
Rodriguez şi operatorul Delta Griz Martin erau într-o stare foarte 
proastă. Alte zeci erau răniţi. Era o scenă de coşmar. Chiar şi 
soldaţii care nu erau răniţi erau atât de plini de sânge, încât 
păreau răniţi. 

Câţiva asistenţi îl asaltară pe sergentul Eversmann, care 
comandase Chalk Four şi venise cu oamenii lui, cu convoiul 
rătăcit. Eversmann nu avea nici o rană dar majoritatea oamenilor 
lui fuseseră loviți. Pe drum, stătuse îngrămădit între cei răniţi, 
aşa că uniforma lui era îmbibată de sânge. În timp ce ajutau la 
descărcarea celor din maşină, doi sanitari îl prinseră de mâini şi 
începură să-i taie pantalonii. 

— Lăsaţi-mă în pace! strigă el. Nu am nimic. 

Cei doi nu-l băgară în seamă. O parte dintre cei răniţi cu 
adevărat protestaseră în acelaşi mod. 

— Eu sunt bine. Ocupaţi-vă de ei! strigă sergentul, arătând 
spre oamenii care aşteptau îngrijire. 

Eversmann îşi pierduse firea. Trecuse prin multe în acea zi, şi 
vederea sângelui şi a acelor oameni sfârtecaţi - oamenii lui! 
Devenise insuportabilă Era greu să rămâi indiferent. Incepuse să- 
şi verse nervii pe asistente şi sanitari, când un bărbat mai în 
vârstă îl trase deoparte. 

— Cum te numeşti, sergent? 

— Matt Eversmann. 

— Ascultă, Matt. Trebuie să te calmezi. 

— Am înţeles. 

— Ne vom ocupa de băieţii aceştia. Totul va fi bine. Tu trebuie 

doar să te calmezi. 

— Sunt calm, urlă Eversmann, care era evident că nu era calm 
deloc. Vreau doar să vă ocupați de ei! 

— Băieţii aceştia au nevoie să te vadă că eşti un tip rezistent. 
Nu-i lăsa să te vadă nervos, pentru că asta îi va face şi pe ei 
nervoşi. 

Eversmann realiză că se făcea de râs. 

— OK, spuse el. 

Rămase nemişcat câteva clipe, apoi se întoarse şi porni încet 
spre hangar. Era greu să scape de emoţiile luptei. Identificarea 
morţilor era cutremurătoare. Casey Joyce era unul dintre oamenii 
lui. Ultima dată îl văzuse când plecase în fugă cu targa pe care 
se afla Blackburn, ca să îl ducă pe acesta la convoi. Acum, îi 
vedea faţa palidă şi golită de sânge, de pe care dispăruse orice 
urmă de viaţă. 

lşi reveni când locotenent-colonelul McKnight îi ceru să 
întărească apărarea aeroportului. Existau temeri că Aidid va 
încerca să atace baza. Aşa că Eversmann îşi înfrână sentimentele 
şi trecu la treabă. Mai avea şase oameni din echipa lui, care erau 
capabili de luptă. 


Copcile de pe umărul specialistului Sizemore erau deschise şi 
sângerau, dar el le alungă pe asistente cu mâna. Nu voia să fie 
dat iar deoparte. Era urmărit de imaginile oamenilor lui din 
oraşul asediat, care-l aşteptau. Era furios, ca majoritatea 
camarazilor lui rangeri. Voia răzbunare. Se gândi la Stebbins, 
care îi luase locul în elicopter, şi era furios că funcţionarul 
companiei era acolo, în locul lui. Trebuia să se ducă înapoi. Se 
învârtea nervos în jurul Humvee-urilor care aşteptau, când un om 
din Delta se apropie şi întrebă: 

— II cunoaşte cineva pe Alfabet? 

Sizemore spuse că el îl cunoştea. leşiră împreună pe poartă şi 
trecură pe lângă cortul spitalului. In spatele lui, mini-buncărul de 
saci de nisip construit de sergentul Rhymes era acum acoperit cu 
un cearşaf alb. Sergentul ridică cearşaful. Dedesubt era corpul lui 
Kowalewski, cu o grenadă încă înfiptă în piept. 

— E Kowalewski? întrebă omul din Delta. 

Sizemore aprobă din cap. Sau crezu că o făcuse. Era 
înmărmurit. Omul din Deltă îl întrebă din nou: 

— E Kowalewski? 

— Da, el este. 

Lanky Steve Anderson încerca să se automotiveze să se 


186 


întoarcă. Prima dată se dusese cu inima îndoită. Evenimentele 
din acea zi îi creaseră un amestec de sentimente puternice, dar 
furia era predominantă. Acum, după ce văzuse toţi acei morţi şi 
răniţi, se simţea folosit şi stupid. Viaţa îi era pusă în pericol şi era 
aruncat într-o situaţie în care trebuia să împuşte şi să ucidă alţi 
oameni, ca să supravieţuiască... şi nu înţelegea de ce. Cum 
puteau unii politicieni din Washington să pună într-o astfel de 
situaţie oameni ca el, care erau tineri, naivi, plini de patriotism şi 
dornici să facă ceea ce trebuia făcut? 

II asculta pe unul dintre camarazii lui, soldatul Kevin Matthews, 
care fusese în mica coloană de Humvee când fusese ucis Pilla, şi 
se întorsese acolo cu primul convoi de salvare. Matthews vorbea 
încontinuu despre un tip pe care-l ucisese pe stradă cu câteva 
ore înainte, despre modul cum acesta se cutremurase, în timp ce 
era lovit de cinci, zece, cincisprezece gloanţe. La început, 
Anderson avu senzaţia că Matthews se lăuda. Apoi, ascultând din 
nou, înţelese că tânărul soldat era, de fapt, supărat şi bălmăjea 
acelaşi lucru la nesfârşit, în dorinţa de a fi asigurat că făcuse 
ceea ce trebuia. 

— Ce altceva ai fi putut face? zise Anderson. 

Anderson vorbise cu părinţii lui cu o noapte înainte şi le 
spusese că totul era în regulă, că nu se întâmpla nimic deosebit. 
Şi iată în ce situaţie ajunseseră ei acum! 


Se căutau oameni care să poată conduce camioane de cinci 
tone, purtând NOD-uri. Specialistul Peter Squeglia, armurierul 
companiei, mai condusese motociclete purtând NOD-uri, aşa că 
unul dintre locotenenţi îi spuse să treacă în spatele unui volan. 

— Domnule, dacă-mi cereţi să o fac, o fac. Dar n-am mai 
condus niciodată un camion. 

Ideea de a încurca vitezele şi de a îneca motorul în mijlocul 
unui schimb de focuri, când un singur vehicul putea ţine pe loc 
toată coloana sau, mai rău, putea fi /ăsat în spate, îl îngrozea pe 
Squeglia. Locotenentul se strâmbă şi plecă să caute pe cineva. 
Squeglia se întoarse la strângerea armelor de la morţi şi răniţi. 
Ulterior, avea să le curețe şi să le repare. Expresia de pe faţa 
locotenentului îl făcu să se simtă descurajat şi vinovat. Toată 
lumea era speriată. Unii erau înnebuniţi să intre în luptă. In timp 
ce alţii căutau un mod ca să scape de ea. Squeglia era undeva la 
mijloc. După ceea ce văzuse în convoiul rătăcit, o parte din el 
simţea că întoarcerea în oraş ar fi fost o sinucidere. Era o 
nebunie, dar trebuia făcută. Dar Squeglia voia să se ducă. Voia 

să-şi joace rolul, însă nu făcând ceva stupid, cum ar fi să 
hotărască să înveţe să conducă un camion mare în mijlocul unei 
bătălii blestemate. 

Când veni vremea să se urce în camion, Squeglia îşi luă 
pistolul şi carabina CAR-15 la care ataşase un lansator de 
grenade M-203. Avu grijă să se suie cât mai la urmă. După 
părerea lui, cel mai sigur loc, dacă exista. Aşa ceva, era mai în 
spate, unde se aflau roata de rezervă şi amortizorul. Se ghemui 
în spatele acestora. Oricum, erau mai bune ca sacii cu nisip. 


Chiar înainte ca întreg convoiul să plece din bază, specialistul 
Chris Schleif fugi înapoi în hangar, căută prin grămada de arme a 
lui Squeglia şi luă mitraliera M-60 a lui Pilla şi muniţia acesteia. 
Erau încă lipicioase din cauza sângelui şi a creierului lui Pilla. 
Schleif îşi aruncă arma lui şi se urcă în Humvee cu cea a lui Pilla. 

— El n-a avut şansa să omoare pe nimeni cu ea, îi explică 
specialistului Brad Thomas, care, ca şi el, se întorcea în oraş 
pentru a treia oară. O să o fac eu pentru el. 


La 9:30 p.m., forţa de salvare părăsi aeroportul şi o luă spre 
nord, spre New Port, ca să stabilească legătura cu malaiezii şi 
pakistanezii. Majoritatea rangerilor, toţii oamenii din Delta, cei 
din SEAL şi controlorii de luptă din Forţele Aeriene care nu 
fuseseră ucişi sau răniţi, şi amândouă companiile din Divizia 10 
Montană alcătuiau o forţă de aproape patru sute de oameni. Ei 
erau aşteptaţi de APC-urile malaieze, tipul Condor, de fabricaţie 
germană. Fiecare putea duce cam şase oameni. Tancurile 
pakistaneze erau tip M-48, americane. Blindatele erau aliniate şi 
gata de plecare, la sosirea convoiului lung de camioane şi 
Humvee, dar coordonarea mişcării acestei colecţii ciudate de 
vehicule avea să dureze ceva. j 

David se apucă imediat de treabă. Intinse o hartă pe capota 
Humvee-ului lui şi începu să improvizeze un plan, la lumina 
lanternelor ţinute de soldaţii din jur. Spre uşurarea lui, 
majoritatea ofiţerilor malaiezi şi pakistanezi ştiau engleză. 

David simţea nevoia să se grăbească, dar nu în mod exagerat. 
Ştia că la locul primei prăbuşiri erau soldaţi răniţi, în stare critică, 
pentru care fiecare moment era important. Pe de altă parte, 
acest convoi era ultima şansă. Dacă ratau, dacă nu reuşeau să 
ajungă la locul prăbuşirii şi se blocau undeva, cine să mai vină 
să-i salveze? Dacă unul sau doi soldaţi mureau în timp ce 
aşteptau, era ceva tragic, dar prioritatea lui trebuia să fie 

salvarea celorlalţi nouăzeci şi şapte de oameni şi aducerea lor 
înapoi la bază. 

Pe măsură ce orele treceau, fără ca acţiunea să înceapă, 
rangerii fierbeau de nerăbdare. După părerea lor, erau ţinuţi pe 
loc de acea unitate de armată care se mişca încet şi care nu 
aprecia corect gravitatea situaţiei. Mai în spate, în coloană, parcă 
nu se făcea nimic. Unii dintre oamenii din Divizia 10 Montană 
dormeau în partea din spate a vehiculelor. Dormeau! Rangerul 
sergent Raleigh Cash abia se abţinea. Camarazii lui mureau în 
oraş, şi indivizii aceia trăgeau un pui de somn! „De ce naiba nu 
se mişcau odată?” 

Când află vestea că Smith murise din cauza sângerării, 
aşteptând să fie salvat, Cash îşi pierdu firea. Işi vărsă furia şi 
nerăbdarea asupra Diviziei 10 Montane. Asupra ofițerului lor. i 
spuse ofițerului că, înainte ca rangerilor să le pice pe cap 
unitatea lui, nu avuseseră nici o problemă în a găsi locul luptei. 

— Nu noi ţinem lucrurile pe loc, protestă ofiţerul. Suntem gata 
de plecare, ca şi voi. Trebuie să ai puţină încredere în 
conducătorii voştri. 

— Durează prea mult, zise Cash, ridicând vocea din cauza 
furiei. Prietenii mei mor acolo! Trebuie să plecăm acum! 

Comandantul plutonului lui Cash veni să-l liniştească. 

— Toţi vrem să pornim. 

Pe la 11 p.m., David pregătise convoiul de plecare şi avea o 
părere destul de bună despre plan. Privea acel efort 
organizatoric drept una dintre cele mai mari realizări din viaţa 
lui. Tancurile pakistaneze aveau să conducă convoiul în oraş. În 
spatele lor, fiecare pluton ocupa patru APC-uri, între care erau 
intercalate camioane şi Humvee-uri. Elicopterele Cobra ale Forţei 
de Reacţie Rapidă aveau să asigure sprijin aerian. Urmau să 
meargă până la un punct de desfăşurare de pe Naţional Street, 
de unde jumătatea forţei avea să cotească spre sud, spre locul 
prăbuşirii elicopterului Super Six Four al lui Durant, iar cealaltă 
jumătate spre nord, spre Super Six One al lui Wolcott, unde era 
prinsă cea mai mare parte a forţei de atac. Stabiliseră legăturile 
de comunicaţii, ofiţerii de legătură erau intercalaţi în lungul 
convoiului... şi erau gata de plecare. 

Atunci, unul dintre ofiţerii pakistanezi se apropie în fugă. 
Comandantul lui obiectase la ideea ca tancurile să conducă 
convoiul. Asta era o problemă, pentru că era nevoie de tancuri, 
care să străpungă baricadele formidabile pe care le ridicaseră 
somalezii ca să blocheze drumurile principale de ieşire din baza 

americană. Cum New Port era baza pakistanezilor şi ei erau cei 
care propuseseră ruta până la punctul de apărare, se ajunse la 
un compromis. Tancurile aveau să conducă convoiul până la 
cercul de trafic K-4, după care să se retragă la mijlocul coloanei. 
In acel moment, compania lui Meyerwich, majoritatea mergând 
în Condor, trebuia să treacă în frunte. 

Era ora 11:23 p.m. 

Când auzi tunurile uriaşului convoi apropiindu-se, căpitanul 
Steele înţelese că acela era cel mai periculos moment al nopţii. 
Luna era sus pe cer şi împuşcăturile din cartierul în care se 
prăbuşise primul elicopter aproape încetaseră. Aerul nu mai avea 
mirosul de fum şi praf de puşcă. Somalezii continuau să se 
repeadă inexplicabil până în mijlocul perimetrului. Cei din Delta îi 
lăsau să se apropie până ajungeau într-o zonă de foc încrucişat, 
după care îi doborau cu câteva împuşcături rapide. Din când în 
când, câte un Little Bird se apropia şi lansa o rachetă şi o rafală 
de minitun. Dar acum, singurul zgomot care-l preocupa pe Steele 
era huruitul tot mai puternic al tunurilor, scos de coloana de 
salvare care se apropia de poziţia lor. După atâtea împuşcături, 
cu două grupuri de soldaţi agitaţi, care urmau să stabilească 
legătura într-un oraş potrivnic, pe întuneric, cea mai mare 
ameninţare pentru oamenii lui o reprezentau chiar salvatorii lor. 

— Romeo Six Four (Harrell), aici Juliet Six Four (Steele). Cum 
facem ca să nu ieşim din clădiri şi să se tragă în noi? 

— Poziţia voastră trebuie marcată cu lumină stroboscopică IR. 
Dacă aveţi vreo îndoială. indreptati spre ei o lanternă roşie de 
deşert. 

Mai sus, pe stradă, căpitanul Miller era şi el îngrijorat. 

— OK. Deci din cine e formată forța asta de atac. Din malaiezi 
şi mai cine, terminat? 

— Malaiezi şi americani. Au şi rangeri cu ei, terminat. 

Miller adăugă, plin de speranţă: 

— Ok, şi fiecare vehicul are un tip de NOD, ca să poală 
identifica lumina stroboscopică, terminat? 

— Aşa au fost instruiți, terminat. 

Câteva minute mai târziu, elicopterul de comandă îl linişti pe 
Miller: 


190 


— Da, se mişcă. Elementul din frunte are dispozitive de 
viziune nocturnă, aşa că ar trebui să vă poată repera strobocopul 
IR, Scotty, terminat. 

Convoiul de salvare venea dinspre sud. După sunetul scos, 
mergeau pe aceeaşi rută pe care o parcurseseră rangerii şi cei 
din Delta în acea după-amiază, la est faţă de hotelul Olimpic, 
ceea ce însemna că aveau să ajungă întâi la poziţia lui Steele. 
Acum înaintau mai repede şi, după zgomotele care se auzeau, se 
părea că trăgeau în tot ce vedeau. Mai erau vreo zece minute 
până la ora două dimineaţa. Fără NOD-uri, nu puteai să vezi 
capătul străzii. Ei trebuiau să stea la adăpost şi să aştepte, 
sperând că acel convoi nu va veni, trăgând, pe mijlocul străzii 
lor. 

— Romeo Six Four, aici Juliet Six Four. Vom pune 
stroboscoapele IR în fața clădirilor: vom plasa şi nişte lumini 
roşii, ca să marcăm răniții. Dacă APC-urile ar putea să vină cât 
mai aproape posibil de aceste lumini roşii, încărcarea răniților în 
ele ar fi uşurată, terminat. 

— Recepţionat, dar fiți foarte atenți cu acele lumini roşii, altfel 
băieţii răi vor începe să tragă în ele, terminat. 

— OK, dar spuneți că toţi băieții au NOD-uri, da? 

— Au oameni în elementul din frunte cu NOD-uri şi aceştia ar 
trebui să se îndrepte direct spre stroboscoapele voastre IR, 
terminat. 

Era o atmosferă tensionată. Trecuse aproape o oră de când lui 
Steele i se spusese că întregul convoi va ajunge la el în douăzeci 
de minute. 

— Romeo, aici Juliet. Am înțeles că e posibil ca ei să fi cotit 
spre nord. Forța de reacție la sol a cotit spre nord. Au un ETA 
pentru această locație? 

— Nu, se mişcă încet, nu se grăbesc. Va dura ceva, Mike. 
Probabil cincisprezece sau douăzeci de minute, din locul unde 
cred eu că sunt, terminat. 

— OK. Noi suntem destul de în siguranţă aici. Cred că trecerile 
celor câtorva Linie Bird au înmuiat spiritul rebelilor. 

Pe la ora două primiră ordinul de la elicopterul de comandă. 

— OK. Fiţi pregătiți să ieşiţi de acolo, dar țineţi-vă capetele jos. 

— Recepționat, am înțeles. Poziţiile sunt marcate. Suntem 
gata de plecare, spuse Steele. 

Recepționat, vor veni destul de repede, aşa că fiți foarte 
atenți. 

— Puteţi ți siguri de asta, terminat. 

— Trebuie să apară, îi transmise Steele lui Perino. Vreau ca 
toată lumea să intre în curţi şi să stea departe de uşi şi ferestre. 

Aşa că rangerii se retraseră ca nişte crabi în cochiliile lor şi 
ascultară. Erau toţi îngroziţi de cei din Divizia 10 Montană, pe 
care-i considerau nişte nepricepuţi din armata regulată, slab 
pregătiţi, doar puţin mai evoluaţi decât civilii extrem de 
incompetenţi. 

Trecură cinci minute. Apoi zece. Douăzeci de minute. Apoi 
primiră un nou apel de la elicopterul de comandă. 

— Doar o precizare. Sunt încă la acea întoarcere în U. Au 
discuții în legătură cu direcția. Acum ar trebui să plece. Vă 
anunțăm când vor porni spre nord. 

Perino luă legătura cu căpitanul Steele. 

— Unde sunt? 

— Trebuie să apară, spuse Steele. 

Izbucniră amândoi în râs. 

Căpitanul Drew Meyerwich era împreună cu operatorii Delta 
care conduceau convoiul de salvare ce se îndrepta spre poziţiile 
lui Steele şi Miller. Cea mai mare parte a drumului fusese o 
bătălie încrâncenată. Doi dintre şoferii malaiezi cotiseră greşit şi 
duseseră cam treizeci dintre oamenii lui Meyerwich în direcţie 
opusă. Fuseseră prinşi într-o ambuscadă şi într-un schimb de 
focuri violent, iar unul dintre oamenii lor, sergentul Cornell 
Houston, fusese rănit mortal. 

Cu toate planurile lui precaute, specialistul Squeglia nimerise 
într-un Humvee. Focurile de armă erau destui de constante, 
venind mai ales din partea convoiului, care se întindea atât de 
mult în ambele direcţii, încât Squeglia nu putea să-i vadă 
capetele. Nimeni nu avea farurile aprinse, dar fulgerele de la 
teava armelor şi exploziile luminau întreaga coloană. 

La un moment dat, o grenadă RPG ricoşă din capotă. Explodă 
la câţiva metri depărtare şi se auzi ca şi cum cineva ar fi aruncat 
o canistră goală de pe acoperiş. Squeglia simţi o lovitură în piept 
şi apoi mirosul fumului. 

— La naiba, ce a fost asta? strigă specialistul David 
Eastarbrooks, care era la volan. 

— lisuse, zise sergentul Richard Lamb, aflat pe scaunul de 

lângă el. Cred că am fost lovit. 

— Unde? întrebă Squeglia. In cap. 

— Oh, Hristoase. 

Unul dintre oamenii din Humvee luă o lanternă cu lumină roşie 
şi îi îndreptă raza spre Lamb. Pe faţă îi curgea o dâră de sânge şi 
în mijlocul frunţii avea o gaură curată şi foarte mică. 

— Cred că sunt bine, zise Lamb. Incă mai vorbesc cu voi. 

Îşi înfăşură un bandaj în jurul capului. O bucată de şrapnel se 
înfipsese între lobii frontali ai creierului lui, ratând cu câţiva 
milimetri în ambele direcţii țesuturile vitale. Se simţea bine. 
Parcă s-ar fi lovit la cap. Il duru mult mai tare câteva minute mai 
târziu, când primi un glonţ în arătătorul de la mâna dreaptă, al 
cărui vârf mai rămase atârnat doar de o bucăţică mică de piele. 
Squeglia vedea cum osul degetului trecea în sus, prin carnea 
sfârtecată. Lamb înjură şi îşi lipi la loc vârful degetului, îl înfăşură 
cu o bucată de bandă izolantă şi continuă să se ocupe de staţia 
lui radio. 


Specialistul Dale Sizemore trăgea de când ieşiseră din bază. 
Puştiul solid şi blond era, în sfârşit, înapoi în luptă şi era hotărât 
să profite la maximum de asta. Viziunea nocturnă îi oferea, ca şi 
celorlalţi din coloană, un avantaj important faţă de somalezi. 
Sizemore era întins pe burtă în partea din spate a unui Humvee, 
căutând oameni pe care să-i împuşte. Când nu vedea nici unul, 
trăgea în geamuri şi uşi. In general, nu vedea dacă nimerea pe 
cineva sau nu. NOD-urile reduc vederea periferică. Şi, de fapt, 
nici nu ţinea neapărat să ştie. Nu voia să înceapă să se 
gândească la asta. A 

La un moment dat, îi săriră în față nişte scântei. Intoarse capul 
şi observă o gaură de mărimea unui pumn în peretele Humvee- 
ului, la numai câţiva centimetri de capul lui. Nu simţise nimic. 
Când o grenadă RPG lovi unul dintre camioanele din faţă, 
oamenii din el o luară la fugă pe stradă, căutând loc în Humvee- 
uri. Unul dintre ei, specialistul Erik James, un sanitar, se apropie 
de maşina lui Sizemore, în braţe cu o pătură de kevlar. 

— Aveţi loc? întrebă el. 

Părea năucit şi speriat. 

Sizemore şi soldatul Brian Connor se traseră într-o parte, ca 
să-i facă loc. 

— Urcă şi ţine-ţi pătura aceea peste cap, spuse Sizemore. 

Işi spuse că nu era o idee rea să aibă un medic în apropiere. 
James avea impresia că Sizemore tocmai îi salvase viaţa. 

Specialistul Steve Anderson era într-un Humvee, aproape de 
cel al lui Sizemore. Era în spatele scaunului şoferului, cu ochiul 
lipit de ocularul pentru vedere nocturnă al armei SAW. De câte 
ori se oprea coloana, ceea ce se întâmpla foarte des, toată 
lumea trebuia să coboare şi să o apere. La prima oprire, 
Anderson ezitase, nu voia să-şi scoată picioarele din maşină. 
Acasă, tocmai începuse lecţii de sky diving, înainte de această 
misiune şi acum, dintr-odată, se trezise imobilizat de teama să 
nu fie împuşcat în picioare - într-o misiune precedentă suferise o 
rană mică în picior. Dacă se întâmpla din nou asta şi nu mai 
putea sări niciodată? 

La una dintre opriri, stătu împreună cu Sizemore parcă ore 
întregi, urmărind ferestrele unei clădiri cu trei etaje, în căutarea 
vreunui eventual trăgător. Erau acolo de o vreme, când Anderson 
observă o zgârietură pe capota Humvee-ului, chiar lângă ei. 
Locul din care ricoşase un glonţ. 

— Ai observat asta înainte? îl întrebă pe Sizemore. 

Acesta nu o observase. Şi nu fusese acolo, atunci când ieşiseră 
din maşină. Ceea ce însemna că cineva trăsese în ei, glonţul 
trecuse printre cei doi rangeri, ratându-i cu numai câţiva 
centimetri, fără ca ei să o ştie măcar. 


La o altă oprire, pe o stradă lată, când Anderson şi oamenii din 
Humvee-ul lui ocupaseră poziţii lângă o clădire cu două etaje, un 
APE malaiez oprise la şase metri în spatele lor şi mitraliorul 
deschise focul. Trăgea spre acoperişul clădirii lângă care stătea 
Anderson. Gloanţele trasau linii roşii prin întuneric, aşa că putea 
să le urmărească traiectoria, şi toate ricoşau din clădire. Zidul 
era format din pietre de forme neregulate. Oricare dintre acele 
gloanţe ar fi putut foarte uşor să ricoşeze în direcţia lui. Dar nu 
putea face altceva decât să privească. Unul dintre gloanţe lovi 
clădirea şi apoi trasă brusc un arc peste stradă. 


Soldatul Ed Kallman era în altă parte a convoiului uriaş, 
conducând din nou, la fel de uimit de spectacolul de lumini. 
Braţul stâng şi umărul lui Kallman se transformaseră într-o 
vânătaie masivă, din cauza grenadei neexplodate care lovise uşa 
maşinii în după-amiaza precedentă şi îl izbise. Se simţea bine, 
din nou incitat şi relativ sigur, într-o forţă de atac atât de masivă. 
Existau perioade lungi de linişte aparentă, după care noaptea 
exploda brusc, în lumină şi zgomot. Unul sau două focuri de armă 
din casele sau aleile întunecate de pe ambele părţi ale străzii 

erau suficiente ca să provoace un răspuns violent din partea 
coloanei. Din coloană ţâşneau linii trasoare, practic mii de 
cartuşe în câteva secunde, îndreptându-se spre blocuri. 

Intr-un târziu, se opriră şi aşteptară în acelaşi loc câteva ore. 
Lui Kallman i se ordonă să-şi tragă Humvee-ul mai în spate. 
Imediat după aceea, o grenadă RPG explodă exact în locul din 
care plecase. Kallman şi ceilalţi din vehiculul lui râseră. O 
explozie în zid, deasupra locului în care parcaseră, făcu un duş 
de pietriş să cadă peste ei. Nimeni nu fu rănit. Kallman mută 
Humvee-ul înainte câţiva paşi, ca să se asigure că nu se 
împotmolise. 

Restul nopţii ascultă staţia radio, încercând să înţeleagă ceva 
din schimbul constant de mesaje, încercând să-şi dea seama ce 
se întâmpla. 


În faţa lor, în coloana lungă, sergentul Jeff Struecker era şocat 
de toate acele focuri de armă. Il auzise pe un sergent-major din 
Divizia 10 Montană spunându-le oamenilor lui: 

— De data aceasta, este real. Trageţi în tot ce mişcă. 

Era evident că tipii îl luaseră în serios. 

Struecker îl avertizase pe mitraliorul lui să-şi aleagă cu grijă 
ţintele. 

— Atunci când tragi cu o armă de calibrul 50, glonţul merge la 
distanţă foarte mare. 

Era clar că oamenii din restul coloanei nu-şi luau aceleaşi 
precauţiuni. Aruncau cu plumb în tot oraşul. 

În aceeaşi zi, mai devreme, elicopterele americane 
bombardaseră garajul lui Kassim Sheik Mohamed, un afacerist 
înalt şi gras, cu o faţă rotundă, cu un mers şchiopătat şi un 
zâmbet năzdrăvan. Garajul lui Kassim fusese bombardat pentru 
că, el fiind un om bogat, clădirea era apărată de mulţi oameni 
înarmaţi. In timpul bătăliei, orice număr mai mare de somalezi 
bine înarmaţi în vecinătatea bătăliei reprezenta o ţintă. De fapt, 
bombele nu-şi rataseră obiectivul. Kassim era şi membru al lui 
Habr Gidr, şi un susţinător al lui Mohamed Farah Aidid. 

La începerea bombardamentului, Kassim alergase la un spital 
din apropiere, gândindu-se că era un loc pe care americanii nu-l 

vor ataca. Când se întoarse la garaj, acesta era o ruină 
fumegândă. O parte din echipamentul cel mai valoros al lui 
Kassim era distrus. Şi erau morţi prietenul şi contabilul lui, 
Ahmad Sheik. În vârstă de patruzeci şi doi de ani, şi unul dintre 
mecanicii lui Kassim, Ismael Ahmed, de treizeci şi doi de ani. 

Era târziu deja şi, conform legii islamice, corpurile trebuiau 
îngropate înainte de apusul soarelui, aşa încât Kassim şi oamenii 
lui le duseră la cimitirul „Trabuna”. In drum spre cimitir, un 
elicopter se repezi asupra lor şi gloanţele se înfipseră în jurul 
maşinilor, fără să-i nimerească însă pe oameni. 

Cimitirul era plin de oameni care boceau. In întuneric, parcă 
peste tot, erau gropari care săpau morminte. Kassim şi oamenii 
lui merseră într-un colţ mai liniştit. Luară lopeţile şi cele două 
cadavre din maşini şi se îndreptară spre acel loc. Atunci, un 
elicopter american se apropie, speriindu-i, aşa că aruncară 
corpurile şi lopeţile şi o luară la fugă. 

Se ascunseră în spatele unui zid până la plecarea elicopterului, 

după care se duseră şi luară din nou corpurile, înfăşurate în 
cearşafuri, şi continuară să le care. Un alt elicopter apăru în 
zonă. Aruncară iar cadavrele şi lopeţile şi alergară la zid. De data 
aceasta, lăsară corpurile lui Ahmad Sheik şi Ismael Ahmed şi 
plecară, înţelegându-se să vină mai târziu să le îngroape. 
__ Patru dintre oamenii lui Kassim se întoarseră la miezul nopţii. 
In oraş încă se mai auzeau focuri de armă. Duseră cadavrele pe o 
ridicătură mică de pământ şi începură să sape. Dar apăru un alt 
elicopter american, zburând jos şi luminând pământul cu un 
reflector, transformând noaptea în zi. Oamenii lui Kassim o luară 
la fugă. 

Se întoarseră la trei dimineaţa şi reuşiră, în sfârşit, să-i 
îngroape pe cei doi. 

Jumătate din convoiul de salvare virase spre sud, spre locul 
prăbuşirii lui Durant, dar se blocase la marginea cartierului 
asemănător unui ghetou, format din colibe şi cocioabe, unde 
căzuse Super Six Four. In întuneric, labirintul de cărări ce ducea 
în sat părea periculos - era ca şi cum ar fi intrat direct într-un 
cuib de viespi. Sergentul John „Mace” Macejunas, neînfricatul 
operator blond din Deltă, la a treia călătorie a lui prin oraş, cobori 

dintr-un Humvee şi conduse personal o echipă mică, pe jos, 
purtând NOD-uri şi înaintând aproape pe pipăite spre epava 
elicopterului, unde, cu câteva ore înainte, camarazii lui Mace, 
Randy Shughart şi Gary Gordon, purtaseră ultima lor bătălie. 

In jurul epavei găsiră bălți şi dâre de sânge, bucăţi de haine 
rupte şi multe tuburi de cartuşe, dar nici o armă şi nici un semn 
din camarazii lor Shughart şi Gordon, sau al lui Durant şi a 
celorlalţi trei membri ai echipajului. Soldaţii percheziţionară 
colibele din jurul locuinţei, cerând informaţii printr-un translator, 
dar nimeni nu spunea nimic şi nu găsiră nici o urmă. Strigară în 
noapte numele celor şase oameni care lipseau, riscând să atragă 
asupra lor focuri de armă, în speranţa că aceştia se ascundeau 
undeva în apropiere. Nu le răspunse decât tăcerea. 

Apoi, Macejunas supraveghe plasarea grenadelor termice pe 
elicopter. Rămaseră până când Super Six Four deveni o minge de 
flăcări albe, după care se întoarseră la convoi. 

Jumătatea nordică a convoiului lui Meyerwich fusese întârziată 
de un blocaj rutier mare de pe Hawlwadig Road, în apropiere de 
hotelul „Olimpic”, prin care şoferii refuzară să treacă. Altădată, 
astfel de baraje fuseseră minate. 

Meyerwich se adresă ofițerului de legătură: 

— Spune-le că focul cu arme mici este ineficient împotriva lor! 
zise el. 

O dată sau de două ori cobori din Humvee şi se duse la APC-ul 
din frunte, strigând şi fluturând din mâini, încercând să facă 
vehiculele să înainteze. Dar şoferii din Condor refuzau să 
înainteze. Aşa încât convoiul stătea pe loc, până ce soldaţii 
coborau din maşini şi demontau cu mâna barajul rutier. 

Meyerwich şi oamenii din Delta hotărâră să nu mai aştepte să 
fie rezolvată situaţia barajului rutier. Ei alergară în lungul 
coloanei, bătând în maşini şi strigând tuturor să omoare. Ştiau că 
se aflau la numai câteva blocuri distanţă de forţa ţinută pe loc. 

— Afară! Afară! Americanii, afară! 


Unul dintre cei care coborâră obosiţi era specialistul Phil Lepre. 
Mai devreme, când schimbul de focuri se intensificase şi 
gloanţele izbeau laturile APC-ului. Lepre scosese o fotografie a 
fetiţei lui, pe care o ţinea în cască, şi o sărutase. 

— Sper să ai o viaţă minunată, scumpo, spuse el. 

Cobori în noapte, alergă lângă un zid. Impreună cu alţi doi 
soldaţi, şi îşi îndreptă carabina M-16 spre o alee. Când ochii i se 
obişnuiră cu întunericul, văzu un grup de somalezi ce se 

îndreptau spre el. 

— Văd somalezi care vin încoace! zise el. 

Unul dintre cei din Delta îi spuse să tragă, aşa că Lepre 
deschise focul spre mulţime. Mai întâi, ţinti deasupra capetelor 
lor, dar, văzând că nu se împrăştiau, trase direct în ei. Zări câţiva 
căzând. Ceilalţi îi traseră de pe alee. 

In intersecţie, soldaţii desfăceau bariera cu mâinile, sub un foc 
inamic puternic. Lepre înaintă de câteva ori pe drum, împreună 
cu ceilalţi. Acum, erau răspândiţi pe ambele părţi ale drumului, în 
faţa APC-urilor. Inaintau, se opreau şi aşteptau, apoi înaintau din 
nou. La unul din locurile în care se opriră, se trase puternic 
asupra lor, dintr-o clădire din apropiere. Oamenii se adăpostiră şi 
găsiră un punct avantajos din care să riposteze. 

— Hei, treci în poziţia mea, strigă Lepre unui puşcaş de 
douăzeci şi trei de ani, soldatul James Martin. 

Acesta se repezi şi se ghemui în spatele zidului. Lepre 
înaintase numai doi paşi în dreapta, când Martin fu lovit în cap de 
un glonţ care îl aruncă pe spate. Lepre văzu o gaură mică în 
fruntea lui. 

Vocea lui se alătură celorlalte care strigau: 

— Sanitar! Am nevoie de un sanitar aici. 

Un sanitar alergă la ei şi începu să desfacă hainele omului 
căzut. Se ocupă câteva minute de Martin, după care se întoarse 
spre Lepre şi ceilalţi şi spuse: 

— E mort. 

Sanitarul şi încă un soldat încercară să tragă corpul lui Martin 
la adăpost, dar fură împiedicaţi de alte focuri de armă inamice. 
Unul dintre ei alergă înapoi şi înfruntă gloanţele, trăgând cu o 
mână şi târându-l pe Martin după el cu cealaltă. Când ajunse 
aproape, alergară şi alţii să-l ajute, trăgând corpul pe alee. 

Lepre stătea ghemuit, la numai câţiva metri depărtare, privind 
fix corpul lui Martin. Se simţea îngrozitor. li ceruse soldatului să 
treacă în locul lui şi acesta fusese împuşcat mortal. Pentru că-l 
târâse pe stradă, pantalonii lui Martin alunecaseră până la 
genunchi. Lepre nu suporta să-l vadă aşa. Pe jumătate 
dezbrăcat. Aşa că, în ciuda focurilor de armă, se duse şi încercă 
să-i redea ceva demnitate, trăgându-i pantalonii în jos. Două 
gloanţe izbiră pavajul aproape de el şi Lepre se târî înapoi la 
adăpost, cu inima grea. 

— Imi pare rău, omule, zise el. 

Elicopterul de comandă continua să menţină legătura între 
cele două forţe, la locul primei prăbuşiri. 

— Merg în fața trupelor din vehicule, cu trupe pe jos. Trupele 
pedestre şi cele din vehicule sunt reținute la sud de hotelul 
„Olimpic”... Veti întâmpina o combinație de soldați pe jos şi în 
vehicule. Cei pe jos sunt în faţa celor în vehicule, terminat. 

Apoi, adresându-se convoiului, care se apropia de virajul la 
stânga: 

— Treizeci de metri sud de trupele noastre. Ei sunt la un bloc 
mic, la nord de voi, acum. Dacă APC-ul din față continuă să 
înainteze, poate să vireze prima la stânga şi să meargă de-a 
lungul unui bloc, drept, terminat. 

Steele auzi vehiculele virând. Oamenii lui văzură pe uşă un şir 
neclar de soldaţi. Steele şi ceilalţi strigară: 

— Ranger! Ranger! 

— Divizia 10 Montană, li se răspunse. 

— Executat. Am stabilit legătura cu elementul Kilo şi Juliet, 
terminat. 

Steele scoase capul pe uşă: 

— Aici, căpitanul Steele. Sunt comandantul Ranger. 

— Inţeles, domnule, suntem din Divizia 10 Montană, răspunse 
un soldat. 

— Unde este comandantul vostru? întrebă Steele. 

Extragerea lui Elvis din elicopterul prăbuşit dură ore întregi. 
Era o sarcină urâtă. Coloana de salvare adusese un ferăstrău 
electric ca să taie scheletul metalic al elicopterului în jurul 
corpului lui, dar carlinga era căptuşită cu un strat de kevlar care 
mânca lama ferăstrăului. Apoi încercară să desfacă bucăţi Black 
Hawk-ul, ataşând lanţuri la capetele lui şi trăgând de el. Câţiva 
dintre rangeri, care priveau totul de la distanţă, crezură că băieţii 
din Delta foloseau vehiculele ca să smulgă trupul pilotului din 
epavă. Unii se întoarseră cu spatele, dezgustaţi. 

Morţii erau plasați deasupra APC-urilor, iar răniții în interiorul 
lor. Goodale înainta şchiopătând până la col care parcase în faţa 

curţii lor şi fu ajutat să urce. Înăuntru, se rostogoli pe o parte. 
— Trebuie să stai, i se spuse. 
— Nu pot. Am fost împuşcat în dos. Mă doare dacă stau. 
— Atunci sprijină-te de ceva. 


Mai jos, în curtea în care se afla Miller, îl cărară în primul rând 
pe Carlos Rodriguez, în pantalonii lui de cauciuc. Apoi îi 
deplasară pe ceilalţi răniţi. Stebbins se simţea destul de bine. Pe 
fereastră putea să-i vadă pe tipii din Divizia 10 Montană lungiţi 
pe stradă, într-o parte şi în cealaltă. Protestă când se întoarseră 
pentru el cu o targă. 

— Sunt bine, le spuse el. Pot să mă sprijin într-un picior. 
Ajutaţi-mă doar să ajung la vehicul. Incă mai am arma. 

Ţopăi pe piciorul bun şi fu ajutat să urce în maşina blindată. 

Wilkinson urcă în partea din spate a aceluiaşi vehicul. Se 
aşteptau cu toţii să plece în curând, dar asta nu se întâmplă. 
Containerul de oţel închis era ca o saună şi mirosea a sudoare, 
urină şi sânge. Ce coşmar devenise acea misiune! De fiecare 
dată când credeau că se încheiase, că scăpaseră, se întâmpla 
ceva şi mai rău. Răniţii din vehicule nu puteau să vadă ce se 
întâmpla afară şi nu înțelegeau motivul întârzierii. Trecuse deja 
de trei dimineaţa. Soarele avea să răsară curând. Gloanţe loveau 
din când în când pereţii. Ce se întâmpla dacă erau loviți de o 
grenadă RPG? 


Mai jos, pe stradă, în Condor-ul lui Goodale se desfăşura o 
mică revoltă. 

— N-ar trebui să pornim? întrebă Goodale. 

— Mada, aşa cred şi eu, spuse unul dintre cei îngrămădiţi lângă 
el. 

Goodale era cel mai aproape de partea din faţă, aşa că se 
aplecă spre şoferul malaiez. 

— Hei, omule, hai să mergem! spuse el. 

— Nu, nu, protestă şoferul. Stăm. 

— La naiba, nu stăm! Hai să plecăm dracului de aici! 

— Nu. Nu. Stăm. 

— Nu, nu înţelegi. Se trage în noi. Trebuie să plecăm cu 
chestia asta, la dracu'! 


Comandanții deveneau şi ei tot mai neliniştiţi. 
— Scotty (Miller). Spune-mi situația, ceru locotenent-colonelul 
Harrell (în afară de câteva opriri scurte la bază pentru 

realimentare, Harrell şi comandantul aerian Tom Matthews 
fuseseră deasupra oraşului toată noaptea). 

— Recepționat, răspunse Miller. /ncearcă să-l facă bucăți. Până 
acum fără să reuşească. 

— Recepționat. Mai aveți doar o oră de întuneric. 

Acum erau peste trei sute de americani în interiorul şi în jurul 
celor două blocuri din Mogadiscio, capul de avangardă al 
convoiului care se întindea pe aproape un kilometru în spate, 
spre Naţional Street, ceea ce crea un sentiment de siguranţă în 
rândul soldaţilor Diviziei 10 Montane recent sosiți, şi care nu 
trecuseră prin luptele la care participaseră rangerii şi cei din 
Delta toată noaptea. Cei din forţa de asalt, epuizați, se uitau cu 
uimire la tipii din armata regulată, care stăteau sprijiniți de ziduri 
şi îşi aprindeau ţigări, stând de vorbă pe aceeaşi stradă pe care 
ei suportaseră focul inamic. Lui Howe, comandantul Delta, care 
fusese atât de dezamăgit de rangeri, aceşti oameni i se păreau 
total deplasaţi. Aşteptarea pentru extragerea corpului lui Elvis 
începu să îngrijoreze pe toată lumea. 

Când o explozie zgudui APC-ul în care se afla Stebbins, 
oamenii din interior strigară furioşi. 

— Duceţi-ne acasă, la dracu'! 

Rodriguez gemea. Stebbins şi Heard ţineau cu schimbul tubul 
IV al mitraliorului. Erau îngrămădiţi într-un spaţiu mic, ca piesele 
unui puzzle. La scurt timp după explozie, uşa mare de metal a 
transportorului se deschise şi soldatul din Divizia 10 Montană, 
care fusese lovit în cot, fu ridicat înăuntru, pe o targă. Urlă de 
durere când atinse podeaua. 

— Nu-mi vine să cred! strigă el. 

Şoferul malaiez se întorcea mereu, încercând să calmeze 
lucrurile: 

— Repede, spital, spunea el. 

După ce îl pansă pe noul sosit, Wilkinson se sprijini cu spatele 
de peretele interior şi văzu printr-o gaură mică cum întunericul 
începea să se risipească, dinspre est. Volumul focurilor de armă 
creştea. Pe lateralul transportorului se auzeau mai multe 
bufnituri. 


Răniţii care fuseseră atât de nerăbdători să se urce în 
blindatele mari se rugau acum să plece. Se simțeau ca nişte ţinte 
de tir. Goodale avea o gaură mică pe care se uita afară. Era atât 
de cald. Incât transpira din abundență. Işi scoase casca şi îşi 
desfăcu vesta de corp. Dar asta nu-l ajută prea mult. Stăteau cu 

toţii în spaţiul mic şi întunecat, privindu-se fix, în tăcere şi 
aşteptând. 

— Ştii ce ar trebui să facem? sugeră unul dintre băieţii din 
Delta. Ar trebui să crăpăm puţin una dintre uşile astea, aşa, ca 
atunci când vom fi loviți de grenade, să avem un loc prin care să 
explodăm afară. 


Cam cu o oră înainte de răsăritul soarelui, elicopterul C-2 
prezentă situaţia curentă JOC-ului: 

— In esenţă, încearcă să desfacă panoul de instrumente al 
elicopterului din jurul corpului. Nu se ştie când vor reuşi asta. 

— OK, dar vor reuşi să scoată corpul de acolo? întrebă 
Garrison... Am nevoie de un răspuns sincer, nu de tâmpenii, de o 
evaluare reală a conducătorului de pluton sau a omului cel mai 
mare în grad prezent. Terminat. 

Miller răspunse: _ 

— Recepţionat. Inteleg că mai avem douăzeci de minute 
înainte să scoatem corpul. 

— Recepţionat, spuse Garrison. Ştiu că oamenii fac tot ce pot. 
Vom rămâne acolo până când reuşesc. Terminat. 


Când cerul începu să se lumineze, sergentul Yurek fu şocat de 
carnagiul din camera în care petrecuseră. Noaptea. Soarele 
lumina bălțile şi dârele de sânge de peste tot. Când scoase capul 
pe uşa dinspre curte, văzu numai cadavre de somalezi 
răspândite pe tot drumul, până în depărtare. Unul dintre 
cadavre, al unui tânăr, părea că fusese călcat de câteva ori de 
vehiculele folosite ca să desfacă în bucăţi elicopterul. 

Howe observă printre corpurile urcate pe APC-uri tălpile a 
două cizme de atac, mici. Exista un singur tip în unitate care 
avea cizme atât de mici. Earl Fillmore. 

Toţi ştiau că momentul de respiro avea să se încheie. Lumina 
zilei urma să-i aducă din nou pe somalezi pe stradă. Căpitanul 
Steele stătea afară, verificându-şi ceasul, periodic. Se uitase la el 
de sute de ori, probabil. Nu-i venea să creadă că nu se mişcau 
încă, Orizontul începea să devină roz. Punerea în pericol a trei 
sute de oameni pentru recuperarea cadavrului unui sigur om era 
un gest nobil, dar nu prea raţional. In cele din urmă, la răsărit, 
macabra sarcină fu îndeplinită. 

__— Adam Six Four (Garrison) aici Romeo Six Four (Harrell). 
Incep să se deplaseze, terminat... Plasează încărcăturile şi încep 
să se mişte. 

Atunci veni următorul şoc pentru rangerii şi oamenii din Delta 
care luptau deja de paisprezece ore. Nu era suficient loc în 
vehicule pentru ei. După ce soldaţii din Divizia 10 Montană 
urcară ia bord, şoferii malaiezi, neliniştiţi, porniră repede, lăsând 
restul forţei în spate. Ei trebuiau să meargă acum pe aceleaşi 
străzi pe care luptaseră în ziua precedentă. 

Era 5:45 a.m., luni, 4 octombrie. Soarele trecuse deja de 
acoperişurile caselor. 

Aşa că o luară la fugă. Ideea era să alerge alături de vehicule, 
ca să aibă acoperire din partea acestora, dar şoferii malaiezi 
porniseră în viteză. 

Steele alerga lângă Perino, încă cu staţia radio în spate. In 
urma lor, erau înşiruiţi opt rangeri. Mai în spate se aflau restul 
Forţei Delta, echipa CSAR, toţi ceilalţi. Totul se întâmplă foarte 
repede. Oamenii de la capătul liniei fură surprinşi să vadă, când 
cotiră la dreapta în vârful dealului, că ceilalţi porniseră deja. 

Yurek alerga cu echipamentul caporalului Smith. Nimeni nu 
vrusese să-l atingă. Era ca o recunoaştere a morţii lui. Tot grupul 
mărşăluia pe aceeaşi rută pe care venise forţa principală, 
oprindu-se la fiecare intersecţie şi trăgând foc de acoperire, în 
timp ce sprintau unul câte unul în partea cealaltă. Imediat ce 
începură să înainteze, focul inamic reîncepu şi el, aproape la fel 
de rău ca în după-amiaza precedentă. Se trăgea în ei de la toate 
uşile şi ferestrele, de pe fiecare stradă. Steele îşi simţea 
picioarele ca de plumb şi avea senzaţia că înainta mult mai încet 
decât era viteza lui normală, deşi, de fapt, alerga cât de repede 
putea. 

Când ajunseră la poziţia lor iniţială de blocare, se trăgea 
puternic în intersecţia largă din faţa hotelului „Olimpic”. 
Sergentul Randy Ramaglia văzu cum gloanţele izbeau laturile 
vehiculelor blindate, la câteva blocuri mai în faţă. „lar ei trebuiau 
să alerge pe jos pe acolo?” lar acelaşi rahat din ziua precedentă? 
Reuşi să ajungă la intersecţie, când simţi o izbitură puternică în 
umăr, ca şi cum l-ar fi lovit cineva cu un baros. Nu căzu la 
pământ. Dar îngheţă. Avu nevoie de câteva secunde ca să-şi 
revină în simţiri. La început, crezu că se prăbuşise ceva peste el. 
Ridică privirea. 

— Ai fost împuşcat, sergent strigă specialistul Collett, care 
alerga lângă el. 

Ramaglia se întoarse spre el Collett îl privea cu ochii mari. 

— Ştiu, zise el. 

Inspiră de câteva ori adânc şi încercă să-şi mişte braţul. Putea 
să-l mişte. Nu simţea nici o durere. 

Glonţul îl lovise în spate, smulgând o bucată de mărimea unei 
mingi de baseball din el. Apoi trecuse prin omoplatul lui şi 
ştersese mâneca lui Collett, rupând steagul american cusut pe el. 

— Eşti bine? strigă un sanitar Delta de pe partea cealaltă a 
străzii. 

— Mda, spuse Ramaglia şi o luă din nou la fugă. 

Era furios. Toată scena i se părea ireală. Nu-i venea să creadă 
că nişte blestemaţi de somalezi îl împuşcaseră pe el, sergentul 
Randal J. Ramaglia, din rangerii armatei americane. Avea de 
gând să iasă viu din acel oraş, sau să ia jumătate din ei cu el. 
Trăgea în tot ce vedea. Alerga, sângerând, transpirând şi 
trăgând. Ferestre, uşi, alei... dar, mai ales, în oameni. 


Sergentul Nelson, complet surd, alerga alături de soldatul 
Neathery, care fusese împuşcat în braţul drept în după-amiaza 
anterioară. Nelson avea mitraliera M-60 şi căra la spate carabina 
M-16 a lui Neathery. Alergau cât de tare puteau şi Nelson trăgea 
în tot ce vedea. Nu se mai simţise niciodată atât de 
înspăimântat, nici măcar în cele mai rele momente din ziua 
precedentă. El şi Neathery erau spre sfârşitul şirului şi erau 
îngroziţi că în acea cursă nebună aveau să fie lăsaţi în spate de 
ai lor sau ajunşi din urmă de inamici. Când ajunseră la un grup 
care asigura foc de acoperire la o intersecţie mare, unde ar fi 
trebuit să se oprească şi să le ia locul, pentru ca acel grup să 
înainteze, cei doi continuară să alerge, traversând direct 
intersecţia. 

Howe izbi cu piciorul în uşa unei case de pe stradă şi echipa se 
strânse înăuntru, ca să-şi reîncarce armele şi să-şi tragă suflul. 
Căpitanul Miller intră şi el, respirând greu, şi le spuse să continue 
să înainteze. Howe făcu un tur al camerei, verificând starea şi 
muniţia fiecăruia, după care ieşiră din nou în stradă. In faţă, 
mitraliorii din APC-uri trăgeau în tot. 


Soldatul Floyd alerga, cu pantalonii rupţi fluturând în jurul lui, 
aproape gol de la talie în jos, simțindu-se deosebit de vulnerabil 
şi ridicol. Lângă el, Doc Strous dispăru brusc într-o explozie 

puternică, ce îl dobori pe Floyd la pământ. Când îşi recăpăta 
cunoştinţa şi se uită după Strous. Nu văzu decât o minge de fum 
tot mai mică. Nici urmă de Doc. 

Sergentul Watson îl prinse pe Floyd de umăr. 

— Unde e Strous? 

— A sărit în aer, sergent. 

— A sărit în aer! 

Floyd arătă spre locul unde alerga sanitarul. Strous ieşi dintr-o 
grămadă de buruieni, ştergându-şi hainele, cu casca strâmbă. Se 
uită la Floyd şi o luă din nou la fugă. Un cartuş lovise o grenadă 
de panică de pe vesta lui Strous şi explodase, doborându-l şi 
aruncându-l în buruieni. Dar nu era rănit. 

— Dă-i drumul, Floyd, strigă Watson. 

Continuară să alerge, trăgând în lumina răsăritului, prin 
răpăitul focurilor de armă, prin mirosul greţos al oraşului şi al 
propriilor corpuri, simțind gustul prafului în gură, cu pete de 
sânge maronii uscate pe uniformele de camuflaj şi cu amintirea 
proaspătă a prietenilor morţi sau sfârtecaţi în moduri de 
nedescris, nevenindu-le să creadă că măreaţa şi teribila armată a 
Statelor Unite ale Americii îi aruncase în nebunia aceea, îi 
abandonase acolo şi apoi îi lăsase să alerge prin acelaşi teren 
mortal, ca să scape. „Cum era posibil aşa ceva?” 


Ramaglia alerga disperat, cu ultimele rezerve de adrenalină. 
Alerga, trăgea şi înjura, până când începu să simtă mirosul 
propriului sânge şi să ameţească. Pentru prima dată simţea 
junghiuri dureroase. Continuă să alerge. Când se apropie de 
intersecţia lui Hawlwadig Road şi Naţional Street, la o distanţă de 
cinci blocuri sud de hotelul „Olimpic”, văzu un tanc şi un şir de 
APC-uri şi Humvee-uri, precum şi o mulţime de oameni în 
uniformă de luptă. Alergă până se prăbuşi, fericit: 

La Spitalul Voluntarilor din Mogadiscio, chirurgul Abdi 
Mohamed Elmi era plin de sânge şi epuizat. Compatrioţii lui răniţi 
şi morţi începuseră să sosească în seara precedentă. La început, 
puţini, în ciuda intensității focurilor de armă. Vehiculele nu se 
puteau deplasa pe străzi, aşa că pacienţii erau căraţi pe sus sau 
aduşi pe tărgi. In tot oraşul erau baraje rutiere în flăcări şi 

elicopterele americane coborau şi trăgeau, aşa că majoritatea 
oamenilor se temeau să iasă afară. 

Inainte de începerea luptei, Spitalul Voluntarilor fusese 
aproape gol. Se afla în apropiere de baza americană, lângă 
aeroport. După începerea bătăliei cu americanii, celor mai mulţi 
somalezi le era frică să vină acolo. Până la sfârşitul acelei zile, 
luni, 4 octombrie, toate cele patru sute de paturi aveau să fie 
pline şi alţi o sută de răniţi să fie aliniaţi pe jos, pe holuri. Şi nu 
era cel mai mare spital din oraş. Numărul răniților era şi mai 
mare la Digfer. Cea mai mare parte a celor cu răni la stomac 
aveau să moară. Întârzierea în aducerea lor la spital permitea 
instalarea infecţiei, aşa încât rănile nu mai puteau fi tratate, cu 
antibioticele puţine pe care le avea spitalul la dispoziţie. 

Camera de operaţii cu trei paturi de la Voluntari fusese plină şi 
ocupată aproape toată noaptea. Elmi făcea parte dintr-o echipă 
de şapte chirurgi care lucraseră fără pauză. Asistase la 
optsprezece intervenţii chirurgicale până la răsăritul soarelui, iar 
holurile se umpleau deja cu zeci, sute de alţi răniţi. 

leşi din sala de operaţii la opt dimineaţa şi se aşeză să se 
odihnească. Spitalul era plin de urletele şi gemetele răniților, ale 
oamenilor fără membre.  Sângerând, murind în dureri 
îngrozitoare. Doctorii şi surorile alergau de la pat la pat, 
încercând să facă faţă. Elmi stătea pe o canapea, fumând o 
ţigară, în tăcere. O franţuzoaică îl văzu şi se apropie de el, 
furioasă. 

— De ce nu-i ajuţi pe oamenii ăştia? strigă ea. 

— Pentru că nu pot, spuse el. 

Ea plecă repede. Elmi rămase acolo până termină ţigara. Apoi 
se ridică şi se întoarse la treabă. Avea să stea treaz încă 
patruzeci şi opt de ore. 

Abdikarim Mohamed părăsi casa prietenului lui în dimineaţa 
de după plecarea americanilor. In ziua precedentă fusese trimis 
acasă devreme de la slujba lui din complexul ambasadei 
americane şi alergase ca să vadă lupta din Piaţa Bakara. Fusese 
atât de încrâncenată, încât petrecuse o noapte lungă de nesomn 
pe podeaua casei prietenului lui, ascultând focurile de armă şi 
privind exploziile care luminau cerut. 

Împuşcăturile reîncepuseră cu violenţă după răsărit, când 
rangerii luptau ca să se retragă. Apoi se opriră. 

Se aventură pe stradă o oră mai târziu. Văzu o femeie moartă 
în mijlocul drumului. Fusese lovită de gloanţele trase de un 
elicopter. Stomacul şi intestinele ei erau răspândite pe stradă. 
Văzu trei copii morţi, micuţi. Inţepeniţi şi cenușii. Pe stradă mai 
era şi un bătrân, cu faţa în jos, într-o baltă formată chiar de 
sângele lui, iar lângă el un măgar, tot mort. Abdi numără 
gloanţele din bătrân. Erau trei, două în piept şi unul în picior. 


Bashir Haji Yusef, avocatul, auzi lupta puternică de la răsărit. 
Reuşise să doarmă câteva ore şi focurile de armă îl treziră. Când 
încetară, îi spuse soţiei lui că se duce să vadă ce era afară. Işi luă 
aparatul de fotografiat cu el. Voia să înregistreze ceea ce se 
întâmplase. 

Văzu măgari morţi pe drum şi clădirile din jurul hotelului 
„Olimpic” şi de la est de acesta, care fuseseră deteriorate 
puternic. Peste tot erau pete de sânge, ca şi cum pe acolo 
trecuse o bestie sălbatică, uriaşă, dar majoritatea cadavrelor 
fuseseră luate. Făcu fotografii, în timp ce mergea pe străzile pe 
care alergaseră soldaţii, şi văzu carcasa primului Black Hawk 
care se prăbuşise, fumegând încă în urma focului aprins de 
rangeri. Mai văzu rămăşiţe carbonizate ale Humvee-urilor, unul 
încă arzând, şi câteva APC-uri malaieze. 

Apoi, Bashir auzi o mare agitaţie, oamenii cântând, aclamând 
şi strigând. Alergă să vadă ce se întâmpla. a 

Duceau un soldat american mort, întins peste o roabă. Il 
lăsaseră numai în chiloţii negri şi era întins cu faţa în jos, cu 
mâinile atârnând în praf. Corpul era acoperit de sânge uscat, iar 
faţa părea împăcată, distantă. In piept şi braţ avea găuri de 
gloanţe. li legaseră corpul cu frânghii şi îl înveliseră parţial cu o 
foaie de tablă ondulată. Mulțimea devenea tot mai numeroasă. 
Oamenii scuipau şi loveau cadavrul cu piciorul. 

— De ce ai venit aici? strigă o femeie. 

Bashir îi urmă, copleşit. „Este îngrozitor.” Islamul cerea un 
tratament reverenţios şi îngroparea imediată a morţilor, nu acel 
spectacol oribil, încercă să-i oprească, dar mulţimea era 
înnebunită. Aceia erau oameni sălbatici, oamenii ghetoului, care 
acum sărbătoreau. Dacă ar fi încercat să păşească în faţă şi să-i 
întrebe: „Ce faceţi?”, aşa cum ar fi vrut Bashir, ar fi însemnat să 
rişte ca mulţimea să se întoarcă împotriva lui. Făcu câteva 
fotografii şi îi urmă mai departe. Atât de mulţi oameni fuseseră 

ucişi şi răniţi în noaptea precedentă! Străzile erau pline cu 
oameni furioşi, sălbatici. Un festival al sângelui. 


Hassan Adan Hassan era în grupul care târa un alt american 
mort. Hassan lucrase de câteva ori ca translator pentru ziariştii 
americani şi britanici şi voia să fie şi el jurnalist. Il urmă până la 
cercul de trafic K-4, unde se transformă într-o adevărată 
mulţime. Apărură nişte soldaţi arabi saudiţi, în vehicule, însă mai 
puţini şi mai slab înarmaţi. Deşi aparţineau ONU, saudiţii nu erau 
consideraţi inamicii somalezilor, şi vehiculele lor nu fuseseră 
atacate nici chiar în acea zi. 

— Ce faceţi? întrebă unul dintre soldaţi. 

— Sacrificăm animale, răspunse un tânăr somalez înarmat, 
unul dintre conducătorii gloatei. 

— Acesta este un soldat american, spuse un altul. 

— Dacă este mort, de ce faceţi asta? Nu sunteţi oameni? îl 
întrebă soldatul saudit pe conducătorul grupului, insultându-l. 

Unul dintre somalezi îşi îndreptă arma spre saudit. 

— Te vom ucide şi pe tine, zise el. 

Oamenii din spate strigară la saudiţi: 

— Plecaţi! Lăsaţi-ne în pace! Plecaţi! Oamenii aceştia sunt 
furioşi. S-ar putea să vă ucidă. 

— Dar de ce faceţi asta? insistă sauditul. Puteţi lupta, la fel ca 
şi ei, dar omul acesta este mort. De ce îl târâţi pe jos? 

Alte arme se îndreptară spre saudiţi. Soldaţii plecară, 
dezgustaţi. 


Abdikarim era în mulţimea care îl târa pe americanul mort. O 
urmă până când se temu că vreun elicopter american avea să 
vină să tragă în ea. Apoi se îndepărtă şi plecă acasă. Părinţii lui 
fură extrem de uşuraţi să-l vadă în viaţă. 


12 


Americanii îi duseră pe toţi la un stadion de fotbal din capătul 
nordic al oraşului, o bază pakistaneză de operaţiuni. Scena părea 
ireală. Rangerii epuizați intrară cu maşinile pe poarta mare din 
faţă, trecură prin umbrele peluzelor, ca şi cum ar fi mers la un 
meci de fotbal sau baseball, acasă la ei, şi apoi ţâşniră în arena 
luminată de soare, şirurile de bănci din jur ajungând până la cer. 

Pe rândurile de jos stăteau întinşi şiruri de oameni din Divizia 10 
Montană. Soldaţi fumând, stând de vorbă, mâncând şi chiar 
râzând, în timp ce doctorii se ocupau de tratarea răniților. 

Doctorul Marsh venise la stadion împreună cu alţi doi medici, 
ca să supravegheze intervenţiile de urgenţă. Spre deosebire de 
primul rând de răniţi, care veniseră în convoiul rătăcit, 
majoritatea dintre cei de acum fuseseră bandajaţi şi îngrijiţi de 
sanitari pe câmpul de luptă. 

Pentru rangeri, chiar şi drumul de la punctul de întâlnire de pe 
Naţional Street până la stadion fusese traumatizant. Incă se mai 
trăgea şi în Humvee-uri abia dacă mai era loc pentru toţi, aşa că 
se aşezaseră unii peste alţii, în două, trei straturi. Soldatul Jeff 
Young, care îşi sucise rău glezna în timpul alergării, fu ridicat de 
unul dintre oamenii din Delta, care îl aruncă pe scaunul din spate 
al unui Humvee şi apoi, fără prea multă ceremonie, se aşeză în 
poala lui. Soldatul George Siegler se repezise plin de speranţă 
spre un APE, când o voce dinăuntru strigase: 

— Mai avem loc numai pentru unul! 

Locotenentul Perino era deja cu un picior înăuntru. Văzu cu 
coada ochiului disperarea de pe faţa tânărului soldat. Işi retrase 
piciorul şi spuse, mascându-şi bunătatea printr-un ordin nervos: 

— Haide, soldat, haide! 

Ar fi fost foarte simplu pentru locotenent să spună că nu-l 
văzuse. Siegler fu atât de mişcat de acel gest, încât chiar în clipa 
aceea şi în acel loc se hotări să se ofere din nou voluntar. 

Nelson se trezi într-un Humvee care avea patru cutii pline de 
muniţie de 0,60, aşa că îşi folosi „porcul” pe tot drumul prin oraş, 
trăgând în tot ce vedea. Era atât de aproape să scape cu viaţă 
din dezastrul acela, şi era hotărât să facă tot posibilul ca să se 
întâmple asta. 

Pentru Steele, cel mai rău moment din întreaga luptă fu acela 
în care porniră de pe Naţional Street. Se uita în lungul şirului de 
APC-uri cu oameni la bord şi îl văzu pe Perino lăsându-l pe 
Siegler în locul lui, după care, brusc, convoiul plecă. „Mai erau 
încă oameni acolo, Perino şi ceilalţi!” îl bătu frenetic pe umăr pe 
şoferul APC-ului, strigând la el: 

— Am încă oameni acolo! 

Şoferul malaiez avea pe cap o cască de tanchist şi se prefăcu 
că nu-l aude pe Steele. Căpitanul trecu pe reţeaua de comandă. 

— Am plecat de pe Național Street... Dar suntem încărcaţi la 
maximum şi încă au rămas cincisprezece sau douăzeci de 
oameni pe jos. Trebuie să trimitem pe cineva înapoi acolo, ca să-i 

recupereze. j 

— Receptionat. Inteleg, spuse Harrell. Credeam că a fost 
încărcată toată lumea. Am primit vreo trei apeluri. Toate 
spuneau că oamenii s-au urcat în vehicule. Unde sunt ei pe 
National Street? 

— Romeo, aici Juliet. Nu văd nimic de aici. Trebuie ca soldatii 
aceia să fie luați de pe Naţional Street cât mai rapid posibil! 

De fapt, Perino şi ceilalți fuseseră luaţi, dar nu fără probleme. 
Locotenentul şi alţi şase oameni, rangeri şi operatori Delta, 
rămăseseră singuri pe stradă, când se apropie ultimul vehicul. 
Soldaţii epuizați strigară şi făcură semne cu mâna, dar şoferul 
malaiez nu le acordă nici o atenţie, până când unul dintre băieţii 
din Delta păşi în faţă şi îndreptă carabina spre el. Şoferul opri. 
Cei de afară se aruncară peste oamenii care erau deja 
îngrămădiţi înăuntru. 

Steele nu află asta decât după ce ajunse la stadion. Câteva 
Humvee-uri merseră direct la hangar, aşa că numărătoarea dură 
o jumătate de oră, foarte stresant. In cele din urmă, cineva de la 
JOC îi citi o listă cu toţi rangerii care se întorseseră. Abia atunci 
aruncă Steele o privire lungă în jur şi înţelese amploarea celor ce 
se întâmplaseră acolo. 

După ce-i predară pe morţi şi răniţi, oamenii din Delta se 
urcară repede în elicoptere şi fură duşi înapoi la hangar. 
Sergentul Howe şi oamenii lui trecură la treabă, pregătindu-se să 
se întoarcă imediat. Erau antrenați să reziste zile întregi fără să 
doarmă, aşa că se aflau într-un loc familiar, pe care ei îl numeau 
„zona de zbârnâire”, un punct în care corpul depăşeşte durerile 
minore şi devine insensibil la arşiţă şi frig. In „zona de 
zbârnâire”, ei accelerau la un nivel superior al percepţiei, 
nonreflectiv, ca pe autopilot. Lui Howe nu-i plăcea acea senzaţie, 
dar se obişnuise cu ea. 

Unii dintre rangeri şi chiar şi o parte dintre prieteni lui din 
unitate se purtau ca şi cum fuseseră învinşi, ceea ce-l enerva 
teribil. El ştia că împreună cu oamenii lui produseseră mult mai 
multe pierderi inamicului decât suferiseră ei. Ajunseseră într-un 
loc îngrozitor şi nu numai că supravieţuiseră, dar şi zdrobiseră 
inamicul. Nu cunoştea numărul estimativ de victime, dar era 

sigur că tocmai purtaseră cea mai mare bătălie din istoria 
americană modernă. 

Howe era surprins că era încă în viaţă. Gândul că se întorcea 
la luptă îl speria, dar teama era un lucru minor. În comparaţie cu 
loialitatea pe care o simţea faţă de oamenii rămaşi în oraş. Unii 
dintre ai lor erau încă acolo - Gary Gordon, Randy Shughart, 
Michael Durant şi echipajul lui Super Six Faur. In viaţă sau morţi, 
ei trebuiau să ajungă acasă. Lupta nu se termina până nu se 
întorceau cu toţii. 

Sizemore nu află că amicul lui Lorenzo Ruiz eră mort decât 
după ce se întoarse la hangar. 

— Ai auzit de Ruiz, nu? îl întrebă specialistul Kevin Snodgrass. 

Sizemore înţelese imediat ce se întâmplase şi nu se putu 
abţine să nu izbucnească în plâns. Mai înainte, după-amiaza, 
când îl urcaseră pe Ruiz în avion spre un spital din Germania, 
acesta era încă în viaţă. La scurt timp după ce plecase, primiseră 
vestea că murise. Ruiz încercase să-i dea lui Sizemore pachetul 
de scrisori pentru părinţi şi pentru cei dragi înainte de misiune, 
dar acesta refuzase. Acum, era mort. Lui Sizemore nu-i venea să 
creadă că Ruiz murise, şi nu el. Ruiz avea soţie şi un copil. Lui 
Sizemore i se părea total nedrept. Sergentul Watson rămase 
alături de el ore întregi, consolându-l, discutând cu el. Dar ce 
putea fi spus? 

Căpitanul Steele primi lista exactă cu victime la întoarcerea la 
hangar. Sergentul-major Glenn Harris îl aştepta la uşă şi îl salută. 

— Rangerii au fost primii, domnule. 

— Tot timpul, spuse Steele, răspunzând la salut. 

— lată lista, domnule, spuse Harris, întinzându-i o foaie verde. 

Steele era şocat. Foaia cuprindea o mulţime de nume. Nu 
muriseră numai patru oameni. Pe listă, numărul morţilor era de 
doisprezece. Şase dispăruseră de la locul prăbuşirii celui de-al 
doilea elicopter şi erau presupuşi morţi, dintre cei trei răniţi grav 
care fuseseră trimişi la un spital din Germania - Griz Martin, 
Lorenzo Ruiz şi Adalberto Rodriguez - Ruiz fusese deja raportat 
mort. Şaptezeci şi trei de oameni fuseseră răniţi. Dintre morţi, 
şase erau din unitatea lui Steele - Smith, Cavaco, Pilla, Joyce, 
Kowalewski şi Ruiz. Treizeci dintre cei răniţi erau rangeri. Harris 

începuse o a doua coloană în partea de sus a foii, care ajungea 
aproape până la baza paginii. O treime din oamenii din compania 
lui Steele fuseseră fie ucişi, fie răniţi. 

— Unde sunt ei? întrebă Steele. 

— Majoritatea sunt la spital, domnule. 

Steele îşi scoase echipamentul şi se îndreptă spre spitalul de 
campanie. Căpitanul credea în menţinerea unei faţade de 
stăpânire a emoţiilor, dar scena din spital fu mai tare ca el. Peste 
tot erau întinşi soldaţi, pe paturi, pe podea. Unii erau încă 
bandajaţi în pansamentele pe care le găsiseră în timpul bătăliei. 
Adresă câteva cuvinte de încurajare fiecăruia, încercând să nu 
dea frâu liber durerii pe care o simţea. Ultimul soldat pe care-l 
văzu fu Phipps, cel mai tânăr dintre rangerii din elicopterul CSAR. 
Acesta arăta de parcă ar fi fost bătut cu o bâtă de baseball. Avea 
faţa umflată, de două ori mai mare decât în mod obişnuit, şi de o 
culoare neagră-albăstruie. Spatele şi piciorul erau bandajate şi se 
vedeau pete de la rănile sângerânde. Steele îi puse o mână pe 
umăr. 

— Phipps? 

Soldatul tresări. Când deschise ochii, porțiunile normal albe 
erau acum roşii. 

— Te vei face bine, spuse Steele. 

Phipps întinse mâna şi îl prinse de braţ. 

— Mă fac bine în câteva zile, domnule. Nu vă întoarceţi acolo 
fără mine. 

Steele aprobă din cap şi plecă repede. 


Soldatul David Floyd se miră cât de gol părea hangarul. Se târî 
până la patul lui şi îşi scoase echipamentul. Dar, în loc să se 
simtă mai uşor, simţi pe umeri greutatea imensă a durerii. In 
jurul lui, ceilalţi stăteau de vorbă. Relatau evenimentele. Pentru 
fiecare dintre cei ucişi sau răniţi exista câte o poveste. Uneori, 
acestea erau diferite. Unul credea că Joyce mai trăise o vreme în 
partea din spate a camionului, în timp ce un altul insista că 
murise instantaneu. Cineva spuse că Diemer era cel care-l 
trăsese pe Joyce din linia de foc, dar altul era sigur că era 
Telscher. Stebbins căzuse de patru ori. Nu, numai de trei ori, îl 
contrazicea altcineva. Vorbiră despre lupta lungă şi inutilă de a-l 
menţine pe Jamie Smith în viaţă. 

Nelson, unul dintre ultimii la întoarcerea în hangar, îl găsi pe 
sergentul Eversmann plângând. 

— Ce s-a întâmplat? întrebă Nelson. 

Apoi, ştiind că prietenul lui, Casey Jones, fusese în echipa lui 
Eversmann, întrebă: 

— Unde e Joyce? 

Eversmann îl privi surprins, apoi i se puse un nod în gât şi nu 
mai putu să vorbească. Nelson alergă în hangar şi îl căută pe 
locotenentul Perino, care îi spuse vestea proastă. li spuse şi 
despre Pilla, partenerul lui de scheciuri. Nelson se prăbuşi. 

Îl îndurera mai ales moartea lui Joyce. Îi datora scuze acestuia. 
Sătul să stea de gardă în uniformă de luptă, completă. Nelson 
spusese oamenilor din echipa lui, cu câteva zile înainte, că 
puteau să ignore ordinul care stabilea asta. Le spusese să poarte 
vestele antiglonţ şi căştile peste pantalonii scurţi şi tricouri. In 
caz că apăreau probleme, puteau să dea vina pe el. Nu se 
gândise totuşi, că, de fapt, aceste probleme aveau să cadă pe 
umerii lui Joyce, nu ai lui, căci acesta era superiorul lui direct. 
Joyce fusese mustrat cu severitate că nu putea să-şi controleze 
oamenii. 

După părerea lui Nelson, Joyce era cel mai decent om pe care-l 
cunoscuse, sincer până în adâncul inimii. Joyce îşi câştigase 
tresele de sergent primul, dar ştiau amândoi că Nelson avea să 
le primească şi el curând pe ale lui. Joyce se simţea stingherit să 
fie superiorul lui Nelson. Erau prieteni buni. 

— Ascultă, sunt la fel de sătul de porcăria asta cu 
echipamentul ca şi tine, îi spusese Joyce lui Nelson. Dar fă-mi o 
favoare. Orice s-ar întâmpla, nu face nimic care să mi-i pună în 
cârcă pe sergentul-major Harris şi pe sergentul de stat-major 
Eversmann. Hai să facem ceea ce trebuie ca să putem pleca de 
aici. Nu lăsa asta să intervină între noi. 

Joyce nu-l luase la rost, aşa cum ar fi avut tot dreptul să facă şi 
cum ar fi procedat majoritatea. El exprimase o rugăminte, ca de 
la om la om, ca de la prieten la prieten. Normal ar fi fost ca 
Nelson să-i mulţumească, şi cuvintele îi ajunseseră până pe 
vârful limbii, dar Nelson nu le spusese. Era încă furios din cauza 
regulii, pe care o considera inutilă şi stupidă, şi nu voia să-şi 
calce pe mândrie. Nici măcar faţă de prietenul lui. Acum nu va 
mai avea niciodată ocazia să o facă. 


Sergentul Watson se duse la morgă, ca să-l vadă pe Smith 


pentru ultima dată. Deschise sacul. Şi se uită la faţa neînsufleţită 
şi palidă a prietenului lui. Apoi se aplecă şi îl sărută pe frunte. 

Cei care-l capturaseră pe Mike Durant îl întrebară dacă era de 
acord să înregistreze o casetă video. 

— Nu, spuse Durant. 

Era surprins că-l întrebaseră. Dacă voiau să înregistreze o 
casetă, puteau să o facă oricum. Dar, dacă întrebaseră... Durant 
învățase cum trebuia să se poarte în captivitate. Cum să evite să 
le dea vreo informaţie, dar fără să-i înfrunte. Pilotul ştia că, dacă 
scăpa cu viaţă, acţiunile lui aveau să fie puse la microscop. Era 
mai sigur să nu se afle în poziţia de a se adresa lumii din 
captivitate. 

În acea noapte, apărură cu o echipă de filmare. Trecuseră mai 
mult de douăzeci de ore de când se prăbuşise şi fusese luat pe 
sus de o mulţime furioasă de somalezi. li era foame, sete, şi era 
încă îngrozit. Faţa lui era plină de sânge şi umflată, după ce 
fusese izbit cu patul unei puşti. 

Echipa de filmare era formată din zece oameni. Aceştia fixară 
luminile. Unul dintre ei începu să-i vorbească, un tânăr care ştia 
bine englezeşte. Durant ştia că secretul de a trece de aşa ceva 
era să le ofere minimum de informaţii, să fie evaziv, nu sfidător. 
Exista un cod de conduită care stabilea ce putea spune şi ce nu, 
şi Durant era hotărât să-l urmeze. Cei care-l interogau erau 
pricepuţi. li puseseră toată ziua întrebări, încercând să-l facă să 
spună mai multe despre cine era şi despre ce încerca unitatea lui 
să facă în Somalia. După pornirea camerei de filmat, tânărul 
începu să-l piseze cu aceleaşi întrebări. Somalezii credeau că toţi 
americanii din forţa de atac erau rangeri. 

— Nu, nu sunt ranger, spuse Durant. 

li lămuri că era pilot. 

— Ai ucis oameni nevinovaţi, insistă somalezul. 

— Nu e bine să fie ucişi oameni nevinovaţi, spuse Durant. 

Asta a fost tot ce reuşiră să scoată de la el. Acestea erau 
cuvintele pe care întreaga lume avea să le audă la televizor, în 
ziua următoare. Somalia fusese total neinteresantă pentru 
programele de ştiri, înainte de bătălie. Nici unul dintre ziarele şi 
reţelele de televiziune nu avea un corespondent în Mogadiscio. 
Acum, acel oraş de coastă din Africa de Nord era centrul atenţiei. 
Faţa lui Durant, însângerată şi umflată, privirea sălbatică şi 
înspăimântată din ochii lui, preluate de pe casetă, aveau să 
apară în scurt timp în ziarele şi pe copertele revistelor din toată 

lumea. Era imaginea neputinței americane. 

Willi Frank se lăsă în patru labe în faţa televizorului şi se uită 
atentă. Incerca să vadă în colţurile ecranului. Era sigură că, dacă- 
| prinseseră pe Durant, probabil că aveau acolo şi alţi membri ai 
echipajului, poate şi pe Ray. Probabil că el stătea chiar lângă 
Mike, afară din cadru! 

Durant era mulţumit de cum se descurcase la interviu. După 
ce oamenii cu camera video plecară, veni doctorul. Era un om 
blând şi vorbea bine englezeşte. Se scuză pentru resursele 
limitate pe care le avea la el, dar reuşi să curețe capătul osului şi 
tesutul din jur. 

Era foarte dureros, dar pilotul îi fu recunoscător. Ştia destule 
despre răni ca să-şi dea seama că o infecţie a femurului era ceva 
foarte obişnuit şi mortal, chiar şi în urma unei fracturi simple. A 
lui era complexă şi stătuse întins pe o podea murdară toată 
noaptea. Durant întrebă despre echipajul lui şi despre băieţii din 
Delta, dar doctorul îi spuse că nu ştia nimic. 

După plecarea acestuia, pilotul fu mutat din camera în care 
fusese trezit în acea dimineaţă de zgomotele copiilor şi păsărilor. 
Fu împins pe podea, în partea din spate a unei maşini, şi puseră 
o pătură peste el. Era al naibii de dureros. Piciorul i se mişca în 
toate părţile. Se umflase rău şi cea mai mică mişcare era o 
tortură. 

Il duseră într-un apartament mic şi-l lăsară în grija unui bărbat 
stângaci şi miop, pe care avea să ajungă să-l cunoască mai bine 
în următoarele zece zile. Era Abdullahi Hassan, un om căruia i se 
spunea  „Firimbi”, ministrul Propagandei al conducătorului 
clanului, Mohamed Farah Aidid. 

Pilotul nu ştia, dar căpetenia războinică îi  plătise 
răscumpărarea. 

Acum, ca să-l obţină pe Durant, America trebuia să negocieze 
cu Aidid. 

Garrison şi forţa de atac erau gata de luptă, dar Washington- 
ului îi trecuse cheful de aşa ceva. 

Pe 5 octombrie, fostul ambasador SUA în Somalia, Robert 
Oakley, participa la o petrecere, la ambasada siriană din 
Washington, când primi un telefon de la Casa Albă. Era Anthony 

Lake, consilierul cu probleme de securitate naţională ăl 
preşedintelui Clinton. 

— Trebuie să stăm de vorbă mâine dimineaţă, la prima oră, 
spuse Lake. 

— De ce, Tony? întrebă Oakley. Sunt acasă de şase luni. 

Oakley, un intelectual uscăţiv şi sincer, cu o carieră strălucită 
în diplomaţie, fusese cel mai important civil al preşedintelui 
George Bush în Mogadiscio, în timpul misiunii umanitare care 
începuse în decembrie trecut. După încheierea foametei şi 
venirea unei noi administrații la Washington, Oakley părăsise 
oraşul în martie 1993, cam în acelaşi timp când vechiul lui 
prieten, amiralul Jonathan Howe, preluase slujba de vârf în cadrul 
ONU în Somalia. 

De la întoarcerea în ţară, Oakley privise cu dezamăgire cursul 
evenimentelor din Somalia. Urmărise cu o îngrijorare crescândă 
cum evenimentele şi rezoluţiile ONU îl împingeau pe Aidid 
departe de procesul de pace şi era de părere că ideea de a 
urmări pe conducătorul clanului ca pe un nelegiuit era sortită 
eşecului. Dar nimeni nu-i ceruse părerea. 

— Poţi să vii la micul dejun la şapte şi jumătate? întrebă Lake. 

Acum aveau probleme. A doua zi după bătălia de pe 3 
octombrie, secretarul Apărării Les Aspin şi secretarul de stat 
Warren Cristopher fuseseră interpelaţi de membrii furioşi ai 
Congresului. Cum se întâmplaseră toate acestea? De ce mureau 
soldaţi americani în îndepărtata Somalie, când misiunea 
umanitară ar fi trebuit să se încheie de luni de zile? Cinci sute de 
somalezi fuseseră ucişi şi peste o mie răniţi. Durant era încă 
prizonier. Publicul era şocat, iar Congresul cererea retragerea. 

În Mogadiscio, escaladarea violenţei dintre Habr Gidr şi forţele 
ONU era privită drept un ansamblu de incidente individuale, nu 
ca acţiuni ale unei forţe inamice hotărâte. In Washington, oficialii 
de la Pentagon, Casa Albă şi Congres erau şocaţi de amploarea, 
hotărârea şi ferocitatea contraatacului lui Aidid de pe 3 
octombrie. 

Acea bătălie era o lovitură dată unei administrații deja 
nepopulare în faţa militarilor. Il făcea pe Clinton să pară 
dezinteresat de soarta soldaţilor Americii. Inainte, preşedintele 
era informat de toate misiunile Forţei de Atac Rangers. Aceasta 
însă fusese organizată atât de rapid, încât el nu fusese anunţat. 
Clinton i se plânse cu amărăciune lui Lake. Considera că fusese 
legat la ochi şi era furios. Voia răspunsuri la un număr mare de 
întrebări, de la probleme politice, la tactici militare. 

Şedinţa de la micul dejun dură şase ore. Problema principala a 
discuţiilor a fost: Ce facem acum? Nu se putea pune problema să 
rămână în Mogadiscio, chiar dacă amiralul Howe şi generalul 
Garrison doreau asta. Ei credeau că Aidid primise o lovitură 
mortală şi că nu ar mai fi durat prea mult până la încheierea 
socotelilor cu el. Dacă rapoartele spionilor locali erau corecte, o 
parte dintre aliaţii cei mai puternici ai lui Aidid fugiseră din oraş. 
De teama contraatacului inevitabil al americanilor, arsenalele lor 
de tuburi RPG fiind serios afectate. Alţii trimiteau mesageri ai 
păcii, oferindu-se să-l predea pe Aidid ca să evite alte vărsări de 
sânge. Dar, dacă ascultai discuţia din acea dimineaţă de la Casa 
Albă, era clar că America îşi pierduse apetitul pentru o altă 
acţiune militară în Somalia. 

America se retrăgea. Şedinţa se încheie cu decizia de întărire 
a Forţei de Atac Rangers, pentru a da un spectacol de hotărâre 
militară, dar totodată să se abandoneze orice alte eforturi de 
prindere a lui Aidid sau a aghiotanţilor lui. După ce în Mogadiscio 
erau trimise suficiente tancuri, oameni, avioane şi nave, ca să 
şteargă oraşul de pe faţa pământului, aceste forţe trebuiau doar 
să rămână în expectativă pentru o vreme. Urmau să fie făcute 
eforturi noi pentru negocierea unui guvern somalez stabil, care 
să-l includă pe Aidid, urmate de o retragere demnă, în martie 
1994. Şeful de clan somalez nu ştia încă, dar clanul lui tocmai 
repurtase o victorie importantă. Fără forţa Statelor Unite, ONU nu 
avea cum să impună în Somalia un guvern fără cooperarea lui 
Aidid. 

Oakley fu trimis în Mogadiscio ca să ducă acest mesaj şi să 
încerce să obţină eliberarea lui Durant. 

Eliberarea pilotului trebuia negociată cu Aidid. Oakley primi 
instrucţiuni să transmită un mesaj ferm: Preşedintele Statelor 
Unite voia ca Durant să fie eliberat. Acum. 

Firimbi erau un bărbat solid, pentru un somalez. Înalt, cu braţe 
lungi şi mâini mari. Avea o burtă lată şi privea prin nişte ochelari 
cu lentile groase, fumurii, cu rame negre. Era extrem de mândru 
de poziţia lui în Alianţa Naţională-Somaleză (SNA), ramura 
politică a clanului. După ce Aidid îl cumpărase pe Durant de la 
bandiții care-l capturaseră, lui Firimbi i se spusese: „Orice rău i 

se va întâmpla pilotului, ţi se va întâmpla şi ţie”. 

La sosirea lui Durant, în acea noapte, Firimbi văzu că 
americanul era furios, înspăimântat şi că avea dureri mari. 
întâmpină comportamentul posac al pilotului cu o ostilitate 
sinceră. America tocmai produsese o baie de sânge clanului lui 
Firimbi, şi el îi considera răspunzători pe oamenii de genul acelui 
pilot. Era greu să nu fie furios. j 

Durant nu ştia unde fusese dus. In timpul drumului prin oraş, 
el fusese sub o pătură, în partea din spate a maşinii. 

La sosire, Firimbi îl salută, dar pilotul nu răspunse, la început. 
Durant ştia puţină spaniolă, iar Firimbi, ca majoritatea 
somalezilor cu educaţie, vorbea italiană. Limbile erau suficient 
de asemănătoare ca ei să poată comunica. După ce rămaseră 
singuri o vreme, începură să vorbească suficient de mult ca să 
pună bazele unei conversații limitate. Durant se plânse în 
legătură cu rănile lui. In ciuda eforturilor doctorului care-l vizitase 
în celălalt loc, acestea se umflaseră şi se infectaseră. Firimbi îl 
ajută să le spele şi îl bandajă din nou. Apoi transmise că Durant 
avea nevoie de un doctor. 

În noaptea aceea de luni, 4 octombrie, Durant şi Firimbi auziră 
elicoptere americane zburând pe deasupra capului, emițând 
mesaje încurajatoare: 

— Mike Durant, nu te vom părăsi. 

— Mike Durant, suntem alături de tine. 

— Să nu crezi că te-am părăsit, Mike. 

— Ce spun? întrebă Firimbi. 

Durant îi spuse că prietenii lui erau îngrijoraţi pentru el şi că îl 
vor căuta. 

— lar noi te tratăm atât de frumos, spuse temnicerul lui. Este 
o tradiţie somaleză să nu răneşti un prizonier. 

Durant îi zâmbi, cu faţa lui zgâriată şi umflată. 

Pentru John Smith, tatăl caporalului Jamie Smith. Coşmarul 
începuse în timpul unei întrevederi de luni după-amiază, în 
camera de şedinţe a băncii în care lucra, în Long Valley, N.J. 
Şedinţa fu întreruptă când soţia şefului deschise uşa şi intră. 

Ea îşi ceru scuze şi apoi se întoarse spre Smith: 

— Tocmai am primit un telefon de la Carol, zise ea. Sună 

acasă. 

Era evident că soţia lui Smith, Carol, considerase că era ceva 
urgent. Ignoraseră telefoanele în timpul şedinţei, aşa încât Carol 
sunase la numărul de acasă al şefului, căutând un mod de a lua 
legătura cu soţul ei. 

Smith sună acasă din biroul alăturat. 

— Ce s-a întâmplat? 

Nu avea să uite niciodată cuvintele pe care le auzi. 

— Sunt doi ofiţeri aici. John a fost ucis. Trebuie să vii acasă. 

Când deschise uşa casei, Carol spuse: 

— Poate că se înşală, Jim. Poate că Jamie este doar dispărut. 

Dar Smith ştia. Fusese căpitan de rangeri în Vietnam şi îşi 
pierduse un picior în luptă. Ştia că într-o unitate restrânsă ca 
rangerii. Anunţurile de acest gen nu se făceau decât dacă aveau 
corpul. 

— Nu, îi spuse el încet soţiei, încercând să o facă să înţeleagă. 
Dacă ei spun că e mort, înseamnă că sunt siguri. 

După câteva ore, începură să sosească echipele de 
televiziune. După ce toţi cei din familia apropiată primiră vestea, 
Smith ieşi în grădina din faţă ca să răspundă la întrebări. 

Fu şocat de atitudinea reporterilor şi de genul de întrebări 
puse de aceştia. Cum se simțea? Cum credeau ei că se simte? Le 
spuse că era mândru de fiul lui şi că se simţea profund îndurerat. 
Era de părere că fiul lui fusese bine antrenat şi condus? Da, fiul 
lui fusese superb antrenat şi condus. Pe cine dădea el vina? Ce 
putea să spună, pe armata americană? Pe Somalia? Pe el însuşi, 
pentru că încurajase interesul fiului lui faţă de rangeri? Pe 
Dumnezeu? 

Smith le spuse că nu ştia suficiente despre ce se întâmplase 
ca să acuze pe cineva, că fiul lui era soldat şi că murise servindu- 
şi ţara. 

Două zile mai târziu, sosi un mesaj oficial, semnat de un 
colonel pe care nu-l cunoştea. , 

„PRIN PREZENTA, CONFIRMAM ANUNŢUL PERSONAL CARE V-A 
FOST FĂCUT DE CĂTRE UN REPREZENTANT AL SECRETARULUI 
ARMATEI, ŞI ANUME FAPTUL CA FIUL DUMNEAVOASTRA, SOLDAT 
JAMES E. SMITH, A MURIT IN MOGADISCIO, SOMALIA, PE 3 
OCTOMBRIE 1993. ORICE ÎNTREBĂRI AVEŢI TREBUIE ADRESATE 
OFIŢERULUI DE ASISTENŢA. VA ROG SA ACCEPTAŢI SINCERELE 
MELE CONDOLEANŢE FAŢA DE PIERDEREA DUMNEAVOASTRA”. 

Teama lui Durant că va fi executat sau torturat dispăru după 
câteva zile de captivitate. După ce se aflase în centrul acelei 
mulţimi înnebunite, în ziua în care se prăbuşise, cel mai mult se 
temea acum că va fi descoperit de publicul somalez. Aceeaşi 
teamă o avea şi Firimbi. 

Ministrul Propagandei se ataşase de el. Era un lucru obţinut de 
Durant. O parte a antrenamentului lui de supravieţuire. Cei doi 
oameni petrecură împreună o săptămână întreagă, zi şi noapte. 
Se aflau într-un apartament mic. 

Firimbi încerca mereu să-l înveselească pe pilot: 

— Ce doreşti? întreba el mereu. 

— Un bilet de avion pentru Statele Unite. 

— Vrei un radio? 

— Sigur, zise Durant şi primi un radio de plastic, cu un volum 
atât de mic, încât trebuia să-l ţină lipit de ureche. 

Acel aparat radio deveni cel mai important obiect din viaţa lui. 
Putea să asculte BBC World Service şi rapoartele despre 
captivitatea lui. 

In zilele următoare, discutară şi se tachinară reciproc în 
legătură cu vanitatea ce apărea în urma celor mai rele suferinţe. 
Alteori stăteau tăcuţi ore întregi. „Italiana” lor era tot mai bună. 

Durant îl întrebă pe Firimbi câte neveste avea. 

— Patru. 

— Câţi copii? 

Firimbi minţi. 

— Douăzeci şi şapte, spuse el. 

— Cum le asiguri traiul la atât de mulţi? 

— Sunt om de afaceri, zise Firimbi. Inainte aveam o fabrică de 
faină şi paste făinoase, spuse el, ceea ce era adevărat. 

Mai avea şi fii mari, care plecaseră din Somalia şi îi trimiteau 
bani, mai spuse el. (De fapt, Firimbi avea numai nouă copii). 

Durant îi spuse că el avea o nevastă şi un copil. 

Firimbi încercă să-i explice pilotului de ce erau somalezii atât 
de furioşi pe el şi pe ceilalţi rangeri. li povesti despre atacul de la 
Abdi House, cum elicopterele uciseseră mulţi dintre prietenii lui 
şi dintre membrii clanului. Se plânse în legătură cu toţi oamenii 
nevinovaţi pe care-i uciseseră americanii, femei şi copii. Erau 
sute, poate mii, zise el. li spuse că Aidid era un conducător 
important şi strălucit în ţara lui, nu un om pe care SUA şi ONU să- 

| poată eticheta drept nelegiuit. Firimbi îl considera pe Durant 
prizonier de război. Credea că, tratându-l uman pe prizonier, 
îmbunătăţea imaginea Somaliei în America. 

Firimbi se identifica atât de mult cu Durant, încât, atunci când 
acesta refuza mâncarea, o refuza şi el. Când Durant nu putea 
dormi din cauza durerii, Firimbi nu putea dormi nici el. Îl puse pe 
Durant să-i promită că, la eliberare, avea să povestească cât de 
bine fusese tratat. Durant promise că va spune adevărul. 

După cinci zile mizerabile în captivitate, americanul primi 
vizitatori. Camera fu curățată şi aşternuturile schimbate. Firimbi 
îl ajută pe pilot să se spele, să-şi schimbe pansamentele, îi dădu 
o cămaşă curată şi îi înfăşură partea inferioară a corpului şi 
picioarele în maawi;s. Fusta largă purtată de femeile somaleze. 
Durant crezu că urma să fie eliberat. 

In loc de asta, Firimbi aduse un vizitator. Era Suzanne 
Hofstadter, o  norvegiancă ce lucra pentru Crucea Roşie 
Internaţională. Durant o prinse de mână şi i-o strânse tare. Tot ce 
îi adusese ea erau nişte articole ca să poată scrie o scrisoare. In 
scrisoare, Durant îşi descrise rănile şi spuse că primise tratament 
medical. Transmise familiei că era bine şi le spuse să se roage 
pentru el şi pentru ceilalţi. Incă nu cunoştea soarta echipajului lui 
şi a celor doi operatori Delta, Shughart şi Gordon. 

Apoi, îl întrebă pe Firimbi dacă putea scrie o scrisoare şi 
camarazilor lui, la hangar, iar paznicul lui îi spuse că da. Durant 
le scrise că era bine şi îi rugă să nu se atingă de sticla de „Jack 
Daniels” din rucsacul lui. Nu avu prea mult timp de gândire. La 
baza notei scrise: „NSDQ”. 

Mai târziu, oficialii de la Crucea Roşie şterseseră inițialele, 
temându-se că-şi vor viola neutralitatea lor strictă, permiţând 
transmiterea unui mesaj codat. 


După plecarea lui Hofstadter, fură introduşi doi reporteri: 
Briton Mark Huband de la Guardian şi Stephen Smith de la ziarul 
francez Liberation. Huband îl găsi pe pilot întins pe pat, cu 
pieptul gol, rănit şi având dureri. Durant era încă zguduit în urma 
discuţiei cu Hofstadter. O ţinuse tot timpul de mână, până în 
ultima clipă, nevrând să o vadă plecând. 

Huband şi Smith aduseseră un casetofon, dar îi spuseră că nu 
era obligat să spună nimic. Incercară să-l liniştească. Huband 
spuse că făcuse multe reportaje în Somalia şi că părerea lui era 
că oamenii aceia nu aveau să-i facă nici un rău. 

Durant se gândi dacă să vorbească cu ei şi decise că era mai 

bine să comunice cu lumea de afară. Acceptă să discute numai 
lucrurile care se întâmplaseră cu el după prăbuşire. Cu 
casetofonul pornit, le descrise pe scurt prăbuşirea şi capturarea 
lui. Apoi, Huband îl întrebă de ce avusese loc bătălia şi de ce 
muriseră atât de mulţi oameni. Durant răspunse, spunând ceva 
ce avea să regrete mai târziu: 

— Sunt ucişi prea mulţi oameni nevinovaţi. Oamenii sunt 
furioşi pentru că văd cum sunt ucişi civili. Nu cred că cineva care 
nu trăieşte aici poate înţelege ce este în neregulă. Americanii au 
intenţii bune. Au încercat să ajute. Dar lucrurile au mers prost. 

Acel „lucrurile au mers prost” îl bântui şi după plecarea 
reporterilor. Cine era el, să pronunţe un verdict asupra misiunii 
americane? Ar fi trebuit să spună simplu: „Sunt soldat şi fac ceea 
ce mi se spune”. 

In ziua următoare, Durant auzi vocea soţiei lui, Lorrie, la BBC. 
Ea făcu o declaraţie presei. In finalul declaraţiei, Lorrie spuse 
patru cuvinte care aduseră lacrimi în ochii soţului ei. Erau cele 
patru cuvinte ale căror iniţiale le scrisese el la baza biletului - 
încă vizibile, în ciuda, ştergerii lor de către Crucea Roşie. Erau 
motto-ul unităţii lui, Regimentul de Aviaţie pentru Operaţiuni 
Speciale nr. 160. 

Lorrie zise: 

— Aşa cum spui tu mereu, Mike: Wight Sta/ker's Don't Quit“. 

Mesajul lui sfidător ajunsese acasă. 

Willi Frank primi veşti despre soţul ei exact la o săptămână 
după ce el fusese raportat dispărut. Fusese o săptămână 
îngrozitoare. Cei care nu aflaseră nimic despre soarta rudelor lor 
continuau să urmărească cu atenţie fotografiile şi benzile video 
de la ştiri. 

Willi participa la serviciul funerar pentru Cliff Wolcott, când 
auzi pagerele începând să sune în mai multe locuri din biserică. 
Două dintre acestea se aflau la membrii unităţii ei de sprijin. 

Aceştia o traseră deoparte. Willi crezu că o duceau ca să 
petreacă câteva minute cu Chris Wolcott. În loc de asta, ei îi 
spuseră că fusese identificat corpul lui Ray. 


4 NISDQ - Cavalerii Nopţii nu se dau bătuţi niciodată, (n. tr.). 

— De unde ştiţi că e Ray? întrebă ea. Avea părul cărunt? 

Părul dispăruse, îi spuseră ei, dar îi descriseră restul. Corpul 
era îmbrăcat. Le ceru să-i descrie pantalonii scurţi, lenjeria. Ray 
plecase atât de repede, încât nu avusese timp să-i usuce lenjeria 
militară, şi i-o împachetase pe cea civilă. Când îi spuseră ce gen 
de lenjerie de corp purta, Willi nu mai avu nici o îndoială. 

În a doua săptămână de captivitate, Durant fu mutat din nou, 
de data aceasta într-o reşedinţă particulară, înconjurată de un 
zid. Primi cutii cu cadouri de la Crucea Roşie. Intr-una dintre ele 
se afla o Biblie de buzunar. 

Durant nu era un om deosebit de religios, dar găsi o folosinţă 
proprie Bibliei. Incepu să reconstruiască evenimentele captivităţii 
sale pe marginile ei, folosind cuvinte de cod şi începând cu 
prăbuşirea. Scrise: 

— Buf - amintindu-şi senzaţia pe care o avusese când fusese 
lovit de o grenadă RPG. 

— Rotatie. 

— Orizont - pentru amestecul de pământ şi cer, când 
elicopterul se prăbuşea. 

Şi aşa mai departe. Continuă, reconstituind până la urmă 
captivitatea aproape oră cu oră. Marginile Bibliei erau aproape 
pline de mâzgăliturile lui. 

Firimbi îl văzu pe pilot studiind şi făcând notițe şi presupuse că 
Durant era un om foarte credincios. 

— Dacă te-ai converti la islamism, ai fi eliberat, îi spuse el. 

— Tu te rogi la Dumnezeul tău, eu la al meu, şi poate că vom fi 
amândoi eliberaţi, glumi Durant. 

La radio se transmiteau selecţiuni din muzica lui favorită. 

La sosirea lui Robert Oakley în Mogadiscio, pe 8 octombrie, 
Aidid se ascundea încă. Aranjamentele durară câteva zile, dar în 
cele din urmă Oakley se întâlni cu clanul căpeteniei războinice. 
Le spuse conducătorilor lui Habr Gidr că operaţiunea armatei 

americane împotriva lui Aidid se terminase şi că misiunea iniţială 
a Forţei de Atac Rangers se încheiase. Somalezii se arătară 
sceptici. 

— O să vedeţi singuri, în timp, că este adevărat, spuse Oakley. 

Apoi le spuse că preşedintele Clinton voia ca Durant să fie 
eliberat imediat, fără condiţii. Somalezilor nu le venea să creadă. 
Rangerii prinseseră şaizeci sau şaptezeci de oameni din 
conducerea clanului lor. Oameni importanţi, inclusiv cei doi prinşi 
pe 3 octombrie, Omar Salad şi Mohammed Hassan Awale, erau 
ţinuţi în lagărul de prizonieri improvizat pe insula de lângă coasta 
Kismayo. Eliberarea lui Durant trebuia să fie un schimb. Aşa 
procedau somalezii. 

— O să fac tot posibilul să obţin eliberarea acelor oameni, dar 
nu pot promite nimic, spuse Oakley. Subliniind că somalezii erau, 
teoretic, în custodia ONU. li voi vorbi preşedintelui despre asta, 
dar numai după ce îl eliberaţi pe Durant. i 

Apoi, fostul ambasador transmise un mesaj dur. Înţelesul era 
clar, deşi avu grijă să spună: 

— Nu e vorba de o ameninţare. Nu am făcut nici un plan în 
acest sens şi voi face tot posibilul să împiedic asta, dar ce se va 
întâmpla dacă vor trece câteva săptămâni şi domnul Durant nu 
va fi eliberat? Nu numai că veţi pierde tot creditul pe care-l aveţi 
poate acum, dar noi vom hotărî că trebuie să-l salvăm. Vă 
garantez că nu avem de gând să plătim sau să facem vreun 
schimb pentru el, de nici un gen... Aşa că vom decide că trebuie 
să-l salvăm şi, indiferent dacă vom dispune de locul potrivit sau 
nu, va urma o luptă cu oamenii voştri. În momentul în care se vor 
auzi armele trăgând, orice reţinere ale Statelor Unite vor 
dispărea. Uitaţi-vă la ce aducem aici, acum. Un portavion, 
tancuri, nave... După începerea luptei, va fi dezlănţuit haosul. 
Toată această parte a oraşului va fi distrusă, bărbaţi, femei, 
copii, cămile, pisici, câini, tapi, măgari, totul... Va fi o adevărată 
tragedie pentru noi toţi, dar asta se va întâmpla. 

Somalezii îi duseră mesajul lui Aidid, în ascunzătoare, şi acesta 
înţelese înţelepciunea sfatului lui Oakley. Se oferi să-l predea 
imediat pe pilot. 

Având grijă să nu-l supere pe vechiul lui prieten, amiralul 
Howe, Oakley le spuse să aştepte câteva ore, pentru ca el să 
aibă timp să plece din ţară. Le spuse să i-l predea pe Durant lui 
Howe şi apoi luă avionul spre Washington. 

Firimbi îi spuse lui Durant că urma să fie eliberat în acea zi. 
Ministrul Propagandei era foarte fericit să-i dea această veste, 
dar şi foarte nervos. Era fericit pentru prietenul lui şi pentru sine. 
Glumi, spunând că astfel aveau să fie eliberaţi amândoi. Firimbi 
avea să fie liber să se întoarcă la treburile lui obişnuite. Era de 
părere că eliberarea lui Durant fără nici un fel de condiţii era o 
demonstraţie uimitoare a generozităţii lui Aidid şi a Habr Gidr. 
Considera că acest gest avea să atenueze lovitura dată de 
imaginile oribile ale mulţimii mutilând soldaţi americani morţi, o 
scenă care-i stânjenise pe Firimbi şi pe alţi membri educați ai 
clanului. Îl îndemna în mod repetat pe Durant să-l asigure că va 
spune lumii cât de bine fusese tratat în captivitate. 

Decizia era atât de bună, încât Firimbi începu să se teamă că 
ceva va strica totul. Dacă o facțiune furioasă de somalezi era 
înfuriată de înţelegere şi venea să-l caute pe Durant, ca să-l 
ucidă? Dacă americanii le întindeau o capcană? Americanii 
puteau să trimită pe cineva care să-l ucidă pe Durant, iar 
întreaga lume ar crede că Aidid şi Habr Gidr o făcuseră. 

In acea dimineaţă, Firimbi îl ajută pe Durant să se spele. De 
data aceasta, în loc să-l arunce în partea din spate a maşinii şi să 
se aşeze peste el, oamenii sosiră cu o targă ca să-l ia pe pilot şi îl 
aşezară în partea din spate a unui camion. Durant înţelese că se 
terminase. Avea să fie în continuare nervos până ajungea din 
nou în mâini americane, dar Firimbi era atât de fericit şi agitat, 
încât ştiu că era adevărat. 

II duseră la un complex înconjurat de ziduri şi aşteptară 
sosirea oficialilor Crucii Roşii. Un doctor al armatei veni cu echipa 
lui şi îl examină. Vru să-i dea pilotului o pastilă pentru dureri, dar 
Firimbi se opuse. Se temea ca doctorul să nu-l otrăvească pe 
Durant. 

Pilotul fu predat fără ceremonie. Oficialii Crucii Roşii îi dădură 
o scrisoare de la Lorrie şi de la părinţii lui. Doctorul care-l 
examinase ieşi din complex ca să spună reporterilor că pilotul 
avea un picior rupt, maxilarul şi spatele fracturate şi răni relativ 
minore la picior şi umăr, dar că fusese tratat bine de cei care-l 
ţinuseră în captivitate. 

Apoi, Durant fu luat de oficialii Crucii Roşii. Strângea în mână 
scrisoarea şi pe obraji îi curgeau lacrimi, în timp ce era 
transportat pe lângă reporteri şi dus cu maşina înapoi la baza 

rangerilor, de unde decolase cu unsprezece zile înainte. 

Toţi americanii care supravieţuiseră bătăliei de la Mogadiscio 
aveau să se întoarcă acasă în câteva luni. Majoritatea rămaseră 
nemulţumiţi de decizia de întrerupere a misiunii lor. Dacă fusese 
suficient de importantă ca să ducă la moartea a optsprezece 
oameni şi la rănirea a şaptezeci şi trei, fără a mai menţiona şi 
morţii şi răniții somalezi, cum de fusese anulată a doua zi după 
luptă? La câteva săptămâni după eliberarea lui Durant, 
infanteriştii Marinei americane (la ordinul lui Oakley) îl escortară 
pe Aidid la noile negocieri de pace. Preşedintele Clinton acceptă 
rugămintea lui Oakley în favoarea liderilor somalezi. Câteva luni 
mai târziu, Omar Salad, Mohamed Hassa Awale şi toţi oamenii 
capturați de Forţa de Atac Rangers fură eliberaţi. 

Forţa de atac reîntărită îl aşteptă pe Durant, la sosirea 
convoiului Crucii Roşii, la aeroport. Veniră toţi, peste o mie de 
oameni, îmbrăcaţi în costume de camuflaj kaki şi cu bonete de 
deşert, fericiţi să aibă în sfârşit un motiv să sărbătorească. 
Formară un coridor lung, care ducea de la aleea bazei la 
platforma avionului de transport ce urma să-l ducă pe Durant în 
Germania, unde Lorrie îl aştepta deja. Oamenii aveau cu toţii în 
mâini ceşti cu câte o gură de whisky, pretins a fi din acea sticlă 
de „Jack Daniels” pe care pilotul o avea în rucsac şi în legătură 
cu care îi avertizase pe camarazii lui, în biletul scris în 
captivitate, să nu se atingă de ea. 

Era o zi de sărbătoare şi de uşurare, dar şi una tristă. Durant 
află că era singurul dintre membrii echipajului lui Super Six Faur 
şi cei doi bravi apărători ai lui care se întorcea viu. Zâmbi şi îşi 
reţinu lacrimile, în timp ce era transportat prin coridor pe o 
targa, cu un tub IV în braţ, strângând în mână bereta roşie a 
unităţii lui. 

Oamenii din jurul lui îl aclamară şi apoi, când targa se apropie 
de avion, începură să cânte. Melodia începu mai întâi în unul sau 
două locuri, apoi se întinse, cuprinzând toate vocile. 

Cântau: „God Bless America”. 

Black Hawk Down, una dintre cele mai bune 

cronici de luptă scrise vreodată, este relatarea 

palpitantă, minut cu minut, a raidului din 1993 

din Mogadiscio, Somalia. Spre sfârşitul după- 

amiezii de 3 octombrie 1993, elicopterele| 

americane debarcă 140 de soldaţi de elită ai SUA în vecinătatea! 

unei pieţe aglomerate, din inima oraşului Mogadiscio. Misiunea lor! 

era să răpească doi locotenenţi importanţi ai unui lord al războiului | 

somalez şi să se întoarcă la bază. Toată operaţiunea trebuia să! 
dureze aproximativ o oră. 

A fost cea mai mare luptă - o bătălie încrâncenată care a durat! 
cincisprezece ore - în care au fost implicate trupele americane după 
războiul din Vietnam. Jurnalistul Mark Bowden relatează istoria! 
acestei înfruntări uimitoare prin ochii tinerilor din ambele tabere | 
care au luptat în acea zi. Intr-un adevărat tur de forţă, Bowden a 
obţinut acces la mii de pagini din relatările armatei referitoare la 
bătălie, inclusiv casete video secrete, transcrieri radio şi casete 
audio. A fost singurul scriitor american care a vizitat Mogadiscio | 
după acest eveniment. Black Hawk Down este o operă clasică a! 
reportajului de război. Ea este cea mai precisă şi mai detaliată 
descriere a unei lupte moderne scrisă vreodată. | 

